
Prefata 


Importanţa leadershipului şi a managementului eficient pentru succesul în activităţile 
şcolilor şi colegiilor se bucură de o recunoaştere deosebită în secolul al XXI-lea. 
Tendinţa spre management autonom” în Marea Britanie şi în multe alte parti ale lumii 
a determinat o apreciere sporită a importanţei competenţelor manageriale ale liderilor 
din domeniul educaţiei. Mai recent, s-a constatat o accentuare a diferenţelor dintre 
leadership şi management, dublată de înţelegerea faptului că directorii şcolilor şi 
membrii consiliului de administraţie trebuie să fie în acelaşi timp lideri buni şi manageri 
eficienţi. Dimensiunea leadershipului include conceptele de viziune, valori şi aspecte 
transformationale. Este important să fii un manager competent, însă abilităţile de 
leadership sunt percepute ca fiind mai semnificative în Anglia şi în alte ţări. 

Prima ediţie a acestei cărţi a fost publicată în 1986, înainte de transformările 
majore de la nivelul sistemului educational din Anglia şi Tara Galilor impuse de 
Legea Reformei Educationale şi legile ulterioare. A doua ediţie, publicată în 1995, 
a abordat „încercările” de dezvoltare a competenţelor manageriale ale personalului 
de conducere, în special ale directorilor. School Management Task Force (SMTF, 
1990) a stabilit agenda pentru dezvoltare în management în raportul său din 1990, 
dar, spre deosebire de multe alte ţări, nu a existat niciun program naţional de formare 
în management pentru directori şi a fost oferită foarte puţină pregătire pentru 
directorii adjuncti. 

Până în momentul publicării celei de-a treia ediţii în 2003, peisajul englezesc a 
suferit transformări prin deschiderea (în noiembrie 2000) şi extinderea ulterioară a 
National College for School Leadership (NCSL). În timpul redactării celei de-a patra 
ediţii, instituţia şi-a schimbat denumirea, devenind National College for Leadership 
of Schools and Children's Services (National College). Colegiul administrează National 
Professional Qualification for Headship, care a devenit obligatoriu pentru directorii 
debutanţi. Instituţia oferă de asemenea programe de formare pentru noii directori, 
directorii adjuncti, membrii consiliilor de administraţie şi directorii serviciilor de 
protecţie a copiilor. Colegiul autorizează activităţi de cercetare şi de evaluare externă 
a programelor sale de leadership. 


* În limba engleză, self-management. Se referă la managementul instituţiei de educaţie 
în sistem descentralizat, care presupune luarea şi asumarea deciziilor cu privire 
la: resurse umane, curriculum, finanţare, marketing, promovare, gestionarea 
resurselor, relaţiile cu mediul extern etc. (n.tr.). 


10 PREFAŢĂ 


Decizia de a stabili responsabilitatea pentru dezvoltarea leadershipului în Anglia 
în cadrul unei agenţii naţionale unice contrastează puternic cu structurile din alte ţări 
dezvoltate. În Statele Unite şi Canada, potenţialii directori şi directori adjuncti trebuie 
să obţină diploma de master in management educational. În mod similar, universităţile 
sunt implicate în formarea personalului de conducere a şcolii din Australia, Hong 
Kong, Noua Zeelandă, Singapore şi Africa de Sud (Bush, 2008). Elementul comun al 
acestor ţări şi al Angliei este o recunoaştere explicită a faptului că formarea şi 
dezvoltarea sunt esenţiale pentru ca liderii să facă faţă cu succes responsabilitatilor 
solicitante. Aşa cum profesorii au nevoie de formare pentru a fi eficienţi în clasă, la 
fel şi liderii au nevoie de pregătire specifică pentru a îndeplini rolurile de specialişti. 

Există acum o bibliografie substanţială pe tema practicilor manageriale în organizaţiile 
educaţionale. Cele mai multe dintre aceste cărţi şi articole au fost scrise de teoreticieni 
şi practicieni din Statele Unite, Marea Britanie şi Australia. Cu toate acestea, există 
puţine surse referitoare la bazele teoretice ale bunelor practici. Scopul acestei cărţi 
este de a oferi cadrul conceptual care să orienteze activitatea liderilor şi managerilor 
la nivel internaţional. Autorul caută să ofere o abordare teoretică complexă, directă 
şi clară, definind concepte şi furnizând modele ilustrative de management şi leadership 
aferente instituţiilor educaţionale. Pentru a face aspectele teoretice relevante mai 
accesibile pentru practicieni, intenţia este de a promova atât o mai bună înţelegere a 
conceptelor care susţin practicile eficiente de leadership şi de management, cât şi de 
a dezvolta competențele personalului de conducere din şcoli şi colegii. 

În a treia ediţie a cărţii am integrat conceptul de leadership alături de modelele de 
management prezentate în primele două ediţii pentru a oferi o imagine de ansamblu 
comprehensivă asupra teoriei leadershipului şi managementului educaţional. Pentru 
această a patra ediţie am operat trei modificări majore : 

e Recunoaşterea semnificației globale a leadershipului şi managementului educational 
prin includerea mai multor materiale din surse internaţionale ; 

e Actualizarea referintelor bibliografice prin prezentarea unor resurse importante 
publicate începând cu 2003 ; 

e Cercetarea materialului din ediţiile anterioare, pentru a îndepărta unele surse 
mai puţin relevante şi pentru a păstra acele texte esenţiale pentru dezvoltarea teoriei 
în secolul al XXI-lea. 


Capitolul 1 are ca temă managementul educaţional şi insistă pe caracterul central 
al scopurilor şi obiectivelor în orientarea practicii manageriale. Totodată, acest capitol 
defineşte leadershipul educational diferenţiindu-l de management. Managementul 
educational a cunoscut o evoluţie istorică odată cu dependenţa sa fata de modelele 
industriale din anii 1960, continuând până în zilele noastre când a dobândit un statut 
de domeniu autonom abordat tot mai mult de literatura de specialitate. Cele două 
concepte dihotomice, centralizare şi descentralizare în educaţie, sunt discutate şi 
corelate cu apariţia şcolilor cu management autonom în multe ţări. Acest capitol 
dezbate problematica educaţiei ce poate fi considerată fie un context diferit de aplicare 

a principiilor generale de management, fie un caz special care justifică o abordare 
distinctă. În cele din urmă este abordat leadershipul instruirii şi conceptul corelativ 
de leadership centrat pe învăţare. 

Capitolul 2 analizează relaţia dintre teorie şi practică. Perspectiva unei separări 
teorie/practică poate fi evitată prin aprecierea relevantei teoriei. Capitolul descrie 
natura şi caracteristicile managementului educaţional şi abordează problematica diversităţii 
în leadershipul educaţional. Sunt introduse cele şase modele de management şi, într-o 
secţiune modificată, sunt evidenţiate 10 modele de leadership. 

Următoarele şase capitole constituie nucleul acestei cărţi, fiecare prezentând câte 
un model major al managementului educaţional. Cele şase perspective sunt analizate 
pe baza ipotezelor referitoare la obiectivele instituţiilor educaţionale, la natura structurii 
organizaționale, la relaţiile cu mediul extern şi la variantele cele mai potrivite de 
leadership. Modelele sunt corelate de asemenea cu cele 10 teorii ale leadershipului. 

Capitolul 3 descrie „modelele formale”, incluzând următoarele abordări : structurală, 
sistemică, birocratică, raţională şi ierarhică. Conceptul de leadership managerial este 
definit în legătură cu modelele formale. 

Capitolul 4 defineşte modelul colegial cu referire la învăţământul superior, la şcolile 
primare şi gimnaziale. Importanţa autorităţii experţilor, a valorilor şi obiectivelor 
comune ale cadrelor didactice şi a consensului în luarea deciziilor este evidenţiată şi 
propusă spre analiză. Colegialitatea este corelată cu trei modele de leadership - 
transformational, participativ şi distribuit (acesta din urmă fiind redat într-o nouă 
secţiune). 

Capitolul 5 prezintă modelele politice cu ipotezele lor referitoare la conflictul dintre 
grupurile de interese şi la procesul de luare a deciziilor bazat pe sursele de putere de 
care dispun diferitele facţiuni. Este examinată de asemenea relaţia dintre micropolitici 
şi leadershipul tranzactional. 

Capitolul 6 abordează modelele subiective, care pun accent pe interpretarea individuală 
a evenimentelor şi care resping noţiunile de obiective şi structuri organizaționale. Este 
evaluată relaţia dintre subiectivitate şi cercetarea calitativă. E prezentat de asemenea 
leadershipul postmodern care se aseamănă foarte mult cu modelele subiective ale 
managementului, cu toate că există o secţiune nouă dedicată leadershipului emoţional. 

Capitolul 7 discută modelele „de ambiguitate”, care subliniază caracterul imprevizibil 
al organizaţiilor, lipsa de claritate în ceea ce priveşte obiectivele şi inconsistenta 
participării la procesul de luare a deciziilor. Aceste modele sunt în strânsă legătură 
cu leadershipul circumstantial, care se axează pe adaptarea stilurilor de leadeship la 
contexte sau evenimente specifice. 

Capitolul 8 analizează semnificaţia culturii pentru leadershipul şi managementul 
educational. Capitolul prezintă diferențiat cultura societăţii şi a organizaţiei. Acest 
model evidenţiază valorile şi credinţele ce stau la baza culturii, simbolurile şi ritualurile 
care îi conferă stabilitate. Capitolul defineşte şi conceptul de leadership moral. 

Capitolul 9 compară cele şase modele în funcţie de validitatea lor pentru categorii 
specifice de şcoli sau colegii. Capitolul oferă şi o analiză comparativă a celor 10 modele 

de leadership şi propune câteva metode de a integra modelele, concluzionând prin 
evaluarea modului în care teoria poate fi folosită pentru a îmbunătăţi practica. 

Le sunt recunoscător persoanelor care au contribuit la elaborarea acestui volum. 
Am lucrat împreună cu Derek Glover mai bine de 20 de ani, iar el a realizat o 
minuțioasă trecere in revistă a literaturii dedicate leadershipului şi managementului, 
concentrându-se pe sursele ulterioare anului 2003. Trei generaţii de secretare, Helen 
Knowles, Felicity Murray şi Margaret King, mi-au oferit un sprijin extraordinar pentru 
realizarea primelor trei ediţii, în timp ce Chabala Bush a realizat indexul acestui volum. 
Marianne Langrange a fost editor-şef pentru toate cele patru ediţii şi a fost implicată 
şi în realizarea celorlalte cărţi ale mele. Le sunt recunoscător tuturor colegilor mei 
universitari, care mi-au influenţat lucrarea în multiple moduri. În cele din urmă, le 
sunt recunoscător tuturor celor care m-au susţinut şi au fost alături de mine, în special 
lui Graham şi Cha. 


Bibliografie 


Bush, T. (2008), Leadership and Management Development in Education, Londra : 

School Management Task Force (SMTF) (1990), Developing School Management : 

Capitolul 1 


Importanţa leadershipului şi a managementului 
educaţional 


Ce este managementul educaţional? 


Managementul educaţional este un domeniu de studiu şi de activitate care 
vizează modul de funcţionare şi conducere a organizaţiilor educaţionale. 
Domeniul nu are o definiţie universal acceptată deoarece derivă dintr-o serie 
de discipline consacrate, precum sociologie, ştiinţe politice, economie şi 
management general. Interpretările extrase din diferite surse accentuează în mod 
necesar multiple aspecte ale managementului educaţional, iar aceste abordări 
diverse sunt reflectate în capitolele volumului de faţă. 

Bolam (1999: 194) defineşte managementul educaţional ca „o funcţie 
executivă destinată punerii în practică a politicilor aprobate”. Autorul propune 
o diferenţiere între management şi leadership educaţional, la baza căruia se află 
„responsabilitatea pentru formularea politicilor şi, unde este cazul, transformarea 
organizaţională” (ibid. : 194). Scriind dintr-o perspectivă indiană, Sapre (2002 : 
102) afirmă că „managementul presupune o serie de activităţi orientate către 
utilizarea eficientă şi eficace a resurselor organizaționale pentru atingerea 
obiectivelor organizaționale”. 

Autorul acestei cărţi a susţinut constant (Bush, 1986; 1995; 1999; 2003) 
că managementul educaţional ar trebui să aibă în vedere mai ales scopul şi 
obiectivele educaţiei. Acestea fac subiectul unor dezbateri şi dezacorduri 
perpetue, dar principiul racordării activităţilor şi sarcinilor manageriale la 
scopurile şi obiectivele instituţiilor de învăţământ rămâne primordial. Aceste 
scopuri sau finalităţi oferă repere fundamentale în susţinerea managementului 
instituţiilor de educaţie. Managementul vizează atingerea anumitor obiective 
educaţionale. Dacă legătura dintre scop şi management nu este clar definită, apare 
pericolul alunecării în „managerialism”, cu „un accent pe proceduri în detrimentul 
scopurilor şi valorilor educaţionale” (Bush, 1999: 240). Managerialismul pune 
mai curând accent pe eficienţa managerială decât pe scopurile şi obiectivele 

educaţiei (Newman şi Clarke, 1994; Gunter, 1997). „Managementul nu are 
scopuri şi valori supraordonate proprii. Aspiratia spre eficienţă poate fi misiunea 
managementului, dar aceasta se manifestă în realizarea obiectivelor definite de 
alții” (Newman şi Clarke, 1994: 29). 

Accentul pus pe scopul educaţional este important, ceea ce nu înseamnă însă 
că toate obiectivele sau ţintele sunt potrivite, mai ales dacă sunt impuse din afara 
şcolii, de guvern sau de alte organisme oficiale. Este esenţial ca managementul 
să fie orientat spre atingerea obiectivelor educaţionale, dar acestea trebuie să fie 
agreate de şcoală şi de comunitate. Dacă managerii se limitează la implementarea 
iniţiativelor externe, riscă să alunece pe panta managerialismului. În Anglia, 
instrumentele de monitorizare centralizată şi de determinare a obiectivelor au 
fost perfecţionate pentru a permite guvernului să gestioneze şcolile îndeaproape, 
spre exemplu, prin Strategiile Nationale din Domeniul Literaţiei şi Matematicii 
Elementare! (Whitty, 2008: 173). Managementul intern de succes necesită 
legături clare între valori, obiective, strategii şi activităţi zilnice. 

Importanţa obiectivelor şi a scopurilor pentru managementul instituţiilor 
de învăţământ este subliniată în majoritatea abordărilor teoretice. Totuşi, există 
un oarecare dezacord cu privire la trei aspecte legate de stabilirea finalitatilor 
în educaţie : 


1. valoarea obiectivelor formale ; 
2. susţinerea obiectivelor organizaționale sau ale celor individuale ; 
3. cum sunt stabilite obiectivele sau scopurile instituţionale. 


Obiectivele formale 


În instituţiile de învăţământ, obiectivele formale stabilite au uneori un grad 
mare de generalitate. De obicei, acestea presupun o fundamentare temeinică, 
dar, pentru că sunt adesea utopice, astfel de obiective oferă o bază inadecvată 
pentru activitatea managerială. Un obiectiv tipic stabilit la nivelul unei şcoli 
primare sau gimnaziale ar putea avea în vedere dobândirea abilităţilor şi 
deprinderilor fizice, sociale, intelectuale şi morale de către fiecare elev. Este 
lăudabil, dar o astfel de formulare impune limitări considerabile în orientarea 
deciziilor manageriale. Scopurile punctuale nu reuşesc adesea să atingă acelaşi 
nivel de acord. Propunerea de a creşte nivelul performanţelor într-un segment 
al curriculumului, ca, de exemplu, în literatie sau în matematică, ar putea fi 
contestată de profesorii preocupaţi de implicaţiile unui astfel de obiectiv asupra 
altor obiecte de studiu. 


1. Strategiile Nationale de Literaţie şi Numeratie (n.tr.). 

Tendinţa internaţională spre management descentralizat a condus, în paralel, 
la un apel către manageri, personal şi către alte părţi interesate de a dezvolta 
o viziune distinctă pentru şcolile lor, cu obiective specifice, clar articulate. 
Beare, Caldwell şi Millikan (1989: 99) susţin că „liderii remarcabili au o 
viziune pentru şcoala lor - o imagine mentală a unui viitor dezirabil - care 
este împărtăşită tuturor membrilor comunităţii şcolare”. Acolo unde organizaţiile 
educaţionale au o astfel de viziune, managerii eficienţi pot să creeze legături 
între funcţii şi obiective pentru a asigura relevanta activităţii manageriale. În 
practică însă, aşa cum vom vedea mai târziu, multe „viziuni” sunt de fapt 
simple obiective educaţionale generalizate (Bolam er al., 1993) ce derivă mai 
degrabă din imperative guvernamentale naţionale şi mai puţin dintr-o analiză 
de nevoi desfăşurată la nivelul şcolii. 


Obiective organizaționale sau individuale? 


Unele abordări ale managementului educaţional sunt preocupate mai ales de 
obiectivele organizaționale, în timp ce alte modele accentuează obiectivele indivi- 
duale. Între aceste două perspective se interpune o gamă de opinii, de la cele care 
susţin că obiectivele ,,organizationale” ar putea fi impuse de lideri membrilor 
fără putere de decizie din cadrul şcolii sau colegiului, până la cele care afirmă 
că obiectivele individuale trebuie să se circumscrie unor teme specifice astfel 
încât organizaţia să aibă relevanţă pentru membrii săi şi pentru părţile interesate. 
individuale şi cele organizaționale sau a orientării obiectivelor organizaționale 
spre anumite aspirații individuale. Este rezonabil să presupunem că cei mai 
mulţi dintre profesori doresc ca şcoala sau colegiul în care lucrează să adopte 
politici concordante propriilor interese şi preferinţe. Acest aspect va fi explorat 
pe parcursul volumului, cu precădere în capitolul 6. 


Stabilirea obiectivelor 


Procesul de determinare a obiectivelor organizaţiei se află în centrul managementului 
educaţional. În unele contexte, obiectivele sunt stabilite de directorul unităţii 
de învăţământ, cu participarea unui grup de colegi cu experienţă şi, eventual, 
a unui grup restrâns de reprezentanţi ai comunităţii locale. În multe şcoli şi 
colegii însă, stabilirea obiectivelor reprezintă o activitate colectivă ce presupune 
implicarea unui comitet formal sau informal. 

Obiectivele şcolilor şi ale colegiilor sunt, in mod inevitabil, influențate de 
presiunile mediului educational mai larg şi conduc la întrebări despre viabilitatea 

„viziunilor” educaţionale, aşa cum s-a menţionat mai sus. Multe tari, inclusiv 
Anglia şi Tara Galilor, au un curriculum national ce se circumscrie unor sisteme 
naţionale de evaluare şi de inspecţie, iar astfel de reţete guvernamentale pentru 
educaţie lasă şcolilor un spaţiu extrem de limitat pentru a decide asupra 
propriilor obiective. Institutiilor din domeniu le-ar putea reveni cel mult sarcina 
de a interpreta imperativele externe, în detrimentul stabilirii obiectivelor pe 
baza propriei analize a nevoilor educaţionale. 

Concepţia lui Wright (2001) cu privire la existenţa unui „leadership fals” 
susţine acest argument, sugerând că proiectarea unei viziuni educaţionale este 
doar aparentă, conducerea şcolilor din Anglia şi din Tara Galilor limitandu-se 
la a implementa valorile şi politicile guvernului şi ale instituţiilor afiliate : 


Leadershipul ca morală şi valori ce orientează şcoala le este refuzat celor care lucrează 
în ea. Astăzi, acesta este localizat la nivel politic şi nu poate fi supus contestării, 
modificării sau adaptării la contextele locale (Wright, 2001: 280). 


Problema fundamentală ce derivă de aici este măsura în care conducerea 
şcolilor poate modifica politicile guvernamentale, dezvoltând abordări alternative 
bazate pe valori şi viziune ce pot fi aplicate la nivelul propriei şcoli. Trebuie 
urmat scenariul sau se poate improviza ? Cercetarea întreprinsă de Gold şi 
colaboratorii săi (2003) cu privire la 10 directori englezi „remarcabili” abordează 
această problemă. Directorii respectivi „au pornit de la premisa că liderii şcolii 
sunt, esențialmente, «purtători de valori» (...) îmbunătăţirea serviciilor şcolii 
nu este o ştiinţă tehnocrată, cât un proces de căutare a celor mai bune căi de 
inoculare a anumitor valori educaţionale în practica (...) anumitor şcoli” 
(2003: 128). Aceşti autori afirmă că directorii implicaţi în studiul de caz isi 
fundamentau practica managerială şi de leadership pe astfel de abordări orientate 
spre valori : 


Liderii şcolilor din studiul nostru de caz evitau, în mod evident, practicarea unui 
„leadership fals”, filtrând politicile guvernamentale prin propriile sisteme de valori. 
Persoanele intervievate ne reaminteau constant de sistemele de valori bine închegate 
ale şcolii şi de măsura în care viziunea şi valorile erau împărtăşite şi articulate de 
toţi cei implicaţi (ibid. : 131). 


Răspunsul lui Wright (2003) la cercetarea efectuată de Gold şi colaboratorii 
săi pune sub semnul întrebării măsura în care chiar şi liderii „principiali” pot 
contesta sau modifica politicile guvernamentale. În opinia sa, aceşti directori sunt 
tot „lideri falşi”, pentru că valorile lor nu pot eluda imperativele guvernului : 

[Gold şi colaboratorii săi] nu oferă dovezi clare privind modul în care aceste valori 
au influenţat interfaţa dintre anumite iniţiative guvernamentale şi acţiunea în aceste 
şcoli (...) „leadershipul fals” (...) presupune de fapt imposibilitatea liderilor şcolari 
de a lua decizii care se opun în mod legitim anumitor iniţiative şi norme guvernamentale 
formulate nerealist şi care sunt adesea nefundamentate (Wright, 2003: 140). 


Este probabil ca această dezbatere să continue, dar problema centrală se 
raportează la puterea relativă a guvernelor şi a liderilor din şcoli de a stabili 
obiectivele şi scopurile educaţiei în anumite instituţii de învăţământ. Guvernele 
au puterea constituţională de a-şi impune voinţa, dar inovațiile de succes 
reclamă angajamentul celor care trebuie să implementeze aceste schimbări. 
Dacă profesorii şi liderii consideră că o iniţiativă este nepotrivită pentru copiii 
sau pentru elevii lor, este improbabil ca aceştia să o implementeze cu entuziasm. 
Prin urmare, guvernele şi-ar dori ca şcolile să practice un leadership vizionar, 
atâta vreme cât aceste viziuni nu se îndepărtează prea mult de la imperativele 
guvernamentale. 

Furlong (2000) adaugă că un control crescut al guvernului în domeniul 
educaţiei are implicaţii majore asupra statutului cadrelor didactice ca profesionişti. 
Acesta susţine că în Anglia şi în Tara Galilor profesionismul există graţie 
guvernului, datorită dominantei unui curriculum national prescriptiv şi a 
monitorizării centralizate a activităţii profesorilor. 

Natura procesului de determinare a finalităţilor este o variabilă majoră in 
diferitele modele de management şi de leadership educaţional ce vor fi discutate 
în capitolele următoare. 


Ce este leadershipul educaţional? 


Gunter (2004) arată că sintagmele utilizate pentru a defini acest domeniu au 
variat de la „administraţie educaţională” la „management educaţional” şi, mai 
recent, la „leadership educaţional”. În Anglia, această schimbare este ilustrată 
cel mai pregnant de înfiinţarea Colegiului Naţional pentru Leadership Şcolar 
în 2000, o „schimbare de paradigmă” în concepţia lui Bolam (2004). Vom 
analiza diferenţele dintre management şi leadership pe parcursul acestui capitol. 
Există multe conceptualizări diferite ale leadershipului, care l-au determinat 
pe Yukl (2002: 4-5) să susţină că „definiţia leadershipului este arbitrară şi 
subiectivă. Unele definiţii sunt mai utile decât altele, dar nu se poate spune 
că există o definiţie «corectă»”. Se pot identifica trei dimensiuni ale leadershipului 
ca bază pentru dezvoltarea unei definiţii funcţionale. 

Leadershipul ca influență 


Un element central în multe definiţii ale leadershipului vizează existenţa unui 
proces de influenţă. 


Cele mai multe definiţii ale leadershipului reflectă ipoteza conform căreia acesta 
implică un proces de influenţă socială incluzând o dimensiune intenţionată exercitată 
de un singur individ [sau de un grup] asupra altor indivizi [sau grupuri] cu scopul 
de a structura activităţile şi relaţiile dintr-un grup sau dintr-o organizaţie (Yukl, 
2002: 3). 


Conform definiţiei lui Cuban (1988: 193), procesul de influenţă este 
orientat spre obținerea anumitor rezultate : „Leadershipul, prin urmare, presupune 
că motivaţia şi acţiunile unor oameni sunt direcționate de alti oameni cu scopul 
atingerii anumitor scopuri; acesta implică atât luarea unor iniţiative, cât şi 
asumarea unor riscuri”. Bush (2008a: 277) face referire la trei aspecte-cheie 
ale acestor definiţii : 


e Conceptul de bază este mai degrabă cel de influență, şi nu de autoritate. 
Ambele sunt dimensiuni ale puterii, dar ultimul tinde să se regăsească în 
poziţii formale, precum cea de director, în timp ce primul poate fi exercitat 
de oricine din şcoală sau din colegiu. Leadershipul este independent de 
autoritatea poziţiei, însă managementul este direct legat de aceasta. 

e Procesul este intentionat. Individul care doreşte să îşi exercite influenţa o 
face pentru a atinge anumite scopuri. 

e Influenţa poate fi exercitată atât de grupuri, cât şi de indivizi. Această idee 
susţine conceptul de leadership distribuit şi de echipe de leadership. „Acest 
aspect al leadershipului îl caracterizează drept un proces fluid, care poate 
să apară din orice parte a şcolii, independent de poziţiile formale de 
management şi care se poate regăsi în orice membru al organizaţiei, inclusiv 
în personalul asociat şi în elevi” (ibid. : 277). 


Leadershipul şi valorile 


x» 


Noţiunea de „influenţă” este neutră prin faptul că nici nu explică, nici nu 
recomandă scopurile sau acţiunile ce ar trebui avute în vedere. Cu toate acestea, 
leadershipul este asociat tot mai mult cu valorile. Aşteptările sunt ca liderii să-şi 
fundamenteze acţiunile pe valori personale şi profesionale clare. Greenfield şi 
Ribbins (1993) susţin că leadershipul începe cu „caracterul” liderilor, exprimat 
în termeni de valori personale, conştiinţă de sine, precum şi în capacitate 

emoţională şi morală. Anterior, Greenfield (1991 : 208) făcea distincţia dintre 
valori şi rațiune : „Valorile se află în spatele raţiunii. Pentru ca raţiunea să fie 
ceea ce este, trebuie să se construiască pe un fundament valoric. Valorile sunt 
afirmate, alese, impuse sau crezute. Acestea nu pot fi nici cuantificate şi nici 
măsurate”. 

Cercetarea lui Day, Harris şi Hadfield (2001) în 12 şcoli „eficiente” din 
Anglia şi din Tara Galilor a dus la concluzia că „liderii buni îşi asumă şi susţin 
o serie clară de valori personale şi educaţionale, reprezentând scopurile morale 
pentru şcolile lor” (ibid. : 53). Aceasta presupune că valorile sunt „alese”, 
dar Bush (2008a : 277) susţine că cele dominante sunt cele de origine guverna- 
mentală şi adaugă că acestea sunt „impuse” liderilor şcolari. Există o probabilitate 
mai mare ca profesorii şi liderii să manifeste entuziasm faţă de schimbare atunci 
când simt că aceasta le „aparţine”, şi nu atunci când le este impusă. Pe baza 
cercetărilor efectuate în şcolile din Canada, Hargreaves (2004) afirmă că profesorii 
asociază schimbările iniţiate de ei înşişi cu o experienţă emoţională pozitivă, în 
timp ce schimbările impuse se reflectă în sens opus la nivel emoţional. 


Leadershipul şi viziunea 


De peste 20 de ani, viziunea este considerată o componentă esenţială a 
leadershipului eficient. Southworth (1993 : 73-74) sugerează că cei aflaţi in 
posturi de conducere sunt motivaţi să muncească mult „deoarece leadershipul 
lor înseamnă urmărirea viziunilor individuale” (ibid. : 74). Studiul lui Dempster 
şi Logan (1998) derulat în 12 şcoli australiene demonstrează că aproape toţi 
părinţii (97%) şi profesorii (99%) se aşteaptă ca directorul să-şi exprime clar 
viziunea, în timp ce 98% dintre respondentii ambelor grupe se aşteaptă ca 
liderul să dezvolte un plan strategic pentru a-şi pune viziunea în aplicare. 

Concluziile acestor studii aduc argumente în sprijinul ideii de leadership 
vizionar, însă analiza lui Foreman (1998) indică un nucleu referential încă 
problematic. Potrivit lui Fullan (1992a: 83), „construirea unei viziuni este un 
proces dinamic sofisticat, pe care puţine organizaţii îl pot susţine”. Într-o altă 
publicaţie, Fullan (1992b) este mai critic, sugerând că liderii vizionari ar putea 
face mai mult rău decât bine şcolilor la conducerea cărora se află: 


Accentul actual pe viziune în leadership poate induce în eroare. Viziunea îi poate 
orbi pe lideri în mai multe feluri (...). Directorul energic şi carismatic, care 
„transformă radical scoala” în patru-cinci ani, poate (...) fi un model fals şi 
amăgitor (...) ipoteza mea este că cele mai multe dintre aceste şcoli intră în declin 
odată cu plecarea liderului (...). Directorii sunt orbiti de propria viziune atunci când 

simt că trebuie să manipuleze profesorii şi cultura şcolii pentru a i se conforma 
(ibid. : 19). 


Studiul lui Bolam şi al colaboratorilor săi (1993) ilustrează un număr de pro- 
bleme legate de dezvoltarea şi articularea „viziunii” în şcolile din Anglia şi din 
Tara Galilor. Studiul lor privind 12 şcoli autoselectate ca „eficiente” arată că cei 
mai multi dintre directorii acestora au putut descrie „un fel de viziune”, dar „s-au 
diferențiat prin capacitatea de a articula aceste viziuni mai mult sau mai putin sofisti- 
cate” (ibid. : 33). În plus, viziunile erau arareori aplicabile la contextul şcolii. Nu 
erau „nici surprinzătoare, nici frapante, nici controversate, ci foarte asemănătoare 
cu ceea ce s-ar putea aştepta de la sistemul educaţional britanic” (ibid. : 35). 

Este evident că articularea unei viziuni clare are potenţialul de a dezvolta 
şcoala, dar dovezile empirice ale eficacităţii acesteia ridică încă semne de 
întrebare. Se face simțită o preocupare mai accentuată fata de capacitatea 
liderilor din şcoli de a elabora o viziune specifică pentru instituţie, având în 
vedere caracterul centralizat al deciziilor legate de obiectivele şi conţinutul 
curriculumului. O parte dintre directori s-ar putea simţi suficient de încrezători 
încât să conteste politicile oficiale în modul descris de Bottery (1998: 24); 
„de la sfidare, mergând până la subversiune şi ignorare; de la ridiculizare 
până la «stai să vedem» şi ajungând la testare ; şi, în câteva cazuri (excepţionale), 
adoptarea lor”. Cu toate acestea, cei mai mulţi sunt precum „Alison” a lui 
Bottery (2007: 164), care examinează fiecare aspect din raportul OFSTED 
pentru şcoala lor. 

Hoyle şi Wallace (2005: 11) critică importanţa accentuată care se acordă 
viziunii. „Retorica vizionară este o formă a discursului managerial foarte 
răspândită în şcoli odată cu reformele din educaţie.” Autorii pun în contrast 
„retorica vizionară” cu „realitatea prozaică” trăită de personalul din şcoli, de 
elevi şi de părinţii acestora: „Dacă toată retorica vizionară ar corespunde 
realităţii, cadrele didactice nu ar mai încerca să renunţe la profesie în proporţie 
atât de mare (o treime)?” (ibid. : 12). Hoyle şi Wallace adaugă totodată ca 
aceste viziuni trebuie să fie conforme cu aşteptările sistemului centralizat şi 
să-i satisfacă pe inspectorii OFSTED; „orice viziune doriţi, atâta vreme cât 
aceasta este şi a guvernului” (ibid. : 139). 


Diferenţa dintre leadership şi management educaţional 


Aşa cum s-a precizat mai devreme, terminologia utilizată pentru a descrie 
organizarea organismelor educaţionale, activităţile desfăşurate de directori şi 

de personalul didactic a evoluat de la „administraţie”, încă răspândită in America 
de Nord şi în Australia, spre exemplu, către „management” şi, mai recent, spre 
„leadership”. Bush (2008a: 276) ridică întrebarea dacă acestea reprezintă doar 
schimbări semantice ori dacă impun o transformare mai profundă în conceptualizarea 
conducerii. Hoyle şi Wallace (2005: viii) observă că „leadershipul” a depăşit 
recent „managementul” ca descriptor principal a ceea ce presupun conducerea şi 
îmbunătăţirea instituţiilor din domeniul serviciilor publice. 

Cuban (1988) oferă una dintre cele mai clare distincţii, asociind leadershipul 
cu schimbarea şi managementul cu „menţinerea”. De asemenea, autorul punctează 
importanţa ambelor dimensiuni ale activităţii organizaționale : 


Prin leadership mă refer la influențarea acţiunilor altora pentru a obţine rezultate 
dezirabile. Liderii sunt acei oameni care dau contur scopurilor, motivatiei şi 
acţiunilor altora. Adesea, aceştia iniţiază schimbarea pentru a atinge fie scopuri 
deja existente, fie scopuri noi (...). Leadershipul (...) solicită (...) multă ingeniozitate, 
energie şi talent (...). 

Managementul presupune menţinerea eficienţei activităţilor curente ale organizaţiei. 
Deşi, adesea, managementul reclamă deprinderi de leadership, funcţia sa globală 
este de a menţine, şi nu de a schimba. Pretuiesc atât managementul, cât şi 
leadershipul, fără a-l avantaja pe niciunul, din moment ce diferitele contexte solicită 
răspunsuri pe măsură (ibid. : xx). 


Studiul lui Day, Harris şi Hadfield (2001) referitor la 12 şcoli „eficiente” 
aduce în discuţie o serie de dileme privind leadershipul şcolar. Una dintre 
acestea are în vedere managementul, asociat birocraţiei şi leadershipului, care 
este perceput ca fiind axat pe dezvoltarea resurselor umane. „Dezvoltarea şi 
menţinerea” dau naştere unei noi contradicții, legată de distincţia punctata de 
Cuban (1988) mai sus. 

Bush (1998: 328) leagă leadershipul de valori sau de scop, în timp ce 
managementul este avatarul implementării sau al aspectelor de ordin tehnic. 
Leadershipul şi managementul sunt la fel de importante în condiţiile în care 
şcolile şi colegiile doresc să fie eficiente şi să-şi atingă obiectivele. Dacă o 
viziune clară poate fi esenţială în stabilirea naturii şi a direcţiei schimbării, la 
fel de importantă este asigurarea că implementarea inovatiilor se subscrie 
eficienţei şi că funcţiile obişnuite ale şcolii se desfăşoară cu eficacitate în timp 
ce anumite elemente sunt supuse schimbării : 


Metodele (...) [sunt] la fel de importante precum cunoaşterea, înţelegerea şi 
orientarea valorilor (...). Construirea acestui tip de dihotomie între ceva pur numit 

leadership” şi ceva „murdar” numit „management” ori între valori şi scopuri, pe de 
o parte, metode şi deprinderi, pe de altă parte, ar fi un dezastru (Glatter, 1997: 189). 


Există o diferenţă între a conduce şi a gestiona, dar ambele sunt importante. 
Organizațiile hipergestionate şi subconduse vor pierde în cele din urmă sentimentul 
că funcţionează într-un anumit spirit sau pentru un anumit scop. Organizațiile slab 
gestionate, însă cu lideri puternici şi carismatici s-ar putea menţine temporar pe 
linia de plutire, ca mai apoi să se prăbuşească. Provocarea organizaţiilor moderne 
presupune perspectiva obiectivă a managerului, alături de sclipirile vizionare şi 
dedicarea liderului înţelept (Bolman şi Deal, 1997: xiii-xiv). 


Aceste avertismente se regăsesc în observaţiile lui Leithwood (1994), potrivit 
căruia aceste diferenţe nu sunt uşor de evidenţiat în practica de zi cu zi a 
directorilor, dar şi în ale lui Hallinger (2003), care susţine că abordarea rolului 
directorului din perspectiva leadershipului nu îi diminuează acestuia îndatoririle 
manageriale. 

Atât în Marea Britanie, cât şi oriunde în altă parte, dihotomia vizează 
preferința pentru leadership la nivel normativ, mai ales prin înfiinţarea şi prin 
activităţile Colegiului Naţional, cu toate că guvernele încurajează o abordare 
tehnico-rationala prin accentul pe performanţă şi răspundere publica (Glatter, 
1999; Levaéié et al., 1999; Gunter 2004). În practică, şcolile şi colegiile au 
nevoie de un leadership vizionar, în măsura în care un curriculum centralizat 
o poate permite, dar si de un management eficient. 


Perspectiva cronologică asupra leadershipului 
şi managementului educaţional 


Originile şi dezvoltarea managementului educaţional ca disciplină de studiu 
distinctă au fost documentate de Hughes (1985), Hughes şi Bush (1991), Bush 
(1999), Glatter (1999) si Bolam (2004). Totul a început în Statele Unite în 
prima jumătate a secolului XX. Ecouri pronunţate au avut mai ales studiile lui 
Taylor (1947), a cărui „mişcare pentru management ştiinţific” face încă obiectul 
unor dezbateri aprinse, iniţiate mai ales de cei care se opun abordării 
„managerialiste” a educaţiei. Contribuţii importante în domeniu a adus şi 
autorul francez Fayol (1916), ale cărui „principii generale de management” 
sunt încă de impact. Studiile lui Weber (1947) despre „birocraţie” reverberează 
şi în practicile zilelor noastre, astfel încât acest subiect va fi tratat mai pe larg 
în capitolul 3. 

Toate aceste teorii s-au dezvoltat în afara sistemului de educaţie, fiind 
ulterior implementate la nivelul şcolilor şi colegiilor, cu rezultate contrastante. 
Celelalte modele discutate în această carte s-au dezvoltat în spaţiul educaţional 
sau au fost aplicate la nivelul şcolilor şi al colegiilor în contextul în care acestea 
au fost suspuse unor transformări. 

În Marea Britanie, managementul educaţional s-a impus ca disciplină de 
studiu abia spre finalul anilor 1960, dezvoltându-se însă cu rapiditate. În 1983, 
Departamentul pentru Educaţie şi Ştiinţe (DES) a sponsorizat un program de 
formare pentru directori şi a înfiinţat Centrul Naţional de Dezvoltare pentru 
Formare în Management Şcolar din cadrul Universităţii Bristol. Cursurile 
universitare în domeniu au devenit apoi tot mai populare (Hughes ef al., 1981 ; 
Gunter, 1997). 

În 1989, guvernul britanic a numit un Grup de Lucru pentru Management 
Şcolar, al cărui raport (School Management Task Force - SMTF, 1990) a trasat 
agenda privind dezvoltarea domeniului pentru anii următori. Probabil cea mai 
importantă moştenire a acestei entităţi a fost înfiinţarea unor programe de 
mentorat pentru noii directori. 

Următorul pas major în Anglia si Tara Galilor a fost înfiinţarea Agenţiei 
de Formare a Cadrelor Didactice (TTA), a cărei activitate s-a orientat atât spre 
leadership şi management, cât şi spre programele de mentorat pentru profesori. 
TTA a delimitat şi a impus Calificarea Profesională Naţională pentru Directori 
(NPQH), primul program de pregătire adresat directorilor aspiranti, în 1997. 
NPQH a devenit obligatoriu pentru noii directori începând cu anul 2009. 


Colegiul Naţional 


Cea mai importantă etapă în această cronologie a reprezentat-o înfiinţarea 
Colegiului Naţional pentru Leadership Şcolar (NCSL) în noiembrie 2000. Nu 
întâmplător, titulatura Colegiului exclude termenul „management” şi punctează 
astfel tendinţa normativă spre „leadership”. Colegiul şi-a asumat responsabilitatea 
pentru programele de dezvoltare în domeniul leadershipului, inclusiv pentru 
NPQH, şi a adus noi propuneri pentru activitatea responsabililor pe arii 
curriculare, a noilor directori, a consultantilor şi a echipelor de leadership. 
Din anul 2009, sfera activităţilor instituţiei s-a lărgit prin includerea leadershipului 
pentru serviciile destinate copiilor, cu redenumirea ulterioară în Colegiul 
Naţional pentru Leadershipul Şcolilor şi pentru Serviciile pentru Copii (Colegiul 
Naţional). Fostul director de cercetări, Geoff Southworth, afirmă că intenţia 
Colegiului a fost „de a oferi o viziune unitară la nivel naţional asupra dezvoltării 

şi cercetării în domeniul leadershipului şcolar” (2004a: 340). De asemenea, 
Southworth face referire la „părerea generală” potrivit căreia „calitatea leader- 
shipului se reflectă în integritatea, performanţele şi în dezvoltarea unei organizaţii” 
(ibid. : 341). 

Discutarea rezultatelor şi a limitărilor Colegiului Naţional nu face obiectul 
acestui volum, dar se poate vorbi despre cinci puncte tari principale : 


e viziune unitară la nivel national ; 

e programe pentru diferite trepte de carieră; 

e accent pe practică; 

e programe fundamentate în cercetare ; 

e anvergură şi impact impresionante (Bush 2008b : 79-82). 


Bush (2008b: 82-86) identifică totodată cinci limitări ale Colegiului : 


e standardele sale intelectuale sunt prea modeste ; 

e accentul pe practică se realizează în detrimentul teoriei şi cercetării ; 

e implementarea programelor cu ajutorul practicienilor limitează inovaţia ; 
e dominarea dezvoltării leadershipului şcolar nu este benefică; 

e în mod nejustificat, este influenţat de guvern. 


Se poate afirma că modificarea titulaturii şi a misiunii ar putea dilua 
„brandul” Colegiului, însă doar trecerea timpului va confirma. 

Colegiul Naţional are de asemenea un rol internaţional important, deşi 
acesta pare să fi intrat în declin (Bush, 2008c). Una dintre primele sale decizii 
a fost să organizeze o serie de vizite de studiu la centre internaţionale de 
leadership. Fiecare vizită a implicat echipe de doi sau trei specialişti, incluzând 
directori de şcoală, personalul din conducerea Colegiului, precum şi alţi 
profesionişti a căror activitate era legată direct de Colegiu. S-au vizitat 15 centre 
din şapte ţări: Australia, Canada, Hong Kong, Noua Zeelandă, Singapore, 
Suedia şi Statele Unite. 

Raportul vizitelor (Bush şi Jackson, 2002) a arătat că o serie de alte ţări 
se aflau mult înaintea Angliei şi a Țării Galilor în privinţa dezvoltării programelor 
naţionale sau de stat pentru potenţialii directori. În Canada şi în cea mai mare 
parte a Statelor Unite, spre exemplu, nu este posibilă numirea ca director/ 
director adjunct fără parcurgerea, în prealabil, a unui program de masterat în 
administraţie educaţională. În mod similar, Singapore a introdus un program 
naţional de calificare pentru directorii de şcoli încă din 1984. 

Colegiul Naţional a influenţat domeniul leadershipului şcolar la nivel global. 
În Statele Unite, spre exemplu, Levine (2005 : 54) afirmă că instituţia a oferit 
„cel mai promiţător model pe care l-am văzut, punând la dispoziţie exemple 
de bună practică pe care programele de administraţie educaţională le-ar putea 
imita”. Şcoala de Leadership şi Administraţie „Matthew Goniwe” din Africa 
de Sud a fost modelată, într-o anumită măsură, după Colegiu, deşi la o scară 
mult mai mică şi deservind o singură provincie (Bush, 2008b: 79). 

În concluzie, climatul dezvoltării pentru leadership şi management educaţional 
nu a fost niciodată mai dinamic. Conştientizarea rolului esenţial al unui 
leadership de calitate pentru rezultatele educaţiei a condus la ideea că programele 
de formare trebuie să dezvolte cunoştinţele, deprinderile şi înţelegerea necesare 
conducerii unei unităţi de învăţământ în contextul unei economii tot mai 
globalizate. Această cerinţă este importantă mai ales pentru şcolile descentralizate 
şi pentru colegii. 


Descentralizarea şi autonomia în management 


Şcolile şi colegiile operează într-un cadru legislativ trasat de parlamentul 
naţional, regional sau statal. Unul dintre aspectele-cheie ale unui asemenea 
cadru este gradul de descentralizare din sistemul educaţional. Sistemele puternic 
centralizate tind să fie birocratice şi să permită un spaţiu decizional restrâns 
şcolilor şi comunităţilor locale. Sistemele descentralizate, pe de altă parte, 
acordă mai multă putere nivelurilor subordonate. Acolo unde puterea este 
atribuită nivelului instituţional putem vorbi despre „management autonom”. 
Lauglo (1997) leagă centralizarea de birocratie, definind-o în felul următor : 


Centralismul birocratic presupune concentrarea luării deciziilor asupra unei game de 
probleme la nivelul autorităţii centrale, lăsând un spaţiu restrâns pentru rutina 
implementării nivelurilor inferioare din cadrul organizaţiei (...) un minister ar putea 
lua decizii foarte detaliate în ceea ce priveşte scopurile şi obiectivele, curriculumul 
şi materialele de predare, metodele utilizate, modalitatea de angajare a personalului 
şi atribuţiile acestuia, admiterea elevilor, evaluarea şi certificarea, finanţele şi bugetul, 
inspecţiile/evaluările pentru monitorizarea performanţelor (ibid. : 3-4). 


Lauglo (1997: 5) afirmă că „centralismul birocratic este prezent în multe 
dintre ţările în curs de dezvoltare”, cu exemple provenind atât din mediul 
colonial, fundamentat în planificare centralizată, cât şi din mediul postcolonial. 
Tanzania este un exemplu de astfel de ţară ce face eforturi în prezent pentru 

reducerea centralizării (Babyegeya, 2000), in timp ce Seychelles ilustrează 
natura centralizată a multor foste ţări coloniale (Purvis, 2007). 

Sistemele centralizate nu sunt caracteristice doar fostelor ţări coloniale. 
Derouet (2000: 61) susţine că Franţa „a fost cel mai centralizat sistem din 
lume” în anii 1960 şi 1970, în timp ce Fenech (1994: 131) afirmă că sistemul 
educational maltez este încă „puternic centralizat”. Bottery (1999: 119) observa 
că sistemul educaţional din Regatul Unit „a parcurs un proces continuu şi 
intens de centralizare în ultimii 30 de ani”. În Grecia, sistemul public de 
educaţie este supus de asemenea centralismului şi birocraţiei. 

Descentralizarea presupune un proces de reducere a rolului central al 
guvernului în planificarea şi furnizarea educaţiei. Acesta poate îmbrăca o 
varietate de forme : 


Descentralizarea în educaţie înseamnă o schimbare în distribuirea autorităţii, 
mutând accentul de la „vârf” spre nivelurile inferioare ale ierarhiei (...). Diferitele 
forme de descentralizare variază ca justificare şi ca modalitate de distribuire a 
autorităţii (Lauglo, 1997: 3). 


Principalele forme de descentralizare sunt : 


e federalismul, ilustrat de ţări precum Australia, Germania, India sau Statele 
Unite ; 

e cedarea autorităţii, ca, de exemplu, în Regatul Unit; 

e deregularizarea, ca în cazul Republicii Cehe (Karstanje, 1999) ; 

e deconcentrarea, ca în cazul Tanzaniei (Therkildsen, 2000) ; 

e democraţia participativă, implicând participarea activă a părţilor interesate 
la nivel institutional, ca în cazul Australiei, Canadei, Angliei şi Ţării Galilor 
sau al Africii de Sud (Sayed, 1999); 

e mecanismul de piaţă, ilustrat de Marea Britanie şi de Statele Unite. 


În cadrul unui sistem educaţional pot coexista două sau mai multe astfel de 
modele. Spre exemplu, tendinţa spre management şcolar autonom din multe 
tari (Anglia şi Tara Galilor, Australia, Noua Zeelandă, Hong Kong) este 
susţinută atât de democraţia participativă, cât şi de mecanismul de piaţă. În 
Anglia şi in Tara Galilor, şcolile şi colegiile se află la baza „pieţei educaţionale”, 
cu elevi şi părinţi în calitate de clienţi, având posibilitatea de a alege dintr-o 
serie de furnizori. Definiţia lui Caldwell şi Spinks (1992: 4) evidenţiază o 
legătură clară între managementul autonom şi descentralizare: „O şcoală cu 
management autonom face parte dintr-un sistem de educaţie ce a fost supus unei 

descentralizări semnificative şi consistente, în cadrul căruia şcolii i s-a acordat 
autoritatea de a lua decizii legate de alocarea resurselor”. 

Cercetările în domeniul managementului autonom în Anglia şi Tara Galilor 
(Bush et al., 1993 ; Levacic, 1995 ; Thomas şi Martin, 1996) susţin că mutarea 
accentului spre autonomie a fost benefică pentru şcoli. Aceste dovezi din spaţiul 
britanic sunt confirmate de studiile internaţionale în domeniu (OECD, 1994). 
Caldwell (2008), unul dintre fondatorii mişcării „şcolilor cu management 
autonom”, susţine că beneficiile unui astfel de sistem sunt evidente : 


Şcolile cu management autonom reprezintă o manifestare a unei tendinţe generale 
de descentralizare în educaţia publică (...). Fiecare şcoală conţine un amestec unic 
de nevoi de învăţare, interese, aptitudini şi aspirații ale elevilor şi doar la nivelul 
şcolii se poate decide care este distribuţia optimă a resurselor pentru obţinerea 
celor mai bune rezultate, date fiind condiţiile unice (ibid. : 249). 


Se poate considera că şcolile şi colegiile autonome sunt mai eficiente, însă 
totul depinde de natura şi de calitatea leadershipului intern şi a managementului. 
Cercetarea realizată de Dellar (1998) în 30 de şcoli secundare din Australia, 
spre exemplu, demonstrează că managementul local avea succes acolo unde 
climatul şcolar era pozitiv, cu implicarea personalului şi a reprezentanţilor 
comunităţii în procesul de luare a deciziilor. De asemenea, managementul 
autonom lărgeşte orizonturile leadershipului şi ale managementului, oferindu-le 
directorilor şi personalului de conducere posibilitatea de a exercita un impact 
mai mare asupra rezultatelor şcolii decât era posibil în era controlului exercitat 
de stat. 


Importanţa contextului educaţional 


Ca domeniu de studiu şi practică, managementul educaţional derivă din principiile 
de management aplicate iniţial în comerţ şi industrie, cu precădere în Statele 
Unite. Dezvoltarea bazei teoretice a presupus în mare măsură aplicarea modelelor 
industriale în context educaţional. Pe măsură ce domeniul s-a impus ca disciplină 
de studiu propriu-zisă, teoreticienii şi practicienii acesteia au dezvoltat modele 
alternative pe baza observaţiilor şi experienţelor din şcoli şi colegii. Până în secolul 
XXI, principalele teorii, prezentate în acest volum, au fost dezvoltate fie în context 
educaţional, fie s-au constituit ca adaptări ale modelelor industriale pentru a 
întruni cerinţele specifice ale şcolilor şi colegiilor. 

Leadershipul şi managementul educaţional au evoluat de la stadiul de 
domeniu nou, dependent de idei dezvoltate într-un context diferit, până la cel 
al unei discipline independente, construită pe teorii proprii şi pe date empirice 
care le-au testat legitimitatea în context educaţional. Această tranziţie a fost 
însoţită de polemici aprinse privind măsura în care educaţia ar putea fi considerată 
fie un nou câmp de aplicare a principiilor generale de leadership şi management, 
fie o disciplină separată, materializată într-un corp propriu de cunoştinţe. 

Potrivit unui curent de opinie, există principii generale ale managementului 
ce pot fi aplicate tuturor contextelor organizaționale. Ideea unei abordări 
generale a formării managerilor porneşte de la premisa că anumite funcţii sunt 
comune pentru orice tip de organizaţie. Acestea includ managementul financiar, 
managementul resurselor umane, precum şi relaţiile cu clienţii organizaţiei, 
dar şi cu restul comunităţii. Dezbaterile privind cea mai potrivită relaţie dintre 
managementul general şi cel specific educaţiei au fost readuse în prim-plan 
din 1995, odată cu accentul plasat de TTA pe necesitatea de a lua în calcul 
„bunele practici din afara sferei educaţiei” în elaborarea programelor de 
dezvoltare profesională. Spre exemplu, documentul care enunţă Standardele 
Naţionale afirmă că acestea „reflectă demersurile realizate în domeniul 
standardelor de management de specialişti care îşi desfăşoară activitatea în 
afara educaţiei” (Teacher Training Agency, 1998: 1), iar „cunoştinţele de care 
au nevoie directorii derivă din surse atât interne, cât şi externe educaţiei” 
(ibid. : 3). 

Acceptarea ,,celor mai bune practici din afara sferei educatiei” pare a fi 
indiscutabilă, presupunând că definitiile atribuite „bunelor practici” sunt in 
general înţelese şi acceptate. În realitate, există o serie de aspecte problematice : 


e Cine decide ce înseamnă bună practică, fără a mai discuta despre „cea mai 
bună” ? 

e Cum poate fi adaptată o astfel de practică pentru a fi utilizată în pregătirea 
liderilor şi managerilor educaţionali ? 

e Buna practică are caracter universal ori se pliază doar pe un cadru şcolar 
anume ? 


Discutând această problemă, Glatter (1997: 187) susţine că „nu este 
întotdeauna clar ce constituie bună practică în management în afara educaţiei. 
La fel ca în educaţia însăşi, există abordări diferite şi curente de gândire 
opuse”. Ulterior, Glatter şi Kydd (2003: 240) adaugă că „este necesară o 
delimitare riguroasă, iar criteriile pentru a evalua ceea ce poate reprezenta 
«cea mai buna» practică ar trebui specificate clar”. 


IMPORTANȚA LEADERSHIPULUI ŞI A MANAGEMENTULUI EDUCAŢIONAL 29 


Există câteva argumente care sprijină ideea că educaţia impune necesităţi 
diferite ce reclamă o abordare distinctă. Acestea includ: 


e dificultatea de a stabili şi de a măsura obiectivele educaţionale ; 

e clienții” sau „rezultatele” instituţiilor de educaţie - copiii şi tinerii ; 

e nevoia practicienilor din domeniul educaţiei de a avea un nivel ridicat de 
autonomie în clasă ; 

e faptul că multi dintre responsabilii de comisii metodice din şcoli, mai ales 
din cele primare, au puţin timp la dispoziţie pentru latura managerială a 
muncii lor. 


Mai importantă decât aceste aspecte este cerința ca liderii şi managerii 
educationali să se axeze pe dimensiunile specific educaţionale ale muncii lor. 
Scopul primordial al instituţiei de învăţământ este să promoveze un demers 
educaţional eficient. Aceste aspecte esenţiale sunt unice pentru educaţie şi este 
improbabil ca „cele mai bune practici din afara sferei educaţiei” să fie de 
ajutor în abordarea acestor probleme profesionale. Pe măsură ce „leadershipul 
centrat pe învăţare” câştigă teren (e.g., Southworth, 2004b), accentul ar trebui 
să cadă pe învăţarea din teoria şi practica leadershipului şcolar. Domeniul 
afacerilor are puţine de oferit în acest sens, deşi o parte dintre ideile sale au 
fost împrumutate în educaţie, în special cele legate de managementul resurselor 
umane (Bush şi Middlewood, 2005) şi de marketing (Foskett, 2002). Cu toate 
acestea, trăsăturile distincte ale unităţilor de învăţământ presupun o anumită 
precauţie în implementarea modelelor şi practicilor manageriale născute în 
contexte noneducationale. Aşa cum autorul american Baldridge nota cu peste 
30 de ani în urmă, sunt necesare evaluarea atentă şi adaptarea modelelor înainte 
ca acestea să poată fi aplicate în mod legitim la nivelul organizaţiilor cu profil 
educaţional. 


Teoriile clasice ale managementului nu pot fi transpuse în mediul organizaţiilor cu 
profil educational fără o analiză prealabilă a viabilitatii lor în contextul unic al 
acestora (...). Prin urmare, trebuie să fim atenţi atunci când vrem să gestionăm 
sau să ameliorăm (...) domeniul educaţiei cu tehnici de „management modern” 
împrumutate din domeniul afacerilor, de exemplu. Un astfel de împrumut ar putea 
fi justificat, însă trebuie abordat cu multă grijă (Baldridge er al., 1978: 9). 

Leadershipul instruirii 


Există câteva modele de leadership educaţional, ce urmează să fie prezentate 
în capitolul 2. Majoritatea modelelor vor fi discutate în detaliu în capitolele 
ulterioare. Cu toate acestea, leadershipul instruirii nu face obiectul acestui 
volum, deoarece are în vedere direcţia influenţei, în detrimentul naturii şi 
sursei acesteia, astfel încât subiectul va fi abordat aici. 

Accentul tot mai pronunţat pe managementul predării şi al învăţării, ca 
activitati-nucleu în cadrul unităţilor de învăţământ, a dat naştere conceptului 
de „leadership al instruirii” sau leadership „centrat pe învăţare”, adus în 
prim-plan şi susţinut mai ales de Colegiul Naţional englez. Leithwood, Jantzi 
şi Steinbach (1999: 8) îi critică lipsa unor descriptori specifici şi sugerează 
că acest concept ar putea avea o varietate de sensuri. „Leadershipul instruirii 
(...) presupune ca în centrul atenţiei liderilor să se afle comportamentul 
profesorilor angajaţi în activităţi care influenţează direct dezvoltarea elevilor”. 
Definiţia lui Bush şi Glover punctează direcţia procesului de influențare : 


Leadershipul instruirii este centrat pe predare şi învăţare, precum şi pe comportamentul 
profesorilor în lucrul cu elevii. Influenţa liderilor tinteste spre favorizarea învăţării 
cu ajutorul profesorului. Accentul cade pe direcţia şi impactul influenţei şi mai 
puţin pe procesul propriu-zis de exercitare a influenţei (2002 : 10). 


Cercetarea autorilor Blas€ şi Blas€ (1998), incluzând 800 de directori din 
şcolile primare, gimnaziale şi din liceele americane, sugerează că un comportament 
eficient în cadrul leadershipului instruirii implică trei aspecte : 


e dialogul cu profesorii (conferentierea) ; 
e promovarea dezvoltării profesionale în rândul profesorilor ; 
e încurajarea predării reflexive. 


Sintagma „leadership al instruirii” provine din America de Nord, fiind 
substituită în Anglia, dar şi în alte sisteme educaţionale de „leadership centrat 
pe învăţare”. Rhodes şi Brundrett (2010) susţin că cea de-a doua variantă este 
mai generoasă ca sens şi are un potenţial mai mare de a influenţa şcoala şi 
rezultatele elevilor. Autorii „explorează tranziţia de la leadershipul instruirii, 
preocupat de asigurarea calităţii predării, la leadershipul pentru învăţare, care 
încorporează un spectru mai larg de acţiuni ce sprijină învăţarea şi rezultatele 
învăţării” (ibid.). Southworth (2004b : 78-83) susţine că liderii pot influenţa 
învăţarea prin trei strategii de bază: 

e modelare; 
e monitorizare ; 
e dialog. 


Modelarea înseamnă puterea exemplului. Liderii centrati pe învăţare sunt 
modele pentru ceilalţi pentru că sunt preocupaţi de actul predării, de învăţare 
şi de specificul grupurilor de elevi, dorind să ştie cât mai multe în această 
privinţă. Monitorizarea presupune vizitarea claselor, asistarea la ore şi furnizarea 
de feedback profesorilor. Dialogul creează oportunităţi pentru profesori de a 
realiza un schimb de idei pe tema învăţării şi a predării alături de colegi şi 
lideri din sistem. Deşi aspectul învăţării trebuie nuantat puternic în activitate, 
liderii trebuie să aibă în vedere însă şi alte aspecte ale actului educaţional, 
precum socializarea, sănătatea elevilor, bunăstarea şi stima de sine, precum şi 
dezvoltarea unei culturi şi a unui climat favorabile, direct legate de nevoile 
specifice ale şcolii şi ale comunităţii locale. 


Concluzie 


Leadershipul şi managementul eficient sunt esenţiale pentru realizarea varietatii 
de obiective stabilite pentru instituţiile de învăţământ de către factorii de 
decizie, în special de guvernele care asigură finanţarea. Într-o economie tot 
mai globalizată, o forţă de muncă educată este vitală pentru menţinerea şi 
creşterea competitivităţii. Societatea se aşteaptă ca şcolile, colegiile şi universităţile 
să pregătească oameni capabili să lucreze într-un mediu supus unor schimbări 
rapide. Profesorii, liderii şi managerii acestora sunt cei care trebuie să ridice 
ştacheta standardelor educaţionale. 

Conceptul de management este dublat sau substituit de limbajul leadershipului, 
dar activităţile desfăşurate de directori şi de personalul de conducere rezistă 
unor asemenea etichetări. Managementul autonom este o practică în multe 
tari, extinzând frontierele şi dimensiunile leadershipului, oferind un mai mare 
potenţial de a influenţa direct sau indirect rezultatele şcolilor şi ale elevilor. 
Liderii de succes sunt tot mai axati pe învăţare, acesta fiind scopul unic şi central 
al organizaţiilor cu profil educaţional. Totodată, aceştia sunt supuşi presiunii 
tendinţelor de contabilizare a unui proces educaţional „orientat spre rezultate”. 
Pe măsură ce aceste presiuni conjuncturale se amplifică, liderii şi managerii 
din sistemul de educaţie trebuie să dea dovadă de măiestrie, flexibilitate şi de 
cunoştinţe solide pentru a susţine instituţia pe care o conduc. Se impune ca 

factorii de decizie din cadrul instituţiilor de învăţământ să asimileze datele 
teoretice, dar şi aspectele practice ale managementului educational. Competența 
presupune capacitatea de a transpune conceptele în acţiuni de succes. Capitolul 
următor analizează natura teoriei leadershipului şi managementului educaţional 
şi totodată contribuţia sa la dezvoltarea unor practici de succes. 

Capitolul 2 


Modele de leadership şi management educaţional 


Separarea teoriei de practică 


Leadershipul şi managementul sunt deseori considerate activităţi practice în 
esenţă. Determinarea viziunii, articularea scopurilor, alocarea resurselor şi 
evaluarea eficacitatii, toate implică acţiunea. Practicienii tind să ignore teoriile 
şi conceptele, pe motiv că acestea sunt aparent fără nicio legătură cu situaţia 
„reală” din şcoală. Implementarea Legii pentru Reforma Educaţională (1988) 
şi a legislaţiei ulterioare în Anglia şi Tara Galilor şi în alte ţări a dus la o 
evidentiere a practicării leadershipului şi managementului educational. Directorii 
au fost invadati de prescriptii din partea politicienilor, oficialilor, din partea 
persoanelor din mediul academic sau a consultantilor, legate de modul în care 
se conduce şi se administrează o şcoală sau un colegiu. Multe dintre aceste 
prescriptii sunt ateoretice, în sensul că nu sunt susţinute de valori sau concepte 
explicite (Bush, 1999: 246). Hoyle şi Wallace (2005: 9) spun că „politicile 
întrupate în mişcarea de reformă educaţională a ultimelor două decenii a suferit 
puţine compromisuri, bazându-se pe resursa excesivă a leadershipului şi 
managementului, pe care o vom numi «managerialism» pentru a asigura 
implementarea”. 

Există câteva dovezi că folosirea explicită şi sistematică a teoriei ca ghid 
pentru practică este neobişnuită. Unii comentatori consideră managementul 
ateoretic. Holmes şi Wynne, de exemplu, sunt sceptici în privinţa valorii teoriei 
pentru orientarea în practică: 


În administrarea educaţională poate să existe doar puţină teorie autentică. Este un 
câmp de aplicaţie ce depinde în final de manifestarea voinţei umane într-un context 
social (...). Aşadar, este neproductiv să urmărim un set de teorii (...) prin care 
administratorii educationali să-şi ghideze comportamentul administrativ (1989 : 1-2). 


Acest comentariu sugerează că teoria şi practica sunt considerate aspecte 
separate ale leadershipului şi managementului educaţional. Profesorii îşi dezvoltă 


38 LEADERSHIP ŞI MANAGEMENT EDUCATIONAL 


Şi îşi revizuiesc teoriile, în timp ce managerii se angrenează în practică. Pe 
scurt, există o separare sau o discrepanţă între teorie şi practică: 


Discrepanta dintre teorie şi practică este nodul gordian al administraţiei educaţionale. 
În loc să fie tăiat, acesta a devenit o trăsătură permanentă a peisajului, deoarece 
este încorporat în modul in care ne construim teoriile pe care le folosim (...). 
Discrepanta dintre teorie şi practică va dispărea atunci când vom construi teorii 
diferite şi mai bune, care să anticipeze efectele practicii (English, 2002: 1, 3). 


Am putea percepe teoriile ca fiind ezoterice şi separate de practică. Totuşi, 
într-o disciplină aplicată, cum este managementul educaţional, valabilitatea 
teoriei va fi dată de relevanta acesteia faţă de practică. Teoria are valoare şi 
semnificaţie dacă ajută la explicarea practicii şi dacă le oferă managerilor un 
ghid de acţiune. Volumul de faţă evidenţiază folosirea teoriei pentru a da o 
orientare practicii şi pentru a-i ghida pe manageri : 


Teoriile sunt cele mai eficiente pentru influențarea practicii atunci când sugerează 
noi moduri în care evenimentele şi situaţiile pot fi percepute. Noi înţelesuri pot fi 
oferite prin concentrarea atenţiei asupra posibilelor interrelationari pe care specialistul 
nu le-a observat şi care pot fi explorate în continuare şi testate prin cercetare 
empirică. Dacă rezultatul este o înţelegere mai bună a practicii, atunci golul dintre 
teorie şi practică este redus semnificativ pentru toţi cei implicaţi. Teoria nu poate 
fi deci respinsă ca fiind irelevantă (Hughes şi Bush, 1991: 234). 


Unii scriitori afirmă că teoriile de leadership şi management educaţional 
nu au reuşit să creeze legături adecvate cu practica. Fullan (1996), de exemplu, 
spune că trebuie depusă mai multă muncă pentru a dezvolta o teorie de 
leadership bazată pe acţiune. Harris (2003: 15) adaugă că „literatura de 
leadership existentă este în continuare dominată de teorie, care porneşte de la 
premisele unei perspective raţionale şi tehniciste”. Aceste comentarii sugerează 
că mai trebuie depusă multă muncă pentru a oferi o explicaţie a practicii cu 
înţelesuri ce pot construi teorii robuste de leadership şi management educaţional 
şi care pot ghida practica de la nivelul şcolii. 


Relevanta teoriei pentru buna practică 
Dacă practicienii evită teoria, atunci ei trebuie să se bazeze pe experienţă ca 


ghid de acţiune. Ca să aleagă răspunsul pentru o problemă, ei se bazează pe 
o serie de opţiuni sugerate de experienţele anterioare cu acel tip de problemă. 

Totuşi, „este puţin probabil ca experienţa să fie de ajuns pentru a-i învăţa pe 
lideri tot ceea ce trebuie să ştie” (Copland er al., 2002: 75). 

Profesorii explică uneori că decizia lor este de fapt „bun-simţ”. Totuşi, 
aceste decizii aparent pragmatice sunt de obicei bazate pe teorii implicite : 
»Cunostinta bunului-simt (...) implică inevitabil şi presupuneri nerostite şi 
limitări nerecunoscute. Procesul de teoretizare are loc fără a fi recunoscut în 
acest mod” (Hughes, 1985: 31). Când un profesor sau un lider ia o decizie, 
aceasta reflectă, într-o anumită măsură, viziunea acelei persoane asupra organizaţiei. 
Viziunea sau preconceptiile sunt conturate de experienţa si de atitudinile 
generate de experienţa respectivă. Aceste atitudini iau forma unor puncte de 
referinţă sau a unor teorii ce inevitabil vor influenţa procesul decizional. 

Day (2003: 45) subliniază importanţa ,,reflectiei critice” a practicienilor 
în fata circumstanțelor complexe: „Răspunsurile directorilor la complexitatea 
tot mai mare şi intensitatea vieților lor cauzate de reforma impusă au vizat 
folosirea capacităţii de reflecţie într-o varietate de circumstanţe reale sau 
imaginate”. Folosirea termenului „teorie” nu implică neapărat ceva îndepărtat 
de experienţa de zi cu zi a profesorului. Mai degrabă, teoriile şi conceptele 
pot oferi un cadru al deciziilor manageriale : 


Deoarece organizaţiile sunt complexe, surprinzătoare, înşelătoare şi ambigue, ele 
sunt dificil de înţeles şi condus. Trebuie să ne bazăm pe uneltele ce ne stau la 
dispoziţie, inclusiv pe orice idee şi teorie pe care o avem despre ce sunt organizaţiile 
şi cum funcţionează ele. Teoriile noastre sau imaginea noastră determină ceea ce 
vedem şi ceea ce facem (...). Managerii au nevoie de teorii mai bune, dar şi de 
abilitatea de a implementa aceste teorii cu îndemânare şi eleganţă (Bolman şi Deal, 
1997: 38). 


Teoriile oferă argumente raţionale pentru luarea deciziilor. Activitatea mana- 
gerială este îmbunătăţită de o conştientizare explicită a cadrului teoretic care 
stă la baza practicii în instituţiile educaţionale. Day (2003 : 46) avertizează că 
„mulţi directori (şi profesori) se bazează în mod greşit în principal pe experienţă 
şi pe intuiţie - cu toate limitările acestora faţă de schimbare - pentru a se 
ghida în cariera lor”. 

Există trei mari argumente ce susţin ideea că managerii au multe de învăţat 
dintr-o evaluare a teoriei, considerând că aceasta are fundamente ferme (Glaser 
şi Strauss, 1967) în realităţile practicii : 


1. Utilizarea faptelor ca unic instrument de ghidare în acţiune este nesatisfăcătoare, 
deoarece toate dovezile necesită interpretare. Viaţa în şcoli şi în colegii este 
prea complexă pentru a le permite practicienilor să ia decizii numai pe baza 

evenimentelor anterioare. Teoria oferă cadrul pentru a interpreta evenimentele. 
Ea oferă „modelele mentale” (Leithwood er al., 1999: 75) pentru a ajuta 
la înţelegerea naturii şi a efectelor practicii. 


. Dependenţa de experiența personală pentru interpretarea faptelor şi luarea 


deciziilor este îngustă, deoarece lasă deoparte cunoştinţele altora. Familiaritatea 
cu argumentele şi perspectivele teoreticienilor ajută practicienii să folosească 
o paletă largă de experienţe şi moduri de înţelegere în rezolvarea problemelor 
din prezent. Teoria fundamentată apare în urma evaluării multor tipuri de 
situaţii practice şi în urma dezvoltării unor modele ce par că ajută la 
explicarea evenimentelor şi comportamentului. O înţelegere a teoriei ajută 
de asemenea la reducerea probabilității de a face greşeli atunci cand încă 
se acumulează experienţă. 


. Experienţa poate fi in mod particular nefolositoare, folosită ca unic ghid 


de acţiune, atunci când practicianul începe să opereze într-un alt context. 
Variabilele organizaționale pot determina ca practica într-o şcoală sau un 
colegiu să aibă puţină relevanţă într-un mediu nou. O conştientizare mai 
bună a teoriei şi practicii poate fi utilă în încercarea managerului de a 
interpreta comportamentul în noua situaţie. Cum subliniau Leithwood şi 
colaboratorii săi (1999: 4), „leadershipul extraordinar este foarte sensibil 
la contextul în care este exercitat”. Importanţa contextului în care se exercită 
leadershipul a fost evidenţiată şi mai mult în secolul XXI, când au fost 
demonstrate limitele modelelor „universal valabile”. Southworth (2004 : 77), 
de exemplu, sugerează că „una dintre cele mai importante descoperiri este 
faptul că locul unde te afli afectează ceea ce faci ca lider”. 


Bineînţeles, teoria este folositoare în măsura în care este relevantă pentru 


practica în educaţie. Hoyle (1986) observă diferenţele dintre teoria-pentru-inte- 
legere şi teoria-pentru-practică. Deşi ambele pot fi valoroase, cea din urmă 
este mai însemnată pentru liderii practicieni şi managerii din educaţie. Relevanta 
teoriei ar trebui judecată după măsura în care aceasta inspiră acţiunile conducerii 
şi contribuie la rezolvarea problemelor practice din şcoli şi colegii. 


Natura teoriei 


Nu există o teorie care cuprinde toate aspectele managementului educaţional. 
Aceasta reflectă, într-o anumită măsură, diversitatea instituţiilor educaţionale, 
ce variază de la şcoli primare din mediul rural până la universităţi foarte mari 
şi colegii. Dată fiind centralitatea contextului (vezi mai sus), o teorie universală 

care să explice comportamentul de leadership in toate tipurile de şcoli şi colegii 
poate fi considerată prea ambițioasă. Aceasta este legată şi de varietatea de 
probleme ce apar în şcoli şi colegii, care necesită diferite abordări şi soluţii. 
Mai presus de toate, aceasta reflectă natura cu multe fațete a teoriei educaţiei 
şi a ştiinţelor sociale. „Literatura este plină de teorii care concurează una cu 
alta, ceea ce face imposibilă orice încercare de generare a unei singure teorii 
de ansamblu” (Harris, 2003: 15). 

House (1981) afirmă că teoriile sau „perspectivele” din educaţie nu sunt la 
fel ca teoriile ştiinţifice. Cele din urmă conţin un set de idei, valori şi tehnici 
care sunt parte a unui câmp de cercetare particular. Teoria dominantă este 
eventual combătută prin apariţia noilor factori pe care aceasta nu îi poate 
explica. Ulterior, o nouă teorie este postulată pentru explicarea acestor noi 
date. Totuşi, lumea fizică rămâne aceeaşi. 

Teoriile educaţionale şi ştiinţele sociale sunt foarte diferite de teoriile 
ştiinţifice. Aceste perspective se referă la o situaţie în schimbare şi includ mai 
degrabă diferite moduri de a vedea o problemă decât un consens ştiinţific 
asupra adevărului. House (1981) sugerează că, în acest sens, perspectiva este 
o susținere mai slabă a cunoştinţelor decât o teorie ştiinţifică. În educaţie, mai 
multe perspective pot fi valide simultan : 


Înțelegerea noastră a proceselor de utilizare a cunoaşterii este concepută nu atât 
ca un set de date, descoperiri sau generalizări, cât ca perspective distincte ce 
combină date, valori şi presupozitii într-un filtru complex prin care este văzută 
folosirea cunoştinţelor (...). Printr-un anumit filtru, un individ vede anumite 
evenimente, dar prin alt filtru poate să vadă scene diferite (ibid. : 17). 


Modelele discutate în această carte ar trebui considerate moduri alternative 
de a vedea evenimentele, cum sugerează şi House. Existenţa diferitelor perspective 
creează ceea ce Bolman şi Deal (1997: 11) descriu ca fiind „pluralism 
conceptual: o gălăgie discordantă de voci multiple”. Fiecare teorie are ceva 
de oferit în explicarea comportamentelor şi evenimentelor din instituţiile 
educaţionale. Perspectivele preferate de manageri influenţează sau determină 
inevitabil, explicit sau implicit, luarea deciziilor. 

Griffiths (1997) oferă argumente puternice pentru susţinerea „pluralismului 
teoretic” : 


Ideea de bază este că nu toate problemele pot fi studiate eficient folosind o singură 
teorie. Unele probleme sunt mari şi complexe şi nicio teorie nu le poate cuprinde 
de una singură, în timp ce altele, deşi par simple şi uşoare, pot fi înţelese mai bine 

prin folosirea mai multor teorii (...) teorii particulare sunt indicate pentru anumite 
probleme, dar nu neapărat pentru altele (Griffiths, 1997: 372). 


Morgan (1997) evidenţiază de asemenea diversitatea teoriilor de management 
şi organizare. El foloseşte „metafore” ca să explice caracterul complex şi 
paradoxal al vieţii organizatorice şi descrie teoria în termeni similari cu House 
(1981) : 


Toate teoriile de organizare şi management sunt bazate pe imagini sau metafore 
implicite, care ne ajută să vedem, să înţelegem şi să conducem organizaţii în moduri 
distincte şi totuşi parţiale (...) folosirea metaforelor implică un mod de gândire şi 
un mod de a vedea ce pătrunde în modul nostru de înţelegere a lumii (...). Trebuie 
să acceptăm că orice altă teorie sau perspectivă pe care o aducem în studiul 
organizaţiei şi managementului, deşi capabilă să ofere perspective valoroase, este de 
asemenea incompletă, influenţabilă şi poate să inducă în eroare (Morgan, 1997: 4-5). 


Unul dintre aspectele teoriei leadershipului şi managementului educaţional 
ce creează confuzie este folosirea diferiților termeni pentru a descrie fenomene 
similare. În timp ce House (1981) preferă „perspectiva”, Bolman şi Deal (1997) 
aleg „imaginea”, iar Morgan (1997) optează pentru „metaforă”. Boyd (1992 : 
506) măreşte confuzia, referindu-se la „paradigme”, un termen pe care el însuşi 
admite că l-a folosit „în sens larg” : „Paradigma înseamnă un model sau o teorie ; 
modelele sau teoriile deseori ghidează, conştient sau inconştient, gândirea 
noastră asupra lucrurilor ca organizaţii, leadership şi politici”. Aceşti termeni 
sunt în mare măsură similari şi reflectă preferința autorilor, mai degrabă, decât 
diferenţe semnificative ce ţin de sens. Ei vor fi folosiţi alternativ în această carte. 

Teoriile diverse de leadership şi management educaţional reflectă moduri 
diferite de înţelegere şi interpretare a comportamentului din şcoli şi colegii. 
De asemenea, ele reprezintă puncte de vedere, cu fundamente ideologice 
divergente, despre cum trebuie conduse instituţiile educaţionale. Waite (2002 : 
66) se referă la „războiul paradigmelor” pentru a descrie neînțelegerile dintre 
specialiştii din mediul universitar care au diferite poziţii asupra teoriei şi 
cercetărilor în administrarea educaţională. 

Teoriile de leadership şi management educaţional sunt înzestrate cu diferite 
terminologii, însă toate provin din teoria organizaţională sau din teoria mana- 
gementului. Prima tinde să fie teorie pentru înţelegere, în timp ce teoria 
managementului are o relevanţă mai directă pentru practică. Hoyle (1986) 
distinge între aceste două abordări: 

Teoria organizaţională este teorie-pentru-intelegere. Putem face deci o distincţie 
generală între teoria organizaţională şi teoria managementului, care este o teorie 
practică şi urmăreşte un scop mai puţin larg. Totuşi, nu putem face o distincţie 
foarte clară, deoarece teoria managementului îşi are rădăcinile în teoria organizaţională, 
iar cercetările pe care le generează contribuie la aceasta (...). 

Argumentul pentru teoria organizaţională este că ea îmbunătăţeşte înţelegerea 
noastră cu privire la componenta de management şi (...) oferă un cadru larg 
organizational pentru o varietate de studii asupra şcolilor (ibid. : 1, 20). 


Modelele discutate în această carte sunt compilaţii generale ale principalelor 
teorii de leadership şi management educaţional şi sunt bazate pe teoria 
organizaţională. Totuşi, prin aplicarea acestor teorii la practică pe parcursul 
textului, teoriile de leadership şi management sunt dezvoltate şi testate din 
punctul de vedere al aplicabilitatii lor în şcoli şi colegii. 


Caracteristicile teoriei 


Majoritatea teoriilor de leadership şi management educaţional au trei caracteristici 
principale : 


1. Teoriile tind să fie normative în sensul că reflectă păreri despre natura 
instituţiilor educaţionale şi comportamentul indivizilor din acestea. Teore- 
ticienii tind să exprime viziuni despre cum ar trebui conduse şcolile şi 
colegiile, precum şi, sau în loc să descrie doar aspectele de management 
sau să explice structura organizaţională a şcolii ori a colegiului. Când, de 
exemplu, practicienii sau universitarii afirmă că luarea deciziilor în şcoli 
trebuie să aibă loc pe baza unui proces participativ, ei s-ar putea să exprime 
mai degrabă judecăţi normative decât să analizeze practica propriu-zisă. 
Simkins (1999) subliniază importanţa deosebirii dintre folosirile descriptive 
şi cele normative ale teoriei: 


Aceasta este o deosebire care deseori nu se face clar. Primele sunt acelea care 
încearcă să descrie natura şi modul de funcţionare a organizaţiilor şi, uneori, să 
explice de ce sunt aşa cum sunt. Celelalte, în contrast, încearcă să prescrie maniera 
în care ar trebui sau ar putea fi manageriate pentru a ajunge la anumite rezultate 
într-un mod mai eficient (ibid. : 270). 


In restul capitolelor din această carte vom face distincţia între aspectele 
normative şi cele descriptive ale teoriei. 

2. 


Teoriile tind să fie selective sau parţiale, în sensul că evidenţiază anumite 
aspecte ale instituţiei în detrimentul altora. Adoptarea unui model teoretic 
duce la neglijarea altor abordări. Şcolile şi colegiile sunt evident prea 
complexe pentru a fi analizate pe baza unei singure dimensiuni. De exemplu, 
o explicaţie a instituţiilor educaţionale folosind perspectiva politică s-ar 
putea concentra asupra formării de grupuri de interese şi asupra interacțiunii 
dintre grupuri şi indivizi. Abordarea oferă perspective valoroase, cum vom 
vedea în capitolul 5, însă această evidentiere înseamnă neapărat că alte 
teorii valide despre managementul şcolii şi colegiilor ar putea fi subestimate. 
În anii 1980, câţiva autori (Enderud, 1980; Davies şi Morgan, 1983; 
Ellstrom, 1983) au încercat o sinteză a diferitelor abordări, însă cu un 
succes limitat. 


. Teoriile de management educational sunt deseori bazate pe sau susţinute de 


observarea practicii în instituţiile educaţionale. English (2002: 1) spune 
că observarea ar putea fi folosită în două moduri. În primul rând, observarea 
ar putea fi urmată de dezvoltarea conceptelor, care, apoi, pot deveni cadre 
teoretice. Asemenea perspective bazate pe datele rezultate în urma observării 
sistematice sunt uneori numite „teorii fundamentate”. Deoarece asemenea 
abordări sunt derivate din cercetarea empirică în şcoli şi colegii, ele sunt 
cel mai probabil percepute de practicieni ca fiind relevante. Glaser şi Strauss 
(1967: 3) au afirmat că „generarea teoriei fundamentate este un mod de a 
ajunge la o teorie adecvată pentru utilizările ei”. 

În al doilea rând, cercetătorii ar putea folosi un cadru teoretic specific pentru 
a alege conceptele ce trebuie testate prin observare. Cercetarea este apoi 
folosită pentru a „demonstra” sau „verifica” eficacitatea teoriei (English, 
2002 : 1). 

Deşi multe teorii de management educaţional sunt bazate pe observare, 
susţinătorii modelului subiectiv sunt sceptici în privinţa acestei poziţii. Aşa 
cum vom vedea în capitolul 6, teoreticienii subiectivi preferă să evidentieze 
percepțiile şi interpretările indivizilor din organizaţii. În această perspectivă, 
observarea este îndoielnică, deoarece nu dezvăluie înțelesurile evenimentelor 
din perspectiva participanţilor. 


Teoriile de leadership şi management educaţional tind, aşadar, să fie normative 


Şi selective şi se pot baza de asemenea pe observarea în mediul educational. 
Aceste caracteristici se întrepătrund, după cum demonstrează Theodossin 
(1983 : 89): „Inevitabil (...) cercetarea implică selecţia ; selecţia este determinată 
de şi determină perspectiva ; perspectiva limitează viziunea ; viziunea generează 

întrebări ; şi întrebările, la rândul lor, ajută la modelarea răspunsurilor, influen- 
tandu-le”. 


Diversitatea in materie de leadership si management 
educational 


Leadershipul educational in democratiile din Vest a fost dominat de ceea ce 
Lumby şi Coleman (2007) numesc „norma bărbatului alb din clasa de mijloc”. 
Femeile sunt exagerat de nereprezentate în poziţiile de conducere din educaţie 
în majoritatea ţărilor de pe fiecare continent. 


Am ajuns să considerăm ca de la sine înţeles că bărbaţii domină din punct de 
vedere numeric poziţiile de conducere în toate etapele educaţiei, cu excepţia creşelor 
şi gradinitelor. Analiştii managementului educational admit discrepanta dintre 
numărul de femei din meseria de profesor sau învăţător şi reprezentarea lor la 
nivelul conducerii (Hall, 1999: 159). 


Viziunea normativă conform căreia managementul este o preocupare a 
bărbaţilor influenţează inevitabil femeile care urmăresc şi ajung în poziţii de 
leadership. Lumby şi Coleman (2007: 46) afirmă că jumătate dintre femeile 
directoare intervievate în 2004 „sunt conştiente de respingerea şi/sau surprinderea 
colegilor, semenilor şi a altora când văd o femeie într-o poziţie de conducere”. 
Situaţia poate fi mai gravă în alte ţări. Davies (1990: 62) afirmă că „luarea 
deciziilor formale este în mâna bărbaţilor (...). Administraţia educaţională este 
considerată în continuare o ocupaţie masculină în multe ţări”. Cercetările lui 
Coleman, Qiang şi Li (1998) arată că nu există nicio directoare în toate cele 
89 de şcoli gimnaziale din cele trei judeţe ale provinciei Shaanxi din China. 
Moorosi (2007) afirmă că femeile lider din Africa de Sud se confruntă cu un 
„stereotip traditional”, ce asociază directiunea unei şcoli cu masculinitatea. 
Republica Seychelles este o rară excepţie, în sensul că 90% dintre directorii 
de şcoli şi majoritatea personalului Ministerului Educaţiei sunt femei (Purvis, 
2007). 

Printre cauzele identificate pentru proporţia scăzută de femei în poziţii de 
conducere se numără şi imaginea „masculină” a managementului, ce poate 
părea neatractivă pentru femei. Acest model include „comportamentul competitiv 
agresiv, evidenţierea controlului în defavoarea negocierii şi colaborării şi 
urmărirea competiţiei în detrimentul rezolvării problemelor comune” (Al-Khalifa, 
1992: 100). Dominația masculină sau „androcentricitatea” managementului 

sistemului de educaţie este evidentă în Statele Unite, unde administraţia şcolii 
a evoluat spre o profesie predominant masculină, care nu mai are legătură cu 
ocupaţia în principal feminină de la catedră. Boyd (1992) sugerează că aceasta 
a generat discriminare în ceea ce priveşte alocarea posturilor administrative : 


Abilităţile şi valorile femeilor au fost trecute cu vederea, deoarece carierele in 
administraţia şcolilor erau motivate mai mult de un patronaj masculin decât de 
ideea de merit şi competiţie deschisă (...) administraţia şcolilor a devenit mai 
preocupată de ierarhii, control şi eficienţă decât de probleme ce ţin de curriculum, 
pedagogie şi valori educaţionale (ibid. : 509). 


Anumiți autori (e.g., Shakeshaft, 1987; Ozga, 1993) afirmă că teoria nu 
a reuşit să recunoască diferitele valori ale femeilor şi rămâne înrădăcinată 
într-o perspectivă masculină. Dificultatea constă în faptul că nu se ştie clar ce 
înseamnă o teorie a managementului educaţional dintr-o perspectivă feminină 
distinctă. Hall (1993) concluzionează : 


Există relativ puţine cercetări actuale despre femeile manager care pot fi utilizate 
pentru a combate teoriile de management educaţional sau pentru a conduce la 
reconceptualizarea acestora cu scopul de a include şi bărbaţii, şi femeile (...). Sunt 
necesare cercetări care contestă stereotipurile tradiţionale cu privire la ceea ce 
constituie un comportament şi un proces de management adecvat. Asocierea 
managementului cu masculinitatea nu a fost dovedită, însă este tratată ca atare, cu 
consecinţe negative asupra femeilor din educaţie (...) teoriile şi prescriptiile pentru 
acţiune [ar trebui] transformate prin includerea genului ca un concept relevant 
pentru înţelegerea managementului educaţional (ibid. : 43). 


Cercetările lui Wallace şi Hall (1994) asupra poziţiilor de management din 
şcolile gimnaziale sugerează că este posibil ca managementul să încorporeze 
şi stilul masculin, şi stilul feminin. 


Decizia de a adopta o abordare în echipă pare să indice o schimbare în stilul de 
leadership către un model „androgin”, care oferă şansa liderilor să posede o gamă 
largă de calităţi prezente şi la bărbaţi, şi la femei (ibid. : 39). 


Gray (1989) adoptă o abordare similară pentru a distinge între paradigmele 
„feminine” şi cele „masculine” ale managementului şcolilor. Caracteristicile 
feminine includ dimensiunea „grijii”, ,,creativitatii” şi a ,,intuitiei”, în timp ce 
paradigmele masculine includ „competitivitatea”, „regulile” şi „disciplina”. 
Managerii pot avea calităţi din ambele paradigme, indiferent de genul lor. 

Această viziune este susţinută de o cercetare la scară largă desfăşurată de 
Coleman (2002) asupra directorilor, bărbaţi şi femei, din şcolile gimnaziale. 
Autoarea arată că există puţine diferenţe între modurile în care directorii sau 
directoarele răspund la descriptorii lui Gray şi concluzionează ca „paradigmele 
nu sunt considerate relevante in distingerea femeilor de bărbaţi” (ibid. : 103). 

O parte dintre cele şase modele prezentate în această carte au fost puse în 
corespondenţă cu calităţi „masculine” sau „feminine”. Implicatiile genului asupra 
teoriilor vor fi discutate la momentul potrivit în text. 

Deşi acum există cercetări substanţiale ale aspectelor de leadership legate 
de gen, în multe ţări problemele legate de rasă şi etnicitate au primit o atenţie 
mai scăzută. Lumby şi Coleman (2007: 59) îl citează pe King (2004: 73) şi 
noţiunea de „rasism inconştient” care „acceptă tacit normele şi privilegiile 
dominante albe”. Bush şi Moloi (2008) afirmă că profesorii din minoritatea 
etnică neagră (MEN) au mult mai puţine şanse să fie promovați în poziţii de 
leadership decât profesorii albi. Cercetarea lui Powney şi a colaboratorilor săi 
(2003) desfăşurată în Anglia arată că 52% dintre profesorii MEN rămân la 
catedră comparativ cu 29% femei albe şi 35% bărbaţi albi. 

Numeroase studii (e.g., Powney et al., 2003; Bush er al., 2006; 2007) 
identifică barierele ce apar în înaintarea MEN la fiecare nivel de studiu în 
Anglia, inclusiv faptul că nu sunt încurajați să se înscrie la cursuri de formare 
profesională în domeniul conducerii, că se confruntă cu atitudini rasiste în 
timpul cursurilor, au experienţe neplăcute în procesul de selecţie şi alte 
dificultăţi după numire. În mod similar, Bush şi Moloi (2007) raportează 
discomfortul liderilor de culoare din Africa de Sud care lucrează în şcoli ce 
au fost anterior doar pentru albi, unde atitudinile rasiste există şi după 13 ani 
de la alegerea primului guvern democratic. Moloi şi Bush (2008) concluzionează 
că liderii MEN au nevoie de încurajare şi de pregătire, în paralel cu un proces 
de recrutare şi practici de selecţie schimbate, dacă se doreşte ca profilul de 
leadership să fie adecvat diversităţii din şcoli şi comunităţi. 

Teoriile de management şi leadership educaţional au acordat puţină atenţie 
aspectelor legate de diversitate, dar discuţiile din celelalte capitole vor arăta 
cum teoriile ar putea sau ar trebui să fie adaptate pentru a deveni adecvate la 
diversitatea în creştere din contextul şcolii. 


Modele de management educaţional: introducere 


Numeroase teorii ale managementului educaţional au fost prezentate de diverşi 
autori. Aceste perspective se suprapun în anumite aspecte. O dificultate sporită 

este dată de faptul că modele similare au nume diferite sau, în anumite cazuri, 
acelaşi termen este folosit pentru a denumi abordări distincte. Un anumit grad 
de integrare a acestor teorii este necesar pentru ca ele să fie prezentate într-o 
manieră clară şi distinctă. Cuthbert (1984) explică de ce există o lipsă a claritatii : 


Studiul managementului în educaţie este o preocupare eclectică. S-au împrumutat 
modele dintr-o mare varietate de discipline şi, în puţine cazuri, s-au extins pentru 
a explica în mod specific caracteristicile unice ale instituţiilor educaţionale. Pentru 
a cuprinde varietatea de modele disponibile avem nevoie de anumite clasificări şi 
categorii ce ne permit abordarea diferitelor idei într-o ordine logică (ibid. : 39). 


Abordarea teoriei adoptate in această carte are anumite similarități cu 
prezentarea lui Cuthbert (1984) a modelelor în cinci grupe distincte. Categoriile 
lui Cuthbert sunt analitico-rationale, pragmatico-rationale, politice, modele ce 
evidenţiază ambiguitatea şi modele fenomenologice şi interactioniste. Ultimele 
trei grupe sunt la fel cu cele trei modele discutate în acest text, deşi prefer 
termenul subiectiv, şi nu fenomenologic sau interactionist. Cuthbert compara 
modelele sale în următorii termeni : 


e nivelul de concordanţă între oamenii din organizaţie în privinţa obiectivelor 
eforturilor lor ; 

e diferite idei despre cum poate şi trebuie să fie evaluată performanţa ; 

e diferite idei despre conceptul şi sensul structurii organizaționale. 


Două criterii folosite de Cuthbert sunt asemănătoare cu două dintre cele 
patru elemente principale folosite în acest text pentru a distinge între modele. 

Mai mulţi autori au ales să prezinte teoriile în grupe sau mulţimi distincte, 
însă opiniile lor diferă prin modelele alese, accentul pus pe diferitele abordări 
şi terminologia folosită pentru a le descrie. Două dintre cele mai cunoscute 
sunt cele ale lui Bolman şi Deal (1997) şi cel al lui Morgan (1997). 


e Bolman şi Deal (1997); patru „perspective sau cadre”: structural, al 
resursei umane, politic, simbolic. 

e Morgan (1997); opt imagini sau metafore ale organizaţiilor - ca masini, 
organisme, creiere, culturi, sisteme politice, închisori psihice, flux şi 
transformare, instrumente de dominatie. 


In această carte, principalele teorii sunt clasificate în şase modele principale 
de management educaţional. Deşi această împărţire diferă de categorizarea 
altor autori, acestor modele li se acordă o atenţie sporită în literatura de 

management educaţional şi au fost verificate empiric în sistemul educaţional 
din Marea Britanie. Cele şase teorii sunt ilustrate pe larg prin exemple de 
practică luate din şcolile primare, şcolile gimnaziale şi liceele din Anglia şi 
Tara Galilor şi din multe alte tari. 

Cele şase modele sunt: 


e formal; 
e colegial; 
e politic; 
e subiectiv; 
e ambiguu; 
e cultural. 


În prima ediţie a acestei cărţi, numai cinci modele au fost identificate. Un 
capitol despre modelul cultural a fost adăugat celei de-a doua ediţii datorită 
importanţei în creştere a acestei abordări în literatură şi deoarece s-au făcut 
cercetări empirice în şcolile din Marea Britanie şi în alte zone vorbitoare de 
limbă engleză. 


Analiza modelelor 


Analiza acestor şase modele include considerarea a patru elemente majore în 
distingerea teoriilor. Aceste criterii sunt, după cum urmează: 


1. Nivelul de concordanţă asupra scopurilor sau obiectivelor instituţiei. Cheng 

(2002: 51) arată că orientarea scopurilor este unul dintre cei doi factori 
comuni în numeroasele definiţii ale leadershipului. 
Teoriile diferă în sensul că unele evidenţiază ţintele organizaționale, in timp 
ce altele se concentrează asupra scopurilor individuale. Anumite modele 
caracterizează concordanța asupra obiectivelor, însă altele subliniază conflictul 
cu privire la scopuri sau indică dificultăţile definirii scopurilor în cadrul 
organizaţiilor educaţionale. 

2. Sensul şi validitatea structurilor în cadrul instituţiilor educaţionale. Hoyle 
(1986) se referă la două dimensiuni-pereche, a oamenilor şi a structurii. O 
evidentiere a structurii conduce la ideea că indivizii sunt definiti prin rolul 
lor, în timp ce concentrarea asupra oamenilor conduce la ideea că personalitatea 
este predominantă în determinarea comportamentului. 

Conform unor teoreticieni, structura este un fapt obiectiv, în timp ce alţii 
cred că este creaţia subiectivă a indivizilor din organizaţie. Un alt grup 
afirmă că structura este supusă negocierii şi disputei între membri, în timp 

ce alţii cred că este una dintre caracteristicile ambigue ale şcolilor şi 
colegiilor. 


. Relaţia dintre instituţie şi mediul său exterior. Evoluţia către şcolile cu 


management autonom, discutată în capitolul 1, măreşte importanţa relaţiilor 
pe care personalul şi conducerea trebuie să le aibă cu o varietate de grupuri 
externe şi indivizi. Natura acestor relaţii externe este un element-cheie în 
diferenţierea modulelor. Anumiți autori consideră că directorul sau liderul este 
singurul sau principalul contact cu lumea din exterior, în timp ce alţii sugerează 
o paletă mai largă de contacte. Legăturile pot fi considerate ca având în principal 
un caracter de cooperare sau ca fiind politice, existând un conflict între instituţie 
Şi exterior. Alte abordări evidenţiază ambiguitatea acestor relaţii. 


. Cele mai adecvate strategii de leadership pentru instituţiile educaţionale. 


Analiştii privesc în diferite moduri natura leadershipului educaţional, conform 
teoriilor pe care le adoptă. Unii consideră că directorii preiau conducerea 
în stabilirea obiectivelor şi în luarea deciziilor, în timp ce alţii consideră 
directorul o parte a unui sistem participativ. Anumite abordări evidenţiază 
conflictul din interiorul instituţiilor şi subliniază rolul de negociator al 
directorului, în timp ce altele indică limitările unui leadership activ în cadrul 
unor instituţii ambigue. 

Dat fiind interesul sporit pentru conceptul de leadership educational de la 
momentul apariţiei celei de-a doua ediţii a acestui volum, subiectul va fi 
discutat pe larg în cadrul acestei ediţii. Principalele teorii de leadership 
sunt introduse mai jos şi vor fi abordate împreună cu cele şase modele de 
management, pentru a demonstra legăturile dintre aceste concepte înrudite. 


Aceste patru criterii ajută la evidenţierea diferenţelor majore dintre abordările 


diferitelor modele şi la sublinierea faptului că teoriile sunt normative şi 
selective. In capitolele următoare vom examina aceste interpretări diferite ale 
naturii leadershipului şi a managementului din şcoli şi colegii. 


Modele de leadership educaţional: introducere 


Ca şi în cazul managementului educaţional, vasta literatură despre leadership 
a generat un număr de modele diferite ce concurează unul cu altul. Unii autori 
au urmărit să adune diferitele concepţii într-un număr de teme mai largi sau 
„tipologii”. Cea mai cunoscută dintre acestea este cea a lui Leithwood, Jantzi 
şi Steinbach (1999), care identifică şase „modele” în urma examinării minutioase 

a 121 de articole in cinci jurnale internationale. Bush si Glover (2002) au extins 
această tipologie la opt modele. Tabelul 2.1 elaborează aceste tipologii pentru 
a identifica 10 modele de leadership şi pentru a le pune faţă în faţă cu cele 
şase modele de management 


Tabelul 2.1. Tipologia modelelor de management şi leadership 


Modelul de management 


Modelul de leadership 


Formal Managerial 

Colegial Participativ 
Transformational 
Distribuit 

Politic Tranzactional 

Subiectiv Postmodern 
Emotional 

De ambiguitate Circumstantial 

Cultural Moral 


Al instruirii 


Sursa: adaptat dupa Bush si Glover, 2002. 


Leadershipul instruirii, deseori descris ca fiind leadership centrat pe invatare, 
nu se leagă de niciun model de management, deoarece se concentrează asupra 
direcţiei influentarii, învăţării şi predării, şi nu asupra naturii proceselor de 
influenţă. Acest model a fost discutat în capitolul 1, iar celelalte nouă modele 
de leadership vor fi abordate în cadrul modelului de management specific în 
următoarele capitole. Modelele din tabelul 2.1 nu sunt exhaustive. Într-un 
singur volum asupra leadershipului (Davies, 2004), alte şapte categorii sunt 
identificate : 


e Leadership strategic; 

e Leadership invitational ; 

e Leadership etic ; 

e Leadership constructivist ; 

e Leadership poetic şi politic; 
e Leadership antreprenorial ; 
e Leadership sustenabil. 


Aceste modele cresc complexitatea teoriilor de leadership şi demonstrează 
natura contestată a acestei arii. Conceptele vor fi abordate atunci când va fi cazul 
în următoarele capitole, însă structura cărţii se bazează pe modelele din tabelul 2.1. 

Capitolul 3 


Modelele formale 


Caracteristicile principale ale modelelor formale 


„Modelul formal” este o sintagmă folosită pentru a acoperi un număr de 
abordări similare, dar nu identice. Termenul „formal” este folosit pentru că 
aceste teorii evidenţiază elementele oficiale şi structurale ale organizaţiilor. 
Există o preocupare pentru urmărirea obiectivelor instituţionale prin abordări 
raţionale. Definiţia sugerată mai jos încorporează principalele caracteristici 
ale acestor perspective. 


Modelele formale presupun că organizaţiile sunt sisteme ierarhice, în care 
managerii folosesc metode raţionale pentru a urmări scopuri stabilite. 
Directorii au autoritatea legitimată de poziţia formală din cadrul organizaţiei 
şi sunt răspunzători în faţa organismelor care o susţin în privinţa activităţilor 
instituţiei. 


Numeroasele modele formale au câteva caracteristici comune : 


1. Ele tind să trateze organizaţiile ca sisteme. Un sistem conţine elemente între 
care există legături organizaționale clare. În cadrul şcolilor sau colegiilor, 
de exemplu, între departamente şi alte subunități există legături sistemice. 

2. Modelele formale dau importanţă structurii oficiale a organizaţiei. Structurile 
formale sunt deseori reprezentate prin diagrame organizaționale ce arată 
modelul autorizat de relationare între membrii instituţiei. Modelele structurale 
nu reflectă în mod adecvat multe dintre contactele informale din cadrul 
şcolilor şi colegiilor, însă ajută la reprezentarea aspectelor instituţionale 
mai stabile şi oficiale. 

3. În modelele formale, structurile oficiale ale organizaţiei tind să fie ierarhice. 
Diagramele organizaționale evidenţiază relaţiile pe verticală dintre cadre. 
În şcolile gimnaziale, personalul este responsabil în faţa şefilor de departament, 
care la rândul lor sunt răspunzători în faţa directorilor şi conducerii pentru 

activităţile departamentului lor. Această ierarhie reprezintă deci un mod 
prin care liderii îşi pot conduce colectivul. 

4. Toate abordările formale consideră, de obicei, şcolile şi colegiile ca fiind 
organizaţii ce urmăresc obiective. Instituţia este văzută ca având scopuri 
oficiale, care sunt acceptate şi urmărite de membrii organizaţiei. Cheng 
(2002 : 52) afirmă că dezvoltarea şi îndeplinirea scopurilor este unul dintre 
cele două elemente principale ale leadershipului : „Alegerea scopurilor, crearea 
sensurilor, direcționarea acţiunilor, eliminarea ambiguitatii şi incertitudinii 
şi atingerea scopurilor fac de asemenea parte din nucleul activităţilor de 
leadership în educaţie”. Mai mult, scopurile sunt alese în cadrul unei viziuni 
mai largi asupra viitorului dorit pentru şcoală (Beare er al., 1989). 

5. Modelele formale presupun că deciziile manageriale sunt luate în urma unui 
proces rațional. În mod obişnuit, toate opţiunile sunt considerate şi evaluate 
din punctul de vedere al obiectivelor organizaţiei. Cea mai adecvată alternativă 
este apoi aleasă pentru a permite atingerea obiectivelor. Esenţa acestei 
abordări este că procesul de luare a deciziilor este considerat un proces 
obiectiv, detaşat şi intelectual. 

6. Abordările formale prezintă autoritatea liderilor ca fiind, în mod esenţial, 
produsul poziţiilor oficiale din cadrul organizaţiei. Directorii au autoritate 
asupra altor membri ai colectivului datorită rolului lor formal în cadrul 
şcolii sau colegiului. Puterea lor este considerată poziţională şi se manifestă 
doar cât aceştia ocupă funcţiile respective. 

7. În modelele formale există o preocupare pentru răspunderea organizaţiei în 
fata celor care o susţin. Majoritatea şcolilor din Anglia sunt răspunzătoare in 
fata autorităţilor locale (AL) şi a organelor de conducere. Ele sunt, de asemenea, 
răspunzătoare în fata autorităţilor nationale de inspecţie, în fata Oficiului 
Standardelor în Educaţie (Office for Standards in Education - OFSTED). În 
multe sisteme centralizate, directorii de şcoli raportează în faţa ministerelor 
educaţiei naţionale sau regionale. În sistemele de management autonom, directorii 
şi conducătorii sunt răspunzători în faţa consiliilor de administraţie care au 
responsabilităţi sporite pentru managementul finanţelor şi resurselor umane. 


Aceste şapte caracteristici de bază sunt prezente într-o mai mare sau mai 
mică măsură în fiecare teorie, iar toate compun modelele formale. Acestea 
sunt : 


e modelele structurale; 
e modelele sistemice; 

modelele birocratice ; 
modelele raţionale ; 
modelele ierarhice. 


Aceste teorii diferite se suprapun de multe ori şi principalele lor elemente 


caracteristice sunt deseori foarte similare, în ciuda denumirilor distincte. Există 
diferenţe în evidenţierea anumitor aspecte, însă componentele centrale apar în 
majoritatea teoriilor. 


Modelele structurale 


Structura se referă la dimensiunea formală a relaţiilor dintre oameni din cadrul 
organizaţiei. Exprimă modurile în care indivizii relationeaza unii cu ceilalţi pentru 
a îndeplini scopurile organizaționale (Bush, 1997: 45). 


Modelele structurale subliniază primatul structurii organizaționale, însă 


elementele-cheie sunt compatibile cu caracteristicile centrale ale oricărui model 
formal. Bolman şi Deal (1991 : 48) afirmă că perspectiva structurală este bazată 
pe un nucleu de şase ipoteze: 


1; 
2. 


Organizatiile exista in primul rand pentru a indeplini scopuri stabilite. 
Un model structural poate fi creat si implementat pentru orice organizatie 
şi circumstanţele particulare ale acesteia. 


. Organizațiile funcţionează mai eficient în momentul in care tulburările de 


mediu şi preferinţele personale sunt limitate de norme şi rațiune. 


„ Specializarea permite un nivel mai ridicat de expertiză şi performanţă 


individuală. 


. Coordonarea şi controlul sunt esenţiale pentru eficacitate. 
. Problemele organizaționale îşi au de obicei originea în structurile nepotrivite 


sau sistemele inadecvate şi pot fi rezolvate prin restructurare sau crearea 
de noi sisteme. 


Ipotezele structurale identificate de Bolman şi Deal, inclusiv orientarea 


scopurilor, raționalitatea, exercitarea autorităţii şi referinţa la sisteme, corespund 
caracteristicilor centrale ale modelelor formale discutate anterior. 


Modelele structurale sunt deseori exprimate în termeni de nivel organizational. 


Astfel, cinci niveluri principale pot fi identificate : 

1. Nivelul central, incluzând autorităţile naţionale, regionale sau statale şi 
unitatea oficială numită de acestea, toate având responsabilitate în planificarea 
globală, în alocarea resurselor şi monitorizarea standardelor. 

2. Nivelul local, incluzând autorităţile locale şi districtuale, care sunt responsabile 
de interpretarea politicilor guvernului şi, deseori, de administrarea sistemului 
educaţional. 

3. Instituţia - şcoli, colegii, universităţi şi alte organizaţii educaţionale. 

4. Subunitdti, cum ar fi departamente sau catedre din cadrul colegiilor sau 
universităţilor şi departamente şi unităţi de consiliere în şcoli. 

5. Nivelul individual - profesori, studenţi sau elevi şi personalul auxiliar 
(adaptat după Becher şi Kogan, 1992: 9). 


În secolul al XXI-lea, noi forme de organizare, ce nu se pliază în totalitate 
structurii pe cinci niveluri identificată mai sus, au devenit vizibile. Mai mult, 
şcolile încep să fie implicate în reţele sau grupuri din comunitatea locală 
(Townsend, 2010). Aceste reţele nu fac parte din structura formală, însă apar 
în mod organic, cu sau fără stimuli externi, pentru a satisface nevoi specifice 
sau emergente ale şcolilor implicate. În plus, şcolile din Anglia, de exemplu, 
sunt legate prin mai multe structuri formale, cum ar fi federatiile, unde 
caracterul lor individual devine neclar prin conducerea comună şi aranjamentele 
la nivelul leadershipului (Bush er al., 2009). 

Structurile şcolilor şi colegiilor sunt de obicei ilustrate ca fiind pe verticală 
si ierarhice. Evetts (1992), de exemplu, subliniază natura ierarhică a structurilor 
din şcoli şi autoritatea directorului. De asemenea, structurile din colegiile din 
Anglia au fost în mod tradiţional ierarhice şi Hall (1994) afirmă că structura 
departamentală, piramidală a fost dominantă în colegii timp de 30 de ani. Lumby 
(2001) spune că în secolul al XXI-lea multe colegii adoptă diferite metafore pentru 
structură, incluzând „pomul de Crăciun”, „o imagine mai putin puternică 
decât o piramidă” (ibid. : 91-92) şi o serie de cercuri concentrice. Totuşi, ea 
concluzionează că „un anumit nivel de ierarhizare birocratică va exista mereu” 
(ibid. : 92). 

Structurile nu sunt inevitabil ierarhice. Cele aparent ierarhice ar putea fi 
folosite pentru a facilita delegarea şi participarea în cadrul procesului de luare 
a deciziilor. Asta se poate întâmpla, de exemplu, când bugetele sunt delegate 
departamentelor. 

Rezilienta structurii 


Este uşor să clasăm structurile organizaționale ca fiind prezentări rigide, prea 
formale ale relaţiilor din cadrul instituţiilor educaţionale. Porter (2006) afirmă 
că structurile instituţionale au un impact scăzut sau chiar inexistent asupra 
angrenării şi dezvoltării elevului. Toate şcolile şi colegiile se bucură de contacte 
informale, ce nu sunt reprezentate pe o diagramă organizaţională, iar interesul 
în creştere fata de leadership la nivelul profesorului şi fata de formele distribuite 
de leadership (Harris, 2004) sugerează că aranjamente mai fluide şi mai 
flexibile îşi fac apariţia în şcoli. Deşi structurile piramidale pot fi în continuare 
observate în anumite ţări, ele reprezintă numai o parte din activitatea de 
leadership din majoritatea şcolilor. De asemenea, ele pot ascunde stiluri diferite 
de management. Totuşi, structurile rămân o influenţă puternică asupra naturii 
şi direcţiei dezvoltării din cadrul instituţiilor. Indivizii sunt numiţi în anumite 
poziţii, ceea ce tinde să influenţeze, dacă nu chiar să determine natura relaţiilor 
lor profesionale. Cum a clarificat Clark (1983 : 114), „structurile academice nu 
se dau pur şi simplu la o parte sau sunt înlăturate : ceea ce este deja condiţionează 
ceea ce urmează să fie. Influenţa puternică a istoriei se simte în structurile şi 
convingerile pe care dezvoltarea le-a determinat”. Gaziel (2003) arată că 
structura este un prezicator important al eficacităţii managementului directorilor, 
însă are o influenţă mai mică asupra rolului lor de leadership. 


Modelele sistemice 


Teoriile sistemelor evidenţiază unitatea şi integritatea organizaţiei şi se concentrează 
asupra interacțiunii dintre părţile ei componente şi mediul extern. Aceste 
modele subliniază unitatea şi coerenţa organizaţiei. Se presupune că şcolile şi 
colegiile au integritate, ca instituţii primare. Membrii organizaţiei şi cei din 
exteriorul ei recunosc şcoala ca fiind o entitate importantă. Personalul şi 
studenţii pot avea sentimentul că ,,apartin” locului unde predau sau învaţă. 
Totuşi, există pericole în concentrarea excesivă asupra organizaţiei în defavoarea 
oamenilor din interiorul ei, deoarece apare riscul de a atribui caracteristici 
umane şcolii sau colegiului. Greenfield (1973) a fost cel mai tranşant critic al 
acestei tendinţe de a defini organizaţiile, aşa cum vom vedea în capitolul 6. 
Abordările sistemice au în comun cu alte modele formale preocuparea 
pentru obiectivele organizaționale convenite. Se presupune că întregul sistem 
are obiective susţinute de membrii lui. Se porneşte de la premisa că instituţia 
dezvoltă politici pentru a urmări aceste obiective şi că măsoară eficacitatea 

acestor politici. 'Teoriile sistemelor minimalizează sau ignoră posibilitatea ca 
obiectivele să fie contestate sau ca indivizii să aibă scopuri independente de 
obiectivele formale ale organizaţiei. 

Modelele sistemice evidenţiază conceptul de graniţă a sistemului. Această 
graniţă este un element esenţial al definirii sistemului, deosebind organizaţia 
şi membrii ei de mediul extern : 


Mediul extern este deseori văzut ca fiind tot ce se află în afara graniţelor organizaţiei, 
deşi graniţele sunt deseori neclare şi trasate vag. Mediul extern este cel care oferă 
materia primă a organizaţiei şi el este cel care primeşte produsul prelucrat al 
organizaţiei (...). Şcolile primesc studenţii din comunitate, apoi absolvenţii se 
întorc în comunitate (Bolman şi Deal, 1989: 24). 


O'Shea (2007) argumentează că sistemele au devenit mai complexe datorită 
diversităţii în creştere a studenţilor, accentului sporit pe colaborare şi dorinţei de 
a înlocui metodele simple de predare de tipul „livrare”. El afirmă că aceste sisteme 
mai complexe sunt totodată mai vulnerabile în faţa eşecului. Aranjamentele 
colaborative sunt în concordanţă cu teoria sistemelor deschise. 


Sisteme deschise sau închise 


Teoriile sistemice sunt deseori împărţite în deschise sau închise în termeni 
de relaţii ale organizaţiei cu mediul ei extern. Sistemele închise tind să 
minimalizeze tranzacţiile cu mediul extern şi pun puţin preţ pe opinia externă 
în determinarea scopurilor şi activităţilor organizaţiei. Presupunerile structurale 
ale lui Bolman şi Deal (1991), menţionate anterior, implică o abordare a 
„sistemelor închise” : 


Aceste presupuneri zugrăvesc organizaţiile ca sisteme relativ închise, ce urmăresc 
scopuri destul de explicite. Asemenea condiţii fac ca organizaţiile să poată opera 
rational, cu un nivel ridicat de siguranţă, predictabilitate şi eficienţă. Organizațiile, 
dependente într-o mare măsură de mediul extern, sunt în continuu vulnerabile la 
influenţele sau interferentele externe. Pentru a reduce această vulnerabilitate, o 
varietate de mecanisme structurale sunt create pentru a proteja activităţile centrale 
de fluctuatie şi incertitudine (Bolman şi Deal, 1991: 48-49). 


Schimbarea către managementul autonom din multe tari şi cerința asociată 
de a colabora cu multe grupuri şi indivizi au făcut ca menţinerea unei abordări 
de sistem închis să fie mai dificilă. Boyd (1999: 286), referindu-se la Statele 

Unite, afirmă că perspectiva sistemelor închise „a fost inadecvată pentru 
înţelegerea sau abordarea celor mai presante probleme ale administratorilor 
de şcoli (...). Picând testul relevantei practice, modelul sistemului închis a fost 
abandonat şi a început căutarea unor modele mai folositoare”. 

Teoria alternativă este cea a „sistemelor deschise”, ce presupune graniţe 
permeabile şi o relaţie interactivă, în două sensuri, între şcoli şi colegii şi mediul 
extern. Hoy şi Miskel (1987: 29) afirmă că „sistemele din şcoli sunt acum 
considerate sisteme deschise, care trebuie să se adapteze condiţiilor ce se schimbă 
în mediul extern pentru a fi eficiente şi pentru a supravieţui, pe termen lung”. 

Sistemele deschise încurajează schimburile cu mediul extern, pentru a 
răspunde influențelor externe şi pentru a căuta susţinere în realizarea obiectivelor 
organizaţiei. În educaţie, teoria sistemelor deschise vizează relaţia dintre 
instituţie şi grupurile externe, cum ar fi părinţii, angajaţii şi autorităţile locale 
care se ocupă de educaţie. În acest model, şcolile şi colegiile au legături 
numeroase peste graniţa tot mai permeabilă, însă şi sunt capabile să influenţeze 
mediul lor extern şi nu doar să răspundă la cerinţele externe. 

Instituţiile educaţionale sunt foarte diferite ca trăsături în virtutea cărora 
pot fi încadrate în sisteme închise sau deschise. Colegiile din Anglia au legături 
vitale şi extinse cu angajaţii, care sponsorizează studenţii cu anumite cursuri 
part-time sau full-time, şi cu Consiliile pentru Învăţare şi Competenţe (Learning 
and Skills Councils), ce determină nivelul lor de finanţare. Majoritatea şcolilor 
ar putea fi de asemenea considerate sisteme deschise, datorită interacțiunii 
constante cu diferite grupuri şi indivizi din vecinătatea lor. Unele şcoli şi 
anumite universităţi, care se bucură de o bună reputaţie şi nu sunt în situaţia 
de a concura pentru a avea studenţi, ar putea fi îndeajuns de impenetrabile 
influențelor externe pentru a fi considerate sisteme închise. 

Distincția dintre sisteme deschise şi închise este mai neclară în practică 
decât în teorie. Ar fi mai util să ne gândim la un tot unitar decât la o distincţie 
clară între două parti opuse. Toate şcolile şi colegiile interacționează într-o 
anumită măsură cu mediul extern, însă cu cât instituţia este mai dependentă 
de grupurile externe, cu atât este probabil mai „deschisă”. 

Reformele educaţionale din ultimii 20 de ani, din Marea Britanie şi alte 
tari, au sporit proeminenta modelului de sistem deschis. Şcolile concurează 
pentru elevi şi veniturile lor sunt strâns legate de nivelul de recrutare. Pentru 
a fi atractive pentru potenţialii părinţi, este important ca ele să corespundă 
cerinţelor acestora. Astfel, se poate permeabiliza graniţa dintre şcoală şi 
părinţi, iar politicile şi priorităţile şcolii pot fi influențate de alţii. Gruparea 
şcolilor în reţele informale este un exemplu contemporan de sistem deschis, 
profesorii lucrând împreună pentru rezolvarea problemelor comune. 

Teoreticienii sistemelor sunt de părere că organizaţiile pot fi caracterizate 
prin parti ce interacționează pentru a îndeplini obiective sistemice. Totuşi, este 
nevoie de atenţie în atribuirea acestor calităţi şcolilor şi colegiilor, care sunt 
organizaţii umane complexe. Şcolile nu funcţionează similar unor maşini cu o 
tehnologie înaltă, însă o anumită integrare a activităţilor lor este de dorit şi 
aceasta dă o anumită credibilitate modelului sistemic. 


Modelele birocratice 


Modelul birocratic este probabil cel mai important model formal. Există o 
literatură consistentă despre aplicabilitatea lui în şcoli şi colegii. Este deseori 
folosit pentru a defini caracteristici generice pentru organizaţiile formale. 
Versiunea „pură” a modelului birocratic este puternic asociată cu munca lui 
Weber, care afirmă că, în organizaţiile formale, birocraţia este cea mai eficientă 


formă de management : 


Tipul pur birocratic de administrare a organizaţiei (...) este, din perspectivă tehnică, 
capabil să atingă cel mai ridicat nivel de eficienţă şi este, în acest sens, cel mai 
raţional mod de a executa controlul imperativ asupra oamenilor. Este superior 
oricărei alte forme prin precizie, stabilitate, prin rigurozitatea disciplinei şi siguranţa 
sa (Weber, 1989: 16). 


Birocraţia descrie aşadar o organizaţie formală care caută eficienţă maximă 
prin abordări raţionale ale managementului. Principalele ei caracteristici sunt 
după cum urmează : 


1. Subliniază importanţa structurii autorităţii ierarhice, cu trepte formale între 
diferitele trepte. Această structură piramidală este bazată pe autoritatea 
legală învestită în oficialii de pe scara ierarhică. Persoanele în funcţie sunt 
responsabile în faţa superiorilor pentru ceea ce ţine de desfăşurarea satisfă- 
cătoare a activităţii lor. Astfel, în instituţiile educaţionale, profesorii sunt 
răspunzători în faţa directorului. 

2. La fel ca şi în celelalte modele formale, abordarea birocratică evidenţiază 
orientarea scopurilor organizaţiei. Instituţiile au anumite scopuri clar schitate 
de oficialii din vârful piramidei. În colegii sau şcoli, scopurile sunt determinate 
în mare parte de director sau conducător şi sunt aprobate fără discuţii de 
personal. 

3. Modelul birocratic sugerează o diviziune a muncii, personalul specializându-se 
pentru anumite sarcini pe baza expertizei. Structura departamentală din 

şcolile gimnaziale este o manifestare evidentă a diviziunii muncii, cu 
specialişti care predau în arii diferite ale curriculumului. În această privinţă, 
şcolile primare englezeşti nu seamănă cu birocraţiile, deoarece personalul 
implicat este reprezentat de obicei de învățătorii la clasă, care lucrează cu 
o singură grupă de copii în majoritatea timpului. 

4. În birocratii, deciziile şi comportamentul sunt guvernate de reguli şi regle- 
mentări, şi nu de iniţiativa personală. Şcolile au de obicei reguli pentru a 
reglementa comportamentul elevilor şi instrumente birocratice, cum ar fi 
îndrumătoarele, pentru a ghida comportamentul profesorilor. Aceste reguli 
şi-ar putea extinde aria de aplicare până la principalele probleme ale predării 
şi învăţării. În Africa de Sud, „profesorii (...) au fost supuşi unor reglementări 
birocratice aspre, în special în ceea ce ţine de curriculum” (Sebakwane, 
1997 : 397). În multe sisteme centralizate, inclusiv Grecia, controlul birocratic 
merge până la selectarea manualelor din şcoli (Bush, 2001). Sandholtz si 
Scribner (2006) afirmă că reglementările şi controlul birocratic tot mai 
extins subminează dezvoltarea profesională a profesorilor. 

5. Modelele birocratice evidenţiază relaţiile impersonale dintre angajaţi şi cu 
clienţii. Neutralitatea este introdusă pentru a minimaliza impactul individualitatii 
asupra procesului de luare a deciziilor. Şcolile bune depind, într-o anumită 
măsură, de calitatea relaţiilor personale dintre profesori şi elevi, iar acest 
aspect al birocraţiei are o influenţă scăzută în multe şcoli. Totuşi, atunci 
când membri ai colectivului au nevoie să-şi programeze o întâlnire cu 
conducerea, aceasta poate fi considerată un exemplu de birocratie. 

6. În birocratii, recrutarea şi progresul în carieră al personalului sunt determinate 
de merit. Numirile sunt făcute pe baza calificărilor şi experienţei şi promovarea 
depinde de expertiza demonstrată în poziţia prezentă şi cele anterioare. 
Şcolile şi colegiile îndeplinesc acest criteriu, în sensul că proceduri competitive 
formale sunt folosite pentru numirea personalului şi pentru promovarea în 
anumite posturi. Promovările interne depind, totuşi, de recomandarea directorului 
sau a conducătorului şi nu pot fi un proces formal. 


Aplicarea modelului birocratic în educaţie 


Toate organizaţiile mari conţin anumite elemente birocratice, iar acest lucru 
este valabil şi pentru instituţiile educaţionale : 


Şcolile şi colegiile pot avea multe caracteristici birocratice, incluzând structura 
ierarhică pe a cărei treaptă superioară se află directorul. Profesorii se specializează 
pe baza expertizei în şcolile gimnaziale şi colegii şi, tot mai mult, în şcolile primare. 

Sunt multe reguli pentru elevi şi personal, a căror viaţă la serviciu este în mare 
parte dictată de „tirania orarului”. Directorii şi personalul din conducere sunt 
responsabili pentru activităţile şcolii sau colegiului în faţa consiliului de administraţie 
şi în fata părţilor interesate externe. Partial datorită acestor motive, teoriile birocratice 
se regăsesc în mare parte în literatura dedicată managementului educaţional (Bush, 
1994: 36). 


Recunoaşterea faptului că birocraţia se aplică în multe aspecte ale educaţiei 
este atenuată de temerile că procedurile ei devin o influenţă prea dominantă 
asupra modului de operare al şcolilor şi colegiilor. Există teama că birocraţia 
poate deveni raţiunea de a fi a organizaţiei, în loc ca aceasta să fie subordonată 
scopurilor educaţionale. 

Birocratia este modelul preferat pentru multe sisteme educaţionale, incluzând 
Republica Cehă (Svecova, 2000), China (Bush et al., 1998), Grecia (Kavouri 
şi Ellis, 1998), Israel (Gaziel, 2003), Polonia (Klus-Stanska şi Olek, 1998), 
Seychelles (Purvis, 2007), Africa de Sud (Sebakwane, 1997), Slovenia (Becaj, 
1993) şi mare parte din America de Sud (Newland, 1995). Doi dintre aceşti 
autori indică anumite puncte slabe ale birocraţiei în educaţie : 


Centralizarea şi birocraţia excesivă, care continuă să existe [în America de Sud] 
în ciuda reformelor ce au avut loc, afectează eficacitatea sistemului (Newland, 
1995: 113). 


Statul grec ar trebui să înceapă să urmărească restructurarea organizării şcolilor. 
Mai puţină complexitate, formalitate şi centralizare a sistemului şi mai mult 
profesionalism şi autonomie a profesorilor şi directorilor ar fi benefice (Kavouri 
şi Ellis, 1998: 106). 


Aceste citate sugerează că, probabil, birocraţia este modelul preferat în 
sistemele educaţionale centralizate, deoarece aparatul birocratic este mecanismul 
folosit pentru a controla nivelurile subordonate în ierarhie, inclusiv şcolile. 
Cercetarea lui Gamage (2006) din Victoria, Australia, sugerează că orientarea 
către un management la faţa locului a facilitat controlul şi a îmbunătăţit calitatea 
şi inovarea. „Când este comparat cu ceea ce s-a întâmplat în timpul modelului 
centralizat, birocratic, MNS [managementul la nivelul şcolii] a creat şcoli mai 
autonome, mai flexibile, de o mai bună calitate şi mai eficiente” (ibid. : 27). 
Totuşi, acolo unde managementul la nivelul şcolii este acompaniat de politici şi 
standarde impuse, dar şi de niveluri mari de responsabilizare (Taylor, 2007 : 569), 
ar putea avea efectul advers, şi anume, de a dăuna creativităţii şi iniţiativei 

profesorilor, aşa cum susţin Brehony şi Deem (2005), care afirmă în privinţa 
Angliei că: 


Până la mijlocul anilor 1980, organizaţiile educaţionale finanţate din fonduri publice 
au manifestat caracteristici birocratice, incluzând reguli, ierarhii ale personalului 
şi proceduri complexe. Totuşi, profesioniştii angajaţi în aceste organizaţii şi-au 
păstrat discretia şi autonomia in munca lor. De atunci, introducerea culturii auditului 
şi o mai mare concentrare asupra managementului şi reglementării muncii profesorilor 
şi academicienilor au scăzut discretia şi autonomia (ibid. : 395). 


Modelul birocratic are anumite avantaje pentru educaţie, însă există dificultăţi 
în aplicarea lui într-un mod prea entuziast în şcoli şi colegii, din cauza rolului 
profesional al cadrelor didactice. Dacă profesorii nu „au” propriile inovaţii, 
ci sunt pur şi simplu obligaţi să implementeze schimbări impuse din exterior, 
probabil că o vor face fără entuziasm, ceea ce poate conduce la eşec. 


Modelele raţionale 


Abordările raţionale diferă de alte modele formale în sensul că evidenţiază 
procesul managerial în locul structurii sau scopurilor organizaționale. Atenţia 
cade asupra procesului de luare a deciziilor, şi nu asupra cadrului structural 
care limitează, dar nu determină deciziile manageriale. Deşi calitatea distinctă 
a modelelor raţionale este accentul pus pe proces, ele au anumite trăsături 
comune cu alte teorii formale. Acestea includ stabilirea obiectivelor organizaționale 
şi o structură organizaţională birocratică. Procesul de luare a deciziilor are 
loc, deci, în cadrul unei structuri şi urmăreşte scopuri stabilite. 

Se consideră că procesul raţional de luare a deciziilor are următoarea 
structură : 


1. percepţia problemei sau oportunitatea de a alege ; 

2. analiza problemei, inclusiv colectarea datelor ; 

3. formularea de soluţii alternative şi opţiuni ; 

4. alegerea celei mai adecvate soluţii pentru problemă cu scopul realizării 
obiectivelor organizaţiei ; 

. implementarea alternativei alese ; 

. monitorizarea şi evaluarea eficacitatii strategiei alese. 


Nu 

Davies şi Coates (2005: 109) afirmă că „planificarea raţională (...) le 
permite celor care iau decizii să cântărească cu atenţie consecinţele alternativelor 
şi să aleagă un plan de acţiune ce maximizează atingerea obiectivelor”. Procesul 
este repetitiv, în sensul că evaluarea poate conduce la o redefinire a problemei 
sau la căutarea unei soluţii alternative (vezi figura 3.1). 


Percepția problemei 


Analiza problemei Evaluarea eficacității 


Formularea alternativelor Implementarea soluţiei 


Alegerea soluţiei 


Figura 3.1. Procesul rațional 


Hoyle şi Wallace (2005) afirmă totuşi că, în practică, profesorii şi directorii 
iau o multitudine de decizii „pe moment” în circumstanţe întâmplătoare şi în evoluţie. 
In ciuda dezvoltării domeniului planificării raţionale, făcută posibilă prin sisteme de 
management, medii de comunicare electronice şi medii de stocare şi de tehnologii de 
recuperare sofisticate, rămân anumite limitări ale rationalitatii ştiinţifice (ibid. : 36-37). 


În capitolul 2 am observat că teoriile tind să fie normative, în sensul că 
reflectă viziunea despre cum ar trebui să se comporte organizaţiile şi indivizii. 
Modelul raţional este în mod sigur normativ, prezentând o viziune idealizată 
a procesului de luare a deciziilor. Are limitări serioase, cum ar fi creionarea 
procesului de luare a deciziilor în educaţie, în sensul că: 


e Ar putea exista o dispută asupra obiectivelor şi, probabil că, definirea 
„problemei” este dependentă de punctul de vedere al indivizilor implicaţi. 

e Anumite date necesare pentru a lua o decizie s-ar putea să nu fie disponibile. 

e Presupunerea că alegerea soluţiei poate fi detaşată şi impartiala este eronată. 
În practică, indivizii şi grupurile, probabil, promovează soluţiile preferate 
de ei înşişi, care, apoi, pot reflecta obiectivele individuale în defavoarea 
obiectivelor organizaționale. 

e Eficienţa în găsirea soluţiei poate fi percepută în mod diferit, în funcţie de 
preferinţele persoanelor implicate. 


În ciuda acestor limitări practice, Levacié (1995) arată că modelul rational 
reprezintă baza preferată pentru managementul şcolilor în Anglia şi Tara 
Galilor. Autoarea se referă la raportul consultantei în management făcut de 
Coopers şi Lybrand (1998), care a fost important în introducerea managementului 
local la începutul anilor 1990: 


Modelul de bună practică în management, din raportul lui Coopers şi Lybrand este 
în esenţă unul rational. El militează pentru un sistem al alocării resurselor direcționat 
în mod explicit spre îndeplinirea obiectivelor instituţionale. Este nevoie de claritate 
în specificarea obiectivelor, de colectarea şi analiza informaţiilor despre metodele 
alternative de îndeplinire a obiectivelor, evaluarea alternativelor şi alegerea planului 
considerat cel mai probabil să maximizeze îndeplinirea obiectivelor (Levačić, 
1995: 62). 


Watson şi Crossley (2001: 114) arată că principii similare stau la baza 
managementului în învăţământul superior in Anglia şi Tara Galilor: „Multe 
ipoteze ce susţin directivele [anterioare ale] Consiliului de Finanţare a Învăţă- 
mântului Superior îşi au rădăcinile într-un model rational-stiintific care propune 
crearea unui [proces de management strategic] secvențial, liniar şi controlabil”. 

Aplicarea principiilor raţionale în educaţie poate fi ilustrată prin examinarea 
alocării interne a resurselor în şcoli. Există cinci principii de bază (Bush, 
2000: 105-106): 


1. Scopuri şi priorităţi. Alocarea resurselor ar trebui susţinută de scopuri bine 
articulate şi de determinarea prioritatilor între aceste scopuri. 

2. Planificarea pe termen lung. Deciziile bugetare ar trebui să reflecte con- 
ştientizarea implicatiilor pe termen lung. Aceasta înseamnă depăşirea ciclului 
bugetar tipic pentru a lua în calcul scopurile pe termen mai lung ale 
organizaţiei. 

3. Evaluarea alternativelor. Ar trebui să existe o cercetare amănunţită a 
modelelor alternative de consum, bazată pe evaluarea acţiunilor din trecut 
şi pe analiza costului de oportunitate al diferitelor opţiuni de a cheltui. 

4. Bugetarea în bază zero. Aceasta implică abordarea unei noi perspective în 
toate ariile de cheltuire, nu numai modificarea incrementală a modelelor 
de cheltuire anterioare. 

5. Alegerea celor mai adecvate opțiuni. Odată ce tiparele de cheltuieli alternative 
posibile au fost analizate, cu o bază zero, modelele raţionale necesită 
alegerea celei mai potrivite opţiuni legate de obiectivele organizaționale. 


Levacic şi colaboratorii săi (1999) au desfăşurat o analiză la scară largă a 
rapoartelor de inspecţie întocmite de Oficiul pentru Standarde în Educaţie 
(OFSTED) din Anglia şi apoi a desfăşurat studii de caz detaliate pentru 13 şcoli 
pe care OFSTED le considera că prezintă un raport bun între costuri şi 
rezultate. Aceşti autori concluzionează cu atenţie că aplicarea modelului raţional 
este benefică: 


Şi raportul de inspecţie OFSTED, şi studiul de caz dovedesc că profesorii folosesc 
tot mai mult modelul raţional în stabilirea scopurilor pentru şcolile lor şi, apoi, în 
încercarea de a implica tot personalul în procesul de planificare (...), am descoperit 
că există tendinţa ca şcolile care au o abordare corectă a planificării şi şi-au dezvoltat 
proceduri de monitorizare şi evaluare să aibă mai mult succes din punctul de vedere 
al calităţii predării şi învăţării, al comportamentului elevilor şi prezenţei la ore. 


Modelele ierarhice 


Abordările ierarhice evidenţiază relaţiile pe verticală din cadrul organizaţiei 
şi responsabilitatea liderilor în faţa sponsorilor externi. Structura organizaţională 
este evidenţiată prin referiri particulare la autoritate şi responsabilitatea managerilor 
din vârful structurii. Packwood (1989) oferă o definiţie precisă a modelului 
ierarhic şi îl localizează clar în cadrul birocratic : 


Una dintre proprietăţile de bază ale organizaţiei birocratice vizează felul în care 
rolurile ocupaţionale sunt stabilite într-o ierarhie verticală. Autoritatea de a delega 
sarcini trece de la rolurile de senior la cele de junior, în timp ce responsabilitatea 
performanţei la serviciu merge în direcţia opusă, de la junior la senior. Autoritatea 
şi responsabilitatea sunt impersonale, în sensul că sunt ataşate rolurilor, şi nu 
personalităţilor indivizilor care le ocupă. Directorul are autoritatea să definească 
munca directorului adjunct într-o şcoală pe baza poziţiei de director principal, şi 
nu în virtutea a ce reprezintă ca individ (ibid. : 9-10). 

Această perspectivă subordonează indivizii ierarhiei organizaționale. Teoreti- 
cienii subiectivi sunt foarte critici în privinţa acestui punct de vedere, după 
cum vom vedea şi în capitolul 6. 

Modelele ierarhice evidenţiază tiparele de comunicare verticale. Informaţia 
este transmisă de sus în jos, în cadrul ierarhiei, către toate nivelurile şi se 
doreşte ca subordonații să implementeze deciziile luate de managerii seniori. 
Problemele dificile pot fi trimise în sus, până ajung la un nivel unde pot fi 
rezolvate. În şcoli sau colegii, directorul informează şefii de departament şi 
alti membri ai personalului despre politicile instituţiei şi este arbitrul final al 
problemelor ce nu pot fi rezolvate la nivelurile inferioare din ierarhie. 

Comunicarea pe orizontală joacă de asemenea un rol în ierarhie, însă 
Packwood (1989) afirmă că astfel de contacte sunt mai degrabă pentru coordonare, 
decât pentru management. Titularii pe discipline din cadrul şcolilor primare 
din Anglia reprezintă un exemplu de relationare pe orizontală. Rolul şefului 
de catedră în şcolile primare din Anglia este un exemplu de relaţie pe orizontală. 
Acesta comunică cu profesorii de la clasă anumite aspecte ale disciplinei pe 
care o predau, însă nu are autoritate managerială asupra lor. 

În centrul modelului ierarhic se află conceptul de responsabilitate. Liderii 
sunt responsabili în faţa agenţiilor externe pentru performanţa subalternilor şi 
activităţile organizaţiei. În şcoli, directorul răspunde în faţa consiliului de 
administraţie şi a autorităţilor locale de educaţie, care susţin autoritatea internă. 

Modelele ierarhice au anumite limitări când sunt aplicate în instituţiile 
educaţionale. Profesorii, ca profesionişti, cer discreţie în ceea ce priveşte 
munca la clasă şi există o participare tot mai sporită în procesul de luare a 
deciziilor de interes larg din şcoli. Drept urmare, importanţa ierarhiei poate 
fi modificată de noţiunile de colegialitate (vezi capitolul 4) şi autonomie a 
profesorului. Hatcher (2005: 253) subliniază, de asemenea, contradicţiile 
dintre noţiunile de leadership distribuit şi ceea ce el descrie ca fiind „structurile 
de putere ierarhică ale şcolilor”. Leadershipul distribuit este independent de 
ierarhie, se bazează pe calităţi personale, şi nu pe poziţii desemnate. În ciuda 
acestui model emergent şi datorită autorităţii legale a directorilor, ierarhia 
rămâne importantă în şcoli şi colegii. 

În anumite societăţi, importanţa ierarhiei este susţinută în plus şi de tendinţa 
de a accepta concentrări inegale ale puterii (Walker şi Dimmock, 2002). Bush 
şi Qiang (2000), de exemplu, consideră China arhetipul de societate cu o mare 
putere pe o distanţă întinsă, în care profesorii au un respect considerabil faţă 
de autoritatea pozitionala a directorilor. 

Modelele formale: obiective, structură, mediu şi leadership 


Obiective 


Modelele formale caracterizează şcolile şi colegiile ca fiind orientate spre 
obiective. Se presupune că instituţiile urmăresc obiective specifice. Aceste 
obiective sunt invariabil determinate de directori şi de echipa de conducere, 
teoriile formale neconsiderând intervenţia altor profesori problematică. Se 
presupune că toţi membrii organizaţiei lucrează împreună pentru îndeplinirea 
acestor scopuri oficiale. Begley (2008) subliniază relaţia strânsă dintre leadership 
şi scopurile educaţiei : 


Liderii educationali ar trebui să ţină cont de scopurile fundamentale ale educaţiei 
când iau decizii, gestionează resursele umane şi materiale sau conduc organizaţia 
în general. În mod contrar, ei vor fi aruncaţi dintr-o parte în alta, asemenea unei 
bărci fără cârmă pe timp de furtună, de diferitele programe şi grupuri de interese 
întâlnite în orice comunitate (ibid. : 21). 


Begley (2008 : 21-23) afirmă că trei scopuri „cuprinzătoare şi transcendente” 
caracterizează educaţia : 


1. Scopuri estetice — formarea caracterului ; 
2. Scopuri economice - „a învăţa să câştigi” ; 
3. Funcţii de socializare - competenţe sociale şi civice. 


El adaugă (ibid.: 23) că „abordarea echilibrată a celor trei obiective 
fundamentale ale educaţiei este esenţială în procesul de leadership educaţional”. 
Davies şi Davies (2004: 11) afirmă că „alegerea direcţiei” este un element-cheie 
al leadershipului strategic, în timp ce Cheng (2002: 61) evidenţiază rolul 
liderilor în conceperea şi îndeplinirea obiectivelor. El afirmă că liderii ar trebui 
să fie „creatori de obiective” şi „lideri de obiective” şi să folosească două 
strategii pentru a promova calitatea : 


e dezvoltarea misiunii şi obiectivelor instituţionale adecvate ; 
e conducerea membrilor spre îndeplinirea obiectivelor, implementarea planurilor 
şi programelor şi atingerea standardelor. 


Imaginea şcolilor şi colegiilor ca organizaţii ce urmăresc în mod activ 
obiective oficiale, expuse în declaraţii oficiale, ar putea fi subminată de 
recunoaşterea faptului că, de multe ori, acestea au obiective multiple. Diversele 

scopuri ale şcolilor şi colegiilor vin deseori din diferite părţi ale organizaţiei. 
De exemplu, se poate face diferenţa între scopurile individuale, ale unui 
departament şi scopurile şcolii. Într-o şcoală gimnazială un scop oficial s-ar 
putea referi la atingerea potenţialului fiecărui elev. Un scop al unui departament 
s-ar putea referi la atingerea unui standard de competenţă la anumite obiecte. 
Scopurile individuale pot reflecta de asemenea ambițiile personale în carieră. 
Aceste scopuri nu sunt întotdeauna compatibile. 

Fishman (1999) face o distincţie între scopurile interne şi externe, comentând 
diferenţele dintre educaţia din Rusia şi cea din Vest. În sistemele educaţionale 
centralizate, există un spaţiu limitat în care liderii de instituţii pot determina 
obiectivele şcolii, deoarece acestea sunt stabilite de autorităţile locale sau 
nationale. "Totuşi, chiar şi în aceste sisteme, rămâne loc de interpretare locală, 
aşa cum demonstrează Fishman : 


Formularea scopurilor nu poate însemna un singur rezultat pentru toţi (asta nu ar fi 
nimic altceva decât totalitarism în educaţie). Alegerea obiectivelor ar trebui să ia în 
calcul interesele copiilor, competențele lor, particularitatile mediului social şi capacităţile 
şcolii în sine (...). Procesul alegerii obiectivelor în cadrul sistemului educaţional nu 
este o simplă transmitere a obiectivelor externe (ibid. : 73). 


Două exemple de scopuri generate extern sunt Obiectivele de Dezvoltare 
ale Mileniului aplicate educaţiei: şcolarizarea şi absolvirea şcolii primare 
pentru toţi copiii ; egalitatea de gen în accesul la şcoala gimnazială şi absolvirea 
acesteia. Lewin (2005) afirmă că o consecinţă a acestor scopuri, care influenţează 
de asemenea contribuţiile donatorilor, se referă la faptul că multe ţări din 
Africa Subsahariană nu şi-au dezvoltat planuri coerente legate de subsectorul 
postprimar. În rest, facem afirmaţii similare şi ridicăm semne de întrebare cu 
privire la egalitate : 


Concentrând resurse substanţiale în educaţia primară înseamnă deseori că cea 
gimnazială, vocationala sau liceală pot fi neglijate. Există, de asemenea, întrebări 
importante despre ce înseamnă „educaţie de calitate”. Creşterea numărului de locuri 
înseamnă deseori mai mulţi copii în acelaşi spaţiu, fapt ce duce la clase mai mari 
cu consecinţe inevitabile asupra calităţii (Bush, 2008: 443). 


Asemenea scopuri largi, dezvoltate din exterior, sunt susţinute de politicile 
naţionale şi locale şi prin alegerea politicii la nivel instituţional. Există 
probabilitatea ca nivelul de centralizare să influenţeze puternic, dacă nu chiar 
să determine măsura în care persoanele implicate din interior îşi pot concepe 
propriile obiective. 

Scopurile oficiale ale organizatiei pot fi un rezultat al imperativelor externe 
si al cerinţelor interne, însă presupunerea că acestea ghidează neapărat comporta- 
mentul şi deciziile personalului este fie nerealistă, fie naivă. Aşa cum vom 
vedea în capitolele următoare, scopurile formale pot fi contestate sau pot oferi 
doar un curs de acţiune limitat. Totuşi, ca regulă generală, determinarea 
scopurilor în cadrul şcolilor, şi nu impunerea acestora asupra şcolilor, înseamnă, 
probabil, reflectarea nevoilor elevilor şi ale comunităţii. Acest lucru înseamnă 
şi că personalul „îşi atribuie” scopurile şi deci le implementează cu entuziasm 
şi în mod eficient. 


Structura organizaţională 


Modelele formale prezintă structura organizaţională ca pe un fapt obiectiv. 
Şcolile şi colegiile sunt instituţii „reale” care insuflă profesorilor şi elevilor 
un sentiment de apartenenţă. Se presupune că membrii personalului îşi definesc 
vieţile profesionale în raport cu poziţia lor în cadrul şcolii sau colegiului. 
Structurile pot fi reprezentate în termeni fizici care implică permanenţă. 
Indivizilor le sunt acordate anumite locuri în structură, cum ar fi profesor 
pentru anul II sau pentru clasa a III-a sau ca director al departamentului de 
ştiinţe reale. Munca profesorilor şi a celorlalţi membri ai personalului este 
definită în termenii rolului lor în cadrul structurii formale. Se presupune că 
structura influenţează comportamentul indivizilor care au un anumit rol în 
organizaţie. Structura domină şi individualitatea nu este accentuată. Rolul 
liderilor din şcoală şi al managerilor este puternic influenţat, dacă nu chiar 
determinat, de cerinţele oficiale ale postului şi există un spectru limitat de 
interpretare din partea persoanei în cauză. În acest model, accentul cade pe 
„asumarea rolului”, pe acceptarea poziţiei aşa cum este definită, şi nu pe „crearea 
rolului”, adică reinterpretarea sa în funcţie de atributele şi preferinţele persoanei 
numite (Hall, 1997). Când pe uşa biroului scrie „director” în locul numelui 
persoanei în cauză, este evident că domină structura organizaţională formală. 
După cum a fost menţionat mai sus, structura organizaţională tinde să fie 
ierarhică şi pe verticală, personalul fiind responsabil în faţa superiorilor în 
ierarhie. În şcoli, profesorii sunt responsabili în faţa directorului, deseori 
printr-un manager intermediar, cum ar fi un şef de departament. „Etosul 
managementului de sus în jos” (Johnson, 1995: 224) este evident în şcolile 
sud-africane: „Este important să avem în vedere natura relaţiilor de putere 
din cadrul şcolilor. În cele mai multe cazuri, puterea stă în directorul care are 
autoritate legală şi este responsabil din punct de vedere legal” (ibid. : 225). 

Structura nu se referă doar de schema organizaţională şi relaţiile formale. Ea 
poate avea de asemenea un impact important asupra modului în care obiectivele 
şcolii sunt urmărite şi asupra măsurii în care acestea sunt îndeplinite. Dupriez 
şi Dumay (2006), de exemplu, afirmă că scopul egalităţii de şanse poate fi 
influenţat în particular de structura organizaţională a şcolii. 

Structura organizaţională poate fi remarcabil de rezilientă şi rezistentă la 
schimbări. Tripp (2003) descrie schimbarea de la o structură foarte centralizată 
la una mai diversificată în Singapore, după modelul şcolilor ca organizaţii de 
învăţare autonome, afirmând ca: 


Orice schimbare de paradigmă este, în cel mai bun caz, un proces lent şi dificil 
şi, deşi guvernul depune un efort considerabil, schimbările sunt la scară largă şi 
mai dificile din cauza istoricului de gândire ierarhică şi procese birocratice (ibid. : 
479). 


Mediul extern 


Abordările formale diferă în funcţie de cum definesc relaţiile dintre organizaţie 
şi mediul său extern. Modelele mai rigide, cum ar fi „sistemele închise”, tind 
să limiteze legăturile cu mediul extern la minimumul necesar pentru menţinerea 
responsabilizării. Aceste perspective caracterizează relaţiile în termeni de 
legături oficiale între director şi grupuri formale, cum ar fi autorităţile locale 
sau nationale, şi organismul superior. Interacțiunea cu alte grupuri, cum ar fi 
părinţii, angajatorii şi alte instituţii educaţionale nu este importantă. Modelul 
„Sistemelor închise” presupune că şcolile şi colegiile sunt inaccesibile unor 
asemenea influenţe. 

Un aspect important al birocraţiei şi, în particular, al sistemelor închise 
este responsabilitatea în faţa oficialilor, considerată a fi mai importantă decât 
responsabilitatea în faţa clienţilor, cum ar fi studenţii sau părinţii. În Africa 
de Sud, de exemplu, în ciuda unei tentative de trecere la şcolile cu management 
autonom în era post-Apartheid, majoritatea directorilor se consideră în con- 
tinuare responsabili în principal faţă de ierarhie, prin oficialităţile din district, 
şi nu faţă de părţile interesate, cum ar fi părinţii, comunitatea şi cei care 
învaţă (Bush et al., 2008). Acest fenomen este de asemenea evident în 
Slovenia : 


Directorii ştiu că părinţii şi copiii sunt importanţi, însă, de fapt, ei s-au obişnuit 
să accepte instituţiile superioare şi autorităţile ca fiind „consumatorii” puternici 
de care ei depind în realitate. In acelaşi timp, părinţii şi copiii s-au obişnuit să 

vadă şcoala şi profesorii ca autorităţi care trebuie ascultate (...). Acest tip de relaţii 
între directori şi părinţi satisface şi susţine foarte bine organizaţia birocratică şi 
leadershipul centrat pe director (Becaj, 1994: 11). 


Alte modele formale, cum ar fi „sistemele deschise”, postulează o varietate 
de legături cu mediul extern. Instituţiile educaţionale sunt descrise ca organizaţii 
interactive, ce se adaptează unui mediu mereu schimbător şi îşi expun realizările 
în faţa comunităţii locale. Şcolile şi colegiile din sistemele de management 
autonom adoptă o poziţie mai „deschisă”, conştiente de nevoia unei reputatii 
bune în faţa părinţilor, angajaţilor şi comunităţii locale, atât în prezent, cât şi 
în viitor. Puţine instituţii educaţionale mai pot fi numite „închise” în secolul 
al XXI-lea. 

În multe tări, responsabilitatea formală în faţa ierarhiei este întărită de un 
sistem de inspecții şi monitorizare, creat pentru a asigura conformitatea şcolilor 
cu curriculumul naţional şi atingerea unor rezultate de învăţare adecvate. „Pentru 
a susţine şi a monitoriza dispoziţiile în educaţie şi atingerea unor standarde 
aşteptate (...), multe ţări au creat o formă de supervizare externă, numită deseori 
«inspectorat şcolar»” (McNab, 2004: 53). În Anglia, cultura „stabilirii obiec- 
tivelor” înseamnă că mulţi lideri iau decizii în principal pe baza cerinţelor 
rezultate din exterior, a „politicilor” OFSTED, uneori în detrimentul părerilor 
lor profesionale asupra a ceea ce este mai bine pentru elevii lor. „Orice insucces 
în îndeplinirea obiectivelor dictate de la centru garantează că va veni o autoritate 
de inspecţie, cum ar fi OFSTED, pe capul directorului” (Bottery, 2004: 53). 

Deşi cercetările recente (Leithwood et al., 2006; Robinson et al., 2008) 
arată importanţa leadershipului in şcoli pentru îmbunătăţirea rezultatelor elevilor, 
alti factori interni şi externi sunt de asemenea importanţi. Studiul lui Harris 
şi al colaboratorilor săi (2006 : 409) asupra şcolilor din Anglia în contexte dificile 
arată centralitatea variabilelor externe în îmbunătăţirea şcolilor: „Deşi şcolile 
pot îmbunătăţi realizările şi performanţele prin eforturile proprii, mediul extern 
rămâne o influenţă importantă asupra abilității unei şcoli de a deveni mai bună”. 


Leadership 


În cadrul modelelor formale, leadershipul este atribuit persoanei din vârful 
ierarhiei. Se presupune că acest individ dă tonul organizaţiei şi stabileşte obiectivele 
oficiale majore. Baldridge şi colaboratorii săi discută natura leadershipului formal : 


In modelul birocratic, liderul este văzut ca un erou aflat în vârful unei piramide 
complexe a puterii. Sarcina eroului este să analizeze problemele, să ia în considerare 

alternativele şi să ia deciziile raţionale. Mare parte din puterea organizaţiei este 
deţinută de erou şi apar aşteptări înalte, deoarece oamenii au încredere că el va 
rezolva problemele şi va înlătura amenințările din exterior (1978: 44). 


Se presupune că liderul joacă un rol-cheie în stabilirea politicilor şi adoptarea 
inovatiilor pe care acestea le implică. Posibilitatea opoziţiei sau indiferentei 
faţă de schimbare nu este recunoscută. Se presupune că implementarea este 
lipsită de probleme. 

În educaţie există numeroase caracteristici care susţin aceste trăsături ale 
leadershipului unidimensional. Oficialitatile şi indivizii se comportă ca şi cum 
directorul ar fi izvorul tuturor cunoştinţelor şi autorităţii. Directorul este 
punctul central pentru majoritatea comunicărilor din exterior, iar liderii părinţilor 
sau comunităţii se aşteaptă să comunice cu şcoala prin intermediul directorului. 
Alte grupuri tind să considere că directorul este imaginea publică a instituţiei 
şi se comportă ca atare. În şcolile primare, în particular, există o identitate între 
director şi şcoală, ce susţine perspectiva „de sus în jos” asupra leadershipului. 

Ipoteza unui lider atotputernic în fruntea şcolilor şi colegiilor are însă 
limitări serioase. Deşi autoritatea formală este a directorilor, aceştia au nevoie 
de consimţământul colegilor dacă doresc ca iniţiativele sau politicile să fie 
adoptate în cadrul departamentelor şi la clasă. Este deja un truism că personalul 
trebuie să „deţină” deciziile dacă se doreşte ca aceştia să le implementeze cu 
succes. 

Directorii şcolilor cu management autonom trebuie să împartă puterea cu 
alti membri ai personalului datorită volumului mare de lucru ce apare din 
responsabilitatea lor de a gestiona finanţele, relaţiile din cadrul personalului 
şi relaţiile externe. Răspunsul pragmatic la schimbare ajută la modificarea 
noţiunii de director atotputernic, însă în multe cazuri efectul a fost creşterea 
rolului liderilor seniori, şi nu acordarea de mai multă autoritate pentru personalul 
junior. Ierarhia rămâne intactă, însă în vârful ei se află o echipă, si nu un 
singur individ. Wallace (2004 : 57) foloseşte conceptul de „orchestrare, distribuită 
în cadrul liderilor seniori formali”, în studiul său asupra schimbărilor la nivelul 
districtelor : „Orchestrarea presupune ghidarea procesului de schimbare prin 
organizarea şi menţinerea supravegherii unei mulţimi complicate de sarcini 
coordonate”. În mod similar, Bush şi colaboratorii săi (2005) au descoperit că 
liderii şcolilor care iau parte la programele de dezvoltare a echipelor NCSL 
au sporit deseori eficacitatea echipelor de lideri seniori, dar uneori a existat 
percepţia că s-au îndepărtat de restul personalului. 

Leadershipul managerial 


Numeroase tipuri de leadership au fost identificate în literatură, aşa cum am 
observat în capitolul 2. Tipul de leadership cel mai des asociat cu modelele 
formale este cel „managerial” : 


Leadershipul managerial presupune că liderii trebuie să se concentreze asupra 
funcţiilor, sarcinilor şi comportamentelor şi că, dacă aceste funcţii sunt îndeplinite 
în mod competent, munca altora în cadrul organizaţiei va fi facilitată. Majoritatea 
abordărilor leadershipului managerial se bazează de asemenea pe ipoteza conform 
căreia comportamentul membrilor organizaţiei este, în cea mai mare parte, raţional. 
Autoritatea şi influenţa sunt acordate poziţiilor formale conform statutului acelor 
poziţii în ierarhia organizaţională (Leithwood er al., 1999: 14). 


Această definiţie arată că leadershipul managerial este strâns legat de 
„modelele formale”, aşa cum o demonstrează descrierea modelului formal de 
la pagina 70. Leithwood şi colaboratorii săi (ibid. : 15) afirmă că „există dovezi 
ale susţinerii în literatura de specialitate şi din partea liderilor practicieni pentru 
abordarea managerială a leadershipului”. Ei adaugă că „puterea pozitionala, 
în combinaţie cu politicile şi procedurile formale, constituie sursa influenţei 
exercitate de leadershipul managerial” (ibid. : 17). 

Cercetarea lui Dressler (2001 : 175) asupra leadershipului în şcolile charter! 
din Statele Unite arată importanţa leadershipului managerial : „În mod tradiţional, 
rolul directorului a fost clar orientat spre responsabilitatile de management”. 

Myers şi Murphy (1995: 14) identifică şase funcţii manageriale specifice 
directorilor de şcoală. Patru dintre acestea sunt descrise ca fiind „ierarhice” : 


e supervizarea; 

e controlul intrărilor (e.g., transferurile profesorilor) ; 

e controlul comportamentului (e.g., descrierea posturilor) ; 
e controlul ieşirilor (e.g., testarea elevilor). 


Este important să menţionăm că acest tip de leadership nu include conceptul 
de viziune, care este central în majoritatea modelelor de leadership. Leadershipul 
managerial se concentrează asupra managementului de succes al activităţilor 
existente, mai degrabă decât asupra viziunii unui viitor mai bun pentru şcoală. 


1. Scoala finanțată de stat şi operată privat (n.tr.). 

„Managementul funcţionează pentru a susţine învăţarea şi predarea, nucleul 
întreprinderii educaţionale” (Hoyle şi Wallace, 2005: 68). 


Managerialism 


În capitolul 1 (p. 13), am introdus noţiunea de „managerialism”, o concentrare 
asupra proceselor de management în detrimentul valorilor şi scopurilor educa- 
tionale. În această secţiune vom prezenta o discuţie mai largă a acestui concept. 
Schimbarea în limbajul organizational şcolar în favoarea „leadershipului” şi 
nu a „managementului” este parţial semantică (Bush, 2008), însă reflectă de 
asemenea îngrijorarea faţă de pericolele managementului lipsit de valoare, 
concentrat doar pe eficienţă, ceea ce Hoyle şi Wallace (2005) au descris ca 
fiind „management în exces” : 


Leadershipul şi managementul eficient „preiau tensiunea” prin crearea de structuri 
şi procese ce le permit profesorilor să fie angrenati cât mai mult posibil în sarcina 
lor cheie. Managerialismul, pe de altă parte, este leadershipul şi managementul în 
exces. El transcende rolul de suport al leadershipului şi, în manifestarea sa extremă, 
devine un scop in sine (ibid. : 68). 


Leadershipul managerial este modelul care prezintă cel mai ridicat risc din 
punctul de vedere al adoptării unei abordări managerialiste a organizării şcolii. 
Prin concentrarea asupra funcţiilor, sarcinilor şi comportamentului, există 
posibilitatea ca scopurile educaţiei să fie subordonate țintelor manageriale de 
eficienţă sporită. Simkins (2005 : 13-14) afirmă că valorile managerialiste sunt 
puse în faţa valorilor profesionale tradiţionale şi indică patru elemente centrale 
ale „agendei managerialiste” : 


e Înlocuirea valorilor sectorului public cu cele ale sectorului privat şi ale 
pieţei ; 

e Stabilirea unui concept greoi de scop educaţional, ce oferă importanţă 
rezultatelor măsurabile în detrimentul celor mai puţin măsurabile, însă mai 
valoroase ; 

e Impunerea unui model de management şi leadership ce pune accentul pe 
responsabilitatea individuală, planificarea rigidă şi setarea obiectivelor ca 
instrumente principale de control organizational ; 

e Redistribuirea puterii, autoritatea şi autonomia profesioniştilor fiind înlocuite 
de puterea managerilor de a stabili agende şi de a determina moduri de 
lucru. 

Dovezi ale unei abordări managerialiste a educaţiei pot fi găsite in şcolile 
postliceale din Anglia şi Scotia (Lumby, 2003 ; McTavish, 2003), în universităţi 
(Allen, 2003 ; Brehony şi Deem, 2005) şi în şcoli (Rutherford, 2006; Hoyle 
şi Wallace, 2007). Goldspink (2007) pune alături managerialismul şi „noul 
management public” şi adaugă că „legăturile strânse dintre profesori, şcoli şi 
centru sunt văzute ca fiind deopotrivă de dorit şi realizabile” (ibid. : 29). 
Managerialismul este deseori văzut negativ, însă Glatter (1997) avertizează că 
nu ar trebui să considerăm că „leadershipul” este „pur” şi „managementul” 
e „murdar”. Ambele sunt necesare în şcoli şi colegii pentru a asigura un 
sentiment clar al scopului moral, însă şi pentru a pune în mişcare structuri şi 
procese eficiente, ce permit îndeplinirea scopurilor educaţionale. Leadershipul 
managerial este o componentă esenţială a instituţiilor educaţionale de succes, 
însă ar trebui să completeze, nu să înlocuiască abordările bazate pe valori. 
Managementul eficient este esenţial, însă managerialismul lipsit de valori este 
inadecvat şi dăunător. 


Limitările modelelor formale 


Numeroasele modele formale sunt prezente în mare parte în literatura de mana- 
gement educaţional. Ele sunt abordări normative, în sensul că prezintă idei despre 
cum ar trebui să se comporte oamenii din organizaţii. Şcolile şi colegiile sunt 
descrise drept organizaţii ce caută să îndeplinească obiective, folosind instrumente 
raţionale pentru a îndeplini ţintele determinate de liderii oficiali. Reformele 
educaţionale din ultimii 20 de ani, din Anglia şi multe alte ţări, au ajutat la 
sporirea importanţei modelelor formale. Deoarece funcţionează un model „de 
sus în jos” ce impune schimbările în şcoli şi colegii, susţinut de un sistem 
centralizat de inspecții, se presupune că liderii ar trebui să răspundă prin 
gestionarea instituţiei în acelaşi mod, folosind o abordare raţională : 


O mare evoluţie în managementul educaţional din ultimul deceniu o reprezintă 
concentrarea indivizilor din poziţii de management asupra definirii leadershipului 
eficient în termeni de eficienţă a organizaţiei, analizată tot mai mult în relaţie cu 
rezultatele măsurabile ale elevilor. În Marea Britanie, ambele partide politice 
principale au urmărit să diminueze ambiguitatea tradiţională şi lipsa de asociere 
dintre ceea ce intră, procesele şi rezultatele organizaţiilor educaţionale. S-a dezbătut 
necesitatea unei abordări rational-tehniciste asupra structurării procesului de luare 
a deciziilor (Levacic et al., 1999: 15). 

„Rezultatele măsurabile” includ, în Anglia, clasamente, alegerea scopurilor 
şi compararea cu cea mai bună instituţie din domeniul respectiv, ceea ce lasă 
şcolile vulnerabile în faţa unei palete de presiuni birocratice. MacBeath (1999) 
observă tensiunea ce rezultă din îndeplinirea cerinţelor unei agende determinate 
la nivel central şi nevoile specifice comunităţii educaţionale reprezentate de 
şcoală. 

Modelele formale nu sunt doar selective, ci şi normative. Prin concentrarea 
asupra aspectelor birocratice şi structurale ale organizaţiilor, ele ignoră sau 
subestimeaza alte caracteristici proeminente : 


Un model clasic, rationalist (...) nu poate să ţină cont de dimensiunile mai largi ale 
istoriei, culturii sau contextului organizational. A existat un eşec al managementului 
(...) în a înţelege că un proces aparent rational poate fi o himeră în practică (Watson 
şi Crossley, 2001: 123). 


Există cinci puncte slabe specifice asociate cu modelele formale : 

1. Caracterizarea şcolilor şi colegiilor ca organizaţii orientate spre scopuri 

poate fi nerealistă. Este deseori dificilă determinarea obiectivelor unei 
instituţii educaţionale. Obiectivele formale pot avea o relevanţă operaţională 
scăzută, pentru că sunt deseori vagi şi generale, deoarece pot fi obiective 
diferite ce necesită aceleaşi resurse, scopurile putând fi stabilite de indivizi 
sau grupuri sau chiar de liderii organizaţiei. Cum am menţionat anterior 
(p. 71), obiectivele pot fi impuse şcolilor de agenţiile externe, cum ar fi 
autorităţile locale, statale, regionale sau naţionale ori instituţiile globale, 
cum ar fi Naţiunile Unite sau Banca Mondială. Aceste obiective externe se 
ciocnesc cu scopurile generate din interior şi unele cu altele, făcând ca 
determinarea scopurilor să devină problematică. 
Chiar şi acolo unde scopurile şcolilor şi colegiilor au fost clarificate, ulterior 
apar probleme în determinarea măsurii în care obiectivele au fost îndeplinite. 
Multe dintre scopurile asociate cu educaţia sunt foarte dificil de măsurat. 
Cei care stabilesc politicile, practicienii şi cercetătorii se bazează deseori 
pe examinarea performanţelor pentru a evalua şcolile, însă aceasta este doar 
o dimensiune a procesului educaţional. 

2. Definirea procesului de luare a deciziilor ca fiind unul rational este foarte 
dificilă. Convingerea că acţiunile manageriale sunt precedate de un proces 
de evaluare a alternativelor şi de alegerea celei mai adecvate variante este 
rareori bazată pe realitate. Deciziile în şcoli şi colegii sunt luate de profesori, 
care iau în considerare toată experienţa lor atunci când se confruntă cu un 
eveniment. O mare parte din comportamentul uman este irațional şi acest 

lucru influenţează, in mod inevitabil, natura procesului de luare a deciziilor 
în şcoli. Hoyle şi Wallace (2005 : 37) adaugă că există limite „cognitive” ale 
raţiunii, deoarece liderii au o cunoaştere limitată a evenimentelor din 
interiorul şi din afara şcolilor lor. Mai mult, urmărirea raţională a unui 
anumit obiectiv poate fi împiedicată de urmărirea simultană a altor scopuri 
incompatibile. 

Instituţiile educaţionale, la fel ca şi alte organizaţii cu personal profesionist, 
depind de deciziile luate de indivizi şi subunități. Judecata profesionistă se 
bazează atât pe expertiza individului, cât şi pe procesul raţional condiţionat 
de regulament. Aşa cum explică Hoyle şi Wallace (2005: 39), profesorii 
si restul personalului au „capacitatea negativă de a rezista sau de a compromite 
munca în vederea atingerii scopurilor oficiale”. De aceea există o atenţie 
sporită în literatura secolului XXI pentru nevoia profesorilor de a ,,detine” 
schimbarea. 


. Modelele formale se concentrează pe organizaţie ca entitate şi ignoră sau 


subestimează contribuţia indivizilor. Ele pornesc de la ipoteza că oamenii 
ocupă poziţii prestabilite în structură, iar comportamentul lor reflectă 
poziţia lor organizaţională, nu calităţile şi experienţa personală. Criticii 
afirmă că perspectivele formale tratează organizaţiile ca şi cum ar fi independente 
de oamenii din cadrul lor. Greenfield (1973) a fost mai critic în această 
privinţă: 


Majoritatea teoriilor despre organizaţie simplifică în mod exagerat natura realităţii 
cu care aceasta se confruntă. Dorinţa de a vedea organizaţia ca pe o entitate cu o 
viaţă separată de percepțiile şi părerile celor implicaţi în ea ne împiedică să vedem 
complexitatea şi varietatea de organizaţii create de oameni (ibid. : 571). 


Abordarea alternativă a organizaţiilor propusă de Greenfield este discutată 
în capitolul 6, însă esenţa argumentelor lui constă în afirmaţia că organizaţiile 
sunt creaţia oamenilor din cadrul lor. El afirmă că modelele formale 
subestimează variabilele individuale şi astfel produc imagini distorsionate 
ale şcolilor şi colegiilor. Samier (2002 : 40) adoptă o viziune asemănătoare, 
exprimându-şi temerile faţă de „rolul pe care raţiunea tehnică îl joacă în 
estomparea personalităţii birocratului, reducându-l la o simplă piesă dintr-o 
maşinărie”. 


. O ipoteză centrală a modelelor formale afirmă că puterea se află în vârful 


piramidei. Directorii au autoritate în virtutea poziţiilor lor, ca lideri desemnaţi 
ai instituţiei. Această concentrare asupra autorităţii oficiale conduce la o 

viziune a managementului institutional de sus în jos. Politica este impusă 
de managerii seniori şi implementată de personalul din subordinea lor. 
Acceptarea deciziilor manageriale de către aceştia este considerată nepro- 
blematică. 

Aspectul ierarhic al modelelor formale este cel mai relevant în cazul 
organizaţiilor care depind de o disciplină puternică pentru a fi eficiente. 
Forţele armate, de exemplu, trebuie să execute ordinele fără întrebări sau 
discuţii. Situaţia necesită respectarea instrucţiunilor venite de la superiori. 
Organizațiile cu un personal profesionist numeros tind să manifeste semne 
de tensiune între cerinţele profesionalismului şi cele ale ierarhiei. Modelele 
formale presupun că liderii, deoarece sunt numiţi pe merit, au competenţa 
de a elabora instrucţiuni adecvate pentru subordonați. Ei sunt susținuți in acest 
demers de autoritatea ce vine în virtutea poziţiei lor oficiale. Organizațiile 
profesioniste au un etos diferit, expertiza fiind distribuită în cadrul instituţiei : 


Modelele tradiţionale de organizaţie şcolară favorizau ierarhia la vârfuri, ce concentrează 
puterea şi responsabilitatea de leadership în funcţia de director. Pe măsură ce aceste 
modele întâmpină dificultăţi în îndeplinirea cu eficienţă a nevoilor din educaţia 
noului mileniu, structurile de leadership, în care influenţa de leadership este 
distribuită şi profesorii sunt susținuți să joace un rol mai mare în leadershipul 
şcolii, sunt implementate încetul cu încetul (Rutherford, 2006: 59). 


Acolo unde profesioniştii se specializează, cum e cazul şcolilor gimnaziale 
şi colegiilor, abilitatea liderilor de a directiona acţiunile subordonatilor 
poate fi discutabilă. Un director absolvent de ştiinţe umaniste nu are 
competențele specifice pentru a superviza predarea în domeniul tehnologiei. 
În organizaţiile profesioniste există o autoritate a expertizei ce poate intra 
în conflict cu autoritatea dată de funcţie. 

Directorii sunt responsabili pentru calitatea predării şi învăţării în şcolile 
lor, însă autoritatea asupra profesorilor poate fi ambiguă. Personalul profe- 
sionist reclamă autonomia zonală, bazată pe expertiza lor specializată. Clasa 
este în continuare domeniul profesorului şi problemele pedagogice sunt 
responsabilitatea practicianului, ca profesionist calificat. Aceste arii de 
decizie pot conduce la un conflict între directori şi alţi membri ai personalului. 
Asemenea dificultăţi pot fi evitate doar dacă există cel puţin o acceptare 
tacită a responsabilitatii generale a directorului pentru activităţile din şcoală. 
Aceasta implică recunoaşterea de către profesori a dreptului directorului de 
a lua iniţiativă în multe arii ale politicii şcolii. 

5. Abordările formale se bazează pe presupunerea implicită că organizaţiile 

sunt relativ stabile. Indivizii pot veni şi pot pleca, însă ei intră în poziţii 
predeterminate, într-o structură statică. Teoriile birocratice şi structurale 
sunt cele mai adecvate în condiţii de stabilitate, aşa cum sugerează Bolman 
şi Deal (1991: 77): „Organizațiile care funcţionează în medii mai simple 
şi mai stabile au şanse mari să adopte structuri mai puţin complexe şi mai 
centralizate cu autoritatea, regulile şi politicile ca moduri principale de 
coordonare a muncii”. 
Se poate afirma că asumptia stabilităţii este nerealistă în multe organizaţii 
şi invalidă în cea mai mare parte a şcolilor şi colegiilor. March şi Olsen 
(1976: 21) au dreptate atunci când afirmă că „indivizii există într-o lume 
mai complexă, mai puţin stabilă şi mai puţin înţeleasă decât cea descrisă de 
teoriile standard ale alegerilor organizaționale”. Perspectivele rationale necesită 
într-o anumită măsură predictabilitate pentru a fi utile ca descrieri ale 
comportamentului organizational. Validitatea modelelor formale poate fi 
limitată în timpul etapelor de schimbări rapide şi multiple, cum ar fi cele 
care afectează multe şcoli în secolul XXI. Propunerea de analiză minuțioasă 
a unei probleme, urmată de identificarea alternativelor, alegerea opțiunii 
preferate şi implementarea şi evaluarea procesului, poate fi nerealistă în 
timpul perioadelor de turbulente. 


Concluzie: mai sunt valide modelele formale? 


Criticile asupra modelelor formale sugerează că acestea au limitări serioase 
în legătură cu şcolile şi colegiile. Dominanta ierarhiei este compromisă de 
expertiza dobândită de personalul profesionist. Ipoteza unui proces raţional de 
luare a deciziilor necesită modificări pentru a admite ritmul şi complexitatea 
schimbării. Conceptul de obiectiv organizational este contestat de cei care 
indică existenţa obiectivelor multiple în educaţie şi posibilul conflict dintre 
obiectivele la nivel individual, departamental şi instituţional. 

În ciuda acestor limitări, ar fi inadecvat să clasăm abordările formale ca 
fiind irelevante în cadrul şcolilor şi colegiilor. Aşa cum indică Fitzgerald 
(2009: 63-64), birocraţia este remarcabil de rezistentă şi este susţinută de 
noul management public, exemple fiind Anglia şi Noua Zeelandă: „În ciuda 
a aproape două decenii de schimbări, organizarea şi ierarhia din şcoli copiază 
modelele industriale de muncă, ce diferenţiază oamenii şi activităţile în funcţie 
de poziţie”. Concentrarea asupra standardelor şi obiectivelor în sistemul englezesc 

a dus la ceea ce Ball (2003) şi Strain (2009) au descris ca „performativitate”, 
un mod de control regulat, cu cerinţe centrale ce sunt impuse şcolilor şi 
colegiilor. Ierarhia este vehiculul controlului extern al activităţilor şcolii. 

Celelalte modele discutate în această carte au apărut ca reacţie la aparentele 
puncte slabe ale teoriilor formale. Totuşi, aceste perspective alternative nu au 
reuşit să elimine modelele formale, care rămân valide ca descrieri parțiale ale 
organizaţiei şi managementului în educaţie. Modelele formale sunt inadecvate, 
însă au în continuare o mare contribuţie pentru ca şcolile şi colegiile să poată 
fi înţelese ca organizaţii. Owens şi Shakeshaft (1992) se referă la reducerea 
încrederii în modelele birocratice şi la o „schimbare de paradigmă” către o 
analiză mai sofisticată. În capitolele următoare vom examina câteva perspective 
alternative şi vom analiza măsura în care acestea au înlocuit modelele formale 
ca moduri mai bune de înţelegere şi de conducere a şcolilor şi colegiilor. 

Capitolul 4 


Modelele colegiale 


Caracteristicile principale ale modelelor colegiale 


Modelele colegiale includ toate acele teorii care evidenţiază că puterea şi luarea 
deciziilor ar trebui distribuită către unii sau către toţi membrii organizaţiei. 
Aceste abordări variază de la colegialitate „restrânsă”, unde liderul împarte 
puterea cu un număr limitat de colegi seniori, până la colegialitate „pură”, 
unde toţi membrii au un cuvânt de spus în determinarea politicilor. Definiţia 


sugerată mai jos surprinde principalele caracteristici ale acestor perspective. 


Modelele colegiale presupun faptul că organizaţiile determină politicile şi 
iau decizii ca urmare a unui proces de discuţii care duce la un consens. 
Puterea este împărţită între câţiva sau între toţi membrii organizaţiei, care 
se presupune că au o înţelegere comună asupra scopurilor instituţiei. 


Noţiunea de „colegialitate” s-a consacrat în folclorul managementului drept 
cea mai adecvată metodă de a conduce şcoli şi colegii în anii 1980 şi 1990. 
Era considerată atunci „modelul oficial de bună practică” (Wallace, 1989: 
182). Ulterior, în Anglia a existat o revigorare a puterii liderului, care trebuie 
să ,,livreze” rezultate prin îndeplinirea obiectivelor guvernului, ca parte a unei 
agende centralizate. Mai târziu totuşi, a existat un interes sporit pentru „leadershipul 
distribuit” (Lumby, 2003 ; Harris 2004 ; 2005 ; 2010; Leithwood et al., 2006 ; 
Gronn, 2010), ce are unele caracteristici comune cu colegialitatea. 

Brundrett (1998: 305) susţine ideea conform căreia „colegialitatea poate 
fi definită în sens larg ca relaţia dintre profesorii care se sfătuiesc şi colaborează 
cu alti profesori”. Little (1990) descrie beneficiile acestei abordări : 


Motivul urmăririi, studierii şi practicării colegialitatii vizează faptul că, aparent, 
ceva se câştigă atunci când profesorii lucrează împreună şi ceva se pierde atunci 
când ei nu lucrează împreună ; de fapt, beneficiile observate trebuie să fie îndeajuns 

de mari, din moment ce timpul petrecut împreună de profesori poate concura cu 
timpul petrecut în alte moduri, cu alte priorităţi, ce sunt în egală măsură presante 
sau chiar mai urgente (ibid. : 166). 


Timpul necesar implementării abordărilor colegiale reprezintă o constrângere 


semnificativă, aşa cum vom observa mai târziu în acest capitol (pp. 109-110). 
Modelele colegiale au următoarele caracteristici majore : 


i 


Sunt puternic normative în orientare. Am observat in capitolul 2 că toate 
teoriile tind să fie normative, însă abordările colegiale, în mod particular, 
reflectă viziunea conform căreia managementul ar trebui să fie bazat pe 
înţelegere. Susţinătorii acestora cred că procesul de luare a deciziilor ar 
trebui să se fundamenteze pe principii democratice, însă nu afirmă că aceste 
principii determină neapărat natura managementului în acţiune. Este un 
model idealist mai degrabă decât unul bazat pe practică: „Dovezile clare 
ale structurilor şi proceselor participative în şcoli (...) sunt mai subţiri decât 
s-ar aştepta” (Brown et al., 1999: 320). 

Dimensiunea normativă a colegialitatii este evidentă mai ales în Africa de 
Sud post-Apartheid. Există un angajament puternic pentru instituţii demo- 
cratice, insufletit de o reacţie de înţeles fata de nedreptatile trecutului. Acest 
lucru este evident în deciziile de stabilire a consiliilor de administraţie din 
şcoli şi în reprezentarea în cadrul acestora atât a profesorilor, cât şi a elevilor 
(în cazul şcolilor gimnaziale). Guvernul sud-african leagă conducerea de 
obiectivele democratice mai largi: „Aşa cum şi ţara are un guvern, şcoala 
în care copilul tău sau alt copil din comunitate merge are nevoie de un 
«guvern» pentru a deservi şcoala şi comunitatea şcolară” (Ministerul pentru 
Educaţie, 1997: 2). 

Împuternicirea consiliilor de administraţie la nivelul şcolilor ţine în mare 
parte de încredere (Bush şi Heystek, 2003) şi există dovezi limitate că 
această schimbare duce la colegialitate profesională în şcoli. 


„ Se consideră că modelele colegiale sunt adecvate mai ales pentru organizaţii 


precum şcoli şi colegii cu un număr semnificativ de personal profesionist. 
Profesorii deţin autoritatea ce vine ca urmare directă a cunoştinţelor şi 
aptitudinilor. Ei au autoritatea expertizei, ce intră în contrast cu autoritatea 
pozitionala asociată cu modelele formale. Autoritatea profesională apare atunci 
când deciziile sunt luate la nivel individual, nefiind standardizate. Educaţia 
necesită o abordare profesionistă, deoarece elevii şi studenţii au nevoie de 
atenţie personală. Profesorii au nevoie de o anumită autonomie în clasă, 
însă au nevoie să colaboreze pentru a asigura o abordare coerentă a predării 

şi învăţării. „Profesionalismul are drept efect faptul că profesorii colaborează 
respectându-şi reciproc expertiza profesională” (Brundrett, 1998: 307). 
Modelele colegiale au drept ipoteză ideea că profesionistii se bucură de 
dreptul de a participa la procesul de luare a deciziilor. Există mai multe 
şanse ca deciziile luate în comun să fie mai adecvate cu realitatea şi de 
asemenea ele pot fi implementate mai eficient. Colegialitatea este „văzută 
ca metoda prin care profesorii beneficiază de susţinerea şi expertiza colegilor 
lor” (Brown er al., 1999: 320). Totuşi, Hoyle şi Wallace (2005: 126) 
avertizează că multi profesori sunt ambivalenti în ceea ce priveşte dreptul 
de a participa. Ei susţin implicarea în deciziile ce afectează clasa în mod 
direct, însă ajung la o „saturație cu decizii” în zonele administrative, cum 
ar fi planificarea şi numirea în funcţii a personalului. 

3. Modelele colegiale presupun existenţa unui set comun de valori pentru 
membrii organizaţiei. Acestea pot să apară ca urmare a socializării şi formărilor 
din primii ani de practică. Aceste valori comune ghidează activităţile 
manageriale ale organizaţiei şi, mai ales, se presupune că ar conduce la 
obiective educaţionale comune. Valorile comune ale profesioniştilor reprezintă 
o parte din justificarea optimismului având în vedere că este mereu posibil 
să se ajungă la o înţelegere în ceea ce priveşte obiectivele şi politicile. 
Brundrett (1998 : 308) merge mai departe referindu-se la importanţa „viziunii 
comune” ca bază a procesului colegial de luare a deciziilor. 

4. Dimensiunea grupului care ia deciziile este un element important în managementul 
colegial. El trebuie să fie îndeajuns de mic pentru a le permite tuturor să se 
facă auziti. Aceasta presupune o funcţionare mai bună a colegialitatii în şcolile 
primare sau în subunități decât la nivel institutional în şcolile gimnaziale şi 
colegii. Întâlnirile cu tot personalul ar putea funcționa colegial în şcolile mici, 
însă sunt adecvate doar transmiterii de informaţii în instituţiile mari. 
Modelul colegial abordează problema dimensiunii prin presupunerea că 
personalul are reprezentare formală în cadrul diferitelor grupuri de luare a 
deciziilor. Multe aspecte ale politicii sunt determinate de comitetele oficiale, 
nefiind prerogative ale liderilor individuali. Elementul democratic al 
reprezentării formale îl reprezintă loialitatea participanţilor fata de cei care i-au 
numit. Un profesor reprezentând departamentul de engleză într-un comitet 
este răspunzător în faţa colegilor care au dreptul să numească sau să aleagă 
o altă persoană dacă nu sunt mulţumiţi de modul în care sunt reprezentaţi. 
Consultările informale cu personalul nu constituie colegialitate. Atunci când 
directorul cere sfatul colegilor înainte de a lua o decizie are loc consultarea, 
deşi esenţa colegialitatii este participarea la procesul de luare a deciziilor. 

Puterea este împărţită cu personalul într-o democraţie, şi nu rămâne doar 
prerogativa liderului. Reprezentarea formală oferă dreptul de a participa în 
arii definite ale politicii, în timp ce consultarea informală este la discretia 
liderului, care nu are nicio obligaţie să acţioneze conform sfaturilor primite. 


. Modelele colegiale presupun că deciziile sunt luate prin consens, nu prin 


diviziune sau conflict. Presupunerea că există valori şi obiective comune 
conduce la credinţa că este de dorit şi posibil ca problemele să fie rezolvate 
prin înţelegere. Pot exista diferenţe de opinie, însă acestea pot fi depăşite 
prin puterea argumentului. Procesul de luare a deciziilor poate fi prelungit 
de căutarea compromisului, însă este considerat un preţ acceptabil pentru 
a menţine sentimentul valorilor şi convingerilor comune. 

Necesitatea unui proces de luare a deciziilor prin consens vine în mare 
parte din dimensiunea etică a colegialitatii. Se consideră a fi cu totul adecvat 
ca oamenii să fie implicaţi în deciziile ce le afectează vieţile profesionale. 
Impunerea deciziilor este considerată inadmisibilă moral şi nepotrivită cu 
noţiunea de consimtamant : 


Caracterul moral al unui exerciţiu de autoritate este bazat pe existenţa consimtamantului 
din partea celor aflaţi sub jurisdicţia acestuia (...) consimţământul celui obligat este 
necesar pentru ca autoritatea să capete statut moral (...). Când consimţământul nu este 
o condiţie a autorităţii, atunci nu vorbim despre autoritate morală, ci despre un exerciţiu 
de putere sau despre o autoritate pur formală sau legală (Williams, 1989: 80). 


Aceste consideraţii reprezintă raţionamentul pentru conceptul de „leadership 
moral” ce va fi examinat în capitolul 8. 


Cele cinci caracteristici centrale ale colegialităţii apar într-o mai mare sau 


mai mică măsură în toate sectoarele majore ale educaţiei. Vom analiza în 
continuare aplicarea acestora la nivelul învăţământului superior. 


Modelele colegiale în învăţământul superior 


Abordările colegiale în educaţia britanică îşi au originile în colegiile şi universităţile 
din Oxford şi Cambridge : 


Colegiul desemnează o structură sau mai multe structuri în care membrii lor au 
autoritate egală în luarea deciziilor care îi afectează pe toţi. De obicei, indivizii 

au libertatea de a-şi îndeplini activităţile principale în manieră proprie, fiind supuşi 
doar unor minime controale colegiale (Becher şi Kogan, 1992: 72). 


Modelul colegial a fost adoptat de majoritatea universităţilor. Autoritatea 
expertizei este răspândită în cadrul acestor instituţii de învăţământ şi cercetare. 
„Orice organizaţie ce depinde de abilităţi profesionale de nivel înalt operează 
cel mai eficient dacă există o doză mare de colegialitate în cadrul procedurilor 
de management” (Williams şi Blackstone, 1983: 94). 

Modelul colegial este cel mai evident în cadrul sistemului comitetului extins 
(senat). Deciziile legate de o gamă largă de probleme academice au loc în 
cadrul unui labirint de comitete, nefiind prerogativa rectorului. Problemele 
sunt deseori rezolvate prin înţelegere sau compromis, nu prin vot sau dezacord: 
„Membrii unui colegiu iau propriile decizii colective, ce au autoritate legitimă 
de consimţământ sau, cel putin, de compromis între cei cărora li se aplică” 
(Williams şi Blackstone, 1983: 94). 

Abordările colegiale îşi au originile în învăţământul superior, însă în multe 
universităţi democraţia este compromisă de votul limitat. Anumite instituţii 
oferă drept deplin de vot întregului personal universitar şi uneori chiar studenţilor 
Şi, poate, personalului administrativ. În alte părţi, apartenenţa la senat sau la 
alte comitete-cheie este limitată doar la personalul senior. Acest privilegiu 
limitat restrânge măsura în care universităţile pot fi considerate colegiale, iar 
multe pot fi considerate mai degrabă elitiste decât democratice. 

În universităţi şi colegii există o discrepanţă între politicile universitare, care 
sunt în general responsabilitatea senatului colegial sau a comitetului academic, 
şi managementul resurselor, care este, de obicei, responsabilitatea rectorului şi 
a conducerii facultăţilor. Sistemul comitetului se încadrează în modelul colegial, 
în timp ce puterile acordate direct managerilor seniori indică un model formal. 

Dezvoltarea rapidă a învăţământului superior în anii 1990 şi în primii ani din 
secolul XXI a făcut mai dificilă menţinerea importanţei aspectelor colegiale în 
procesul de luare a deciziilor din universităţi. Middlehurst şi Elton (1992 : 261) 
afirmă că universităţile au prosperat pentru că au devenit mai manageriale. „A 
existat o pierdere considerabilă a colegialitatii în cadrul sistemului de învăţământ 
superior, rezultând o pierdere a sentimentului de apartenenţă şi responsabilitate 
profesională comună pentru operaţiunile instituţiei. ” 

Amenințarea pentru colegialitate observată de Middlehurst şi Elton (1992) 
s-a intensificat în anii 1990 şi în prima parte a secolului XXI. Cercetarea la 
scară largă a lui Deem (2000: 48) asupra managerilor academici sugerează 
Că „sistemul educational superior din Marea Britanie este acum extrem de 

managerial şi birocratic”. Schimbarea către acest model „corporativ” de management 
a determinat universităţile australiene să caute un model de tip „trusteeship” 
(bazat pe încredere) ca alternativă la stilurile colegiale şi corporatiste (Harman 
şi Treadgold, 2007). 

Dorinţa de a menţine participarea personalului în luarea deciziilor este în 
conflict cu cerinţele externe de responsabilitate, în special în ceea ce ţine de 
finanţare, controlul calităţii şi analiza cercetării. Această tensiune între participare 
şi responsabilitate este evidentă de asemenea în şcoli. 


Modelele colegiale în şcolile secundare 


Introducerea abordărilor colegiale în licee a fost mai lentă, mai puţin completă 
şi mai fragmentată decât în învăţământul superior. Tradiţia unor directori 
atotputernici, cu autoritate asupra personalului şi responsabilitate în faţa 
unităţilor din exterior, a înăbuşit câteva tentative de a dezvolta moduri de 
management participativ. Poziţia oficială este că directorii sunt responsabili 
individual pentru organizarea şi managementul şcolilor. Aceste considerente 
acţionează ca o frână asupra unor directori care doresc să împartă puterea şi 
ca o justificare pentru cei care sunt reticenti în a o face. 

Brown, Boyle şi Boyle (1999) au desfăşurat cercetări asupra modelelor 
colegiale de management din 21 de licee din nord-vestul Angliei. Prima etapă 
a conţinut interviuri cu şefii de departament din fiecare şcoală. Ulterior, 
cercetătorii au intervievat directorii din 12 astfel de şcoli. Analiza lor este 
bazată pe răspunsurile coroborate ale directorilor şi directorilor adjuncti din 
aceste şcoli. 

Cercetarea s-a desfăşurat în contextul conflictului dintre presiunile colegiale şi 
manageriale asupra şcolilor. Potrivit autorilor, „colegialitatea sau cel puţin manage- 
mentul colaborativ a devenit una dintre cele mai mari tendinţe internaţionale 
în educaţie” (Brown et al., 1999: 320), însă ei indică şi că asemenea dezvoltări 
nu sunt neapărat autentice : 


Directorii pot elabora procese de luare a deciziilor care la suprafaţă par a fi 
participative, pentru a beneficia de o acceptare şi o satisfacţie sporite din partea 
profesorilor. Totuşi, ei pot fi reticenti în a oferi influenţă reală profesorilor, 
presupunând că aceştia nu au expertiza necesară pentru a contribui îndeajuns sau 
din cauză că nu au încredere în aceştia pentru a lua deciziile cele mai bune pentru 
şcoală (ibid. : 319). 

Brown, Boyle şi Boyle (1999) au aflat că numai patru dintre cele 12 studii 


de caz din şcoli au putut fi categorisite ca „operând pe deplin” într-o manieră 
colegială. Aceste şcoli de „tip A” au următoarele caracteristici : 


Un angajament în ceea ce priveşte oportunităţile de colaborare formală 
stabilite cu alţi directori de departament şi colegi din diferite arii curriculare ; 
Prioritatile departamentale au fost corelate îndeaproape cu Planul de Dezvoltare 
al Şcolii, cu temele şi problemele identificate şi acceptate colectiv ; 
Directorii de departament au fost implicaţi activ şi consultaţi în elaborarea 
politicilor şcolii şi în procesul de luare a deciziilor ; 

Directorul a considerat că directorii de departament au un rol de management 
mai larg, la nivelul şcolii. 


Participanţii au explicat de ce procesul comun de luare a deciziilor este de 


dorit: 


Ai nevoie de susţinerea colectivă din partea personalului pentru a implementa orice 
schimbare de durată, aşa că implicarea în procesul de luare a deciziilor este vitală 
(Director) (Brown et al., 1999: 322). 


Munca în echipă este ingredientul crucial pentru eficienţa acestei şcoli. Nu există 


niciun mister sau sentiment de intimidare. Este aproape o colaborare între persoane 
egale (Sef de departament) (ibid. : 323). 


Şcolile de tip A au depăşit problema dimensiunii prin adoptarea de structuri 


flexibile. O şcoală şi-a schimbat echipa de management senior cu o echipă de 
management la nivelul şcolii şi a inclus reprezentanţi din toate ariile de predare. 
Grupurile de lucru sau grupurile curriculare cu reprezentare interdepartamentală 
şi voluntară au fost, de asemenea, metode de a lărgi implicarea. 


In ciuda acestor strategii, autorii concluzionează că transpunerea colegialitatii 


în practică este o misiune dificilă : 


Modelele colegiale de management educaţional devin paradigma dominantă în 
literatură (...). Există totuşi factori pragmatici şi ideologici ce ridică întrebări 
despre posibilitatea de a obţine colegialitatea. Colegialitatea oferă multe beneficii 
persuasive, însă în realitate este dificil de obţinut (ibid. : 329). 


Conceptul de colegialitate este similar celui de jiaoyanzu din şcolile chineze. 


Paine şi Ma (1993) se referă la „presupunerea că profesorii vor lucra împreună 
în toate aspectele muncii lor” şi explică modul cum funcţionează jiaoyanzu : 

Multe decizii despre curriculum şi instruire sunt luate împreună prin jiaoyanzu (...) 
profesorii au un timp structurat în care să lucreze împreună (...). Profesorii (...) 
lucrează împreună (...) într-un birou ce aparţine jiaoyanzu-ului lor (ibid. : 679). 


Profesorii chinezi ajung în etapa colaborativă după o perioadă de timp. 
Cercetările derulate în liceele din provincia Shaanxi din China (Bush et al., 1998) 
arată că jiaoyanzu-ul departamental funcţionează in mod colegial pentru a discuta 
materialele de predare, pentru a oferi lecţii demonstrative şi pentru a observa 
comentariile celorlalţi asupra propriei lecţii. Totuşi, aceste discuţii au loc sub 
supervizarea decanului, care, la rândul său, este numit de director. Acest fapt 
sugerează o dimensiune ierarhică în operarea jiaoyanzu. 


Modelele colegiale în şcolile primare 


Colegialitatea s-a afirmat în anii 1980 şi 1990 ca fiind cea mai adecvată metodă 
de a conduce şcolile primare. A rămas modelul normativ de bună practică din 
această etapă a educaţiei în Anglia, în ciuda tuturor presiunilor ce apar ca 
urmare a imperativelor guvernului. Little (1990: 177-180) descrie modul cum 
colegialitatea se manifestă în practică : 


Profesorii vorbesc despre predare ; 

Există o planificare şi o pregătire comune ; 
Prezenţa observatorilor în clasă nu e neobişnuită ; 
Există formare şi dezvoltare profesională comune. 


Modelul definit de Little (1990) pare să depindă de valorile profesionale 
comune ce duc la dezvoltarea încrederii şi la o disponibilitate de a oferi şi a 
primi critici, în vederea îmbunătăţirii practicii. Este o abordare solicitantă, care 
necesită angajamentul personalului pentru a deveni un vehicul al schimbării 
benefice. Este, de asemenea, un model vag în felul în care se manifestă, chiar 
şi atunci când personalul este dedicat conceptului. 

Webb şi Vulliamy (1996) au examinat tensiunea dintre colegialitate şi 
managerialism în studiul lor asupra unui eşantion de 50 de şcoli primare din 
Anglia şi Tara Galilor. Ei observă „tipul ideal” de colegialitate ce apare în 
numeroase rapoarte din anii 1980 şi 1990 şi afirmă că „aspiraţiile pentru 
abordarea colaborativă aferentă schimbării la nivel de instituţie şcolară trebuie 
să ofere suport pentru aplicarea în cadrul şcolii primare” (ibid. : 441-442). 
Totuşi, presiunea responsabilitatii externe înseamnă că multe şcoli „recurg la 
managerialism” (ibid. : 442). Ele reclamă că „tensiunile dintre colegialitate şi 

managerialism fac ca etica managerialistă să submineze concepte precum 
«şcoala intreaga»”. 

Aceşti autori raportează că toţi cei 50 de directori din eşantion „au vorbit 
despre deschiderea, discuţiile şi colaborarea mai strânse dintre profesori odată 
cu introducerea Curriculumului Naţional” (ibid. : 444). Şefii de catedră erau 
văzuţi ca având un rol vital în planificarea curriculumului, în ciuda lipsei 
timpului pentru a vizita sau a lucra la clasele colegilor lor. Alte dificultăţi 


identificate de participanţi includ : 


e Natura cronofagă a întâlnirilor, unde „etapa discuţiilor pare să ţină la 
nesfârşit” şi „am simţit că nu ajungeam nicăieri” ; 

e Lipsa înţelegerii a dus la nonactiune ; 

e Ritmul în care schimbările externe erau introduse a însemnat că profesorii 
nu au avut timp suficient pentru a reflecta critic asupra practicilor existente 
(Webb şi Vulliamy, 1996: 446). 


Ei adaugă că climatul politicilor „încurajează directorii să fie lideri puternici 
Şi, dacă e necesar, manipulatori” (ibid. : 448) şi concluzionează că, de obicei, 
colegialitatea este deteriorată de cerinţele externe şi de presiunea pusă pe 
directori pentru a asigura alinierea la directivele naţionale : 


Am furnizat documente ce indică o tensiune în creştere între abordările colegiale 
şi cele de sus în jos pentru schimbarea la nivelul şcolii (...) forte puternice par să 
se unească pentru a promova ceea ce am numit managerialism şi stilul de management 
bazat pe directive al directorilor asociaţi cu el, care subminează credibilitatea 
profesorilor şi fezabilitatea colaborării colegiale dintre ei, în vederea formulării 
politicilor şi a promovării continuității practicii (...). Tensiunile generate prin încercarea 
de a crea condiţii pentru cooperare în condiţiile managerialismului sporit au fost 
prezente, într-o anumită măsură, în toate şcolile (Webb şi Vulliamy, 1996: 455-456) 


Vom reveni la aceste probleme când vom examina limitările modelelor 
colegiale. 


Modelele colegiale: obiective, structură, mediu şi leadership 


Obiective 


Modelele colegiale presupun ca toţi membrii organizaţiei să convină asupra 
obiectivelor ei. Se crede că tot personalul are o viziune comună asupra 

scopurilor instituţiei. Înțelegerea în privinţa obiectivelor este probabil elementul 
central în toate abordările participative ale managementului şcolilor şi colegiilor. 
Scopurile au trei funcţii principale : 


e Oferă un ghid general pentru activitate, dând posibilitatea profesorilor să 
creeze o legătură între munca lor şi obiectivele şcolii ; 

e Servesc ca sursă de legitimitate, permiţând activităţilor să fie justificate, in 
cazul în care contribuie la atingerea obiectivelor ; 

e Sunt un mod de măsurare a succesului; o şcoală este eficientă dacă isi 
atinge obiectivele. 


Acordul asupra obiectivelor reprezintă un punct de pornire pentru dezvoltarea 
structurilor şi proceselor necesare îmbunătăţirii învăţării. Southworth (2005 : 
84) subliniază nevoia unei „doze de consecvență în abordare şi acţiune la nivelul 
şcolii. De fapt, sistemele şi structurile convenite joacă un rol major în dezvoltarea 
si menţinerea sentimentului de unitate a şcolii. El adaugă că „tipul de cultură 
necesar în şcolile de astăzi este caracterizat de colaborare” (ibid. : 85). 

În universităţi şi colegii şi, probabil, în şcolile gimnaziale şi liceale, 
diferitele discipline academice au perspective relativ diferite asupra scopului 
central al instituţiei. În aceste circumstanţe, aşa cum demonstrează Baldridge 
şi colaboratorii săi (1978), acordul asupra scopurilor poate fi obţinut doar prin 
confuzie : 


Majoritatea organizaţiilor ştiu ce fac (...). În contrast, colegiile şi universităţile au 
scopuri vagi, ambigue (...). Atât timp cât obiectivele rămân ambigue şi abstracte, 
oamenii sunt de acord; în momentul în care sunt specificate concret, apar certurile 
(ibid. : 20-21). 


Recunoaşterea unui posibil conflict legat de scopurile instituţiilor educaţionale 
ameninţă unul dintre stâlpii centrali ai teoriei colegialitatii. Presupunerea că 
personalul poate ajunge mereu la o înţelegere în privinţa scopurilor şi politicilor 
instituţionale stă la baza tuturor abordărilor participative. Recunoaşterea unui 
conflict de obiective limitează validitatea modelelor colegiale. 


Structura organizaţională 


Modelele colegiale şi abordările formale au în comun perspectiva structurii 
organizaționale ca fapt obiectiv, ce are un înţeles clar pentru toţi membrii 
instituţiei. Diferenţa majoră se referă la relaţiile dintre diversele elemente ale 

structurii. Modelele formale prezintă structurile ca fiind pe verticală sau 
ierarhice, deciziile fiind luate de lideri şi transmise apoi de sus în jos. Subordonatii 
sunt răspunzători în faţa superiorilor pentru îndeplinirea satisfăcătoare a 
sarcinilor. În contrast, modelele colegiale afirmă că structurile sunt laterale 
sau pe orizontală, participanţii având drepturi egale în determinarea politicii 
sau influențarea deciziilor. 

În educaţie, abordările colegiale se manifestă deseori prin sisteme de 
comitete ce pot fi elaborate în instituţiile mai mari şi mai complexe. Se 
consideră că procesul de luare a deciziilor în cadrul comitetelor este egalitarist, 
influenţa depinzând mai mult de expertiză decât de poziţia oficială. Se presupune 
că deciziile sunt luate prin consens sau compromis, nu doar prin supunere faţă 
de viziunea directorului. 

În şcoli, grupurile de lucru ad-hoc pot fi mai eficiente decât comitetele. 
Brown, Boyle şi Boyle (1999: 323) observă utilitatea acestor grupuri în studiul 
lor de caz asupra unităţilor din învăţământul superior, unul dintre respondenţi 
susţinând că : „Avem echipe de lucru ce raportează către facultăţi după consultarea 
cu echipa de management senior, apoi sunt dezvoltate şi implementate politicile 
colaborative”. 


Mediul extern 


Există numeroase dificultăţi în stabilirea naturii relaţiilor dintre organizaţie şi 
mediul ei extern. Modelele colegiale caracterizează procesul de luare a deciziilor 
drept un proces participativ, unde toţi membrii instituţiei au oportunităţi egale 
de a influenţa politicile şi acţiunile. Totuşi, fiindcă deciziile apar deseori 
dintr-un sistem complex de comitete, nu este uşor de stabilit cine este responsabil 
de politica organizaţională. 

Ambiguitatea procesului de luare a deciziilor din cadrul organizaţiilor 
colegiale creează o problemă particulară în ceea ce ţine de responsabilitatea 
în faţa unităţilor externe. Directorul sau liderul este invariabil tras la răspundere 
pentru politicile şcolii sau colegiului. Ipotezele modelelor formale sunt aliniate 
cu aceste aşteptări. Se presupune că liderii pot determina sau influenţa puternic 
deciziile şi sunt răspunzători în faţa forurilor externe pentru aceste politici. 

Modelele colegiale nu se potrivesc cu aceste ipoteze de responsabilitate 
formală. Este de aşteptat ca directorii să justifice politicile şcolii determinate 
într-un cadru participativ, chiar şi când acestea nu sunt susţinute de ei? Sau 
realitatea este că stabilirea politicilor în mod colegial este limitată de responsabilitatea 
directorului faţă de agenţiile externe ? Directorii trebuie să fie de acord sau 

cel putin să aprobe deciziile colegiale, dacă nu doresc să ajungă într-o poziţie 
foarte dificilă. 

Modelele colegiale tind să omită posibilitatea unui conflict în procesul 
participativ intern şi responsabilitatea externă. Presupunerea conform căreia 
problemele pot fi rezolvate prin consens duce la concluzia normativă că 
directorii sunt mereu de acord cu deciziile şi nu întâmpină dificultăţi în a le 
explica în faţa unităţilor externe. În practică, responsabilitatea directorului 
conduce la o versiune substantial modificată a colegialitatii în majoritatea 
şcolilor şi colegiilor. Există de asemenea riscul tensiunii pentru directorul care 
se găseşte în conflictul dintre cerinţele participării şi responsabilitatea sa. 

Aceste presiuni s-au intensificat în multe tari, guvernele urmărind o agenda 
de „standarde”, prin implementarea politicii de sus în jos. Aşa cum am observat 
mai devreme, aceste cerinţe externe au făcut mai dificilă operarea şcolilor 
după modelul colegial. Acest fapt este adevărat în egală măsură pentru şcolile 
primare (Webb şi Vulliamy, 1996), gimnaziale şi liceale (Brown et al., 1999). 


Leadership 


În modelele colegiale, stilul de leadership influenţează şi este influenţat de 
natura procesului de luare a deciziilor. Deoarece politica este determinată 
într-un cadru participativ, se presupune că directorul va adopta strategiile ştiind 
că problemele pot apărea din diferite părţi ale organizaţiei şi pot fi rezolvate 
printr-un proces interactiv complex. Modele eroice de leadership pot fi consi- 
derate inadecvate când puterea şi influenţa sunt distribuite în cadrul instituţiei. 

Totuşi, Gronn (2010: 70) indică importanţa istorică a leadershipului individual 

şi nevoia de adaptare la un model hibrid, ce combină leadershipul individual 

şi colectiv. 
Teoreticienii colegiali pun următoarele calităţi pe seama liderilor din şcoli 
şi colegii : 

1. Ei sunt receptivi la nevoile şi dorinţele colegilor lor profesionişti. Directorii 
recunosc expertiza şi abilităţile profesorilor şi urmăresc să le valorifice în 
beneficiul elevilor şi studenţilor. Invariabil, ei au fost numiţi în poziţii de 
leadership după o lungă perioadă în care s-au dovedit a fi practicieni de 
succes. Experienţa lor îi face sensibili la nevoile şi drepturile cadrelor 
didactice profesioniste. 

2. Directorii colegiali urmăresc să creeze oportunităţi formale şi informale 
pentru testarea şi elaborarea iniţiativelor de politică. Aceasta se realizează 
în vederea încurajării inovației şi pentru a maximiza acceptarea deciziilor 

şcolii. Directorul şcolii „Uplands”, de exemplu, promovează şi încurajează 
creşterea unei culturi de valori comune şi o formă modificată de colegialitate : 


Ea crede în importanţa relaţiilor umane de calitate şi este foarte comunicativă. 
Predă în mod regulat, îşi ia sarcinile de supraveghere a copiilor în momentul 
plecării în fiecare după-amiază când este în şcoală, este mereu prezentă în instituţie 
vorbind cu personalul şi elevii şi ia parte la activităţi sociale (...). Se consultă şi 
vrea să implice personalul în procesul de luare a deciziilor, deşi decizia finală este 
a echipei de management senior (Glover, 1996: 146). 


3. Modelele colegiale evidenţiază autoritatea expertizei în defavoarea autorităţii 
oficiale. Prin urmare, autoritatea în organizaţiile profesionale, cum ar fi 
şcolile şi colegiile, rezidă atât în personal, cât şi în directori. În loc să-şi 
exercite autoritatea asupra subordonatilor, liderul urmăreşte să influenţeze 
deciziile şi acţiunile colegilor săi profesionişti. De asemenea, directorul 
permite şi încurajează directorii de departament, şefii de catedră, profesorii 
şi alţi oameni din personal să devină colideri. 


Avem nevoie să ne îndepărtăm de ideea că leadershipul se referă doar la individ 
(...) şi să îl considerăm mai mult un efort colectiv (...) avem nevoie de o mulţime 
de lideri în şcoli. Leadershipul de la egal la egal între profesori, asistenţi şi 
personalul auxiliar este esenţial dacă dorim să facem din şcoli organizaţii puternice 
de învăţare (Southworth, 2005: 89). 


Aşadar, în modelele colegiale, directorul este considerat de obicei un facilitator 
al unui proces în esenţă participativ. Credibilitatea în faţa colegilor depinde 
de capacitatea de a asigura leadership personalului şi persoanelor interesate 
din exterior, valorificând, în acelaşi timp, contribuţiile profesorilor specialişti. 
Totuşi, Hoyle şi Wallace (2005: 151) avertizează cu privire la câteva 
„ambiguităţi de leadership”, incluzând „presiunea pusă pe profesori de a 
împărți leadershipul, acest fapt fiind tot mai dificil de realizat”. 


Am observat în capitolul 2 că cele şase modele de management sunt comparate 
cu modele de leadership pe tot parcursul volumului de faţă. Trei dintre aceste 
modele de leadership par a avea legături cu colegialitatea. Acestea sunt: 


1. leadershipul transformational ; 
2. leadershipul participativ ; 
3. leadershipul distribuit. 

Leadershipul transformational 


Această formă a leadershipului presupune ca focalizarea centrală a leadershipului 
să fie pe angajamentele şi capacităţile membrilor organizaţiei. Un nivel mai mare 
al angajamentului fata de obiectivele organizaționale şi o capacitate sporită de 
îndeplinire a acestor obiective se presupune că vor conduce la mai mult efort şi la 
o productivitate sporită (Leithwood er al., 1999: 9). 


Leithwood (1994) conceptualizează leadershipul transformational de-a lungul 
a opt dimensiuni : 


e dezvoltarea viziunii şcolii ; 

e stabilirea obiectivelor şcolii ; 

e oferirea de stimulare intelectuală; 

e furnizarea suportului individualizat ; 

e modelarea celor mai bune practici şi a valorilor organizaționale importante ; 
e demonstrarea aşteptărilor de înalte performanţe ; 

e crearea unei culturi productive a şcolii ; 

e dezvoltarea structurilor pentru a susţine participarea la deciziile din şcoală. 


Caldwell şi Spinks afirmă că leadershipul transformational este esenţial 
pentru şcolile autonome : 


Liderii transformationali reuşesc să adune dedicarea celor de lângă ei într-o 
asemenea măsură, încât (...) nivele mai înalte de realizare devin un imperativ 
moral. În viziunea noastră, o capacitate puternică pentru leadership transformational 
este necesară pentru tranziţia cu succes la un sistem de management autonom la 
nivelul şcolii (1992 : 49-50). 


Cercetarea lui Leithwood (1994) sugerează că există anumite dovezi empirice 
care susţin modelul esenţial normativ de leadership transformational. El analizează 
şapte studii cantitative şi concluzionează ca: „Practicile de leadership transfor- 
mational, luate ca întreg, au avut efecte directe şi indirecte semnificative asupra 
progresului iniţiativelor de restructurare a şcolilor şi asupra rezultatelor obţinute 
de elevi şi preconizate de profesori” (ibid. : 506). 

Mai recent, Leithwood şi Jantzi (2006) au extras informaţii din evaluarea 
derulată pe parcursul a patru ani în raport cu strategiile nationale de literatie 
şi numerație din Anglia, pentru a arăta că leadershipul transformational a 
produs efecte semnificative asupra practicilor profesorilor la clasă, însă nu 
neapărat asupra rezultatelor elevilor. 

Modelul transformational este cuprinzător, în sensul că oferă o abordare 
normativă a leadershipului şcolii, ce se axează în principal pe procesul prin 
care liderii urmăresc să influenţeze rezultatele şcolii, şi nu pe natura sau direcţia 
acestor rezultate. Totuşi, poate fi criticat ca fiind un mijloc de control asupra 
profesorilor şi poate fi mai degrabă acceptat de lider decât de cei conduşi de 
acesta (Chirichello, 1999). Allix (2000) merge mai departe şi afirmă că 
leadershipul transformational are potenţialul de a deveni „despotic”, din cauza 
caracteristicilor sale puternice, eroice şi carismatice. El crede că puterea 
liderului ar trebui să creeze „mustrări de conştiinţă” şi îndoieli puternice asupra 
adecvării ei în cadrul organizaţiilor democratice. Concepţia autorului sugerează 
o atitudine mai degrabă politică (vezi capitolul 5), decât una colegială. 

Climatul politic contemporan în care şcolile trebuie să-şi desfăşoare activitatea 
ridică de asemenea întrebări despre validitatea modelului transformational, in 
ciuda popularității acestuia în literatură. Limbajul transformational este folosit 
de guverne pentru a încuraja sau pentru a cere practicienilor să adopte şi să 
implementeze politicile determinate la centru. În Africa de Sud, de exemplu, 
limbajul transformational este folosit pentru a susţine un sistem de educaţie 
post-Apartheid lipsit de rasism. Politica este bogată în simbolism, însă îi lipseşte 
practica, deoarece mulţi directori de şcoală nu au capacitatea şi autoritatea de 
a implementa aceste schimbări in mod eficient (Bush er al., 2009). 

Sistemul englez recomandă tot mai mult ca liderii de şcoli să adere la prescriptiile 
guvernului, ce afectează obiectivele, conţinutul şi pedagogia curriculumului, 
precum şi valorile. În această privinţă, transformarea este un proces unilateral 
de implementare, nu o evaluare specifică fiecărui context a nevoilor şcolilor 
individuale şi a comunităţilor. Există „un sistem educaţional mult mai centralizat, 
mai direcționat şi mai controlat, ce a redus dramatic posibilitatea realizării 
unei transformări veritabile a educaţiei şi leadershipului” (Bottery, 2001 : 215). 
Hartley (2004) afirmă de asemenea că leadershipul transformational are legătură 
în principal cu transpunerea în practică a politicilor guvernului. 

Hoyle şi Wallace (2005 : 151) observă inconsecventele decalajului „realităţii 
transformationale retorico-transmisive” ce stă la baza prescriptiilor de practică 
ale guvernului englez, „promovate prin formări profesionale finanţate de 
guvern şi controlate în practică prin supervizarea OFSTED”. Bottery (2004: 
17) adaugă că „sunt multe întrebări de pus” în evaluarea leadershipului 
transformational, afirmând că acesta transformă şi corupe realitatea şi poate 
fi mai degrabă un model de leadership eroic, decât unul comun. 

Leadershipul transformational este consecvent cu modelul colegial, presupunând 
că liderii şi personalul au valori şi interese comune. Atunci când funcţionează 
bine, are potenţialul de a angrena toate persoanele interesate în realizarea 

obiectivelor educaţionale. Scopurile liderilor şi ale celor conduşi de aceştia 
fuzionează într-o aşa măsură, încât poate fi realist să presupunem o relaţie 
armonioasă şi o convergenţă sinceră ce duce la decizii acceptate de comun 
acord. Când „transformarea” ascunde de fapt intenţia de a impune valorile 
liderului sau de a implementa prescriptiile guvernului, procesul este mai 
degrabă politic decât colegial, aşa cum vom vedea în capitolul 5: „Cea mai 
puternică susţinere a abordării transformationale a reformei a venit din partea 
adepților unor politici care asigură interzicerea transformării pentru oamenii 
care lucrează în şcoli” (Hoyle şi Wallace, 2005: 128). 


Leadershipul participativ 


Cel de-al doilea model de leadership relevant pentru colegialitate este „leadershipul 
participativ”. Hoyle şi Wallace (2005: 124) afirmă că participarea se referă la 
„oportunităţile membrilor personalului în a se angrena în procesul organizational 
de luare a deciziilor”. Leithwood, Jantzi şi Steinbach (1999: 12) adaugă că 
„leadershipul participativ (...) presupune că procesul de luare a deciziilor în cadrul 
grupului ar trebui să fie punctul central pe care se axează grupul”. 
Ca şi în cazul colegialităţii, acesta este un model normativ, bazat pe trei 
criterii : 
e Participarea va spori eficacitatea şcolii. 
e Participarea este justificată de principiile democratice. 
e În contextul managementului institutional, leadershipul poate fi disponibil 
pentru orice pretendent legitim (ibid. : 12). 


Sergiovanni (1984) indică importanţa abordării participative. Aceasta reuşeşte 
să „unească” personalul şi să uşureze presiunile asupra directorilor de şcoli: 
„Poverile leadershipului vor fi mai uşoare dacă funcţiile şi rolurile de leadership 
sunt împărţite şi în cazul în care conceptul de densitate a leadershipului va 
deveni înlocuitorul leadershipului director” (ibid. : 13). 

Copland (2001) afirmă de asemenea că leadershipul participativ are potenţialul 
de a uşura povara directorilor şi de a evita aşteptările ca liderul formal să fie 


un „superdirector” : 


Leadershipul este încorporat în diferite contexte organizaționale în cadrul comunităţilor 
şcolare, şi nu înglobat într-o singură persoană sau birou (...) cercetări captivante 

se desfăşoară, explorând metode specifice prin care şcolile pot distribui mai mult 
leadershipul (...). [Există] nevoia de a identifica şi a susţine aspectele de leadership 
dincolo de rolul directorului (ibid. : 6). 


Savery, Soutar şi Dyson (1992) demonstrează că directorii adjuncti din 
vestul Australiei doresc să participe în procesul de luare a deciziilor, însă 
dorinţa lor de a face acest lucru a variat în funcţie de diferite tipuri de decizii. 
Majoritatea celor 105 respondenţi a dorit să ia parte la procesul de luare a 
deciziilor în privinţa politicii şcolii, disciplinei elevilor, volumului predării, 
politicii generale şi alocării timpului, însă puţini au fost interesaţi să participe 
în ceea ce a fost descris ca „variabile economice”, incluzând bugetele şi 
selectarea personalului şi în a răspunde la plângerile părinţilor. Autorii conclu- 
zionează că „e mult mai probabil ca oamenii să accepte şi să implementeze 
decizii la care au participat, în particular în cazul deciziilor ce au legătură 
directă cu slujba lor” (ibid. : 24). 


Leadershipul distribuit 


Leadershipul distribuit a devenit modelul normativ de leadership favorit în 
secolul XXI, înlocuind colegialitatea ca abordare preferată. Gronn (2010: 70) 
afirmă că „şcolile şi practicienii au acordat tot mai multă atenţie fenomenului 
leadershipului distribuit”. Harris (2010: 55) adaugă că acesta reprezintă „una 
dintre cele mai influente idei ce au răsărit în domeniul leadershipului educaţional 
din ultima sută de ani”. În această secţiune vom examina modelul şi îl vom 
lega de diferite noţiuni de colegialitate. 


Definirea leadershipului distribuit 


Un punct important de pornire în înţelegerea acestui fenomen constă în separarea 
acestuia de autoritatea poziţională. După cum afirmă Harris (2004: 13), 
„leadershipul distribuit se concentrează asupra angrenării expertizei oriunde 
există aceasta în cadrul organizaţiei, şi nu asupra urmăririi ei doar prin poziţia 
sau rolul formal”. Autoarea afirmă că „este caracterizată ca o formă de 
leadership colectiv” (ibid. : 14) şi observă colegialitatea ca fiind „în centrul 
leadershipului distribuit” (ibid. : 15), însă adaugă că aceasta implică ambele 
dimensiuni, verticală şi orizontală, a practicării leadershipului, sugerând o 
legătură între modelele formale şi cele colegiale. 

Gronn (2010: 70) face referire la o schimbare normativă de la „eroism la 
distribuire”, dar avertizează de asemenea asupra viziunii conform căreia 
leadershipul distribuit înseamnă neapărat orice reducere a rolului directorului. 
Într-adevăr, Hartley (2010 : 27) afirmă că „popularitatea lui poate fi pragmatică : 
uşurează povara directorului care are prea multe greutăţi”. Lumby (2009: 320) 
adaugă că leadershipul distribuit „nu are în vedere ca personalul şcolii să 
considere efectiv actul conducerii în mod diferit” fata de timpul când „leadershipul 
eroic individual era obiectul de interes”. Vom aborda mai târziu modul în care 
se aliniază leadershipul pe cont propriu şi cel distribuit. Lumby (2009: 320) 
adaugă de asemenea că leadershipul distribuit ar trebui să fie exercitat având 
în vedere parteneriatele între şcoli şi să nu fie limitat doar la leadership în 
cadrul organizaţiei. 


Moduri de distribuţie 


O problemă-cheie în evaluarea practicării leadershipului distribuit este analiza 
distribuţiei acestuia. Cedează directorul autoritatea formală, într-o anumită 
măsură, altora printr-un proces analog delegării ? Îşi invită el sau ea colegii 
să adopte roluri sau comportamente de leadership ? Îi încurajează el sau ea pe 
alţii să iniţieze acţiuni de leadership ? Iau alti membri ai personalului iniţiativa 
în asumarea responsabilitatii de leadership? Este leadershipul distribuit un 
proces deliberat sau necugetat ? 

Bennett et al. (2003 : 3) afirmă că leadershipul distribuit este o proprietate 
emergentă a unui grup sau reţele de indivizi, în care membrii îşi adună 
expertiza. Harris (2004: 19), referindu-se la un studiu asupra a 10 şcoli din 
Anglia ce se confruntau cu circumstanţe dificile (Harris şi Chapman, 2002), 
afirma că ar trebui să aibă loc „redistribuirea puterii”, şi nu doar un simplu 
proces de „directorat delegat”. Totuşi, Hopkins şi Jackson (2002) afirmă că 
liderii formali trebuie să orchestreze şi să îngrijească spaţiul, astfel încât 
leadershipul distribuit să aibă loc, sugerând că ar fi dificil de atins fără 
susţinerea activă a directorilor. Dat fiind că leadershipul este considerat un 
proces de influenţă, o problemă centrală este a identifica „cine poate exercita 
influenţă asupra colegilor şi în ce domenii” (Harris, 2005: 165). Directorii 
deţin mare parte din autoritatea formală în şcoli, ceea ce l-a determinat pe 
Hartley (2010: 282) să afirme că „leadershipul distribuit se găseşte cu greu 
în cadrul birocraţiilor formale din şcoli”. 

Rolul directorului în leadershipul distribuit 


Harris (2004: 16) afirmă că „directorii de succes recunosc limitările unei 
singure abordări de leadership” şi adoptă o formă de leadership „distribuit 
prin munca unitară şi colaborativă” (ibid.). Totuşi, studiul empiric al lui 
Arrowsmith (în curs de apariţie) asupra leadershipului distribuit din şcolile 
gimnaziale şi liceale din Anglia arată o prudenţă considerabilă în privinţa 
abordării acestui model. Câţiva directori au considerat „de nenegociat” „delegarea” 
sau distribuţia anumitor părţi din rolul lor, incluzând direcţia strategică, şi 
şi-au menţinut sentimentul acut al responsabilitatii lor pentru rezultatele şcolii. 
Aceasta sugerează că distribuţia poate fi subiectul anumitor limitări. 

Prezentarea generală a patru proiecte de cercetare ale lui Gronn (2010: 74) 
îl conduce pe acesta la afirmaţia că directorii deţin o putere considerabilă : 
„Anumiți indivizi, deşi nu monopolizează în niciun mod totalitatea leadershipului, 
au exercitat o influenţă disproportionata comparativ cu colegii lor”. Bottery 
(2004: 21) se întreabă cum poate fi aplicată distribuţia „dacă cei aflaţi în 
poziţii formale nu doresc să-şi redistribuie puterea în acest mod”. Harris 
(2005: 167) afirmă că „formele de leadership distribuit şi ierarhic nu sunt 
incompatibile”, însă este evident că distribuţia poate funcţiona cu succes doar 
dacă liderii formali îi permit să prindă rădăcini. 


Impactul leadershipului distribuit 


Interesul faţă de susţinerea leadershipului distribuit se bazează pe presu- 
punerea că acesta va avea efecte benefice, care nu ar avea loc în cadrul 
leadershipului individual. Totuşi, există puţine dovezi clare în această privinţă, 
ceea ce l-a condus pe Harris (2005: 170) să afirme că „nu ştim impactul pe 
care leadershipul distribuit îl are în şcoli, asupra profesorilor şi elevilor”. 
Studiul important al lui Leithwood şi al colaboratorilor săi asupra impactului 
leadershipului în şcoli (2006) a condus la definirea a „şapte afirmaţii puternice” 
despre leadershipul de succes din şcoli. Două dintre acestea se leagă de 
leadershipul distribuit : 


1. Leadershipul din şcoli are o influenţă mai mare asupra şcolilor şi elevilor 
atunci când este distribuit foarte mult. 
2. Anumite modele de distribuţie sunt mai eficiente decât altele. 


Leithwood şi colaboratorii săi arată că leadershipul multiplu este mult mai 
eficient decât leadershipul solo: 

Leadershipul total a determinat o variaţie de 27% a realizărilor elevilor în şcoli. 
Este o proporţie mult mai ridicată care explică variaţia (de două până la de trei ori 
mai mare) decât ceea ce este raportat de obicei în studiile asupra efectelor directorilor 
(2006: 12). 


Leithwood şi colaboratorii săi (2006: 13) adaugă că şcolile cu cele mai 
ridicate niveluri de realizări ale elevilor au atribuit aceste rezultate nivelului 
relativ ridicat de influenţă a tuturor surselor de leadership. Hallinger şi Heck 
(în curs de apariţie) au descoperit de asemenea că „leadershipul distribuit a 
fost strâns legat de schimbările în capacitatea academică” şi deci de creşterea 
nivelului de învăţare al elevilor. Acestea sunt descoperiri importante, însă mai 
multe cercetări asemănătoare sunt necesare înainte ca o relaţie cauzală să poată 


fi stabilită cu certitudine. 


Obstacole ale leadershipului distribuit 


Aşa cum a fost sugerat mai devreme, structura de autoritate existentă în şcoli 
şi colegii reprezintă un potenţial obstacol pentru introducerea şi implementarea 
cu succes a leadershipului distribuit. „Există pericole inevitabile la adresa 
statutului şi statu-quoului din tot ceea ce implică leadershipul distribuit” 
(Harris, 2004: 20). Hartley (2010: 282) sugerează că originile leadershipului 
distribuit se află în esenţa pragmaticii, un răspuns la responsabilitatile suplimentare 
impuse şcolilor pe măsură ce managementul la faţa locului a prins rădăcini în 
multe ţări în anii 1990. „Nu este de mirare că a început o căutare a unei 
structuri în care inteligenţa colectivă ar fi putut fi pusă laolaltă.” Totuşi, el 
observă de asemenea că cerinţele agendei de standarde înseamnă că birocraţia 
rămâne în continuare puternică şi limitează libertatea leadershipului distribuit. 
Fitzgerald şi Gunter (2008) fac referire la autoritatea şi ierarhizarea ce rămân 
în continuare importante şi observă „partea întunecată” a leadershipului 
distribuit - managerialismul sub o nouă înfăţişare. Mai neutru, se poate afirma 
că leadershipul distribuit conduce la o relaţie de putere tot mai neclară între 
cei conduşi şi lideri (Law: 2010). 

Aceste retineri sugerează că un climat adecvat este o preconditie esenţială 
în vederea unui leadership distribuit în mod semnificativ. Harris (2005: 169) 
afirmă că „dezvoltarea normelor colegiale” este esenţială şi adaugă că profesorii 
au nevoie de timp ca să se întâlnească, dacă se doreşte ca leadershipul colectiv 
să devină o realitate. Ea adaugă că relaţiile de prietenie sunt necesare în cazul 
managerilor de şcoală, ce s-ar putea „simţi ameninţaţi” (ibid.) de profesorii 
care îşi asumă roluri de leadership. În ciuda acestor retineri, cercetările 

demonstrează că leadershipul distribuit are potenţialul de a extinde orizontul 
leadershipului, conducând la rezultate îmbunătăţite ale elevilor şi dezvoltând 
în acelaşi timp lideri pentru viitor. Modelul „hibrid” de leadership al lui Gronn 
(2010: 77) ar putea să pună laolaltă ce este mai bun din abordarea individuală 
şi cea distribuită. 


Limitările modelelor colegiale 


Modelele colegiale au fost populare în literatura de leadership şi management 
educaţional şi în declaraţiile oficiale în privinţa dezvoltării şcolilor încă din 
anii 1980. Brundrett (1998 : 307) afirmă că a devenit „una dintre megatendintele 
omniprezente în educaţie”. Susţinătorii colegialitatii consideră că abordările 
participative reprezintă cea mai adecvată metodă prin care instituţiile educaţionale 
îşi pot desfăşura activitatea. În secolul XXI, modelele de leadership legate de 
abordările colegiale, transformationale, participative şi distribuite au fost 
încurajate. Totuşi, criticii modelelor colegiale indică un număr de defecte ce 
limitează validitatea aplicării lor în şcoli şi colegii. Există şapte defecte 
semnificative ale perspectivelor colegiale. 


1. Modelele colegiale sunt atât de normative, încât tind să ascundă, în loc să 
descrie realitatea. Perceptiile asupra celei mai adecvate metode de a manageria 
instituţiile educaţionale interferează cu descrieri ale comportamentului. 
Deşi colegialitatea este susţinută tot mai mult, dovada prezenţei ei în şcoli 
şi colegii tinde să fie sumară şi incompletă, ceea ce i-a condus pe Webb şi 
Vulliamy (1996: 443) să afirme: „Colegialitatea este susţinută mai mult 
pe baza prescriptiei decât a studiilor fundamentate pe cercetări ale practicii 
din şcoli”. 

2. Abordările colegiale ale procesului de luare a deciziilor tind să fie lente şi 
greoaie. Atunci când propunerile de politici necesită aprobarea unei serii 
de comitete, procesul este deseori sinuos şi durează mult. Etica participativă 
reclamă că o decizie trebuie luată prin înţelegere, atunci când este posibil, 
şi nu neapărat prin recurgerea la vot. Încercarea de a ajunge la un consens 
poate conduce la decalări procedurale, precum aprobări de la comitetul care 
se ocupă de finanţe sau consultări cu alte comitete, indivizi sau agenţii 
externe. Participanţii ar putea fi nevoiţi de asemenea să ia parte la numeroase 
întâlniri lungi înainte ca problemele să fie rezolvate. Pentru aceasta este 
nevoie de răbdare şi de mult timp. Câţiva directori de şcoli primare intervievaţi 
de Webb şi Vulliany (1996: 445-446) fac referire la „întâlnirile care tind 

să dureze mult”, unde „etapa discuţiilor pare să continue la nesfârşit” şi 
„Simţeam că nu ajungem nicăieri”. Deşi planificarea timpului este esenţială, 
aşa cum am notat anterior, folosirea timpului de noncontact pentru întâlniri 
lipsite de productivitate generează frustrare şi apatie. 


. Presupunerea fundamentală a modelelor democratice este că deciziile sunt 


luate prin consens. Se presupune că rezultatul dezbaterii ar trebui să fie 
înţelegerea bazată pe valorile comune ale participanţilor. În practică totuşi, 
profesioniştii au propriile puncte de vedere şi nu există nicio garanţie a 
unanimitatii rezultatului. Mai mult, participanţii reprezintă deseori grupuri 
din cadrul şcolilor sau colegiilor. Indivizii pot fi membri ai unor comitete 
ca reprezentanţi ai departamentului de engleză sau ai cadrelor didactice 
care predau ştiinţe reale. Inevitabil, aceste interese ale diferitelor secţii au 
o puternică influenţă asupra proceselor comitetelor. Cadrul participativ 
poate deveni principalul punct de dezacord între facţiuni. 


. Modelele colegiale trebuie evaluate în relaţie cu caracteristicile specifice 


ale instituţiilor educaţionale. Aspectele participative ale procesului de luare 
a deciziilor există alături de componentele structurale şi birocratice ale 
şcolilor şi colegiilor. Deseori există tensiuni între aceste moduri diferite de 
management. Elementul participativ stă în autoritatea expertizei personalului 
profesionist, însă aceasta rareori depăşeşte autoritatea pozitionala a liderilor 
oficiali. Brundrett indică inevitabila contradicţie dintre colegialitate şi 
birocratie în sistemul educational englez : 


Într-o eră a curriculumului naţional, a testărilor centralizate şi a birocraţiei tot mai 
prezente în educaţie, este interesant de observat cum colegialitatea este stilul 
preferat de management la nivelul şcolii (...) colegialitatea este inevitabil slujitoarea 
birocraţiei aflate într-o continuă dezvoltare (1998: 312-313). 


. Abordările colegiale ale procesului de luare a deciziilor din şcoli şi colegii 


pot fi dificil de susţinut, având în vedere cerinţele pentru care directorii 
sunt răspunzători în faţa organismului superior şi a diferitelor grupuri 
externe. Participarea reprezintă dimensiunea internă a democraţiei. Responsa- 
bilitatea poate fi văzută ca un aspect extern al democraţiei. Guvernatorii 
şi grupurile exterioare cer explicaţii ale politicilor şi, invariabil, se îndreaptă 
spre director pentru răspunsurile la întrebările lor. Directorii pot întâmpina 
dificultăţi considerabile în a-şi apăra politicile ce au venit ca urmare a unui 
proces colegial, însă nu se bucură şi de susţinerea lor personală. Brundrett 
(1998 : 310) are dreptate când afirmă că „directorii trebuie să fie într-adevăr 

curajoşi pentru a împrumuta puterea unui forum diplomatic, ce poate lua 
decizii cu care directorul însuşi să nu fie de acord”. 

6. Eficacitatea sistemului colegial depinde, în parte, de atitudinea personalului. 
Dacă acesta susţine în mod activ participarea, atunci sistemul poate avea 
succes. Însă dacă personalul manifestă apatie sau ostilitate, acesta, fără 
îndoială, nu va avea succes. Hellawell face referire la experienţa unui 
director de şcoală primară care a dorit să introducă unele abordări colegiale : 


Am lucrat foarte mult pe parcursul ultimilor ani, când şi numărul personalului a 
crescut, la elaborarea unui management de tip colegial, cu multă implicare din 
partea personalului în luarea deciziilor ce afectează şcoala, şi ei afirmă că nu sunt 
de acord cu aceasta. Ei ar dori autocratie. Ar dori să li se spună ce au de făcut 
(1991: 334). 


Hoyle şi Wallace (2005: 126) afirmă că profesorii ar putea respinge 
participarea tot mai intensă, in special când este ,,institutionalizata”. Când 
este formalizată în acest mod, procesele de colaborare „încetează să mai fie 
satisfăcătoare pentru profesori ; ele măresc volumul de muncă şi limitează 
oportunităţile de a fi spontan”. Alt factor ce trebuie luat în considerare este 
timpul limitat disponibil pentru a lucra colegial. Profesorii au un timp limitat 
de noncontact, ceea ce face dificil pentru ei „să viziteze sau să lucreze în 
clasele colegilor lor” (Webb şi Vulliamy, 1996: 445). 

7. Procesele colegiale din şcoli depind chiar mai mult de atitudinile directorilor 
decât de susţinerea profesorilor. În colegii, consiliul academic oferă un forum 
legitim pentru implicarea personalului în procesul de luare a deciziilor şi 
directorii trebuie să recunoască şi să lucreze cu această sursă alternativă de 
putere. În şcoli, mecanismul participativ poate fi dezvoltat doar cu susţinerea 
directorului, care are autoritatea legală de a manageria şcoala. Directorii 
înţelepţi iau în considerare viziunea personalului lor, însă acesta este un 
proces consultativ, şi nu colegialitate. „Viziunile de leadership distribuit 
trebuie să ia în considerare asimetria puterii între diferiţi actori” (Bottery, 
2004 : 21). 


Colegialitatea artificială 


Hargreaves (1994) face observaţii critice fundamentale asupra colegialitatii, 
afirmând că este adoptată sau introdusă „artificial” de grupurile oficiale cu 
scopul de a asigura implementarea politicilor nationale. El afirmă că adevărata 
colegialitate este spontană, voluntară, imprevizibilă, informală şi duce la 

dezvoltare. În contrast, colegialitatea artificială are următoarele caracteristici 
contradictorii : 


e nu este spontană, ci direcţionată administrativ ; 

e este obligatorie, nu la opţiunea fiecărui individ; 

e este orientată spre implementarea mandatelor guvernului sau directorului ; 

e este fixată în timp şi în spaţiu; 

e este implementată pentru a avea rezultate previzibile (Hargreaves, 1994: 
195-196). 


În contextul de după Legea reformei educaţionale din Anglia şi Tara Galilor, 
această analiză este persuasivă. Brudrett (1998) şi Webb şi Vulliamy (1996) 
susţin ideea conform căreia cadrul colegialitatii poate fi folosit pentru activităţi 
în esenţă politice, acesta fiind subiectul următorului capitol : 


Ceea ce se întâmplă cu adevărat în multe instituţii unde colaborarea este adoptată 
nu este mediul colegial adevărat, ci o manipulare micropolitică (...). De fapt, 
indivizii şi grupurile urmăresc să-şi impună valorile şi obiectivele în defavoarea 
altora, însă doresc să-şi legitimeze puterea prin asumarea unei faţade de legitimitate 
morală ce vine în urma folosirii aparente a procedurilor democratice (Brundrett, 
1998: 311). 


Climatul curent (...) încurajează directorii să fie lideri puternici şi, dacă e necesar, 
manipulatori, în vederea asigurării că politicile şi practicile stabilite sunt acelea pe 
care ei le susţin şi le apără cu toată convingerea (Webb şi Vulliamy, 1996: 448). 


Aceste puncte de vedere sunt în conformitate cu comentariile făcute de 
Allix (2000), menţionate anterior, despre aspectele potenţial manipulatoare ale 
leadershipului transformational şi despre „partea întunecată” a leadershipului 
distribuit (Fitzgerald şi Gunter, 2008). Hoyle şi Wallace (2005: 127) observă 
de asemenea pericolele colegialităţii adoptate intenţionat, ce conduce la „mai 
mult timp petrecut în întâlniri formale, în detrimentul muncii la clasă”. 


Concluzie: este colegialitatea un ideal de neatins? 


Modelele colegiale sunt foarte normative şi idealiste. Susţinătorii lor cred că 
abordările participative reprezintă cel mai adecvat mod de a manageria instituţiile 
educaţionale. Profesorii exercită autoritatea expertizei, ceea ce justifică implicarea 
lor în procesul de luare a deciziilor. Mai mult, ei pot să fie suficient de rezervaţi 

în clasă, pentru a fi siguri că inovaţia depinde de cooperarea lor. Teoreticienii 
colegiali afirmă că susţinerea activă a schimbării este mai probabilă acolo unde 
profesorii vor putea contribui la procesul formulării politicilor şi vor lua parte 
la leadershipul distribuit. 

Modelele colegiale contribuie cu câteva concepte importante la teoria 
managementului educaţional. Abordările participative sunt un antidot necesar 
pentru ierarhizarea rigidă din modelele formale. "Totuşi, perspectivele colegiale 
oferă o imagine incompletă a managementului în educaţie. Ele subestimează 
autoritatea oficială a directorului şi prezintă ipoteze rezervate ale consensului 
care deseori sunt lipsite de substanţă. Poate fi de asemenea adevărată ideea 
conform căreia colegialitatea şi abordările participative nu pot coexista prea uşor 
cu realităţile birocratice şi politice ale sistemelor educaţionale. Little (1990: 187), 
în urma unor cercetări substanţiale în Statele Unite, concluzionează că abordarea 
colegialitatii „se dovedeşte a fi rară”. 

În urmă cu o generaţie, aproape toate şcolile şi colegiile puteau fi categorisite 
ca fiind formale. Din anii 1990, multe dintre acestea au dezvoltat cadre 
colegiale. Există o tendinţă perceptibilă către colegialitate şi leadership participativ 
sau distribuit, în ciuda presiunilor birocratice impuse de guvern. În pofida 
criticilor justificate ale lui Hargreaves (1994) asupra ,,colegialitatii artificiale”, 
avantajele participării în organizaţiile profesioniste rămân persuasive. Cole- 
gialitatea şi leadershipul distribuit sunt concepte vagi, însă un anumit grad de 
participare este esenţial dacă se doreşte ca şcolile să fie organizaţii armonizate 
si creative : 


Deşi oamenii de ştiinţă sunt tot mai convinşi de limitările leadershipului înţeles ca 
acţiune individuală şi au început înlocuirea acestuia cu o abordare distribuită sau 
comună, ei s-ar putea să fi adoptat un model care nu este în totalitate adecvat 
realitatilor practicii. Reinterpretarea cercetărilor în leadershipul distribuit şi desco- 
peririle unor noi studii indică o direcţie de leadership cu configurații mixte sau 
hibride din punctul de vedere al naturii lor (Gronn, 2010: 83). 

Capitolul 5 


Modelele politice 


Caracteristicile principale ale modelelor politice 


Modelele politice cuprind acele teorii ce caracterizează procesul de luare a 
deciziilor ca fiind unul de negociere. Ele presupun că organizaţiile sunt arene 
politice, ale căror membri sunt angrenati în activităţi politice în urmărirea 
intereselor lor. Analiza se focalizează pe distribuţia puterii şi influenţei în cadrul 
organizaţiilor şi pe înțelegerile şi negocierea dintre grupurile de interese. Conflictul 
este considerat a fi permanent în cadrul organizaţiilor şi managementul este 
direcționat spre reglementarea comportamentului politic. Definiţia de mai jos 
încorporează principalele elemente ale acestor abordări. 


Modelele politice presupun că în organizaţii politica şi deciziile apar ca 
urmare a unui proces de negociere şi înțelegere. Grupurile de interese 
dezvoltă şi formează alianţe, urmărind obiective particulare ale politicii. 
Conflictul este văzut ca un fenomen natural şi puterea se acumulează în 
jurul coaliţiilor dominante, nefiind un teritoriu rezervat liderilor formali. 


Modelele politice din şcoli şi alte instituţii educaţionale sunt deseori descrise 
ca „micropolitici” (Ball, 1987 ; Hoyle, 1999). Mawhinney defineşte micropoliticile 
ca fiind 


interacţiunea şi ideologiile politice aferente sistemelor sociale ale profesorilor, 
administratorilor şi elevilor din cadrul şcolilor. Acestea pot fi considerate subsisteme 
organizaționale interne. Analiza micropolitică este preocupată, de asemenea, de 
problemele sistemului extern, cum ar fi cele care apar din interacţiunea dintre 
subsistemele profesionale şi cele aflate la polul opus (1999: 161). 


Micropoliticile sunt exemple importante de modele politice, însă există şi 
alte abordări politice care nu sunt descrise ca fiind „micropolitice”. De aici şi 
conceptul mai larg de „modele politice” folosit în acest volum. Deal (2005 : 

112) preferă noțiunea de „cadru”. „Cadrul politic abandonează scopurile şi 
nevoile în favoarea legii junglei: resurse limitate, interese în competiţie şi rolul 
puterii şi conflictului în determinarea direcţiei şi rezultatelor (...) leadershipul 
este, în esenţă, politic.” 

Politica tinde să fie considerată preocuparea autorităţii locale şi centrale şi 
să fie puternic asociată cu partidele politice care concurează pentru voturile 
noastre la nivel naţional, regional sau local. Este util să slăbim această identitate 
apropiată dintre guvern şi politică înainte de a încerca să aplicăm metafore 
politice în instituţiile educaţionale. 

Politicile naţionale şi locale influenţează puternic contextul în cadrul cărora 
operează şcolile şi colegiile. În majoritatea societăţilor, guvernul central 
determină caracterul general al sistemului educaţional şi este, inevitabil, 
susţinut de viziunea partidului majoritar. În Anglia, de exemplu, Legea Reformei 
Educationale din 1988 şi legislaţia ulterioară au fixat cadrul în care şcolile şi 
colegiile trebuie să opereze. În mod similar, Legea Şcolilor Sud-Africane 
(1996) reprezintă baza pentru sistemul educaţional post-Apartheid. 

Politicile locale au devenit mai puţin influente în Anglia după Legea din 
1988, care a alocat multe responsabilităţi ce aparţineau în trecut autorităţilor 
locale (AL) guvernului de la centru sau instituţiilor educaţionale. Totuşi, AL 
păstrează puterea de a determina poziţia financiară pentru majoritatea şcolilor, 
prin controlul pe care îl exercită în formula de finanţare. Elementele acestei 
formule şi importanţa lor sunt produsul judecăților politice ale partidului 
majoritar, în cadrul limitărilor impuse de legislaţie. 

Deşi autorităţile de la nivel naţional şi local determină cadrul larg al 
educaţiei, modelele politice se aplică şcolilor, colegiilor şi altor organizaţii la 
fel de mult cum se aplică partidelor politice : 


Consider că şcolile, la fel ca aproape toate celelalte organizaţii sociale, sunt divizate 
de conflicte actuale sau potenţiale între membrii lor; sunt coordonate slab; sunt 
diverse din punct de vedere ideologic. Consider că este esenţial, dacă dorim să 
înţelegem natura şcolilor ca organizaţii, să ajungem la un anumit nivel de înţelegere 
a acestor conflicte (Ball, 1987: 19). 


West (1999) arată că tendinţa internaţională către management autonom în 
educaţie extinde scopul activităţii politice. Pe măsură ce şcolile au o responsabilitate 
mai mare în ceea ce ţine de propriile probleme, potenţialul de apariţie a 
conflictelor creşte inevitabil : 


Majoritatea deciziilor care îi implică pe profesori şi responsabilitatea pentru 
planificarea viitorului şcolii sunt luate acum în cadrul şcolii (...) şcolile din Anglia 

şi Tara Galilor nu au oferit mai multă libertate influențelor micropolitice decât oferă 
în prezent - în cadrul şcolilor cu management autonom. Putem specula deci că nu 
a existat un timp în care conştientizarea proceselor micropolitice şi interacțiunilor 
să fi fost mai utile directorilor decât acum (West, 1999: 190). 


Hoyle (1999) face o distincţie între politică şi micropoliticile de management : 


Preocupările micropoliticilor sunt esențialmente transcurriculare ; modul în care 
micropoliticile constituie mijloacele prin care personalul şcolilor răspunde la 
presiunile externe, de exemplu, prin rezistenţă, împotrivire, ritualism. Micropoliticile de 
management se îndreaptă spre direcţia strategiilor prin care liderii şcolii şi profesorii 
îşi urmăresc interesele în contextul managementului şcolii (...) deşi micropoliticile sunt 
preocupate de strategii utilizate în conflictele de interese dintre profesori, probabil că în 
centrul atenţiei se află conflictul de interese dintre liderii şcolii şi profesori (ibid. : 214). 


Cercetarea inovatoare a lui Baldrige (1971) în universităţile din Statele Unite 
a arătat că modelul politic, în comparaţie cu perspectivele formale sau colegiale, 
a surprins cel mai bine realităţile vieţii în învăţământul superior : 


Când analizăm procesele complexe şi dinamice care explodează în campusul modern 
de azi, nu vedem nici aspectele rigide, formale ale birocraţiei, nici elementele 
orientate spre consensul calm ale unui colegiu academic. Din contră (...) [grupurile 
de interese] apar (...). Aceste grupuri îşi articulează interesele în multe moduri, 
punând presiune pe procesul de luare a deciziilor din multe sensuri (...). Puterea 
şi influenţa, odată articulate, urmează un proces complex până când politicile sunt 
definite, redefinite şi stabilite în urma cerinţelor diferitelor grupuri (1971 : 19-20). 


Modelele politice ar putea fi la fel de valide pentru şcoli şi colegii cum 
sunt şi pentru universităţi. 
Modelele politice au următoarele caracteristici principale : 


1. Ele tind să se centreze pe activitățile de grup, nu pe instituţie ca un tot. 
Atenţia este concentrată asupra subunitatilor, cum ar fi departamentele sau 
facultăţile, nu asupra întregii şcoli sau colegiu. Interacțiunea dintre grupuri 
stă la baza abordărilor politice, în timp ce modelele formale şi colegiale 
pun accent pe nivelul instituţional: „Unitatea de bază a analizei politice 
tradiţionale este subgrupul (...) unitatea de bază a unei perspective apolitice 
este întregul sistem” (Bacharach şi Lawler, 1980). 

Majoritatea şcolilor şi colegiilor sunt organizaţii complexe şi există diferite 
tipuri de grupuri. West (1999: 190) face distincţie între grupuri formale şi 
grupuri informale. Primele sunt „create în vederea îndeplinirii unor scopuri 

specifice şi au sarcini specifice, clar legate de misiunea şcolii în general”. 
Grupurile formale pot fi permanente (echipa de management, departamentele 
pe arii curriculare etc.) sau temporare (grupuri de lucru, unităţi administrative). 
Grupurile informale există pentru a satisface nevoile de afiliere ale profesorilor 
şi pot lua numeroase forme. În mod obişnuit, ele au un lider şi anumite 
norme sau ritualuri ce stau la baza comportamentului din grup (West, 1999). 
Cranston (2008 : 16) aplică teoria micropolitică analizei sale asupra echipelor 
de manageri seniori şi afirmă : „Cunoaşterea şi înţelegerea micropoliticilor 
sunt folositoare pentru îmbunătăţirea operaţiunilor si eficacitatii echipelor 
de manageri seniori”. 

Ball (1987) face referire la „politici baroniale” şi discută natura conflictului 
dintre liderii de subgrupuri : 


În Evul Mediu, conflictele dintre baronii englezi aveau loc din două cauze : avere 
şi putere. În şcoală, preocupările şi interesele baronilor academici şi pastorali sunt, 
în esenţă, aceleaşi: alocările fondurilor din buget (...) şi influenţa asupra politicilor 
şcolii (ibid. : 221). 


Lindle (1999: 171) subliniază importanţa competiţiei pentru resurse care 
alimentează activitatea politică. „Veşnica lipsă a resurselor din şcoli (...) 
alimentează activitatea politică la nivelul şcolii”. Cercetarea lui Wallace şi 
Hall (1994) asupra echipelor de management din şcoli în Anglia şi Tara 
Galilor arată că problemele legate de putere şi resurse erau foarte evidente 
în munca echipelor de management din şcoli şi în relaţiile lor cu ceilalţi 
membri ai personalului din şcoală. 

2. Modelele politice sunt preocupate de interese şi grupuri de interese. Se presupune 
că indivizii urmăresc o varietate de interese proprii în cadrul organizaţiei. 
Morgan (1997: 161) explică importanţa lor în cadrul modelului politic : 


Când discutăm despre „interese”, discutăm despre predispozitii ce cuprind obiectivele, 
valorile, dorinţele, aşteptările şi toate celelalte orientări şi înclinații ce determină 
o persoană să acţioneze într-un anumit fel, şi nu în altul. În viaţa de zi cu zi, 
tindem să abordăm aceste interese dintr-o perspectivă spaţială : ca arii de preocupări 
ce dorim să fie păstrate sau lărgite sau ca poziţii care vrem să fie apărate sau 
dobândite (...) cursul politicii este conectat intim cu acest mod de a ne pozitiona. 


Hoyle (1986) face distincţie între interesele personale şi cele profesionale : 


Interesele profesionale (...) centrate pe angajamente faţă de un curriculum particular, 
o anumită programă, un anumit mod de a grupa elevii, o anumită metodă de predare 

etc. (...) interesele profesionale devin parte a procesului micropolitic în funcţie de 
strategiile folosite pentru a le promova. Interesele personale se concentrează pe 
probleme cum ar fi statutul, promovările şi condiţiile de lucru (1986: 128). 


Hoyle (1982) indică dezvoltarea grupurilor de interese ca mod principal de 
urmărire şi îndeplinire a scopurilor individuale : 


Interesele sunt urmărite de indivizi, însă cel mai des sunt urmărite în mod eficient 
colaborând cu alţii care au aceeaşi preocupare. Câteva dintre acestea pot avea 
calităţile unui grup, fiind relativ rezistente şi manifestând un anumit grad de 
coeziune, dar altele (...) vor fi asociaţii haotice de indivizi care colaborează doar 
uneori, atunci când sunt motivaţi de interese comune (1982: 89). 


Tot mai multe grupuri formale permanente, cum ar fi departamentele, tind 
să fie coezive, datorită valorilor şi credințelor comune. Indivizii din cadrul 
acestor grupuri au deseori atitudini comune faţă de multe dintre problemele 
centrale din şcoli şi colegii, deşi nu aşa a fost cazul cu departamentele din 
şcolile de „Tip C” ale lui Brown, Boyle şi Boyle (2000), unde cooperarea 
dintre cadrele didactice era limitată. Totuşi, de obicei, există diferenţe mari 
în privinţa scopurilor şi valorilor între diferitele grupuri de interese, care 
conduc la fragmentare, şi nu la unitate organizaţională. Pe anumite probleme, 
grupurile formează o alianţă pentru a cere politici care să le reflecte interesele 
comune. Aceste coaliţii pot fi temporare, desfiintandu-se când anumite 
obiective au fost atinse. Caffyn (2010: 336) observă fragmentarea ce apare în 
şcolile internaţionale din cauza diversităţii culturale şi a naturii variabile a 
corpului profesoral. 

. Modelele politice subliniază prevalența conflictelor în organizaţii. Grupurile 
de interese îşi urmăresc obiectivele independente, care pot fi contrare 
scopurilor altor subunități din instituţie şi conduc la conflict între ele, sau 
la ceea ce Salo (2008: 502) numeşte „disputare”. „Micropolitica are 
legătură cu conflictele şi cu maniera în care oamenii concurează între ei 
pentru a obţine ceea ce vor în condiţiile unor resurse limitate” (Mawhinney, 
1999: 167-168). 

O caracteristică importantă a perspectivelor politice este viziunea conform 
căreia conflictul este o trăsătură normală a organizaţiilor (Deal, 2005 : 112). 
Modelele colegiale tind spre armonie şi posibilitatea neînțelegerilor este 
ignorată sau presupusă a fi inexistentă. În contrast, conform lui Morgan 
(1997), conflictul este rezultatul inevitabil al confruntării la nivelul intereselor 
şi grupurilor de interese : 

Conflictul apare oricând interesele se ciocnesc. Reacţia firească faţă de conflict in 
contextul organizational este de obicei de a-l vedea ca pe o forţă disfuncţională, ce 
poate fi atribuită unui set de circumstanţe sau cauze regretabile. „Este o problemă de 
personalitate” (...). Conflictul este considerat a fi situaţia nefericită care în circumstanţe 
mai favorabile ar dispărea (...). [În practică] conflictul va fi mereu prezent în organizaţii 
(...) sursa sa stă într-o divergență de interese percepută sau reală (ibid. : 167). 


Caffyn (2010: 336) afirmă că în şcolile internationale grupurile transnationale 
intră în conflict cu şcolile şi sistemele educaţionale. Studiul lui Milliken 
(2001) într-o şcoală de afaceri din cadrul unei universităţi din Marea Britanie 
ilustrează răspândirea conflictelor. Şcoala este împărţită în patru divizii 
speciale, fiecare cu scopurile ei. Interacțiunea dintre aceste grupuri creează 
deseori conflicte : 


Grupurile de interese se adună în jurul valorilor divergente şi această aglomerare 
este evidentă din punct de vedere social până şi în organizarea pauzelor de cafea, 
când membrii din cadrul unei divizii îşi petrec pauza împreună în camera comună 
a personalului — o formă de Apartheid micropolitic (ibid. : 78). 


Urmele perioadei Apartheid rămân vizibile în experienţa profesorilor negri 
care lucrează în oraşele din Africa de Sud în şcoli frecventate anterior 
numai de albi. Multi dintre ei afirmă că sunt marginalizati şi deseori excluşi 
din grupurile formale şi sociale (Bush şi Moloi, 2007). 

Modelele politice presupun că scopurile organizaţiei sunt instabile, ambigue şi 
contestate. Indivizii, grupurile de interese şi coalitiile au propriile scopuri şi 
lucrează în vederea atingerii lor. Scopurile pot fi dezbătute şi apoi pot deveni 
un element important al conflictelor dintre grupuri. Anumite subunități reuşesc 
să stabilească scopurile lor ca obiective ale instituţiei, în timp ce alte interese 
urmăresc să înlocuiască scopurile oficiale cu propriile obiective. Bolman şi 
Deal (1991) explică natura fluidă a scopurilor în mediul politic : 


Viziunea tradiţională asupra organizaţiilor (...) presupune că organizaţiile au sau 
ar trebui să aibă scopuri clare şi consecvente. În general, se presupune că scopurile 
sunt stabilite de cei care au autoritate (...). Cadrul politic insistă totuşi asupra 
faptului că scopurile organizaționale sunt alese prin negocieri între membrii coalitiilor. 
Diferiti indivizi şi grupuri au obiective şi resurse diferite şi fiecare încearcă să 
negocieze cu ceilalţi membri sau cu celelalte coaliţii pentru a influenţa scopurile 
şi procesul de luare a deciziilor (ibid. : 190). 


Există probabilitatea ca grupurile de interese să-şi promoveze obiectivele 
într-o varietate de moduri, până când acestea sunt susţinute de cei care creează 

politica. Aceasta nu rezolvă neapărat conflictul, deoarece susţinerea unor 
scopuri tinde să fie în detrimentul altor obiective, ale căror susţinători ar putea 
să facă lobby în continuare pentru propriile idei. Neintelegerile în privinţa 
scopurilor sunt o caracteristică permanentă a procesului politic în organizaţii. 
. Aşa cum este menţionat mai sus, deciziile din arenele politice vin ca urmare 
a unor procese complexe de înțelegere şi negociere. Modelele formale 
pornesc de la ipoteza că deciziile urmează un proces rational. Opțiunile 
sunt evaluate având în vedere obiectivele organizaţiei şi cea mai adecvată 
alternativă este aleasă. Stabilirea procedurilor în cadrul politic prezintă mai 
multe incertitudini. Interesele sunt promovate în cadrul comitetelor şi la 
numeroase întâlniri neoficiale dintre participanţi. Politicile nu pot fi judecate 
cu uşurinţă în termeni de scopuri ale instituţiei, deoarece acestea sunt supuse 
aceluiaşi proces de dezbatere internă şi schimbare ulterioară. Obiectivele 
sunt o ţintă în mişcare, aşa cum sugerează Bolman şi Deal (1991: 186): 
scopurile organizaționale şi deciziile vin în urma unui proces continuu de 
negocieri şi încercări de a obţine poziţii, între membrii diferitelor coaliţii. 
Referindu-se la şcolile norvegiene, Elstad (2008 : 397) afirmă că negocierile 
sunt „omniprezente”, iar coalitiile dintre profesori întăresc grupurile de 
interese. 

Accentul pe cele câteva etape ale procesului de luare a deciziilor este 
important, deoarece multiplică oportunităţile grupurilor de interese de a-şi 
exercita influenţa în procesul politic. Deciziile asupra unui subiect în cadrul 
unei întâlniri nu rezolvă neapărat problema, pentru că grupurile care nu au 
avut succes vor urmări problema oricând oportunităţile apar sau pot fi create. 
Salo (2008: 497) afirmă că „organizaţiile sunt caracterizate prin negocierea 
constantă a intelesurilor pluraliste”, în timp ce Hoyle şi Wallace (2005) afirmă 
că medierea este necesară pentru a rezolva disputele. 

. Conceptul de putere este central în toate teoriile politice. Rezultatele procesului 
complex de luare a deciziilor vor fi determinate, cel mai probabil, în concordanţă 
cu puterea relativă a indivizilor şi a grupurilor de interese implicate în dezbatere. 
Salo (2008 : 500) descrie acest proces ca fiind „o luptă continuă pentru control, 
putere şi influenţă”. Participanţii mobilizează resurse de putere pentru susţinerea 
intereselor lor şi au un impact important asupra efectelor politicii. „Puterea 
este mijlocul prin care se rezolvă conflictele de interese în cele din urmă. 
Puterea dictează cine, când, cum şi ce se obţine (...) sursele puterii sunt ample 
şi variate” (Morgan, 1997: 170-171). Deal (2005: 113) subliniază nevoia ca 
liderii să-şi consolideze „fundamentul puterii”. 

Natura şi sursele de putere în educaţie sunt examinate în paginile 126-130. 

Modelul politic al lui Baldridge 


Câteva dintre ideile discutate în secţiunea anterioară, în mod deosebit noţiunea 
de etape ale procesului de luare a deciziilor, sunt abordate în modelul politic 
clasic al lui Baldridge (1971). Autorul ia în considerare formarea grupurilor 
de interese şi discută modurile în care politicile sunt generate de caleidoscopul 
presiunilor conflictuale (vezi figura 5.1). Baldridge postulează cinci etape ale 
procesului politic : 


1. O structură socială este o configuraţie de grupuri sociale cu stiluri de viaţă 
şi interese politice diferite. Aceste diferenţe conduc deseori la conflicte, 
pentru că ceea ce este în interesul unui grup poate dăuna altuia. Structura 
socială, cu grupurile ei fragmentate, aspiraţiile spre scopuri divergente şi 
cerinţele conflictuale către cei care iau deciziile, este cadrul în care se 
manifestă comportamentul politic. Multe conflicte îşi au rădăcinile în 
complexitatea structurii sociale şi în scopurile şi valorile complexe ale 
grupurilor divergente. 

2. Articularea interesului este procesul prin care interesele sunt avansate. 
Grupurile cu valori şi scopuri conflictuale trebuie să le transforme în 
influenţă efectivă, dacă doresc urmări favorabile din partea autorităţilor 
legislative. Cum îşi exercită presiunea un grup puternic, care sunt amenințările 
sau promisiunile acestuia şi cum îşi transformă dorinţele în capital politic ? 
Există numeroase forme de articulare a interesului. 

3. Etapa legislativă este procesul prin care interesele articulate sunt transformate 
în politici. Autorităţile legislative răspund presiunilor, transformând conflictul 
într-o politică fezabilă din punct de vedere politic. În acest proces, sunt 
formulate multe cereri, se poartă negocieri între cele două părţi, se ajunge 
la compromisuri şi sunt împărţite recompense. Comitetele se întâlnesc, comisiile 
raportează, negociatorii fac schimburi şi oamenii puternici „se tocmesc” cu 
privire la politici. 

4. Formularea politicii este rezultatul final al etapei legislative. Interesele 
articulate au trecut prin etapa conflictului şi cea a compromisului şi, în final, 
acţiunea legislativă se desfăşoară. Politica este, oficial, punctul culminant al 
conflictului şi reprezintă o decizie autoritară, obligatorie, de a atribui 
organizaţiei un set de acţiuni pozitive, un set de scopuri şi de valori. 

5. În final are loc aplicarea politicilor. Conflictul ajunge într-un punct culminant, 
bătălia este, cel puţin oficial, încheiată şi politica rezultată este predată 
birocratilor pentru a o aplica. Acesta poate fi finalul problemei sau nu, 
pentru că se pot întâmpla două lucruri. Primul, principalii învinşi în conflict 

se pot mobiliza pentru o nouă rundă de articulare a intereselor. Al doilea, 
aplicarea politicii cauzează, inevitabil, un ciclu de feedback, în care politica 
generează noi tensiuni, noi interese legitime şi un nou ciclu al conflictului 
politic (Baldridge, 1971: 23-24). 


Probabil cel mai important aspect din modelul lui Baldridge este faptul că, 
în esenţă, se repetă. Procesul de stabilire a politicilor este rareori direct. Mai 
degrabă se poate bloca în fiecare etapă, pentru că interesele opuse fuzionează 
pentru a elimina propuneri şi a le substitui cu propriile planuri. În final, succesul 
sau eşecul grupurilor de interese în promovarea obiectivelor lor depinde de 
resursele de putere pe care le pot mobiliza. 


Sursele puterii în educaţie 


Puterea poate fi considerată abilitatea de a determina comportamentul altora 
sau de a decide rezultatele unui conflict. Unde există neînţelegeri, probabil că 
acestea se rezolvă în funcţie de resursele relative de putere ale participanţilor. 

Există multe surse de putere, însă, în termeni generali, se poate face 
distincţia între autoritate şi influenţă. Autoritatea este puterea legitimă cu care 
sunt investiti liderii din cadrul organizaţiilor formale. Autoritatea implică 
dreptul legal de a lua decizii care pot fi susţinute chiar şi de sancţiuni. 
„Autorităţile sunt definite, în esenţă, ca oamenii care sunt indreptatiti să ia 
decizii obligatorii” (Bolman şi Deal, 1991: 193). Directorii şcolilor au de 
obicei autoritate substanţială în virtutea poziţiei lor formale de leadership. 

Influența reprezintă abilitatea de a schimba rezultatele şi depinde de 
caracteristicile personale şi de expertiză. Bacharach şi Lawler (1980: 44) 
identifică şapte deosebiri între autoritate şi influenţă : 


1. Autoritatea este aspectul static, structural al puterii în organizaţii ; influenţa 
este elementul dinamic, tactic. 

2. Autoritatea este aspectul formal al puterii ; influenţa este aspectul informal. 

3. Autoritatea se referă la dreptul formal recunoscut de a lua decizii finale ; 
influenţa nu este recunoscută de organizaţie şi nu are de a face cu drepturile 
organizaționale. 

4. Autoritatea implică supunere involuntară din partea subordonatilor ; influenţa 
implică supunerea voluntară, şi nu presupune neapărat o relaţie de tip supe- 
rior-subordonat. 

3: 


6. 


Autoritatea merge de sus în jos şi este unidirecțională ; influența este 
multidirecțională şi poate merge de jos în sus, de sus în jos sau orizontal. 
Sursa autorităţii este strict structurală ; sursa influenţei poate fi reprezentată 
de caracteristici personale, expertiză sau oportunitate. 


. Autoritatea este circumscrisă, în sensul că domeniul, scopul şi legitimitatea 


puterii sunt delimitate specific şi clar ; influenţa este necircumscrisă, in 
sensul că domeniul, scopul şi legitimitatea ei sunt ambigue. 


Aşa cum am observat în capitolul 1, autoritatea formală este deseori asociată 


managementului, în timp ce influenţa este o dimensiune-cheie a leadershipului. 
Directorii posedă autoritatea pozitionala şi au puterea formală de a-şi impune 
viziunea. Leadershipul poate apărea în orice arie a organizaţiei şi se bazează 
pe calităţile şi trăsăturile personale. 


Hoyle (1982) indică modul în care aceste două aspecte ale puterii operează 


în cadrul instituţiilor educaţionale : 


Influenţa este diferită de autoritate prin faptul că are un număr de surse în 
organizaţii, este încorporată în relaţiile din cadrul grupurilor, nu este localizată 
într-o sursă legală abstractă şi nu este fixă, ci variabilă, operând prin negociere, 
manipulare, schimburi şi aşa mai departe. Directorul din Marea Britanie are un 
nivel ridicat de autoritate ; însă exerciţiul autorităţii se modifică tot mai mult, 
deoarece sursele de influenţă ale profesorilor (...) sunt tot mai multe şi astfel 
directorul face tot mai multe schimburi şi negocieri (ibid. : 90). 


Există şase forme importante de putere relevante în şcoli şi colegii: 


. Puterea pozitionald. O sursă importantă a puterii din orice organizaţie este 


cea acumulată de indivizii care au o poziție oficială în instituţie. Poziţiile 
formale conferă autoritate celor care le deţin şi au un drept recunoscut de 
a lua decizii sau joacă un rol-cheie în procesul de stabilire a politicilor. 
Handy (1993: 128) afirmă că puterea poziţională este „legală” sau „legitimă”. 
În şcoli, directorul este considerat liderul legitim şi deţine autoritatea legală, 
care este, inevitabil, un factor decisiv în politica şcolii. Alţi membri ai 
personalului care au poziţii de conducere pot exercita de asemenea putere 
poziţională. Aceştia pot fi adjuncti sau directori asociaţi, directori de 
departament sau consilieri cu rol de lideri. Consiliile de administraţie pot 
exercita de asemenea putere pozitionala în şcolile şi colegiile cu management 
autonom. Cameron (2010) observă puterea exercitată de partenerii externi, 

cum ar fi reprezentantul Strategiei Naţionale pentru Gimnaziu (Secondary 
National Strategy - SNS) din Londra: „Consultantul SNS a întărit influenţa 
sau puterea pe care ierarhiile din şcolile gimnaziale le au asupra profesorilor 
şi departamentelor” (ibid. : 356). Într-o ierarhie, indivizi care ocupă poziţiile 
superioare exercită cea mai mare autoritate. 


Prima şi cea mai evidentă sursă de putere într-o organizaţie este autoritatea formală, 
o formă de putere legitimată ce este respectată şi recunoscută de cei cu care 
interacționează (...) legitimitatea este o formă de aprobare socială esenţială pentru 
stabilizarea relaţiilor de putere. Ea apare atunci când oamenii recunosc că o 
persoană are dreptul de a conduce o anumită arie a vieţii umane şi este datoria lor 
să se supună (Morgan, 1997: 172). 


2. Autoritatea expertizei. În organizaţiile profesioniste există o rezervă importantă 
de putere disponibilă celor care deţin expertiza adecvată. Handy (1993: 
130) afirmă că „puterea de expert este puterea deţinută de o persoană datorită 
expertizei sale recunoscute (...). Într-o tradiţie meritocratică, oamenii nu 
consideră că este rău să fie influenţaţi de cei pe care îi consideră experţi”. 
Şcolile şi colegiile angajează personal care deţine cunoştinţe de specialitate 
ale aspectelor curriculumului. Specialistul în muzică, de exemplu, este 
considerat expert în domeniul său şi directorii vor fi precauti atunci când 
îşi substituie propriile păreri cu cele ale şefilor de departament în probleme 
ce ţin de curriculum. În anumite circumstanţe pot exista conflicte între 
liderii formali şi experţi, însă rezultatul nu este neapărat sigur: 


Puterea de expert se referă la folosirea cunoştinţelor şi a expertizei ca mijloc de 
legitimizare a ceea ce o persoană doreşte să facă. „Expertul” are deseori o aură a 
autorităţii şi puterii ce poate înclina balanţa considerabil în luarea unei decizii 
(Morgan, 1997: 181). 


3. Puterea personală. Indivizii carismatici sau cu abilităţi verbale ori cu alte 
caracteristici pot exercita puterea personală. Individul care este capabil 
să influenţeze comportamentul sau deciziile în virtutea abilităţilor sau 
calităţilor personale este deseori văzut ca având abilităţi de leadership 
carismatic. Aceste caracteristici personale sunt independente de puterea 
acumulată de indivizi în virtutea poziţiei lor în organizaţie. În cancelariile 
din şcoli, de exemplu, există deseori indivizi respectaţi de colegi datorită 
faptului că sunt percepuți ca înţelepţi şi pricepuţi. Aceşti profesori pot deveni 
lideri alternativi, al căror punct de vedere este cerut în probleme-cheie. 

„Indivizii cu carismă, abilităţi politice, talent oratoric sau capacitatea de a 
articula viziunea sunt puternici în virtutea caracteristicilor lor personale, 
ce se adaugă la orice poziţie de putere ar avea” (Bolman şi Deal, 1991: 
197). 

. Controlul recompenselor. Puterea este deseori deţinută într-o anumită 
măsură de indivizi care controlează recompensele. Ei sunt percepuți, inevitabil, 
ca fiind puternici de cei care pun preţ pe asemenea lucruri. În educaţie, 
recompensele pot fi promovările, referintele bune şi repartizarea către 
clasele preferate sau grupurile preferate. Indivizii care controlează sau 
influenţează alocarea acestor beneficii pot determina comportamentul profe- 
sorilor care doresc una sau mai multe dintre aceste recompense. De obicei, 
directorul este arbitrul suprem în ceea ce ţine de promovare şi de referinţe, 
deşi sfaturi se cer şi de la şefii de departament sau de la alte persoane care 
deţin cunoştinţele ori informaţia relevantă. Clasele pot fi repartizate de 
directorii de departament. Această formă de putere reprezintă un mod de 
control asupra profesorilor debutanţi, însă nu prea are efect major asupra 
celor care aleg să ignore recompensele. Controlul recompenselor poate fi 
considerat mai curând autoritate decât influenţă atunci când vine din partea 
liderului care acţionează în capacitatea sa oficială. 

. Puterea de coerciţie. Imaginea în oglindă a controlului recompenselor poate 
fi puterea de coerciţie. Aceasta implică abilitatea de a impune îndeplinirea 
unei cerinţe sau rugăminţi. Constrângerea este susţinută de ameninţarea cu 
sancţiuni. „Puterea de coercitie vine din abilitatea de a constrange, de a 
bloca, de a interfera sau de a pedepsi” (Bolman si Deal, 1991: 196). 
Directorii pot exercita puterea absolută prin ameninţarea de a nu oferi o 
referinţă bună pentru aplicaţii externe sau amenințând persoanele aflate in 
situaţia de a fi promovate. În anumite circumstanţe, constrângerea poate fi 
folosită împreună cu controlul recompenselor pentru a manipula compor- 
tamentul celorlalţi. Această combinaţie poate avea un efect nedorit puternic 
asupra personalului şi poate fi un factor latent în toate şcolile şi colegiile. 
Wallace şi Hall (1994: 33) analizează legitimitatea unor acţiuni atât de 
manipulative: „Sugerăm că acţiunea (...) este manipulativă oriunde există 
o încercare conştientă de a influenţa evenimentele prin metode care nu sunt 
explicite ; sau acolo unde este ilegitimă, fie ea vizibilă sau nu”. 

. Controlul resurselor. Controlul asupra distribuţiei resurselor poate fi o sursă 
de putere importantă în instituţiile educaţionale, în special în şcolile şi 
colegiile cu management autonom. Deciziile asupra alocării resurselor sunt 
deseori cele mai importante aspecte ale procesului politic în asemenea 

organizaţii. Resursele includ încasările şi finanţarea de capital, dar şi resursele 
umane şi cele materiale, cum ar fi personalul şi echipamentele. Controlul 
acestor resurse poate oferi putere asupra acelor oameni care doresc să le 
dobândească. Există o competiţie între grupurile de interese pentru resurse 
adiţionale, iar succesul sau eşecul în dobândirea unor finanţe, personal şi 
alte resurse este un indicator al puterii relative a indivizilor şi grupurilor : 


Managementul resurselor este (...) un proces micropolitic, ce oferă o arenă în care 
participanţii concurează pentru resursele care le vor permite să dezvolte programe 
de activitate ce întruchipează valorile lor, îndeplinesc interesele lor şi dau legitimitate 
activităţilor în care sunt angrenati (Simkins, 1998: 110). 


Deşi aceste forme de putere pot fi considerate cele mai importante, Bolman 
şi Deal (1991), Handy (1993) şi Morgan (1997) identifică alte câteva surse, 
printre care : 


e puterea fizică; 

e dezvoltarea alianțelor şi reţelelor ; 

e accesul şi controlul agendelor ; 

e controlul intelesurilor şi simbolurilor ; 

e controlul graniţelor; 

e genul şi managementul relaţiilor dintre sexe. 


Luând în considerare toate aceste surse ale puterii, se ajunge la concluzia 
că directorii deţin resurse substanţiale de autoritate şi influenţă. Ei au capacitatea 
de a determina multe decizii instituţionale şi de a afecta comportamentul 
colegilor lor. Totuşi, nu au puterea absolută. Alţi lideri şi membri ai personalului 
au de asemenea putere, ce vine, în principal, din calităţile lor personale şi din 
expertiză, deşi Young şi Brooks (2004) arată că profesorii cu jumătate de 
normă, de exemplu, sunt deseori marginalizati. Aceste alte surse de putere pot 
acţiona ca o contrapondere la autoritatea pozitionala a directorului şi la controlul 
acestuia asupra recompenselor. 


Strategii politice în educaţie 


Liderii din educaţie pot adopta una sau mai multe strategii politice în vederea 
menţinerii sau extinderii controlului lor sau pentru a asigura un rezultat 
favorabil al procesului de luare a deciziilor. Folosind resurse semnificative ale 

puterii, ei sunt deseori capabili să asigure susţinerea sau conformarea la punctul 
lor de vedere. Hoyle (1986: 140-146) subliniază câteva dintre cele mai 
semnificative strategii : 


1. Divide si cucereşte. Aceasta poate însemna directori care aranjează ,,intelegeri” 
separate cu indivizii sau departamentele, de exemplu, în vederea alocării 
resurselor. 

2. Cooptarea. Aceasta presupune implicarea celor care susţin liderul sau a 
celor a căror potenţială opoziţie trebuie eliminată. Poate fi folosită pentru 
a implica un anumit individ în procesul de luare a deciziilor sau poate fi o 
încercare de a manipula rezultatul. 

3. Înlocuire. Aceasta se întâmplă atunci când o problemă aparentă este folosită 
pentru a masca scopul real al participantului. Un exemplu bun este atunci 
când interesele personale, cum ar fi statutul, sunt prezentate ca fiind 
„profesionale”. Aceasta se poate întâmpla atunci când directorii de departament 
pledează pentru mai mult timp alocat obiectului lor. 

4. Controlul informaţiilor. Informatia este o sursă de putere importantă. 
Directorii sunt principalii receptori ai informaţiilor externe, pe care le pot 
folosi pentru a influenţa deciziile. Specialiştii în curriculum pot primi 
informaţii legate de expertiza lor specifică. 

5. Controlul întâlnirilor. Liderii pot fi capabili să controleze rezultatul întâlnirilor 
folosind una sau mai multe dintre următoarele metode : 

a. „măsluind” agenda întâlnirii ; 
. „pierzând” recomandările ; 
„înşelând” membri ai grupului ; 
. „invocând” persoane din exterior ; 
„distorsionând” minutele. 


ono sf 


Modelele politice: obiective, structura, mediu si leadership 


Obiective 


Modelele politice diferă fata de abordările formale sau colegiale prin faptul 
că se axează pe obiectivele subunitatilor sau grupurilor mai largi de indivizi, 
nu neapărat pe obiectivele instituţiei în sine. Ball (1987: 11) afirmă că accentul 
pus pe scopurile organizaționale in mare parte din literatură este o „denaturare 


majoră” şi că preferă să evidentieze diversitatea scopurilor organizaţiei, cum 
face şi Caffyn (2010). 

Aceste modele presupun că grupurile îşi promovează interesele sub forma 
unor scopuri care sunt urmărite în cadrul instituţiei. Presupunerea colegială 
că există înţelegere asupra scopurilor organizaţiei este contestată de politologi, 
care afirmă că nu există un asemenea consens: „Presupunerea unui consens 
(...) are o validitate limitată în aproape toate tipurile de organizaţii” (Ball, 
1987: 11). 

Şcolile şi colegiile au scopuri multiple, ce reflectă variatele grupuri de 
interese. Aceste grupuri fac eforturi să-şi promoveze propriile obiective ca 
fiind scopurile oficiale ale instituţiei. Inevitabil, scopurile diferitelor grupuri 
sunt uneori în conflict unele cu altele, deoarece axarea pe un anumit obiectiv 
ar putea fi în detrimentul altuia : „Scopurile pot fi în mod inerent în conflict 
şi (...) aceste conflicte vor deveni evidente atunci când scopurile capătă o 
formă specifică, în termeni de pedagogie sau curriculum” (Hoyle, 1986: 58). 

Brown, Boyle şi Boyle (2000: 43-44) atrag atenţia asupra riscului ca unele 
contexte colegiale să devină politice. Cercetările lor asupra departamentelor 
din şcolile gimnaziale şi liceale din Anglia sugerează că acestea dezvoltă 
subculturi ce conduc la formularea unor scopuri comune şi permit „valorilor 
şi credințelor comune să crească”, sunt separate de cele ale altor departamente şi 
de valorile echipei de manageri seniori, ceea ce duce, în esenţă, la o structură 
micropolitică. 

Ca rezultat al acestui conflict intergrup, scopurile tind să fie ambigue, 
instabile şi contestate. Bolman şi Deal (1991: 189) subliniază că „scopurile 
organizaționale nu apar ca urmare a unui decret la vârf, ci în urma unui proces 
continuu de negociere şi interacţiune între jucătorii-cheie din orice sistem”. 
Capacitatea de a asigura suportul instituţional pentru obiectivele grupului 
depinde în mod crucial de puterea grupului de interese şi de abilitatea membrilor 
lui de a mobiliza susţinerea altor subunități şi lideri institutionali. Există un 
proces continuu de negociere şi construire de alianţe pentru a acumula îndeajuns 
de multă susţinere pentru obiectivele politicii grupului. Scopurile sunt instabile 
deoarece alianțele se destramă şi noi factori sunt introdusi în procesul de 
negociere. Obiectivele existente pot fi uzurpate de scopurile înaintate de noi 
coaliţii de interese. 

În final, scopurile devin ,,organizationale” în funcţie de resursele de putere 
ce pot fi mobilizate pentru a le susţine. Scopurile celor mai puternice grupuri 
devin obiective organizaționale. 

Structura organizaţională 


Modelele politice presupun că structura organizaţională apare în urma unui 
proces de negociere şi poate face obiectul schimbării, pe măsură ce grupurile 
de interese se duelează pentru poziţii. Abordările formale şi colegiale prezintă 
structura ca pe un aspect stabil al organizaţiei, în timp ce politologii o consideră 
unul dintre elementele nesigure şi conflictuale ale instituţiei. Structura este 
dezvoltată nu atât pentru eficacitate instituţională, aşa cum susţin specialiştii 
în teorii formale, cât pentru a determina căror interese va servi organizaţia : 
„Structurile organizaționale (...) sunt deseori înţelese că fiind produsul si 
reflectia unui conflict pentru control politic (...) structura organizaţională este 
deseori folosită ca instrument politic” (Morgan, 1997: 175-176). 

Şcolile şi colegiile oferă multe ilustrări în care structura este creată sau 
adaptată în urma unei activităţi politice. O echipă de management formată în 
principal din şefi de departament, de exemplu, poate fi văzută ca un instrument 
de susţinere a puterii lor baroniale. Deal (2005: 114) sfătuieşte liderii să 
folosească structura ca pe un instrument politic: „Din punct de vedere politic, 
este un mod prin care liderul îşi consolidează puterea, îşi răsplăteşte aliaţii 
sau îşi pedepseşte oponenții”. 

Hoyle (1986) afirmă că şcolile sunt predispuse în mod deosebit activităţii 
politice datorită structurii lor „hipoconectate” (vezi capitolul 7). Autonomia 
parțială a profesorilor şi autoritatea expertizei lor, împreună cu interesele 
diferitelor subunități conduc la această lărgire structurală şi la răspândirea 
„micropoliticii” : 


Structura fragilă a şcolilor atrage activitatea micropolitică deoarece, deşi directorul 
are un grad ridicat de autoritate şi responsabilitate, autonomia relativă a profesorilor 
şi normele profesiei didactice limitează răspândirea şi sfera acestei puteri (...). 
Deci directorii trebuie să recurgă deseori la strategii micropolitice pentru a face 
lucrurile aşa cum doresc. Însă profesorii nu sunt nici ei lipsiţi de resurse micropolitice 
(Hoyle, 1986: 171). 


Gimnaziile şi liceele din multe ţări experimentează activitatea politică 
datorită structurii lor foarte diferenţiate. În Olanda, de exemplu, există două 
structuri paralele ce reprezintă departamentele diferitelor discipline şi departa- 
mentele de consiliere pentru elevi. Imants, Sleegers şi Witziers (2001 : 290) 
afirmă că acestea sunt „substructuri în conflict”, ce generează tensiune, 
fragmentare şi bariere între profesorii de la diferite discipline. 

Mediul extern 


Modelele politice subliniază importanţa influențelor externe asupra procesul 
intern de luare a deciziilor. Procesul politic include inputuri din partea orga- 
nismelor şi indivizilor externi, care sunt deseori mediate de participanţi interni. 
Sergiovanni (1984) explică natura interacțiunii dintre instituţiile educaţionale 
şi grupurile externe : 


Perspectiva politică este preocupată de dinamica interacțiunii dintre organizaţie şi 
forţele din mediul său extern. Şcolile şi universităţile, de exemplu, sunt văzute ca 
fiind sisteme deschise, şi nu închise, ca părţi integrale ale unui mediu mai larg, şi 
nu ca entităţi izolate de mediul lor extern. Factorii externi sunt diverşi şi cerinţele 
sunt deseori conflictuale. Ca rezultat, există o continuă interacţiune între şcoli şi 
mediul extern (ibid. : 6). 


În această privinţă, abordările politice sunt similare teoriilor sistemelor 
deschise discutate în capitolul 3. Diferenţa principală constă în felul în care 
presiunea exterioară este transpusă în procesul de luare a deciziilor din şcoli 
sau colegii. În modelele formale se presupune că influenţele externe se transmit 
prin directori, a căror cunoaştere a mediului extern le întăreşte autoritatea 
oficială. Modul de interpretare a acestor presiuni de către lideri poate fi un 
element important în procesul de luare a deciziilor. 

În modelele politice se presupune că factorii externi pot fi introduşi de 
diferite grupuri de interese, dar şi de directori. Personalul şcolii sau colegiului, 
ale cărui cursuri sunt vulnerabile din cauza numărului mic de studenţi admişi, 
pot menţiona dovezi din partea angajatorilor ce valorifică cursurile amenințate. 
Aceste presiuni ale mediului se combină cu factorii interni şi se adaugă la 
complexitatea şi ambiguitatea procesului de luare a deciziilor. 

Implicarea diferitelor grupuri care au interese în instituţiile educaţionale 
tinde să fie motivată diferit. Structurile oficiale pot fi preocupate de standardele 
educaţionale sau de „raportul pret-calitate” şi îşi pot exercita autoritatea prin 
director. Grupurile neoficiale urmăresc deseori interese specifice. Angajatorii 
ar dori ca şcolile să le insufle copiilor o anumită trăsătură, în timp ce părinţii 
se axează pe progresul copiilor lor. Aceste presiuni pot fi transmise prin 
personalul implicat în aria ce ţine de interesele respective, nu neapărat prin 
lideri. Lindle (1999), referindu-se la contextul american, indică importanţa 
managementului cerinţelor opuse ale diferitelor grupuri din comunitate : 


Cadrul şcolii este politic şi din cauza numărului tot mai mare de cerinţe adresate 
şcolilor, ce concurează între ele (...). Nimeni nu a spus că educaţia publică este 

uşoară, însă misiunea sa publică şi vizibilitatea în cadrul comunităţii o fac o ţintă 
politică uşoară. Relaţia intimă dintre şcoli şi comunităţi creează micropolitica. Deşi 
contextul şcolii este permanent situat într-o comunitate mai mare, toate comunităţile 
sunt inerent politice (ibid. : 173). 


În multe tări, sindicatele profesorilor au un impact important asupra şcolilor 
şi pot reprezenta un contrapunct la autoritatea oficială a directorilor. Sindicatul 
Democratic al Profesorilor din Africa de Sud (South African Democratic 
Teachers Union - SADTU), de exemplu, are o puternică influenţă asupra 
leadershipului şi managementului şcolii. Bush şi colaboratorii săi (2009) 
raportează că SADTU a asigurat o înţelegere la nivelul Departamentului de 
Educaţie al provinciei Mpumalanga care le permite profesorilor să plece din 
şcoală pentru câteva ore pentru a participa la întâlnirile sindicatului. Directorii 
au fost sfatuiti să se „asigure” că acest lucru nu dăunează orelor, însă acţiunea 
a fost imposibil de realizat, deoarece prea mulţi profesori lipseau. 

Managementul mediului extern este o problemă importantă pentru lideri şi 
participanţii în organizaţiile politice. Controlul „graniţei” dintre şcoli şi mediile 
lor externe este o sursă importantă de influenţă în dezbaterea pe tema politicilor 
şi resurselor. Informaţiile despre opiniile şi predilectiile clienţilor şi grupurilor 
de interese conferă putere : 


Prin monitorizarea şi controlul tranzacţiilor la graniţă, oamenii sunt capabili să 
adune o putere considerabilă (...). Majoritatea oamenilor în poziţii de leadership 
în orice nivel al organizaţiei se pot angrena în acest mod de management al 
graniţelor, ce contribuie, într-un fel, la întărirea puterii lor (Morgan, 1997: 181). 


Hoyle (1999: 217) adaugă că „natura micropoliticilor s-a schimbat odată 
cu permeabilitatea tot mai mare a graniţelor şcolii” - o recunoaştere explicită 
a faptului că, pe măsură ce puterea este tot mai descentralizată către şcoli cu 
management autonom, necesitatea unui management eficient al graniţelor unui 
cadru în esenţă politic creşte. Consiliile de administraţie au un rol politic în 
reprezentarea intereselor comunităţii şi în armonizarea acestora cu scopurile 
şi cultura şcolii. 


Leadership 


Există două fațete principale ale leadershipului în cadrul arenelor politice. 
Prima este cea în care directorul este participantul-cheie în procesul de negociere. 
Liderii au propriile valori, interese şi obiective politice pe care urmăresc să 

le promoveze ca fiind adecvate la întâlniri ale comitetelor şi în situaţii informale. 
Directorii au rezerve substanţiale de putere pe care le pot folosi pentru a-şi 
susţine scopurile, atât personale, cât şi instituţionale. Liderii au de asemenea 
un impact semnificativ asupra naturii procesului intern de luare a deciziilor şi 
pot exercita o influenţă pentru a controla procedurile comitetelor şi ale altor 
grupuri ce iau decizii. West (1999) critică comportamentul politic al directorilor 
britanici, afirmând că deseori aceştia promovează diviziunea în loc să evidentieze 
şcoala ca tot unitar. Acţiunile inadecvate includ: 


e crearea unei animozitati între două grupuri, de exemplu, pentru revizuirea 
rezultatelor examinării publice ; 

e crearea unei competiţii de tipul „câştigi sau pierzi”, de exemplu, în licitarea 
pentru resurse ; 

e izolarea grupurilor de restul şcolii, de exemplu, în munca diferitelor echipe 
de lucru. 


Chiar şi la acest nivel fundamental al înţelegerii micropolitice, liderii din şcoli 
demonstrează prea des o naivitate ce duce deseori la frustrare şi nemulţumire pentru 
o mare parte din personal. A urmări dezvoltarea înțelegerii modului în care interacționează 
formalul şi informalul şi, mai presus de toate, reducerea „ariei de conflict” dintre 
grupuri prin crearea unui angajament faţă de interesele şcolii, în detrimentul celor 
personale, acestea sunt priorităţi pentru liderii din şcoli (West, 1999: 195). 


A doua faţetă a leadershipului se referă la responsabilitatea directorilor 
de a susţine viabilitatea organizaţiei şi de a dezvolta cadrul în care politicile 
pot fi testate şi, în final, în care pot primi aprobarea diferitelor grupuri de 
interese. Pentru a ajunge la rezultate acceptabile, liderii devin mediatori care 
încearcă să creeze coaliţii pentru a susţine politicile. Există un model recurent 
de discuţii cu reprezentanţii blocurilor de putere pentru a asigura o anumită 
punere de acord. Conform lui Bennett (1999), în urma experienţei ei ca 
director în două şcoli din Tasmania, comunicarea este abilitatea-cheie pentru 
liderii politici: 


Este esenţial să petreci timp furnizând părţilor interesate informaţii actualizate prin 
newsletter-uri, materiale promoţionale, relaţii cu publicul şi marketing, în aşa fel 
încât diferitele grupuri de interese din comunitate să înţeleagă ce stă în spatele 
unei decizii sau acţiuni. În cadrul şcolii, dezvoltarea şi menţinerea canalelor de 
comunicare (...) ajută directorul să lucreze cu grupurile de interese (...). Este 
responsabilitatea directorului să creeze oportunităţi pentru dialog educaţional, 


MODELELE POLITICE 137 


invitând oamenii să caute clarificări şi să-şi pună întrebări despre modul sau motivul 
pentru care a avut loc o acţiune sau s-a luat o decizie (ibid. : 199). 


Portin (1998), făcând referire la cercetări din Belgia, Nouă Zeelandă, Marea 


Britanie şi Statele Unite, indică nevoia de a dezvolta „perspicacitatea politică” 
drept parte a pregătirii anterioare preluării funcţiei şi din timpul funcţiei : 


Perspicacitatea politică nu trebuie privită depreciativ drept o formă manipulatoare sau 
dominantă de putere poziţională. În schimb, abilităţile necesare pentru aceasta sunt 
o înţelegere profundă a dimensiunii micropolitice în administrarea organizaţională, 
procesul prin care interesele şi valorile părţilor implicate sunt exprimate şi abilitatea 
de „a auzi” ce se întâmplă în mediul înconjurător pentru a putea lua decizii la faţa 
locului pe baza informaţiilor (ibid. : 386). 


Bolman şi Deal (1991) rezumă câteva dintre problemele din acest subcapitol, 


recomandând patru „reguli” pentru liderii politici : 


Liderii politici clarifică ce vor şi ce pot obţine. Sunt, „mai presus de toate, 
realişti”. 

Liderii politici evaluează distribuţia puterii şi intereselor. Trebuie să „întoc- 
mească o hartă a terenului politic”. 

Liderii politici construiesc legături cu alte părţi interesate în activitatea 
şcolii. „Construiesc relaţii şi reţele de relaţii.” 

Liderii politici întâi conving, apoi negociază şi folosesc constrângerea doar 
dacă este necesar. Puterea trebuie să fie folosită „judicios”. 


Deal (2005: 110) afirmă că „organizaţiile doresc lideri care sunt maeştri 


politici”, pentru a conduce o lume „fragmentată cultural”, în timp ce Cassidy 
şi colaboratorii săi (2008) sugerează că „liderii trebuie să armonizeze o 


multitudine de scopuri”. 


Leadershipul tranzactional 


Modelul de leadership cel mai apropiat de micropolitică este cel al leadershipului 
tranzactional. Acesta este deseori pus în contrast cu modelul leadershipului 
transformational, examinat în capitolul 4. Miller şi Miller (2001) explică aceste 
fenomene înrudite : 

Leadershipul tranzactional este leadershipul în care relaţiile cu profesorii sunt 
bazate pe un schimb de resurse ce au valoare. Pentru profesor, interacţiunea dintre 
administratori şi profesori este de obicei episodică, de scurtă durată şi limitată la 
tranzacţia de schimb. Leadershipul transformational este mai puternic şi mai 
complex şi are loc atunci când unul sau mai mulţi profesori se angrenează împreună 
într-un asemenea mod, încât administratorii şi profesorii se ridică reciproc la 
niveluri tot mai înalte de angajament şi dedicare, motivaţie şi moralitate. Prin 
procesul de transformare, motivele liderului şi ale celui care îl urmează se unesc 
(ibid. : 182). 


Definiţia lui Miller şi Miller (2001) se referă la leadershipul tranzactional 
ca proces de schimb, în timp ce Judge şi Piccolo (2004: 755) adaugă că liderii 
tranzactionali „se concentrează asupra schimbului potrivit de resurse”. Schimbul 
este o strategie politică unanim recunoscută a membrilor organizaţiilor. Directorii 
deţin autoritatea ce vine ca urmare a poziţiilor lor de lideri formali ai instituţiei. 
Ei deţin de asemenea puterea sub forma unor recompense-cheie, cum ar fi 
promovarea în funcţie sau recomandările. Totuşi, directorul are nevoie de 
cooperarea personalului pentru a asigura un management eficient al şcolii. Un 
schimb poate asigura beneficii pentru ambele părţi ale angajamentului. 

Judge şi Piccolo (2004 : 755) afirmă că există trei dimensiuni ale leadershipului 
tranzactional : 


e Recompensa circumstanţială. Măsura în care liderul creează schimburi 
constructive cu cei care îl urmează. 

e Managementul prin excepţie - activ. Liderii activi îi monitorizează pe cei 
care îi urmează, anticipează problemele şi întreprind acţiuni de corecție. 

e Managementul prin excepţie - pasiv. Liderii pasivi aşteaptă până când 
comportamentul cauzează probleme pentru a lua măsuri. 


Bolivar şi Moreno (2006) fac observaţii asupra leadershipului în Spania, 
unde directorii sunt aleşi de profesori şi de comunitate. În ciuda aparentei 
legitimitati democratice a acestui proces, autorii afirmă că directorii sunt într-o 
„permanentă tranzacţie” cu colegii, iar un asemenea proces împiedică schimbarea. 

Principala limitare a leadershipului tranzactional este că nu angrenează 
personalul dincolo de câştigurile imediate ce vin în urma tranzacţiei. Aşa cum 
sugerează definiţia lui Miller şi Miller, el nu produce un angajament pe termen 
lung fata de valorile şi viziunea promovate de liderii şcolii. Totuşi, Bass (1998 : 
11) subliniază că liderii folosesc deseori şi abordările transformationale, şi pe 


MODELELE POLITICE 139 


cele tranzacţionale : „Onorarea consecventă a înțelegerilor tranzactionale creează 
încredere, dependenţă şi percepţia de consecvență a liderilor ale celor care îi 
urmează, acestea fiind baze ale leadershipului transformational”. Judge şi 
Piccolo (2004: 765) concluzionează că „leadershipul transformational şi cel 
tranzactional sunt atât de asemănătoare, încât este dificil să separi efectele lor 
unice”. 


Limitările modelelor politice 


Modelele politice sunt în principal descriptive şi analitice, în timp ce majoritatea 
celorlaltor teorii tind să fie normative. Atenţia asupra intereselor, conflictelor 
dintre grupuri şi puterii oferă o interpretare validă şi persuasivă a procesului 
de luare a deciziilor în şcoli şi colegii. Profesorii şi managerii recunosc deseori 
aplicabilitatea modelelor politice în propriile şcoli şi colegii. Totuşi, aceste 
teorii au cinci limitări majore : 

1. Modelele politice sunt ancorate atât de puternic în limbajul puterii, conflictului 
şi manipulării, încât neglijează alte aspecte standard ale organizaţiilor. 
Există puţine încercări de a discuta diferitele procese de management sau 
de a recunoaşte faptul că organizaţiile operează, în majoritatea timpului, 
după rutina unor proceduri birocratice. Atenţia este axată pe formularea 
politicilor şi mai puţin pe implementarea acestora. Perspectivele politice 
subestimează probabil importanţa structurii organizaționale considerând drept 
constrângere asupra naturii activităţii politice. Astfel, rezultatele negocierii 
sunt susţinute sau pot să dispară în cadrul structurii autorităţii formale a 
şcolii sau colegiului. Bolman şi Deal (1991: 238) afirmă că „perspectiva 
politică este atât de concentrată asupra politicii, încât subestimează importanţa 
proceselor raţionale şi colaborative”. 

2. Modelele politice evidenţiază influenţa grupurilor de interese asupra procesului 
de luare a deciziilor şi dau puţină atenţie nivelului instituţional. Se presupune 
că organizaţiile sunt fragmentate în grupuri care îşi urmăresc propriile 
scopuri independente. Aceste subunități concurează pentru a stabili supremaţia 
obiectivelor politicii lor şi pentru a asigura susţinerea lor în cadrul instituţiei. 
Acest aspect al modelelor politice poate fi inadecvat pentru majoritatea 
şcolilor primare din Anglia, ce nu au o structură departamentală sau un alt 
aparat care ar putea deveni un punct central al activităţii politice. Nivelul 
instituţional poate fi în centrul atenţiei pentru personalul din aceste şcoli, 

invalidând ideea de fragmentare în grupuri de interese evidenţiată de modelele 
politice. 


. În cadrul modelelor politice se evidenţiază prea mult conflictele şi se 


neglijează posibilitatea de colaborare profesională ce duce la efecte general 
acceptate. Presupunerea că personalul este mereu angrenat într-o urmărire 
calculată a propriilor interese subestimează capacitatea profesorilor de a lucra 
în armonie alături de colegii lor în beneficiul elevilor şi studenţilor lor. 
Axarea pe putere ca factor prioritar al rezultatelor nu poate fi în totalitate 
adecvată unei profesii atât de cerebrale precum cea de profesor. În multe 
situaţii, personalul poate fi angrenat în dezbateri sincere privind cele mai 
bune rezultate pentru şcoală, şi nu neapărat în evaluarea fiecărei probleme 
în termeni de avantaje personale şi de grup: „Cadrul [politic] este cinic şi 
pesimist din punct de vedere normativ. El exagerează inevitabilitatea unui 
conflict şi subestimează potenţialul unei colaborări eficiente” (Bolman şi 
Deal, 1991: 238). 


. Modelele politice sunt considerate, in principal, teorii descriptive sau 


explicative. Susţinătorii lor afirmă că aceste abordări sunt descrieri realiste 
ale procesului de luare a deciziilor din şcoli şi colegii. Spre deosebire de 
modelele colegiale, aceste teorii nu se doresc a fi normative sau idealiste. 
Nu există nicio sugestie conform căreia profesorii ar trebui să-şi urmărească 
propriul interes, ci doar o evaluare, bazată pe observaţii, ce dovedeşte că 
modul lor de a se comporta este consecvent cu perspectiva politică. Totuşi, 
aspectele mai puţin atractive, sau „partea întunecată” (Cranston, 2008 : 
16) a modelelor politice, conduc la perspectiva că ele sunt „greşite în sine” 
(Caffyn, 2010: 324). 


Amoralitatea ce deseori caracterizează perspectivele politice ridică întrebări asupra 
valorilor. În ce măsură ratifică şi sanctifică câteva dintre cele mai puţin umane şi 
mai neplăcute aspecte ale sistemelor organizaționale perspectiva politica, chiar şi 
atunci cand se pretinde a fi doar o simplă descriere a realității? (Bolman şi Deal, 
1984: 146). 


Morgan (1997: 212) adaugă că axarea pe cinism şi egoism poate creea 
ideea că trebuie să existe învingători şi învinşi şi „efectul este de a reduce 
abordările politice pot părea „manipulatoare, nesincere şi distructive”, însă 
avertizează că puterea şi conflictul sunt „consecinţe naturale ale activităţii 
cooperative”. 

5. Modelele politice oferă perspective valide pentru funcţionarea şcolilor şi 
colegiilor, însă este deseori dificil să discernem între ce constituie comportament 
politic şi ce poate fi o activitate tipic birocratică sau colegială. Interpretarea 
proceselor la nivelul grupului ca fiind fie „colegiale”, fie „politice” este 
dificilă. Cercetarea lui Campbell şi Southworth (1993: 77) asupra şcolilor 
primare ilustrează acest aspect: „Ar fi simplist să afirmăm că directorii 
din şcolile colaborative controlează ceea ce se întâmplă acolo, însă ei 
exercită în mod sigur o influenţă deosebită şi îşi folosesc uneori puterea în 
mod direct (...) directorii (...) au demonstrat o dimensiune micropolitică 
a colegialitatii”. 


Concluzie: sunt modelele politice valide? 


Hoyle (1986: 1999) face distincţie între teoria pentru înţelegere, un instrument 
pentru cercetători, profesori şi studenţi, şi teoria pentru acţiune, o sursă de 
îndrumare pentru practica managementului. Modelele politice sunt importante în 
dezvoltarea înţelegerii modului în care funcţionează instituţiile educaţionale. Ele 
oferă descrieri bogate şi analize persuasive ale evenimentelor şi comportamentului 
din şcoli şi colegii. Recunoaşterea explicită a intereselor ca principali factori 
de motivare pentru acţiune este validă. Acceptarea faptului că interesele ce 
concurează între ele pot conduce la conflict şi că puterea diferenţială determină, 
în final, rezultatul este un element persuasiv în analiza instituţiilor educaţionale : 
„Modelul de interese, conflict şi putere (...) oferă un mod practic şi sistematic 
de înţelegere a relaţiei dintre politică şi organizaţie şi evidenţiază rolul-cheie 
al puterii în determinarea rezultatelor politice” (Morgan, 1997: 209). 

Bolman şi Deal (1991) afirmă că modelele politice surprind câteva dintre 
caracteristicile esenţiale ale instituţiilor : 


Cadrul politic este singura descriere realistă a organizaţiilor (...). Cadrul politic 
afirmă că puterea şi politica sunt elemente centrale ale organizaţiilor şi nu pot fi 
ascunse sub preş. Această perspectivă reprezintă un antidot puternic la raționalitatea 
antiseptică ce este prezentă uneori în analiza structurală (ibid. : 237). 


Pentru mulţi profesori şi lideri din şcoli, modelele politice sunt adecvate 
experienţei lor profesionale de zi cu zi şi oferă un ghid de „teorie pentru 
acţiune”. Bennett (1999), directoarea unei şcoli din Tasmania, arată cum 
politicile au influenţat practica în şcolile în care a lucrat: 

Micropoliticile există în şcoli. Este important să luăm în considerare cum se 
manifestă acestea şi trebuie să mergem mai departe fără să mai spunem că diviziunile 
sunt create doar de ciocnirile dintre personalităţi sau de neînţelegeri. Trebuie să 
înţelegem că personalul are diferite viziuni asupra lumii, că putem vedea politicile 
din diferitele grupuri din şcoală şi, dacă putem recunoaşte actorii şi putem determina 
cu ce se confruntă aceştia, aceasta va influenţa modul în care directorii, ca lideri, 
comunică, colaborează şi stabilesc diferitele căi de acţiune (ibid. : 200). 


Lindle (1999: 176), un director de şcoală din Statele Unite, face o afirmaţie 
similară referitoare la politica în acţiune, spunând că este o caracteristică răspândită 
în şcoli: 


Educaţia este un teren contestat în mod evident de comunităţi şi guverne, profesori, 
părinţi şi administratori. Şcolile au devenit arene politice în acest context. Studiul 
micropoliticilor tine de supraviețuirea liderilor din şcoli şi a altor educatori (...). 
Nu numai că studiul micropoliticilor este inevitabil, recomandat şi de neocolit, dar 
pentru majoritatea liderilor din şcoli este şi o cerinţă ocupationala inerentă. 


În ceea ce priveşte înţelegerea şi acţiunea, modelele politice au multe de 
oferit pentru ca natura managementului în şcoli şi colegii să fie conştientizată 
şi apreciată. Politologii atrag atenţia asupra importanţei grupurilor ca influenţă 
posibilă asupra formulării politicilor. Concentrarea asupra conflictului poate fi 
exagerată, însă este importantă ca o contrapondere a tendinței spre armonie 
idealistă din modelele colegiale. Ideea că neintelegerea va fi rezolvată in final 
de puterea relativă a participanţilor este de asemenea o contribuţie persuasivă 
pentru înţelegere şi practică în instituţiile educaţionale. Modelele politice oferă 
perspective valoroase pentru funcţionarea şcolilor şi colegiilor, însă trebuie să 
fie luate în considerare alături de modelele formale şi colegiale. 

Capitolul 6 


Modelele subiective 


Caracteristicile principale ale modelelor subiective 


Modelele subiective vizează indivizii din cadrul unei organizaţii şi mai puţin 
instituţia propriu-zisă ori subunitățile acesteia. Individul este plasat în centrul 
organizaţiei. La baza acestei perspective se află ideea că fiecare persoană are 
o percepţie subiectivă şi selectivă asupra organizaţiei. Evenimentele şi situaţiile 
au sensuri diferite pentru fiecare dintre cei care îşi desfăşoară activitatea în 
instituţie. Organizațiile sunt conturate ca unităţi complexe ce reflectă nume- 
roasele sensuri şi percepții ale tuturor indivizilor din cadrul lor. Organizațiile sunt 
constructe sociale, în sensul că rezultă din interacţiunea participanţilor lor. 
Sunt mai degrabă manifestări ale valorilor şi convingerilor indivizilor decât 
suma realitatilor concrete prezentate în modelele formale. Definiţia de mai jos 
surprinde elementele principale ale acestor abordări. 


Modelele subiective presupun că organizaţiile sunt creaţiile oamenilor din 
interiorul lor. Se crede că participanţii interpretează situaţiile în moduri 
diferite, iar aceste percepții individuale rezultă din contextul personal şi 
valorile proprii. Organizațiile au sensuri diferite pentru fiecare dintre membri 
şi există doar în experienţa acestora. 


Hermes (1999: 198) oferă o definiţie similară în demersul de transpunere 
a modelelor subiective în contextul învăţământului superior din Germania, 
folosind termenul ,,constructie” pentru a se referi la interpretarea evenimentelor. 
„Teoriile subiective presupun că fiinţele umane sunt autonome şi reflexive, 
construind în mod activ lumea din jurul lor.” 

Modelele subiective includ abordările fenomenologice şi interactioniste. Desi 
aceste perspective nu sunt identice, ele sunt totuşi suficient de asemănătoare pentru 
a fi analizate împreună, fiind utilizate alternativ în literatura de specialitate 
(Innes-Brown, 1993). Hoyle (1986) defineşte fenomenologia şi explică legăturile 
acesteia cu interactionismul : 

[Aceste] perspective au în comun anumite caracteristici care constituie un mod 
diferit de percepţie a realităţii sociale (...). Abordarea fenomenologică dă prioritate 
oamenilor şi acţiunilor desfăşurate de aceştia. Lumea socială este alcătuită, esential- 
mente, din oamenii care interacționează, negociind modele de relaţii şi construind 
o viziune asupra lumii (ibid. : 10). 


Modelele subiective au luat amploare în managementul educaţional în urma 
studiilor realizate de Thomas Greenfield în anii 1970 şi 1980. Greenfield a 
fost preocupat de câteva aspecte ale teoriei sistemelor, pe care o considera 
modelul dominant al organizaţiilor cu profil educaţional. Autorul susţine că 
teoria sistemelor este „o teorie greşită”, criticând-o pentru că pune accentul 
pe ideea de instituţie ca realitate concretă : 


Cele mai multe teorii ale organizaţiilor simplifică radical natura realităţii cu care 
se confruntă. Tendința de a percepe organizaţia ca pe o entitate unică, cu viata 
proprie, separată de percepțiile şi convingerile oamenilor care o compun ne lasă 
orbi în fata complexităţii şi a varietatii de organizaţii pe care oamenii le creează 
în jurul lor (Greenfield, 1973: 571). 


Critica lui Greenfield la adresa teoriei convenţionale (în mare parte, birocratică) 
este tranşantă într-un articol publicat în 1986 pe tema „declinului şi diminuării 
aspectelor ştiinţifice în managementul educational” : 


Avem o ştiinţă a administraţiei centrată exclusiv pe fapte, fără a avea în vedere 
pasiunile sufletului uman, slăbiciunile, convingerile, speranţa, voinţa, mila, 
deşertăciunea, altruismul, curajul, viciile şi virtutea (...) [ea] priveşte doar spre 
sine, autoiluzionându-se, autodistrugându-se, plictisitoare am putea spune (Greenfield, 
1986: 61). 


Studiile lui Greenfield au avut un impact semnificativ asupra dezvoltării 
teoriei managementului educational, după cum sugerează Hodgkinson (1983 : 
x): „Administraţia educaţională ca disciplină nu poate fi înţeleasă pe deplin 
fără o prealabilă familiarizare cu ideile lui Thomas Barr Greenfield”. Greenfield 
este asociat cu aplicarea teoriilor subiective la nivelul unităţilor de învăţământ, 
o mare parte dintre contribuţiile teoretice apartinandu-i sau venind dinspre cei 
pe care i-a stimulat ori i-a provocat. Potrivit afirmațiilor lui Evers şi Lakomski 
(1991: 97), „Nicio organizaţie nu poate fi înţeleasă pe deplin fără o minimă 
raportare la subiectivitatea umană, la interpretările atribuite de oameni atât 
propriilor acţiuni, cât şi celor întreprinse de alţii”. 


MODELELE SUBIECTIVE 147 


Modelele subiective au următoarele trăsături principale : 


1. Pun în centru mai curând convingerile şi percepțiile individualităților umane 

care compun organizaţia decât instituţia sau grupurile de interese din cadrul 
acesteia. În timp ce modelele formale sau colegiale au în vedere instituţia 
în ansamblu, iar modelele politice pun accent pe subgrupuri, în inima 
teoriilor subiective şi fenomenologice se află individul. Modelele subiective 
„pun în centru individul şi aduc în prim-plan perspectivele individuale” 
(Hermes, 1999: 198). 
Vorbind despre şcoli şi colegii, teoreticienii modelelor subiective fac referire 
la diferitele valori şi aspirații ale fiecărui profesor, elev sau membru al 
personalului auxiliar. Fiecare dintre aceştia percepe instituţia dintr-un unghi 
diferit, trecând fiecare eveniment sau situaţie prin filtrul propriilor experienţe 
şi motivații. Ribbins şi colaboratorii săi (1981) susţin că: 


Şcoala nu reprezintă aceeaşi realitate pentru toţi profesorii. Fiecare profesor adaugă 
o perspectivă şcolii şi locului său în şcoală, aceasta fiind, într-o anumită măsură, 
unică. Există atâtea realităţi câţi profesori sunt (ibid. : 170). 


Centrarea pe indivizi în detrimentul organizaţiei reprezintă o diferenţă 
fundamentală între modelele subiective şi cele formale şi creează ceea ce 
Hodgkinson (1993) consideră a fi o prăpastie insurmontabilă : 


Tensiunea dintre individ şi organizaţie (...) naşte mai mult decât un conflict 
dialectic. Ar putea fi, la fel de bine, o schismă, o Mare Diviziune, un abis. O 
întâmplare nu poate da naştere unei valori, iar un individ nu poate deveni niciodată 
o colectivitate (ibid. : xii). 


Strain (1996) îşi asumă un alt punct de vedere, indicând interdependenta 
dintre sensurile individuale şi cele colective : 


Lumea socială, în care educaţia reprezintă o componentă instituţională, cuprinde 
(...) individul şi (...) colectivitatea. Relaţia dintre aceste două elemente este de natură 
reflexivă (...). Individul, în virtutea capacităţii de proiecţie şi a puterii de a crea 
sensuri, nu poate da coerenţă acţiunilor sale izolat de colectivitatea ordonată simbolic 
(...) însă nici individul, nici colectivitatea nu pot fi privite ca două entităţi aflate in 
raport de subordonare sau determinându-se reciproc (ibid. : 51). 


2. Modelele subiective au în vedere sensurile atribuite evenimentelor de 
indivizii din cadrul organizaţiilor. Se pune accent pe interpretarea individuală 

a comportamentului şi mai puţin pe situaţii şi acţiuni propriu-zise. Aşa cum 
afirmă Greenfield (1975: 83), „organizaţiile trebuie înţelese în termeni de 
percepții individuale asupra comportamentului în cadrul acestora”, şi nu in 
baza observaţiilor externe asupra acestor comportamente. Se presupune că 
oamenii oferă interpretări diferite aceluiaşi eveniment : 


Un eveniment nu este important prin şirul faptelor, ci prin semnificaţia sa. Între 
evenimentele şi sensurile acestora există o legătură fragilă : acelaşi eveniment poate 
avea sensuri diferite pentru oameni diferiţi ca urmare a modului particular de filtrare 
a experienţei de către fiecare dintre aceştia (Bolman şi Deal, 1991: 244). 


Pentru a explica orice fenomen social este necesară o ancorare prealabilă 
în sensurile subiective pe care actorii relevanti i le pot atribui (Best et al., 
1983: 58). 

La nivelul şcolilor pot exista diferenţe de interpretare între directori şi restul 
personalului, rezultând sensuri divergente pentru acelaşi eveniment. Hoyle 
(1981: 45) atrage atenţia asupra unui exemplu familiar pentru astfel de 
discrepanțe : 


Când un director vorbeşte despre propria-i [sic ! ] şcoală în contexte publice, profesorii 
remarcă adesea că nu recunosc locul la care se face referire şi, pentru că această 
viziune asupra realităţii este diferită de cea a directorului, ia naştere suspiciunea că 
liderul oferă o imagine intenţionat distorsionată. Dar, din perspectivă fenomenologică, 
avem de-a face cu două realităţi antitetice, directorul şi profesorii văd lumea în mod 
diferit, fiecare dintre perspective fiind, de fapt, legitimă (ibid. : 45). 


Această situaţie ilustrează ideea că şcoala sau colegiul pot fi conceptualizate 
diferit de fiecare dintre indivizii sau grupurile din cadrul organizaţiei. Aceşti 
participanţi construiesc o realitate prin prisma propriilor interese şi orice 
intersectare a perspectivelor poate rezulta din caracterul comun al intereselor 
lor (Hoyle, 1986). 

Din acest punct de vedere, există anumite similarități între teoria subiectivitatii 
şi cultura organizaţională. Cultura este de asemenea un rezultat al sensurilor 
şi valorilor oamenilor din şcoli şi colegii. „Cultura este un concept complex, 
dacă nu chiar ambiguu. În sensul cel mai larg, ea reprezintă un mod de a construi 
realitatea, iar diferitele culturi sunt pur şi simplu construcţii alternative ale 
realităţii” (Prosser, 1999: xii). Diferenţa principală dintre aceste două 
concepte este că modelele subiective au în vedere sensurile individuale, 
în timp ce modelul cultural presupune că aceste sensuri se unesc pentru a 

crea o cultură organizaţională distinctă la nivelul fiecărei şcoli sau subunități. 
Vom trata mai îndeaproape conceptul de cultură în capitolul 8. 

3. Sensurile diferite atribuite situaţiilor de diverşii participanţi sunt produsele 
valorilor, contextului personal şi ale experienţelor proprii. Astfel, interpretarea 
evenimentelor depinde de convingerile fiecărui membru al organizaţiei. 
Holmes (1986) susţine că dezvoltarea unei teorii a managementului educaţional 
în afara sistemului de valori este „bizară”. 


Lipsa unui consens în privinţa scopului şcolilor primare şi secundare impune cu 
atât mai mult necesitatea de a avea un cadru coerent de scopuri şi valori. Ideea 
contemporană conform căreia şcolile pot funcţiona într-un mediu lipsit de valori 
discreditează profesiunile asociate educaţiei şi mai ales segmentul administrativ 
(ibid. : 80). 


Allix (2000 : 13) observă că separarea faptelor obiective de valorile subiective 

„a avut un impact profund asupra teoretizării administraţiei educaţionale”. 

Branson (2007 : 226) adaugă că valorile liderilor se află în strânsă legătură 

cu acţiunile pe care le întreprind aceştia. În urma studiilor legate de 

directorii de şcoală primară din Queensland, autorul afirmă că „liderii 
autentici” trebuie să conştientizeze propriile valori. 

Strain (1996: 59) afirmă că „alegerea (...) este întotdeauna un demers 

subiectiv”, identificând trei tipuri de convingeri pe parcursul studiului 

asupra modului în care indivizii aleg : 

a. convingeri despre lume; cum funcţionează aceasta şi cum ar trebui să 
funcţioneze ; 

b. convingeri despre situaţia particulară a celui care optează; ce este 
realizabil şi dezirabil prin raportare la o serie de acţiuni ce pot fi 
efectuate ; 

c. convingeri privind o gamă de rezultate dezirabile (ibid. : 54). 

Deşi conducerea organizaţiei în baza unor valori este intens promovată, 

este dificil pentru liderii acestora să-şi substituie propriile valori cu cele 

ale autorităţilor naţionale din domeniul educaţiei. În Anglia, de exemplu, 
directorii îşi desfăşoară activitatea într-un cadru centralizat (Bottery, 

2001). 


Scopul liderilor de a acţiona conform propriilor valori este limitat de autoritatea 
centrală. Dezacordul poate atrage sancţiuni din partea Oficiului pentru Standarde 
în Educaţie (OFSTED). Liderii sunt liberi să-şi urmeze propriile valori doar atâta 
vreme cât acestea concordă cu cele guvernamentale (Bush, 2008: 278). 

Greenfield (1979) afirmă că teoriile formale fac greşeala de a trata sensurile 
atribuite de lideri drept realităţi obiective ale organizaţiei : 


Viaţa din organizaţii abundă în ideologii antagonice (...). S-a întâmplat prea 
frecvent în trecut ca teoria organizaţiilor şi a administraţiei (...) să îşi asume poziţii 
în confruntările ideologice purtate de-a lungul evoluţiei sociale şi să prezinte drept 
„teorie” un set de valori dominante, punctele de vedere ale celor aflaţi la conducere, 
ale elitelor şi ale administratorilor acestora (ibid. : 103). 


Un posibil efect al sensurilor diferite atribuite evenimentelor poate fi 
conflictul dintre participanţi. Din acest punct de vedere, modelele subiective 
pot prelua unele dintre caracteristicile teoriilor politice. Acolo unde sensurile 
coincid, indivizii se pot constitui în grupuri, angajându-se într-un compor- 
tament politic orientat spre atingerea unor obiective. Greenfield (1986: 72) 
leagă conflictul de diferenţele între valori: „Conflictul este endemic la 
nivelul organizaţiilor. Acesta ia naştere atunci când diferiţi indivizi sau 
grupuri susţin valori diferite sau atunci când trebuie alese valori acceptate, 
însă incompatibile. Directorii sunt identificaţi cu seturi de valori pe care le 
impun”. În cadrul modelelor subiective, conflictul este perceput ca fiind 
produsul valorilor antitetice. Cu toate acestea, conflictul este doar unul 
dintre posibilele rezultate, şi nu o regulă. Se poate deduce mai curând că 
sensurile sunt nuantate la nivel personal, adesea subtil, şi se supun valorilor 
şi experienţelor participanţilor. 


. Modelele subiective consideră că structura este un produs al interacțiunilor 


umane, şi nu ceva fix, prestabilit. Organigramele specifice modelelor 
formale sunt considerate ficțiuni prin prisma faptului că acestea nu pot 
prezice comportamentul indivizilor. Teoreticienii subiectivismului resping 
ideea că oamenii trebuie să se conformeze structurii organizaţiei, când, de 
fapt, aceasta este o rezultantă a acţiunii lor. 

Abordările subiective mută accentul de pe structură pe conduită şi proces. 
Conduita individuală reflectă calităţile personale şi aspiraţiile participanţilor, 
şi nu rolurile formale pe care le ocupă. Greenfield (1980) susţine că natura 
variabilă a comportamentului uman presupune că, la rândul lor, organizaţiile 
sunt supuse schimbării : 


Nu există o realitate fixă a organizaţiilor, ci doar un flux continuu. Organizațiile sunt 
concomitent atât produsul acţiunilor, cât şi cauza acestora. Acţiunile noastre sunt 
fundamentate în experienţele trecutului şi sunt orientate spre experienţe proiectate 
în viitor. Realitatile sociale sunt create şi remodelate in mod constant (ibid. : 40). 

Teoreticienii subiectivismului sunt mai ales critici faţă de modelele care 
atribuie caracteristici „umane” organizaţiilor sau consideră că structura este 
independentă de membrii ei. Din această perspectivă, şcolile şi colegiile 
nu au o existenţă separată de acţiunile şi comportamentul personalului, 
elevilor şi reprezentanţilor comunităţii locale. „Organizațiile există pentru 
a-i deservi pe oameni, şi nu invers” (Bolman şi Deal, 1991: 121). 
Această perspectivă subiectivă asupra semnificației relative a structurii şi 
comportamentului are implicaţii la nivelul managementului organizaţiilor. 
Ea sugerează că ar trebui acordată o atenţie sporită teoriei şi practicii 
motivării personalului, precum şi altor aspecte legate de managementul 
resurselor umane, acordându-se mai puţină importanţă problemelor de 
structură organizaţională. 

5. Abordările subiective evidenţiază importanţa scopurilor individuale, negând 
existenţa obiectivelor organizaționale. Greenfield (1973: 553) adresează 
următoarea întrebare : „Ce tip de organizaţie este aceea care poate avea un 
astfel de scop ?”. Ideea că organizaţiile sunt pur şi simplu produsul interacțiunii 
membrilor săi duce firesc la ideea că indivizii, şi nu organizaţiile, au obiective. 
Descrierea din modelele formale a organizaţiilor, concretizate ca entităţi 
puternice orientate spre un scop, este respinsă. În cadrul acestui model, 
scopurile şi obiectivele sunt individuale, şi nu organizaționale. Cu toate acestea, 
studiul lui Best şi al colaboratorilor săi (1983) asupra consilierii elevilor 
în cadrul şcolii „Rivendell” demonstrează că sensurile individuale s-au 
grupat în cinci perspective mai largi : 

e centrată pe copil; 

centrată pe elev ; 

centrată pe disciplină ; 

centrată pe director ; 

centrată pe obiectul de studiu. 


Această cercetare demonstrează că o distincţie dublă între sensurile organiza- 
tionale şi cele individuale ar putea fi mult prea simplistă, necesitând astfel o 
analiză mai detaliată care să permită conturarea mai multor interpretări. 


Modele subiective şi studii calitative 
Dialectica teoretică dintre modelele formale şi cele subiective este reflectată 


în dezbaterea, adesea vie, dintre pozitivism şi antipozitivism la nivelul studiilor 
din domeniul educaţiei. Studiile pozitiviste aderă, ca modelele formale, la 

abordarea ştiinţifică. Oamenii fac obiectul studiului, iar cunoaşterea ,,stiintifica” 
se obţine prin colectarea unor fapte verificate care sunt, esențialmente, „lipsite 
de valori” şi pot duce la generalizări (Morrison, 2007). ,,Explicatiile au la 
bază descrierea ştiinţifică” (Cohen et al., 2008: 8). Prin contrast, modelele 
subiective au la bază o modalitate de studiu predominant interpretativă sau 
calitativă. Această abordare a cercetării este fundamentată pe experienţele 
subiective ale indivizilor. Scopul principal este de a dobândi o cunoaştere 
profundă a modului în care indivizii creează, modifică şi interpretează lumea 
socială pe care o populează. Are în vedere sensuri şi mai puţin fapte, aceasta 
fiind o diferenţă majoră între cercetarea de tip calitativ şi cea de tip cantitativ. 
Legătura dintre cercetarea calitativă şi modelele subiective este evidentă în 
două definiţii : 


[Cercetarea calitativă] subliniază importanţa experienţei subiective a indivizilor în 
crearea lumii sociale (...). Preocuparea principală este aceea de a înţelege modul 
în care el sau ea se regăseşte. Abordarea îmbracă acum (...) un aspect calitativ 
(Cohen et al., 2000: 7). 


Viaţa fiinţelor umane este trăită şi construită dintr-o perspectivă subiectivă. Pentru 
un antipozitivist, nu se poate contura o realitate obiectivă care să existe în afara 
sensurilor pe care i le atribuie oamenii (...). Aşadar, datele colectate au mai degrabă 
o semnificaţie calitativă decât una cantitativă (Morrison, 2007: 27). 


Principalele trăsături ale cercetărilor interpretative (sau calitative) sunt un 
ecou al celor specifice modelelor subiective : 


1. Ele aduc în prim-plan percepțiile indivizilor, şi nu întreaga organizaţie. 
Perspectiva individuală se află în centrul cercetării de ordin calitativ (Morrison, 
2007: 20). Interviurile, de exemplu, sunt axate pe respondent şi contin 
puţine cadre sau niciunul pentru a permite sensurilor transmise de participanţi 
să predomine. 

2. Cercetarea interpretativă este preocupată de sensuri sau interpretări atribuite 
evenimentelor de participanţi. În centrul acesteia se află interpretarea 
individuală, şi nu situaţiile sau acţiunile propriu-zise. Viaţa este percepută 
dintr-o perspectivă subiectivă. Cohen, Manion şi Morrison (2000: 22) 
susțin întâietatea conştiinţei subiective în cadrul cercetării calitative, afirmând 
că „scopul principal (...) este de a înţelege lumea subiectivă a experienţei 
umane”. 

3. Cercetarea calitativă acordă mare atenţie observaţiei detaliate, conducând 
la o descriere „bogată” şi „profundă” (Morrison, 2007: 27). 

4. Rezultatele cercetărilor sunt interpretate prin prisma teoriilor „consacrate”, 
în contrast cu cercetătorii pozitivişti, care „elaborează teorii generale ale 
comportamentului uman şi [caută] să le valideze prin utilizarea unor metode 
de cercetare tot mai complexe” (Cohen et al., 2000: 23). Modul în care 
cercetătorii antipozitivisti fac uz de teorie este foarte diferit: „Teoria este 
emergentă şi trebuie să decurgă din situaţii particulare ; trebuie să fie 
«înrădăcinată» în date generate de activitatea de cercetare. Teoria nu ar 
trebui să preceadă cercetarea, ci să o urmeze” (ibid. : 23). 


Aşa cum cercetătorii urmăresc percepțiile individuale ale participanţilor, 
liderii şi managerii trebuie să fie conştienţi de nevoile individuale ale colegilor 
şi ale altor beneficiari. Identificarea diferitelor valori şi a motivatiei celor care 
lucrează în şcoli şi colegii sau care colaborează cu aceste instituţii este esenţială 
pentru ca ele să fie conduse şi administrate eficient. 


Modelele subiective: obiective, structură, mediu şi leadership 


Obiective 


Modelele subiective diferă de alte abordări prin faptul că pun accent preponderent 
pe scopurile indivizilor şi mai putin pe obiectivele instituţiei sau ale subunitatilor 
sale. Se pleacă de la premisa că membrii organizaţiilor au propriile ţinte pe 
care caută să le atingă în cadrul instituţiei. Noţiunea de obiective organizaționale, 
centrală în modelele formale şi colegiale, este respinsă. Profesorii şi liderii şcolii 
îşi urmăresc propriile scopuri, deşi directorii, mai ales, ar putea să transfere 
scopurile personale la nivelul întregii şcoli. Adesea însă acestea nu au în vedere 
problemele şcolii în ansamblu, ci reflectă dorinţele personale ale individualitatilor 
care compun echipa. Greenfield (1973: 568) susţine că „mulţi oameni nu au 
scopuri (...) în sensul de finalitdji pe care organizaţia trebuie să le atingă, ci 
mai degrabă au anumite convingeri despre ceea ce este corect să faci într-o 
organizaţie” (subliniere în original). 

Negarea conceptului de scopuri organizaționale creează o serie de dificultăţi, 
deoarece profesorii sunt de obicei conştienţi de scopurile şi obiectivele şcolii 
în care îşi desfăşoară activitatea. O mare parte din personalul didactic confirmă 
existenţa unor scopuri generale, precum a-i învăţa pe copii să citească sau să 
obţină rezultate bune la examenele naţionale. Este evident că acestea reprezintă 
scopuri organizaționale. 

Greenfield (1973: 557) sugerează că scopurile care par a fi cele ale 
organizaţiei aparţin de fapt persoanelor influente din interiorul acestora : 
„Scopurile organizaţiei reprezintă preocupările curente şi intenţiile coaliţiei 
dominante din cadrul acestei entităţi”. Se presupune că, la nivelul şcolilor, 
directorii ar putea avea suficientă putere pentru a-şi promova propriile scopuri 
ca obiective ale instituţiei. Scopurile organizaționale sunt o himeră ; acestea 
sunt de fapt ţintele personale ale celor mai puternici indivizi. Din acest punct 
de vedere, modelele subiective sunt similare teoriilor politice. 

Două dintre cele nouă şcoli primare britanice studiate de Bennett şi colaboratorii 
săi (2000) ilustrează ideea că scopurile şcolii sunt de fapt cele ale directorului : 


Directorul [de la Padingwick] era în mare măsură un vizionar (...). Avea o 
perspectivă clară asupra a ceea ce trebuia făcut pentru a îmbunătăţi rezultatele 
şcolii şi asupra a ceea ce trebuia prioritizat în anumite momente. Ca urmare, a 
iniţiat o serie de măsuri de îmbunătăţire (ibid. : 341, 343). 


Directoarea [de la Elms] era văzută ca un lider puternic, asumându-și un rol activ, 
însă dând dovadă de empatie în acelaşi timp (...) predomină sentimentul că lucrurile 
aveau o direcţie precisă - îmbunătăţirea continuă a standardelor şi crearea unui 
mediu de învăţare dinamic şi motivant pentru copii. Directoarea avea un rol-cheie 
în tot acest demers: era apreciată ca „ştiind ce vrea pentru şcoală” (ibid. : 342). 


Aceste exemple susţin perspectiva subiectivă conform căreia scopurile 
organizaționale sunt de fapt scopurile personale ale oamenilor aflaţi într-o 
poziţie de conducere în şcoli sau colegii. Importanţa acordată de modelul 
subiectiv scopurilor individuale reprezintă o alternativă binevenită pentru ipoteza 
formală a scopurilor ,,organizationale”. 

Hoyle şi Wallace (2005) fac referire la tendinţa de a obiectiva şcolile, 
adăugând că politicile şcolare şi „viziunile” ar putea reflecta de fapt dorinţele 
directorului. Obiectivarea se produce acolo unde 


un colectiv precum cel dintr-o şcoală este considerat o entitate corporatistă capabilă 
de acţiuni corporatiste, independente de oamenii care o constituie (...). Obiectivarea 
se juxtapune adesea retoricii vizionare aşteptată în zilele noastre de la liderii de 
şcoli (ibid. : 12-13). 


Autorii adaugă că viziunea este de obicei exprimată ca proprietate a unei 
entităţi (scoala), şi nu a unei individualitati (directorul). 

Structura organizaţională 


Modelele subiective consideră că structura organizațională este mai ales un 
rezultat al interacțiunii dintre participanţi şi mai putin o entitate fixă, independentă 
de oamenii din instituţie. Structura este un produs al comportamentului indivizilor 
şi are rolul de a explica relaţiile dintre membrii organizaţiei. Modelele formale 
şi cele colegiale tind să considere că structura este un aspect fix şi stabil al 
organizaţiilor, în timp ce teoriile subiective accentuează diferitele sensuri 
asociate structurii de indivizii din cadrul instituţiei. Echipa de management, de 
exemplu, poate fi conturată de director ca un forum participativ, însă aceasta 
poate fi văzută de alti membri ai personalului ca un vehicul unidirectional 
pentru diseminarea informaţiilor. 

Profesorii interpretează relaţiile din şcoli şi colegii în moduri diferite şi în 
acest demers influenţează structurile din cadrul instituţiilor lor. Cu toate acestea, 
există variaţii în gradul de putere ce poate fi exercitată atâta vreme cât se 
urmăreşte modificarea structurii. La nivelul educaţiei, reprezentanţii conducerii 
şcolilor îşi pot impune adesea propriile interpretări asupra structurii în instituţiile 
pe care le conduc. Pot introduce, spre exemplu, o structură asemănătoare celei 
din facultăţi pentru a promova cooperarea dintre departamente, dar eficienţa unei 
astfel de schimbări depinde fundamental de atitudinea personalului implicat. 

Studiul lui Lumby (2001) asupra colegiilor engleze demonstrează relaţia 
complexă dintre structura organizaţională şi atitudinea managerilor şi a perso- 
nalului. Autoarea notează că, în perioada care a urmat reformelor radicale de 
la începutul anilor 1990, cele mai multe colegii au fost restructurate, dar pentru 
managerii acestora motivaţia schimbării este mai ales construită pe dorinţa lor 
de control : 


Procesul de restructurare a urmat numirii unui nou director, fără a fi rezultanta 
anumitor factori, ci mai degrabă modalitatea prin care directorul marca un nou 
început, atribuind personalului roluri care i-ar putea motiva în susţinerea noii 
organizări. Restructurarea poate fi văzută, aşadar, atât ca un răspuns la mediul extern, 
cat şi ca un proces politic intern de redimensionare a puterii (Lumby, 2001 : 89). 


Schimbarea structurală, văzută ca proces izolat, ar putea fi ineficientă dacă 
nu beneficiază de sprijinul oamenilor din organizaţie, aşa cum demonstrează 
Greenfield: 


Schimbarea resorturilor externe ale organizaţiei, pe care le-am putea subsuma 
conceptului de structură organizaţională, pare a fi mai simplă decât sensurile 

profunde şi scopurile pe care oamenii le ataşează acestei entităţi (...) suntem nevoiţi 
să vedem problemele legate de structura organizaţională ca inerente nu în „struc- 
tura” propriu-zisă, ci în sensurile şi scopurile umane care o susţin. Prin urmare, 
se pare că nu putem rezolva problemele organizaționale doar prin dizolvarea sau 
îmbunătăţirea structurii; trebuie să avem în vedere şi eşafodajul uman (1973: 
565). 


Acceptarea limitărilor enunțate de Greenfield cu privire la schimbările 
structurale presupune şi conştientizarea faptului că există dificultăţi evidente 
în a înţelege şi a răspunde la numeroasele interpretări personale ale situaţiilor 
de la nivelul organizaţiilor. Natura vagă şi variabilă a sensurilor atribuite de 
oameni sugerează că schimbarea organizaţională poate fi un proces lent şi 
nesigur, deoarece acesta depinde mai ales de înţelegerea dorintelor şi convingerilor 
individuale. 

Teoreticienii subiectivismului ar putea fi mai puţin interesaţi de structură 
decât de procese şi relaţii. În timp ce structura vizează cadrul instituţional, 
modelele subiective au în vedere nivelul individual de interpretare a evenimentelor 
şi a situaţiilor. Pe scara preocupărilor, accentul cade mai întâi pe problemele 
de mai mică anvergură şi apoi pe cele de la nivelul macro al structurii 
organizaționale: „Fenomenologul este mai putin preocupat de structuri şi mai 
mult de procesele implicate la nivel microcosmic, pe măsură ce grupurile construiesc 
noi realităţi în cadrul unor instituţii relativ longevive” (Hoyle, 1986: 14). 


Mediul extern 


Relaţiile dintre organizaţii şi mediul lor extern se află destul de puţin în atenţia 
modelelor subiective. Acest lucru ar putea fi cauzat de faptul că organizaţiile 
nu sunt considerate entităţi viabile. Sunt aduse în prim-plan sensurile atribuite 
evenimentelor de oamenii din interiorul organizaţiei şi mai puţin interacţiunea 
dintre instituţie şi oamenii din afara acesteia. Ideea că anumite organizaţii 
externe ar putea influenţa şcoala sau colegiul este de mică însemnătate atâta 
vreme cât modelele subiective susţin că organizaţiile nu pot exista independent 
de oamenii din interiorul lor. 

Acolo unde modelele subiective au în vedere mediul, sunt valorizate mai curând 
legăturile dintre indivizii din interiorul şi din afara organizaţiei şi mai puţin 
presiunile externe exercitate asupra instituţiei ca întreg. Ipoteza conform căreia 
comportamentul uman este rezultanta interpretării personale a evenimentelor 
ridică problema sursei acestor sensuri. Teoreticienii subiectivismului susţin că 
acestea derivă din mediul extern: „Tipurile de organizaţii în care ne desfăşurăm 

activitatea nu rezultă din structura acestora, ci din atitudinile şi experienţele 
pe care le aducem din societatea în care trăim în cadrul organizaţiei” (Greenfield, 
1973 : 558). 

În educatie, interpretările individuale ar putea proveni dintr-o multitudine 
de surse. Pentru profesori, o influență majoră este genul de socializare asociat 
imersiunii în profesie. Resorturile socializării ar putea fi întărite ca urmare a 
interacțiunii cu persoane influente, provenind din acelaşi mediu profesional. 
Personalul din domeniul educației, inspectori sau lectori universitari ar putea 
fi astfel de persoane. Aceste contacte profesionale tind să producă sensuri şi 
valori. 

De asemenea, profesorii fac subiectul influențelor personale - familie, 
prieteni, membri ai organizaţiilor şi societăților din afara şcolii. Aceste surse 
ar putea genera o diversitate de sensuri. Greenfield (1973) preferă să nuanteze 
diferenţele de interpretare şi mai puţin sensurile împărtăşite : 


Ideea că organizaţiile sunt dependente de sensuri şi scopuri pe care indivizii le 
transferă din mediul social nu presupune ca toţi indivizii să împărtăşească aceleaşi 
sensuri şi scopuri. Din contră, ideile pe care le subliniez aici ar trebui să ne 
impulsioneze să descoperim diferitele sensuri şi obiective pe care indivizii le aduc 
organizaţiilor din care fac parte (ibid. : 559). 


Modelele formale punctează responsabilitatea organizaţiei şi a personalului 
de conducere faţă de anumite grupuri şi persoane din mediul extern. Teoriile 
subiective acordă puţină atenţie acestei probleme, dar accentul cade implicit 
pe asumarea responsabilitatii de către profesori, şi nu de către instituţie (Bush, 
1994). Asumarea răspunderii ar putea fi mai ales prezentă în convingerile şi 
valorile individuale şi mai putin la nivelul liderilor organizationali. Desi axarea 
pe responsabilitatea individuală este legitimă, deoarece oamenii sunt cei care 
acţionează, modelul subiectiv nu răspunde aşteptărilor grupurilor externe şi 
indivizilor care doresc explicaţii legate de politicile şi practicile instituţionale. 


Leadership 


Conceptul de leadership se asociază cu o oarecare dificultate cadrului propus 
de modelele subiective. Indivizii atribuie sensuri diferite evenimentelor, iar 
această caracteristică se aplică tuturor membrilor, indiferent de funcţia lor 
formală din cadrul organizaţiei. Oamenii care îndeplinesc roluri de leadership 
au propriile valori, convingeri şi scopuri. Toți participanţii, inclusiv liderii, 

îşi urmăresc propriile interese. Cu toate acestea, o diferenţă semnificativă este 
aceea că liderii organizaţiilor le pot impune celorlalţi membri propriile interpretări 
asupra evenimentelor. Leadershipul şi managementul pot fi văzute ca forme 
de control ce permit conducerii şcolilor să avanseze propriile sensuri la statutul 
de politică instituţională. Aceşti lideri şi-ar putea angrena resursele de putere 
pentru a pretinde conformarea la aceste interpretări, chiar şi acolo unde restul 
personalului nu le împărtăşeşte. 

Teoreticienii subiectivismului preferă să sublinieze calităţile personale ale 
indivizilor şi mai puţin funcţia oficială a acestora în cadrul organizaţiei. 
Situatiile necesită abordări potrivite, iar acest lucru poate fi realizat de cei 
avizaţi, indiferent de funcţia pe care o îndeplinesc la nivelul organizaţiei. 
Această nuantare a atributelor personale sugerează că rolurile formale nu 
reprezintă un ghid adecvat de conduită. Indivizii angrenează propriile valori 
şi sensuri în munca pe care o depun şi îşi interpretează rolul în moduri diferite, 
în concordanţă cu propriile convingeri şi experienţe. 

Conform viziunii subiective, leadershipul este un produs al calităţilor şi 
deprinderilor personale, şi nu doar un rezultat automat al învestirii în funcţie. 
Puterea asociată funcţiei la nivelul organizaţiei este totuşi importantă. Probabil 
că cei mai eficienţi lideri sunt cei care juxtapun rolului formal calităţile 
personale care impun respect în rândul colegilor, o combinaţie de perspective 
formale şi subiective. 


Leadershipul postmodern 


Noţiunea de leadership postmodern este strâns legată de principiile modelelor 
subiective. Acesta este un model relativ recent de leadership, neîncadrat încă 
într-o definiţie universal acceptată. Spre exemplu, discuţia propusă de Starratt 
(2001 : 334) cu privire la o „teorie postmodernă a leadershipului democratic” 
nu defineşte conceptul până la limita la care postmodernismul ar putea legitima 
practica leadershipului democratic în şcoli. 

Potrivit lui Keough şi Tobin (2001: 2), „cultura postmodernă curentă 
celebrează multitudinea de adevăruri subiective definite de experienţe şi este 
extatică în faţa pierderii autorităţii absolute”. Autorii evidenţiază câteva tră- 
sături-cheie ale postmodernismului : 


e Limba nu reflectă realitatea. 
e Nu există o singură realitate, ci realităţi multiple. 

e Orice situaţie este deschisă unor interpretări multiple. 
e Situatiile trebuie interpretate la nivel local, acordând o atenţie deosebită 
diversităţii (ibid. : 11-13). 


În mod similar, Sackney şi Mitchell (2001) fac referire la „sensuri cu un 
unghi mare de divergență” (ibid. : 6) şi la „adevăruri alternative” (ibid. : 9). 
Autorii adaugă că puterea este dispersată în întreaga organizaţie şi „exercitată 
de toţi membrii săi” (ibid. : 11), conducând la împuternicire. 

Grogan şi Simmons (2007) subliniază că leadershipul postmodern s-a 
dezvoltat ca reacţie la teoriile prezentate ca având aplicare universală, cum 
sunt unele dintre teoriile formale sau ştiinţifice, şi arată legăturile acestuia cu 
modelul subiectiv : 


În majoritatea teoriilor postmoderne, centrale sunt limbajul, subiectivitatea şi sensul 
(...) cercetătorii înclinați spre abordarea postmodernă evită utilizarea teoriilor 
fundamentale sau formale în munca lor (...) o abordare postmodernă a leadershipului 
educational pune la îndoială însăşi noţiunea de căutare a adevărului şi a obiectivitatii 
în cercetare (ibid. : 39). 


Modelul postmodern oferă puţine indicii privind modul în care se presupune 
că acţionează liderii. Acesta este încă unul dintre punctele slabe ale modelului 
paralel propus de Greenfield (1973). Cea mai utilă concluzie ce se desprinde 
din astfel de analize este că liderii ar trebui să respecte şi să acorde atenţie 
diverselor perspective individuale ale tuturor părţilor interesate. De asemenea, 
aceştia nu ar trebui să mizeze pe ierarhie, deoarece acest concept este de mică 
însemnătate într-o organizaţie atât de fluidă. Starratt (2001) echivalează post- 
modernitatea cu democraţia şi susţine „o atitudine mai consultativă, mai 
participativă şi mai incluzivă” (ibid. : 348), o abordare similară colegialitatii 
(vezi capitolul 4). 

Sackney şi Mitchell (2001: 13-14) accentuează centralitatea interpretării 
individuale a evenimentelor, criticând în acelaşi timp leadershipul transfor- 
mational ca având potential manipulator: „Liderii trebuie să aibă în vedere 
structura culturală şi simbolică a sensului, aşa cum este ea construită la nivel 
individual sau de grup (...) teoriile postmoderne cu privire la leadership mută 
accentul de pe viziune şi îl plasează fără echivoc pe voce”. În locul unei viziuni 
unitare articulate de lideri, există viziuni multiple şi sensuri culturale diverse. 

Leadershipul emoţional 


Crawford (2009) demonstrează legăturile dintre noţiunea emergentă de leadership 
emotional şi modelul subiectiv. Autoarea afirmă că emoția se circumscrie 
motivatiei individuale şi interpretării evenimentelor şi mai putin cadrului fix 
si predictibil, şi critică subestimarea acestui aspect în literatura din domeniul 
leadershipului : 


Literatura despre leadershipul educaţional priveşte rareori activitatea de conducere 
din perspectiva directorului — cu alte cuvinte, „cum se simte cel care îndeplineşte 
un astfel de rol?”. Aceasta se întâmplă probabil deoarece într-o cultură a cuantifi- 
cabilului, subiectivitatea este considerată suspectă. Consider că înţelegerea dimensiunii 
emoţionale a leadershipului este cheia unei sustenabilităţi pe termen lung şi a 
calităţii pentru funcţia de director (ibid. : 15). 


Crawford (2009) adaugă că emoția este un construct social şi evidenţiază 
importanţa interpretărilor individuale pe baza evenimentelor şi situaţiilor : 
„Percepția este realitate”. 

Beatty (2005: 124) subliniază de asemenea importanţa leadershipului 
emoţional, comparându-l cu abordările birocratice: „Când mă gândesc la 
cusca de fier a birocraţiei propusă de Weber (...) văd gratiile tăcerii emoţionale. 
Tăcerea emoţională ar putea fi cel mai puternic mecanism care se autoreproduce 
al ierarhiei birocratice - atât în şcoli, cât şi oriunde în altă parte”. Autoarea 
adaugă că stratificările birocratice şi specializarea segmentată îngrădesc crearea 
unei comunităţi de învăţare dinamice. „Depăşirea ideii anacronice potrivit 
căreia leadershipul este localizat exclusiv în vârf este în sine o provocare” 
(ibid. : 125). Crawford (2009 : 164) concluzionează că „leadershipul educational 
nu poate funcţiona fără latura emoţională”. 


Limitările modelelor subiective 


Modelele subiective sunt abordări prescriptive prin faptul că reflectă opinii 
despre natura organizaţiilor, fără a prezenta un cadru clar de analiză. Susţinătorii 
acestora aduc o serie de argumente convingătoare cu privire la ceea ce ar trebui 
să reprezinte o instituţie de educaţie, dar această perspectivă alternativă nu 
este o abordare comprehensivă a managementului pentru şcoli şi colegii. 
Modelele subiective pot fi considerate „antiteorii”, deoarece au apărut ca 

reacţie la limitările impuse de modelele formale. De asemenea, abordările 
interpretative ale cercetării pot fi considerate antipozitiviste (Morrison, 2007). 
Greenfield susţine cu zel abordarea subiectivă, în detrimentul ideilor centrale 
propuse de teoria organizaţională convenţională. 

Deşi modelele subiective contribuie cu o serie de concepte importante la 
teoria managementului educaţional, acestea au patru puncte slabe esenţiale 
care le limitează validitatea : 


1. Modelele subiective sunt puternic normative pentru că reflectă atitudinile 
şi convingerile susținătorilor lor. Greenfield, mai ales, s-a confruntat cu un 
val de critici, multe dintre acestea alimentate emoţional, şi nu raţional, ca 
urmare a promovării acestor teorii. În 1980, Willower a afirmat că modelele 
subiective sunt „ideologice” : 


Perspectivele [fenomenologice] au importante componente ideologice, iar susţinătorii 
acestora tind să le asocieze orbeşte filonului adevărului, fără a le mai supune unei 
examinări critice (...). Mesajul este propovăduit de cei recent convertiți care (...) 
acum îl îmbrăţişează cu toată inima şi cu dedicarea convertitului (Willower, 1980 : 
7). 


Acest comentariu ilustrează intensitatea sentimentelor generate de provocarea 
lansată de Greenfield teoriei convenţionale. Critica lui Willower are substanţă 
însă. Modelele subiective cuprind o serie de principii care au atras susţinerea 
înflăcărată a câtorva dintre cei care au aderat la ele şi nu reprezintă un 
cadru teoretic coerent: „Greenfield doreşte distrugerea principiilor-nucleu 
ale teoriei convenţionale şi totodată respinge constant ideea de a propune 
o alternativă clar formulată” (Hughes şi Bush, 1991: 241). 

2. Modelele subiective par să presupună existenţa unei organizații în interiorul 
căreia există o conduită şi o interpretare individuală, dar natura acestei 
organizaţii nu răzbate de nicăieri. Este evident că profesorii lucrează într-o 
şcoală sau într-un colegiu, dar aceste instituţii nu sunt recunoscute ca 
organizaţii viabile. Se consideră că instituţiile din domeniul educaţiei nu 
au nicio structură dincolo de cea creată de membrii lor. Ideea existenţei 
unor obiective la nivelul unităţii de învăţământ este respinsă deoarece doar 
oamenii pot formula obiective. Prin urmare, organizaţiile nu sunt altceva 
decât produsul sensurilor atribuite de participanţii la ele. În demersul de a 
sublinia interpretările individuale, teoreticienii subiectivismului neglijează 
instituţiile în cadrul cărora indivizii interacționează şi produc sensuri. 

3. Teoreticienii subiectivismului sugerează că sensurile sunt atât de individuale, 

încât pot exista tot atâtea interpretări câţi oameni sunt. În realitate însă, 
aceste sensuri tind să se grupeze în modele care le permit participanţilor 
şi observatorilor să emită generalitati valide cu privire la organizaţii. Ideea 
de a avea percepții total separate este improbabilă deoarece sensurile 
individuale depind de specializarea şi experienţa participanţilor. Profesorii, 
spre exemplu, provin dintr-un mediu profesional comun în interiorul căruia 
se formează adesea scopuri şi sensuri împărtăşite. După cum s-a menţionat 
mai sus, percepțiile asupra consilierii elevilor de către profesori la 
„Rivendell” s-au împărţit în cinci perspective (Best et al., 1983). Activităţile 
din instituţiile de învăţământ nu pot fi reduse la o serie de interpretări 
individuale. 
Modelele subiective nu explică nici numeroasele similarități dintre şcoli. 
Dacă percepțiile individuale furnizează singurele definiţii valabile ale organi- 
zatiilor, de ce au instituţiile din domeniul educaţiei atât de multe trăsături 
comune ? Un profesor ar putea găsi anumite trăsături unice specifice 
anumitor şcoli, dar ar putea identifica şi multe similarități între acestea. 
Acest fapt sugerează că există o entitate numită „şcoală” care ar putea evoca 
impresii asemănătoare în rândul participanţilor şi al observatorilor. 

4. O limitare majoră a modelelor subiective este că acestea oferă puţine 
îndrumări pentru activitatea managerială. Liderii au nevoie de informaţii 
substanţiale, dincolo de ideea că membrii organizaţiei atribuie sensuri 
evenimentelor individuale. Modelele formale pun accent pe autoritatea 
directorilor pentru a lua decizii, indicând necesitatea de a recunoaşte 
legitimitatea reprezentanţilor autorităţilor din domeniu. Modelele colegiale 
subliniază necesitatea de a se ajunge la un acord la nivel colegial şi oferirea 
de oportunităţi pentru a participa la procesul luării deciziilor. Modelele 
politice pun accent pe importanţa construirii de coaliţii la nivelul grupurilor 
de interese cu scopul de a asigura sprijin pentru politicile propuse. Modelele 
subiective nu oferă nicio astfel de formulă pentru dezvoltarea strategiilor 
de leadership, dar plasarea individului în centru ar putea oferi o serie de 
repere. Liderul ar putea căuta să influenţeze comportamentul individual 
prin utilizarea teoriei motivatiei cu scopul de a obţine un „aliaj” mai bun între 
aşteptările personale ale participantului şi preferinţele liderului. Această 
atitudine i-ar putea ajuta pe lideri, însă este mai puţin sigură decât preceptele 
modelului formal. După cum recunoaşte Greenfield (1980: 27), „această 
percepţie a organizaţiilor nu le face mai uşor de controlat sau de schimbat”. 

Concluzie: importanţa individului 


Modelul subiectiv a introdus consideraţii importante în dezbaterea asupra naturii 
şcolilor şi colegiilor. Accentul pe importanţa sensurilor individuale este un ajutor 
valoros în înţelegerea instituţiilor din domeniul educaţiei. Recunoaşterea diferitelor 
valori şi motivații ale oamenilor care lucrează în organizaţii este un element esenţial 
pentru gestionarea cu succes a acestora. Cu siguranţă, profesorii nu sunt roboţi 
programati să efectueze activităţi de rutină cu precizie mecanică. Mai degrabă, 
aceştia îşi pun deprinderile şi talentele individuale în slujba elevilor şi studenţilor. 

Modelul subiectiv este de asemenea util în furnizarea reperelor conceptuale 
pentru metodologia de cercetare interpretativă. Accentul pe percepțiile individuale 
stă la baza cercetării calitative. În mod similar, modelele subiective au legături 
strânse atât cu noţiunea emergentă, dar încă vag definită de leadership postmodern, 
cât şi cu subdomeniul încă în dezvoltare al leadershipului emoţional. Liderii 
trebuie să asculte vocile din interiorul organizaţiilor lor pentru a dezvolta un 
model de leadership de tip „putere pentru”, şi nu de tip „putere asupra”. Cu 
toate acestea, Sackney şi Mitchell (2001 : 19) susţin că „nu vedem cum leadershipul 
modern (...) poate fi asumat fără implicarea activă a directorului şcolii”. Cu alte 
cuvinte, abordarea subiectivă funcţionează doar dacă liderii vor ca aceasta să 
funcţioneze, fiind o bază fragilă pentru orice abordare a leadershipului educaţional. 

Modelele subiective oferă o perspectivă cu totul nouă asupra organizaţiilor, 
însă aceasta este parțială. Este firesc să se pună accent pe interpretarea 
individuală a evenimentelor, însă acesta duce, în cele din urmă, într-un punct 
mort. Dacă există tot atâtea sensuri câţi profesori, după cum susţine Greenfield, 
capacitatea noastră de a înţelege instituţiile educaţionale ar putea fi solicitată la 
maximum. Dacă sensurile personale sunt ele însele supuse variațiilor în funcţie 
de context, Sackney şi Mitchell (2001 : 8) sugerează că numărul de permutări 
ar putea fi copleşitor. În practică însă, interpretările se grupează în modele, chiar 
şi numai dacă sensurile împărtăşite rezultă din socializarea profesională ce a 
avut loc de-a lungul perioadei de formare iniţială. Dacă există sensuri comune, 
am putea să formulăm o serie de generalizări cu privire la conduită. 

Perspectiva subiectivă furnizează anumite judecăţi de valoare care nuanţează 
aspectele mai rigide ale modelelor formale. Accentul pe interpretarea individuală 
a evenimentelor este un antidot util pentru uniformitatea sistemelor şi teoriile 
structurale. În mod similar, evidenţierea obiectivelor individuale şi mai puţin a 
obiectivelor organizaţiei reprezintă o contribuţie importantă la înţelegerea şcolilor 
şi colegiilor. Studiile lui Greenfield au lărgit perspectiva noastră asupra instituţiilor 
de învăţământ şi au identificat punctele slabe ale modelelor formale. Susţinătorii 
săi subliniază semnificaţia contribuţiilor sale la teoria organizaţională : 

Greenfield (...) a condus aproape singur o generaţie de teoreticieni în domeniul 
administraţiei educaţionale spre noi orizonturi în munca lor. Indiscutabil, peste un 
deceniu (...) munca lui Greenfield va fi considerată una de pionierat (Crowther, 
1990: 15). 


A-l înţelege pe Greenfield, chiar dacă eşti sau nu de acord cu acesta, înseamnă a 
înţelege natura realităţii organizaționale mai bine şi a fi capabil să contribui pozitiv 
la aceasta (Hodgkinson, 1993: xvi). 


În ciuda acestor elogii, este evident că modelele subiective au completat şi 
nu au înlocuit teoriile formale atacate de Greenfield. Deşi importanţa acordată 
sensurilor individuale este larg apreciată, imaginea unităţilor de învăţământ 
ca entităţi organizaționale nu a fost respinsă. Perspectiva de evaluare a eveni- 
mentelor şi comportamentelor asociate educaţiei s-a lărgit, dar multe dintre 
ideile ce fundamentează modelul formal rămân dominante atât în teorie, cât 
Şi în practică. 

Căutarea unei sinteze între modelele formale şi analiza propusă de Greenfield 
abia a început. O cale de a înţelege relaţia dintre modelele formale şi cele 
subiective poate fi raportarea la anumite proporţii. Modelele formale sunt mai 
ales utile în înţelegerea instituţiei ca întreg şi a relaţiilor sale cu unităţile 
externe. În educaţie, interacţiunea dintre şcoli şi autorităţile naţionale sau locale 
ar putea fi cel mai bine explicată prin utilizarea conceptelor structurale şi 
birocratice. Cu toate acestea, modelul subiectiv poate fi în special valid în 
examinarea conduitei individuale şi a relaţiilor dintre indivizi. Prin urmare, 
modelele formale şi cele subiective oferă abordări complementare în înţelegerea 
organizaţiilor. Structura oficială a unităţilor de învăţământ ar trebui examinată în 
paralel cu trăsăturile conduitei individuale şi cu percepțiile personalului şi ale 
elevilor sau studenţilor. În timp ce instituţiile nu pot fi înţelese pe deplin fără o 
evaluare a sensurilor atribuite de participanţi, aceste interpretări sunt puţin valoroase 
dacă nu sunt examinate şi aspectele formale, mai stabile, care ţin de organizaţie. 

Capitolul 7 


Modelele de ambiguitate 


Caracteristicile principale ale modelelor de ambiguitate 


Modelele de ambiguitate cuprind toate acele abordări care vizează incertitudinea 
şi imprevizibilitatea de la nivelul organizaţiilor. Se pune accent pe instabilitatea 
şi complexitatea mediului institutional. Aceste teorii sunt construite pe premisa 
că obiectivele organizaționale sunt problematice şi că instituţiile se confruntă 
cu dificultăţi în a-şi ordona priorităţile. Subunitatile sunt văzute ca grupuri 
relativ autonome, slab interconectate, de aceeaşi natură fiind şi legătura cu 
instituţia propriu-zisă. Luarea deciziilor are loc în medii formale şi informale, 
cu o participare fluidă. Indivizii sunt membri temporari ai grupurilor de 
elaborare a politicilor, intrând sau ieşind din scenă în funcţie de tema politicilor 
discutate şi de interesele potenţialilor participanţi. Ambiguitatea este o trăsătură 
predominantă a organizaţiilor complexe, cum este şi cazul unităţilor şcolare, 
aceasta acutizându-se în perioadele de schimbări rapide. Definiţia de mai jos 
încorporează principalele elemente ale acestor abordări. 


Modelele de ambiguitate susţin că turbulentele şi imprevizibilitatea reprezintă 
trăsăturile dominante ale organizaţiilor. Obiectivele instituţiilor nu sunt 
clar delimitate, iar procesele acestora nu sunt pe deplin înţelese. Participarea 
la luarea deciziilor este fluidă deoarece membrii pot decide dacă intră 
sau rămân în afara grupurilor decizionale. 


Modelele de ambiguitate sunt asociate unui grup de teoreticieni, în principal 
din Statele Unite, ale căror idei au prins contur în anii 1970. Aceştia erau 
nemulţumiţi de modelele formale pe care le considerau neadecvate pentru multe 
organizaţii, mai ales în perioadele de instabilitate. Cu privire la realitatea 
neclară din anumite tipuri de organizaţii, March (1982) afirmă : 


Teoriile fundamentate pe alegere subestimează neclaritatea şi complexitatea ce 
caracterizează de fapt procesul real de luare a deciziilor. Multe lucruri se întâmplă 

în acelaşi timp ; tehnologiile se schimbă şi sunt putin înţelese ; alianțele, preferinţele 
şi percepțiile se schimbă ; problemele, soluţiile, oportunităţile, ideile, oamenii şi 
rezultatele sunt amestecate într-un mod care le face interpretarea nesigură, iar 
conexiunile dintre acestea neclare (ibid. : 36). 


Spre deosebire de alte teorii, informaţiile pe care se sprijină modelele de 
ambiguitate au fost extrase mai ales din contexte educaţionale. Se consideră 
că şcolile şi colegiile au anumite scopuri, tehnologii incerte şi o participare 
fluidă la luarea deciziilor. De asemenea, acestea sunt supuse unor solicitări 
diverse din partea mediilor cărora le aparţin. Aceşti factori i-au determinat pe 
March şi Olsen (1976: 12) să afirme că „ambiguitatea este o caracteristică 
majoră a aparatului decizional din cele mai multe organizaţii publice şi educaţionale”. 

Modelele de ambiguitate au următoarele trăsături principale : 


1. Nu există o certitudine în ceea ce priveşte obiectivele organizaţiei. Se crede 
că, la nivelul multor instituţii, acestea sunt contradictorii şi neclare. Modelele 
formale presupun că organizaţiile au scopuri clare care îndrumă activitatea 
membrilor acestora. Din perspectiva ambiguitatii, prin contrast, scopurile 
sunt atât de vagi, încât pot fi folosite pentru a justifica orice comportament. 
Se poate afirma că scopurile devin clare doar prin comportamentul membrilor 
organizaţiei : 


Organizațiile nu pot fi blamate pentru lipsa unui set de obiective care să poată 
satisface standardele de consecvență susţinute de teoriile fundamentate pe alegere. 
Organizaţia pare să opereze în baza unor preferinţe contradictorii şi vag definite. 
Ea poate fi descrisă mai curând ca o colecţie amestecată de idei schimbătoare decât 
ca o structură coerentă. Aceasta descoperă preferinţe prin acţiune mai mult decât 
acţionează în baza unor preferinţe (Cohen şi March, 1986: 3). 


Instituţiile de educaţie sunt considerate exemple tipice pentru lipsa unor 
obiective clar definite. Hoyle şi Wallace (2005: 33) susţin că obiectivele 
şcolilor sunt „diverse”. Autorii adaugă că acesta este un aspect problematic 
din cauza distinctiei dintre scopurile „oficiale” ale şcolii şi scopurile 
,operationale” ale indivizilor sau grupurilor (ibid. : 34). Liberul-arbitru 
le permite profesorilor să-şi identifice propriile scopuri educaţionale şi să 
acţioneze în concordanţă cu acestea în unele dintre activităţile lor profesionale. 
Deoarece profesorii lucrează independent în cea mai mare parte a timpului, 
s-ar putea confrunta cu puţine obstacole în a-şi urmări propriile interese. 
Prin urmare, se consideră că unităţile şcolare nu dispun de un cadru coerent 

de obiective. Potrivit lui Bell (1989: 134), şcolile se confruntă cu o 
ambiguitate a scopului, rezultatul fiind că atingerea obiectivelor, oricare ar 
fi tangenta acestora cu educaţia, încetează să se mai afle în centrul activităţii 
şcolii. 

. Modelele de ambiguitate susţin că organizaţiile au o tehnologie problematică 
prin aceea că procesele lor nu sunt înţelese pe deplin. Instituţiile nu oferă 
explicaţii clare cu privire la modul în care se materializează rezultatele 
activităţilor lor. Această afirmaţie este valabilă mai ales pentru organizaţiile 
orientate spre servirea clienţilor, unde tehnologia trebuie ajustată la nevoile 
individuale ale acestora. În educaţie nu este clar modul în care elevii sau 
studenţii acumulează cunoştinţe şi deprinderi, astfel încât procesele de 
predare sunt învăluite în incertitudine. Bell (1980) afirmă că ambiguitatea 
se caracterizează funcţiile centrale ale şcolilor : 


Procesul de învăţare nu este înţeles în mod adecvat şi, prin urmare, elevii ar putea 
să nu înveţe întotdeauna eficient, în timp ce tehnologia de bază disponibilă în şcoli 
nu este adesea înţeleasă deoarece scopurile sale sunt recunoscute doar vag (...). 
Întrucât tehnologia aferentă este atât de neclară, procesele de predare şi învăţare 
sunt învăluite în ambiguitate (ibid. : 188). 


. Teoriticienii modelelor de ambiguitate susţin că organizaţiile au un caracter 
fragmentar şi hipoconectat. Instituţiile sunt divizate în grupuri a căror 
coerenţă internă derivă din valori şi obiective comune. Legăturile dintre 
grupuri sunt diluate şi imprevizibile. Weick (1976) utilizează termenul 
„hipoconectare” pentru a descrie relaţiile dintre subunități : 


Prin hipoconectare, autorul intenţionează să sugereze că evenimentele conectate 
sunt reactive, dar că fiecare eveniment îşi păstrează totodată propria identitate, 
alături de dovezi ale individualitatii sale fizice şi logice (...) înlănţuirea acestora 
ar putea fi limitată, disparată, slabă în efectele reciproce, neimportantă şi/sau cu 
un grad scăzut de reacţie (...). Hipoconectarea poartă totodată atributele efemerului, 
descompunerii şi tacitului, toate acestea fiind proprietăţi potenţial cruciale ale 
„liantului” organizaţiilor (ibid. : 3). 


Weick a elaborat ulterior modelul propriu prin identificarea a opt exemple 
importante de hipoconectare care au loc între : 

a. indivizi; 

b. subunități ; 

c. organizaţii ; 

d. trepte ierarhice ; 

e. organizaţii şi medii ; 

f. idei; 

g. activităţi; 

h. intenţii şi acţiuni (Orton şi Weick, 1990: 208) 

Conceptul de hipoconectare a fost iniţial dezvoltat şi aplicat la nivelul 
instituţiilor de educaţie. Acesta se aplică mai ales acelor organizaţii ai căror 
membri se bucură de o libertate de acţiune substanţială. Organizațiile cu 
profil profesional, cum sunt unităţile de învăţământ, se potrivesc mai bine 
în acest cadru decât, spre exemplu, fabricile de asamblare a maşinilor, unde 
operaţiunile sunt normate şi previzibile. Gradul de integrare impus de 
educaţie este mai scăzut decât în alte medii, ceea ce lasă loc fragmentării 
să se instaleze şi să persiste. Hoyle şi Wallace (2005: 170) fac referire la 
hipoconectarea din „zona” de influenţă dintre profesor şi director, adăugând 
că, în Anglia, această distincţie a fost erodată de standarde cuantificabile. 


. La nivelul modelelor de ambiguitate, structura organizațională este considerată 


problematică. Puterea relativă a diferitelor componente ale instituţiei este 
incertă. Comisiile şi alte organisme formale au drepturi şi responsabilităţi 
care se suprapun între ele şi cu autoritatea învestită la nivelul managementului 
individual. Puterea efectivă a fiecărui element al structurii variază în funcţie 
de domeniul atribuţiilor şi de nivelul de implicare a membrilor acestora. 
Cu cât este mai complexă structura organizaţiei, cu atât creşte şi posibilitatea 
de instalare a ambiguitatii. Din această perspectivă, structurile formale 
discutate în capitolul 3 ar putea mai mult să ascundă decât să dezvăluie 
modelele de relaţii din cadrul organizaţiilor. 

În educaţie, validitatea structurii formale ca reprezentare a distribuţiei 
puterii depinde de mărimea şi complexitatea instituţiei. Multe şcoli primare 
au o structură simplă a autorităţii, centrată pe director, ceea ce lasă puţin 
loc pentru ambiguitate. La nivelul colegiilor şi al liceelor există adesea o 
reţea elaborată de comisii şi grupuri de lucru. Studiul clasic al lui Noble 
şi Pym (1970) cu privire la luarea deciziilor în cadrul unui colegiu englez 
ilustrează ambiguitatea structurii la nivelul organizaţiilor mari : 


Reprezentanţii de pe treptele ierarhice inferioare ale conducerii susţin că doar ei, 
bineînţeles, pot formula recomandări. Departamentele trebuie să primească acordul 
comisiilor interdepartamentale, iar acestea, la rândul lor, pot înainta rapoartele şi 
recomandările doar către comisia generală de management. Ni se spune că la acest 
nivel trebuie luate deciziile (...). Cu toate acestea, în comisia generală de management, 

deşi se vota şi se luau decizii formale, exista sentimentul lipsei de putere adesea 
evocat de membrii mai vechi, senzaţia că deciziile se luau de fapt în altă parte (...) 
în rolul pe care îl îndeplineau puteau fi cel mult de acord cu deciziile înaintate de 
forurile inferioare, comisii sau subcomisii (...). Atribuirea efectivă a puterii de 
luare a deciziilor unei comisii de rang înalt sau inferior i-a determinat pe autori 
să descrie structura de luare a deciziilor din această organizaţie drept o ierarhie 
involuată (ibid. : 436). 


Aceste ambiguitati structurale dau naştere unor incertitudini privind autoritatea 
şi responsabilitatea liderilor şi a managerilor. Referindu-se la colegiile 
engleze, Gleeson şi Shain (1999 : 469) menţionează „teritoriul ambiguu dintre 
cadrele didactice şi personalul de conducere de nivel superior pe care îl ocupă 
cei cu funcţii de conducere la nivel mediu”, o poziţie care se răsfrânge şi la 
nivelul omologilor din şcoli (Bush, 2002). Un manager de nivel mediu 
intervievat de Gleeson şi Shain (1999 : 469) ilustrează acest punct de vedere : 
„Personalul nu prea ştie unde ne încadrăm, şi cred că şi conducerea are 
aceeaşi problemă (...). Nu prea ştiu care ne este locul”. Fără îndoială, aceste 
incertitudini creează tensiuni pentru managerii de nivel mediu, însă totodată 
le creează oportunitatea de a-şi defini rolul. „Ambiguitatea (...) lasă loc de 
manevră managerilor de nivel mediu” (Gleeson şi Shain, 1999: 470). 

. Modelele de ambiguitate par a fi potrivite cu precădere pentru organizaţiile 
orientate spre clienţi. În educaţie, elevii şi studenţii necesită adesea acces 
în procesul de luare a deciziilor, mai ales acolo unde acesta are o influenţă 
directă asupra experienţei lor educaţionale. Aşteptarea este ca profesorii să 
răspundă la nevoile percepute ale elevilor şi să opereze mai puţin sub 
supravegherea directă a superiorilor ierarhici. Pentru că acest segment 
profesional trebuie să emită judecăţi personale mai mult decât să se subordoneze 
prescriptiilor manageriale, se poate concluziona că şcolile mari şi colegiile 
îşi desfăşoară activitatea într-un climat de ambiguitate. Hoyle şi Wallace 
(2005: 167) susţin că practica profesională în domeniul educaţiei este 
„nedeterminată pretutindeni”, iar încercările de a reduce ambiguitatea prin 
creşterea indicatorilor cuantificabili pot genera „pericolul de a vicia calitatea 
practicii profesionale” (ibid.). 

. Teoreticienii modelelor ambiguitatii subliniază că managementul organizaţiilor 
presupune o participare fluidă. Membrii se situează înăuntrul sau în afara 
procesului de luare a deciziilor, după cum sugerează Cohen şi March (1986) : 


Participanţii dintr-o organizaţie dedică timp şi efort în mod diferit acestei entităţi ; 
participanţii individuali variază de la o situaţie la alta. Prin urmare, teoriile standard 
ale puterii şi ale alegerii par a fi inadecvate (ibid. : 3). 

Bell (1989) elaborează acest concept şi îl aplică în cazul educaţiei : 


Prin însăşi natura lor, şcolile câştigă şi pierd mulţi elevi în fiecare an şi (...) 
personalul se poate muta sau îşi poate schimba rolurile (...). Calitatea de membru 
al şcolii devine, de asemenea, fluidă în sensul că măsura în care indivizii sunt 
dornici şi pot să participe la activităţi se poate schimba în timp în funcţie de natura 
activităţii propriu-zise. Astfel, şcolile sunt populate cu participanţi care se află 
într-o continuă mobilitate. Prin urmare, noţiunea de membru este ambiguă şi devine 
extrem de dificil să atribui responsabilităţi unui membru anume al şcolii pentru 
unele zone ale activităţii sale (ibid. : 139-140). 


Schimbările survenite în distribuirea puterii la nivelul conducerii în şcolile 
din Anglia şi din Tara Galilor de-a lungul anilor 1980-1990 au adăugat o 
nouă dimensiune noţiunii de participare fluidă în procesul de luare a 
deciziilor. Reprezentanţii administraţiei locale au acum un rol sporit în 
consiliile de administraţie ale şcolilor. Le este atribuită nominal o responsa- 
bilitate substanţială pentru gestionarea personalului, a finanţelor, a relaţiilor 
externe şi a curriculumului. Însă aceştia îşi deleagă, de fapt, cea mai mare 
parte a atribuţiilor directorului şi personalului şcolii. Natura delegării, măsura 
participării reprezentanţilor administraţiei locale în comisii şi în grupurile 
de lucru, precum şi relaţia dintre director şi consiliul de administraţie ar 
putea fi elemente imprevizibile ale relaţiei. 


. O altă sursă de ambiguitate provine din semnalele transmise de mediul 


organizaţiei. Există dovezi că instituţiile de educaţie devin tot mai dependente 
de grupurile externe. Şcolile şi colegiile cu management autonom sunt 
vulnerabile la tiparul schimbător al aşteptărilor părinţilor şi elevilor. Prin 
faptul că îşi pot alege şcoala, părinţii şi potenţialii părinţi au o putere mai 
mare asupra instituţiei. Pragurile de finanţare, la rândul lor, depind adesea 
de numărul de elevi din unităţile de învăţământ din Anglia şi Tara Galilor. 
Rezultatele de la examene şi teste şi rapoartele de inspecţie ale OFSTED 
cresc dependenţa de mediul extern. 

Din toate aceste motive, instituţiile devin tot mai deschise grupurilor externe. 
Într-o eră a schimbărilor rapide, acestea ar putea întâmpina dificultăţi în a 
interpreta diferitele mesaje ce parvin din mediul extern şi în gestionarea 
informaţiilor conflictuale. Incertitudinea ce derivă din contextul extern se 
adaugă ambiguitatii procesului de luare a deciziei din cadrul instituţiei. Acolo 
unde există un mediu prin excelenţă turbulent, precum în cazul instituţiilor 
de învăţământ din Africa de Sud post-Apartheid, ideea de ambiguitate este 
cu atât mai pregnantă (Bush, 2003). 

8. Teoreticienii modelelor de ambiguitate semnalează prevalența deciziilor 

neplanificate. Potrivit modelelor formale, pentru problemele care apar sunt 
formulate soluţii posibile, alegându-se cea mai potrivită dintre acestea. 
Opţiunea respectivă este ulterior implementată şi supusă evaluării în timp 
util. Cei care sunt în favoarea modelului ambiguităţii susţin că această 
succesiune logică se materializează însă arareori. Lipsa unor scopuri formulate 
si acceptate în prealabil înseamnă că deciziile nu au o ţintă precisă. Problemele, 
soluţiile şi participanţii interacționează, din această confuzie ivindu-se, 
cumva, şi opţiunile. 
În Anglia şi în Tara Galilor, modelele de ambiguitate pot fi ilustrate de 
procesul de alocare a resurselor în unităţile şcolare. Deoarece scopurile 
organizaţiilor sunt conturate vag, ideea de a lega bugetul de scopuri creează 
o serie de probleme. Identificarea prioritatilor dintre alternativele concurente 
este dificilă, iar ideea alegerii optime devine discutabilă (Bush, 2000: 113). 
Este probabil ca deciziile legate de buget să fie caracterizate mai mult de 
ambiguitate decât de rațiune, după cum sugerează studiul lui Levaci€ 
(1995) : 


Modelul raţional este subminat de ambiguitate, din moment ce este atât de dependent 
de disponibilitatea informaţiilor despre relaţiile dintre intrări şi ieşiri, dintre 
mijloace şi finalităţi. Dacă ambiguitatea predomină, atunci nu este posibil ca 
organizaţiile să aibă obiective clare. Nu se pot obţine informaţii viabile despre 
relaţiile dintre diferite cantităţi şi combinaţii de intrări şi ieşiri. Această situaţie ar 
explica de ce luarea deciziilor, mai ales în sectorul public, nu urmează modelul 
rational, ci se supune principiului paşilor mici (Levaéi¢, 1995: 82). 


Studiul lui Bennett şi al colaboratorilor săi (2000) despre planul de dezvoltare 
al şcolilor primare engleze ridică de asemenea semne de întrebare privind 
validitatea modelelor raţionale. Autorii afirmă că şcolile primare îşi desfăşoară 
activitatea într-un mediu extrem de turbulent, acest lucru afectând inevitabil 
procesul de planificare : 


Mediul în care şcoala operează este imposibil de anticipat, iar managementul este 
atât de prins să răspundă solicitărilor care apar zi de zi, încât (...) este improbabil 
ca resursele pentru proiectarea strategică să fie disponibile (ibid. : 349). 


Aceste exemple ilustrează natura problematică a relaţiilor dintre procesul 
de luare a deciziilor şi rezultatele acestuia. Ipoteza raţională potrivit căreia 
implementarea este un element direct al procesului decizional pare să fie 
falsă. În realitate, aceasta este la fel de nesigură ca şi optarea. 

9. Modelele de ambiguitate pun accent pe avantajele descentralizării. Având 
în vedere complexitatea şi imprevizibilitatea organizaţiilor, se crede că multe 
dintre decizii ar trebui delegate subunitatilor sau indivizilor. Departamentele 
au o structură relativ coerentă şi s-ar putea adapta rapid noilor condiţii. 
Descentralizarea luării deciziilor permite evitarea întârzierilor şi incertitudinilor 
asociate nivelului instituţional. Autonomia acordată indivizilor şi departa- 
mentelor este considerată a fi potrivită pentru personalul profesionist, 
solicitat astfel să-i abordeze pe clienţi prin prisma propriilor judecăţi. Acolo 
unde măsura are succes, departamentele se pot extinde şi pot înflori, în 
timp ce departamentele cu o activitate mai ineficientă s-ar putea restrânge 
sau chiar ar putea să dispară în perioadele mai dificile. Weick (1976) susţine 
că delegarea responsabilitatilor permite organizaţiilor să supravieţuiască 
chiar şi când anumite subunități sunt amenintate : 


Dacă se produce un clivaj într-o porţiune a unui sistem hipoconectat, acesta poate 
fi izolat, fără a vicia alte parti ale organizaţiei (...) când un element este disfunctional, 
alterat sau deteriorat, răspândirea acestei stări este îngrădită într-un sistem hipoconectat 
(...). Un sistem hipoconectat îşi poate izola porțiunile cu probleme, prevenind 
extinderea acestora (ibid. : 7). 


Deşi descentralizarea îşi poate asuma anumite merite, aceasta ar putea fi 
dificil de implementat atunci când liderii devin din ce în ce mai răspunzători 
de toate aspectele instituţiei. Departamentele sau unităţile neperformante pot 
fi identificate prin inspecţie şi prin stabilirea unor indicatori de performanţă, 
ceea ce limitează posibilitatea de a le „izola”. Mai curând, trebuie implementate 
măsuri cu scopul de a remedia fisurile, pentru ca instituţia să prospere 
într-o perioadă a răspunderii publice. Potrivit lui Hoyle şi Wallace (2005 : 
100), descentralizarea ar putea fi îngrădită în „cuşca de fier a politicilor 
guvernamentale”. 


Modelul „coşului de gunoi” 


Cea mai populară dintre perspectivele ambiguitatii este modelul „coşului de gunoi” 
dezvoltat de Cohen şi March (1986). Pe baza cercetărilor empirice, autorii susţin 
că ambiguitatea este una dintre caracteristicile majore ale universităţilor şi colegiilor 
din Statele Unite, respingând parcursul secvențial propus de modelele formale, 
conform cărora deciziile sunt rezultatul unui proces raţional. Luarea deciziilor 

este un proces profund ambiguu, potrivit cercetătorilor care aseamănă procesul 
unui „coş de gunoi”: 


Cheia înţelegerii proceselor care au loc într-o organizaţie este de a vedea o 
oportunitate de alegere ca pe un coş de gunoi în care participanţii aruncă diversele 
probleme şi soluţii. Amestecul de gunoi dintr-un singur coş depinde parţial de 
etichetele atribuite coşurilor alternative ; însă depinde şi de tipul de gunoi produs 
pe moment, de amestecul de coşuri de gunoi disponibile, precum şi de viteza cu 
care gunoiul este colectat şi eliminat (Cohen şi March, 1986: 81). 


In analiza lor asupra procesului decizional, autorii se axează pe fluxurile 
relativ independente din cadrul organizaţiilor. Deciziile sunt rezultatul interactiu- 
nilor celor patru fluxuri, după cum urmează: 


1. Problemele reprezintă preocupările persoanelor din interiorul şi din afara 
organizaţiei. Ele vizează: stilul de viaţă, familia, frustrările legate de 
locul de muncă, cariera, funcţia şi banii, ideologiile, crizele curente ale 
omenirii aşa cum sunt ele interpretate de mass-media sau de omul de rând. 
Toate au nevoie de atenţie. Problemele sunt totuşi diferite de alegeri, iar 
soluţionarea acestora ar putea să nu se regăsească în alegerile făcute la un 
moment dat. 

2. Soluţiile. O soluţie este produsul cuiva. Un computer nu este doar o soluţie 
la o problemă ce vizează gestionarea salariilor, descoperită la nevoie. Este 
un răspuns ce îşi caută în mod activ întrebarea. Crearea de necesităţi nu 
este o curiozitate a pieţei produselor de consum ; este un fenomen general 
al proceselor de exprimare a opţiunilor. În ciuda dictonului că nu poţi 
găsi răspunsul până nu formulezi întrebarea, adesea nu ştii care este 
întrebarea în rezolvarea problemelor de ordin instituţional până nu cunoşti 
răspunsul. 

3. Participanţii se află într-o continuă mobilitate. Din moment ce orice 
intrare presupune o ieşire din altă parte, distribuţia intrărilor depinde în 
aceeaşi măsură de atributele opțiunii la care s-a renunţat şi de cele ale 
noii opţiuni. Variatiile substanţiale în participare rezultă din alte cerinţe 
ale timpului participanţilor (şi mai putin din trăsăturile opțiunii supuse 
analizei). 

4. Oportunităţile de a alege. Acestea sunt ocazii în care se presupune că 
organizaţiile produc un comportament ce poate fi numit decizie. Oportunităţile 
se ivesc cu regularitate, orice organizaţie având modalităţi de a le crea. 
Contractele trebuie semnate, oamenii trebuie să fie angajaţi, promovați sau 

concediaţi, banii trebuie cheltuiţi, iar responsabilitatile trebuie atribuite 
(Cohen şi March, 1986: 82). 


Analiza lui Cohen şi March este persuasivă. Aceştia susţin că problemele 
ar putea fi independente de soluţii, care ar putea „aştepta” ca o problemă să 
se ivească. Participarea la luarea deciziilor este fluidă în multe unităţi de 
învăţământ, iar „decizia” ce rezultă din oportunităţile de a alege ar putea la 
fel de bine să depindă mai degrabă de cine este prezent la întâlnire decât de 
meritele intrinsece ale potentialelor soluţii. Hoyle şi Wallace (2005) leagă 
modelul „coşului de gunoi” de teoria complexităţii. Autorii fac referire la cele 
patru elemente de complexitate ale lui Morrison (2002: 9): 


e „Efectele nu sunt funcţii directe ale cauzelor” ; 

e „Predomină incertitudinea şi caracterul deschis” ; 

e „Universul este neregulat, divers, incontrolabil şi imprevizibil” ; 
e „Sistemele sunt indeterminabile, nonliniare şi instabile”. 


Morrison (2002 : 189) adaugă că, în acest scenariu, „puterea şefilor este 
limitată”, dar Hoyle şi Wallace (2005 : 41) afirmă că „liderii şi managerii pot, 
cel puţin, să influenţeze cursul evenimentelor emergente”. 

Cohen şi March consideră că modelul coşului de gunoi este potrivit mai 
ales pentru învăţământul superior, dar câteva dintre concepte sunt de asemenea 
relevante pentru instituţiile din mediul preuniversitar. Trăsăturile principale 
ale scopurilor ambigue, tehnologiilor incerte şi participării fluide se aplică 
adesea la nivelul învăţământului secundar, fiind mai puţin evidente în şcolile 
primare. 

Principala contribuţie a modelului coşului de gunoi este că decuplează 
problemele de opţiuni. Ideea că luarea deciziilor este un proces raţional de 
căutare a soluţiilor pentru diverse probleme este înlocuită de un amestec 
complex de probleme, soluţii şi participanţi, din care deciziile s-ar putea ivi 
în cele din urmă. Modelul coşului de gunoi este uşor aplicabil la nivelul 
instituţiilor de învăţământ unde există mulţi participanţi care au soluţii gata 
pregătite pentru diferite probleme. Levacié (1995: 82) opune acestui model 
abordările raţionale : „În modelul coşului de gunoi nu există o distincţie clară 
între scopuri şi mijloace, nici articularea scopurilor organizaţiei, nici evaluarea 
alternativelor în relaţie cu scopurile organizaţiei, iar selecţia celor mai bune 
mijloace lipseşte de asemenea”. 

Aplicarea modelului de ambiguitate: şcoala Oakfields 


Modelul ambiguitatii este o contribuţie importantă la teoria managementului 
educaţional. Este un model analitic şi descriptiv care delimitează punctele de 
vedere ale teoreticienilor săi cu privire la modul în care sunt gestionate 
organizaţiile, şi este puţin o abordare normativă care trasează drumul „corect” 
pentru gestionarea instituţiilor. Cu toate acestea, există o serie de studii 
empirice care propun un cadru conceptual derivat din perspectiva ambiguitatii. 
Un exemplu important este cercetarea lui Bell (1989) la Oakfields, la vremea 
respectivă o şcoală secundară nouă din East Midlands, Anglia. 

Oakfields fusese formată prin comasarea a trei şcoli ca parte a strategiei LEA 
privind gestionarea numărului în scădere de elevi. Noua şcoală a avut la deschidere 
1.500 de elevi, cu perspectiva ca această cifră să ajungă la 900 pe parcursul a 
cinci ani, cu implicaţii evidente la nivelul componenţei personalului. Această 
incertitudine a fost agravată de demersurile sindicatului profesorilor, care nu 
a permis desfăşurarea activităţilor specifice de planificare de la finalul zilelor 
de şcoală. Noua şcoală era amplasată de asemenea în două structuri. Aceşti 
factori au contribuit la crearea unui mediu turbulent, cu un nivel de ambiguitate 
ridicat. 

Bell face referire la lipsa claritatii scopurilor şcolii, a tehnologiei şi a 
apartenenţei la unitate. Noul director a identificat scopurile, însă acestea nu 
au fost împărtăşite de întregul personal. Încercările de a atenua diferenţele 
dintre punctele de vedere au fost împiedicate de acţiunile profesorilor, după 
cum sugerează conducerea şcolii : 


S-ar putea să nu fiţi de acord cu unele politici şi proceduri sau chiar cu obiectivele 
pe termen lung, dar până când vom putea discuta aceste lucruri, aş dori ca toţi să 
şi le asume de dragul nostru, al tuturor, dar în special de dragul copiilor (Bell, 
1989: 135). 


Bell observă că lipsa claritatii scopurilor era rezultatul diferitelor per- 
ceptii ale personalului din fiecare dintre cele trei şcoli implicate, mai ales in 
privinţa disciplinei şi a aspectelor legate de curriculum. Era evident de 
asemenea că opiniile profesorilor, conturate în şcolile anterioare, le influentau 
atitudinea : 


Interpretarea scopurilor noii şcoli de către membrii corpului profesoral şi atitudinea 
lor faţă de operationalizarea acestora se datorau atât percepţiei pe care o aveau fata 

de cele trei şcoli preexistente, cât şi oricărei propuneri venite din partea directorului 
de la Oakfields (Bell, 1989: 136). 


Dezacordurile privind tehnologia şcolii se centrau pe stilurile de predare şi pe 
meritele relative ale disciplinelor reale sau umaniste, separate sau integrate. 

Ideea de apartenenţă la şcoală era extrem de problematică, deoarece o mare 
parte a personalului a păstrat o anumită loialitate faţă de şcoala anterioară, şi 
nu faţă de noua şcoală comasată. Aceasta se întâmpla mai ales în cazul profesorilor 
de la fosta şcoală secundară, care îşi desfăşurau anumite ore în clădirea care 
aparținuse acesteia. Totodată, fostul director al şcolii secundare, acum „director 
asociat” localizat în structura-satelit, influenţa de asemenea punctele de vedere 
ale câtorva dintre colegi : 


Acesta putea fi descris ca membru al şcolii Oakfields doar în măsura în care 
sintagma s-ar asocia celei mai diluate forme de apartenenţă. O parte dintre colegii 
lui de altădată şi-au asumat o poziţie similară, în sensul că erau în noua şcoală, 
dar nu făceau parte din aceasta (Bell, 1989: 140). 


Scopurile ambigue, tehnologia şi apartenenţa s-au reflectat în procesul de luare 
a deciziilor, care era adesea impredictibil şi irațional. Bell susţine că Oakfields 
ilustrează limitările teoriilor formale şi proeminenta modelului ambiguitatii : 


Imaginea tradiţională a şcolii ca structură ierarhică de luare a deciziilor cu o 
împărţire orizontală pe departamente şi o diviziune pe verticală a nivelurilor de 
autoritate trebuie abandonată. O astfel de conceptualizare este nepotrivită pentru 
analiza unei organizaţii ce încearcă să facă faţă mediului instabil şi impredictibil 
(...). Importanţa fundamentală a tehnologiei neclare, apartenenţa fluidă, natura şi 
poziţia problematică a scopurilor educaţionale trebuie să primească atenţia cuvenită 
în orice analiză privind organizarea şi managementul unei şcoli precum Oakfields 
(Bell, 1989: 146). 


Modelele de ambiguitate: obiective, structură, mediu 
şi leadership 


Obiective 


Modelele de ambiguitate diferă de toate celelalte abordări prin faptul că pun 
accent pe natura problematică a obiectivelor. Celelalte teorii ar putea aşeza în 
centru instituţia, subunitatea sau individul, dar toate au la bază premisa că 

scopurile sunt clare la fiecare dintre nivelurile menţionate. Trasatura distinctă 
a perspectivei ambiguitatii constă în premisa că telurile nu sunt numai vagi şi 
neclare, ci şi un ghid de conduită neadecvat: 


Evenimentele nu sunt dominate de intenţii. Procesele şi rezultatele par să nu aibă 
o relaţie clară cu intenţia explicită a celor implicaţi (...) intenţia se pierde în fluxul 
problemelor, soluţiilor, oamenilor şi oportunităţilor de a alege, toate acestea fiind 
dependente de context (Cohen er al., 1976: 37). 


Teoreticienii ambiguitatii susţin că luarea deciziilor reprezintă mai mult o 
oportunitate de a descoperi scopurile şi mai puţin de a promova politicile 
fundamentate pe obiectivele existente. Situaţia particulară asociată alegerii 
acţionează ca un catalizator care îi ajută pe indivizi să-şi clarifice preferinţele : 
„Comportamentul uman legat de alegere este cel puţin în aceeaşi măsură un 
proces de descoperire a scopurilor şi un proces de acţiune pe baza acestora” 
(Cohen şi March, 1986: 220). 

Hoyle şi Wallace (2007: 18-19) demonstrează că obiectivele organizaționale 
adesea rezultă forţat din prescriptiile şi aşteptările externe. Acest fapt îi 
determină „pe directori şi pe profesori să-şi justifice munca în faţa instituţiilor 
reprezentative pentru a demonstra că întrunesc cerinţele acestora”. Astfel, este 
necesar un proces de adaptare care poate fi văzut, în termeni generali, drept 
„conformare”, „neconformare” sau „mediere”, ceea ce i-ar putea face pe 
profesori să modifice scopurile generate din exterior pentru ca acestea să se 
plieze pe propriile valori profesionale. 


Structura organizaţională 


Modelele de ambiguitate consideră că structura organizaţională este problematică. 
Instituţiile sunt văzute ca agregate de subunități slab conectate, a căror structură 
poate fi atât ambiguă, cât şi supusă schimbării. În multe organizaţii cu profil 
educaţional şi cu certitudine în unităţile mari de învăţământ, politicile sunt 
definite mai curând de comisii, şi nu de indivizi. Diferitele comisii şi grupuri 
de lucru alcătuiesc structura organizaţiei. 

Enderud (1980: 248) susţine că structura organizaţională poate fi supusă 
unei varietăţi de interpretări datorită ambiguitatii şi autonomiei subunitatilor 
din multe şcoli mari: „Ceea ce contează cu adevărat pentru modul în care 
structura formală influenţează procesele nu este felul în care «arată» structura 
formală, ci modul în care aceasta este utilizată”. Enderud (1980) delimitează 
patru factori care influenţează interpretarea structurii : 

1. De regula, institutiile impart responsabilitatile pe zone de decizie care sunt 
apoi alocate diferitelor grupuri sau indivizi. Un exemplu evident este 
distincţia dintre structurile academice şi cele de îngrijire din multe şcoli 
secundare. Chiar şi aşa, este posibil ca aceste zone de decizie să nu fie 
delimitate clar sau temele abordate de anumite zone s-ar putea suprapune. 
Progresul şcolar al unui elev, spre exemplu, ar putea fi afectat din motive 
personale sau familiale. „Rezultatul este că o decizie legată de situaţia 
acestui elev ar putea face obiectul unor zone tematice diferite. De asemenea, 
cercul persoanelor care trebuie să se ocupe de problemă este supus interpretării” 
(Enderud, 1980: 249). 

2. Deciziile pot fi clasificate şi în alte moduri. Problemele ar putea fi majore 
sau de mică amploare, urgente sau de durată, de natură administrativă sau 
politică etc. Aceste distincţii oferă aceleaşi oportunităţi pentru diferite 
interpretări, în funcţie de alocarea tematică a acestora. 

3. Regulile privind procesul de luare a deciziilor în cadrul structurii formale 
ar putea fi neclare. Alegerea regulilor pentru luarea deciziilor este supusă 
adesea unei interpretări ad-hoc. Adoptarea unei proceduri de votare, încercarea 
de a ajunge la un consens sau propunerea de a amâna o decizie pot fi 
impredictibile şi pot influenţa semnificativ rezultatul final. 

4. Regulile ar putea fi eludate în anumite situaţii. Cele mai multe structuri 
organizaționale au elemente destinate soluționării situaţiilor de urgenţă sau 
conflictelor procedurale. În cazul anumitor evenimente, structura formală 
poate fi eludată, acolo unde participanţii sunt de acord cu astfel de practici 
(Enderud, 1980). 


Modelele de ambiguitate descriu structurile ca fiind „hipoconectate” (Weick, 
2001). Goldspink (2007: 40) porneşte de la acest termen pentru a discuta 
despre „cuplarea multidimensională” dintre numeroşii agenţi a căror activitate 
este legată de unităţile şcolare, fiecare dintre aceştia exercitându-şi rolul într-o 
manieră proprie. 

O altă sursă de ambiguitate priveşte măsura participării la structura organi- 
zaţională. Anumiți indivizi din cadrul instituţiei au dreptul să participe la luarea 
deciziilor prin apartenenţa la anumite comisii sau grupuri de lucru. Cohen, 
March şi Olsen (1976: 27) subliniază că apartenenţa la o comisie este doar 
punctul de plecare pentru participarea la luarea deciziilor : „Astfel de drepturi 
sunt necesare, dar nu suficiente pentru implicarea propriu-zisă în acest proces. 
Acestea pot fi considerate invitaţii la participare. Invitaţii care ar putea să nu 
fie acceptate”. 

O idee de bază a modelelor de ambiguitate este că participarea la luarea 
deciziilor este un proces fluid, deoarece membrii nu se folosesc suficient de 
drepturile din procesul de luare a deciziilor. O consecinţă a acestor ambiguitati 
structurale este că deciziile se pot materializa doar acolo unde există suficienţi 
participanţi. Încercările de a lua decizii fără o participare suficientă ar putea 
eşua pe parcursul procesului. Studiul lui Lumby (2001 : 99) cu privire la şcolile 
postliceale sugerează că rolurile personalului ar putea fi chiar mai problematice 
decât structurile formale : „Chiar dacă locul oficial al oricărui rol în structură 
se schimbase sau nu, modul în care rolul era perceput de deţinătorul acestuia 
şi de ceilalţi se schimba continuu, existând probabilitatea să creeze ambiguitate, 
conflict sau supraîncărcare”. 


Mediul extern 


Mediul extern este o sursă de ambiguitate care contribuie la caracterul impredictibil 
al organizaţiilor. Unităţile de învăţământ beneficiază de continuitate doar atâta 
vreme cât pot răspunde necesităţilor clienţilor externi. Persoanele care îşi 
desfăşoară activitatea în astfel de instituţii trebuie să fie sensibile la mesajele 
transmise de grupuri şi de indivizi. 


Poate se impune recunoaşterea explicită a faptului că organizaţiile, inclusiv şcolile, 
îşi desfăşoară activitatea într-un mediu uneori complex şi instabil, asupra căruia 
exercită un control neînsemnat şi care este capabil să producă efecte ce pot străpunge 
până şi cele mai solide şi mai selective graniţe (...) multe dintre şcoli nu îşi pot 
permite să ignore presiunile exercitate de mediul extern (Bell, 1980: 186). 


Dezvoltarea unei „economii de piaţă” pentru educaţie în multe ţări presupune 
că unităţile de învăţământ trebuie să fie tot mai sensibile la solicitările clienţilor 
şi ale potenţialilor clienţi. Instituţiile care nu reuşesc să răspundă cerinţelor 
mediului în care funcţionează ar putea fi taxate prin comasare sau prin închidere. 
Încetarea activităţii anumitor şcoli ca urmare a scăderii efectivelor de elevi 
poate fi considerată un eşec în a satisface nevoile pieţei. Închiderea este adesea 
precedată de o perioadă de declin în care părinţii aleg să-şi înscrie copiii la 
alte şcoli, considerate mai potrivite. O modalitate de a evalua aceste evenimente 
constă în a vedea lipsa de popularitate a unor şcoli drept un produs al incapacității 
acestora de a interpreta dorinţele comunităţii. 

În ciuda mediului complex generat de descentralizare, politicile guvernamentale 
rămân cea mai puternică influenţă asupra activităţii şcolare şi a procesului de 
luare a deciziilor în cadrul acestora. În Anglia, de exemplu, guvernul exercită 

o putere considerabilă asupra şcolilor prin curriculumul national, a cărui 
implementare este supravegheată printr-un regim strict de inspecţie, prin 
„Strategii nationale” pentru literatie şi numerație, precum si printr-o cultură 
bine definită a stabilirii obiectivelor. Relaţia paradoxală „nepermisivă-relaxată” 
dintre şcoli şi guvern poate fi interpretată ca reprezentând dorinţa de a le 
permite liderilor şcolilor să decidă singuri cum să implementeze politicile 
stabilite la nivel central, dar nu şi dacă să facă acest lucru. 

Aceste incertitudini externe interacționează cu alte aspecte impredictibile 
ale organizaţiilor şi creează un tipar confuz, îndepărtat de imaginea clară, 
directă asociată modelelor formale. Un mediu turbulent se asociază cu ambiguitatile 
interne, ceea ce poate însemna că managementul educaţional este adesea o 
activitate supusă hazardului şi irationalului, după cum sugerează studiul lui 
Gunter (1997) cu privire la managementul „Jurasic” : „Viitorul este mai curând 
creat de răspunsul sensibil la fluctuațiile mediului decât de instalarea proactiva 
şi sistematică de noi structuri şi sarcini de lucru” (ibid. : 95). 


Leadership 


Într-un climat de ambiguitate, noţiunea clasică de leadership suferă modificări. 
Caracteristicile impredictibile ale organizaţiilor haotic structurate le creează 
dificultăţi liderilor şi sugerează o abordare diferită a managementului unităţilor 
de învăţământ. Potrivit lui Cohen şi March (1986: 195-203), liderii se confruntă 
cu patru tipuri fundamentale de ambiguitati : 


1. Există o ambiguitate a scopului, deoarece scopurile organizaţiei sunt neclare. 
Este dificilă delimitarea unui grup de scopuri coerente care să fie susţinute 
de toţi membrii unei instituţii. În plus, extragerea scopurilor din activităţile 
desfăşurate ar putea fi imposibilă. Dacă nu există scopuri clare, liderii au 
o bază neadecvată pentru evaluarea acţiunilor şi a realizărilor instituţiei. 

2. Există o ambiguitate a puterii, deoarece o evaluare clară a puterii liderilor 
este dificil de realizat. Directorii deţin o autoritate ce derivă din funcţia lor 
de lideri formali ai instituţiilor. Cu toate acestea, într-un mediu imprevizibil, 
autoritatea formală este un ghid incert pentru puterea liderilor. Deciziile 
decurg dintr-un proces complex de interacţiune. Liderii sunt participanţi la 
proces, dar „soluţiile” propuse de aceştia ar putea să nu se impună drept 
rezultate dezirabile ale organizaţiei. 

3. Există şi o ambiguitate a experienței, deoarece, în condiţii de incertitudine, 
liderilor le-ar putea lipsi capacitatea de a învăţa din consecinţele acţiunilor 

lor. Într-o situaţie concretă, liderii aleg dintr-o varietate de alternative şi 
evaluează rezultatele prin raportare la scopurile instituţiei. Această 
evaluare furnizează ulterior o bază de acţiune în situaţii similare. În 
condiţii de ambiguitate însă, rezultatele depind de factori care nu mai ţin 
de comportamentul liderilor. Au loc schimbări externe care distorsionează 
situaţia, astfel încât experienţa devine un ghid nesigur pentru acţiunile 
viitoare. 

4. Există de asemenea o ambiguitate a succesului, deoarece măsurarea rezultatelor 
liderilor este dificilă. Directorii sunt de obicei numiţi pe aceste posturi după 
o carieră de succes ca profesori sau ca personal de conducere de nivel 
mediu. Aceştia s-au obişnuit cu succesul. Totuşi, ambiguitatile legate de 
scop, putere şi experienţă le creează dificultăţi liderilor în a distinge între 
succes şi eşec. 


Cohen şi March (1986) fac referire la problemele întâmpinate de liderii 
puşi în faţa acestor incertitudini : 


Aceste ambiguitati sunt fundamentale (...) deoarece afectează însăşi esenţa interpre- 
tărilor comune ale ideii de leadership. Când scopul este ambiguu, teoriile obişnuite 
ale luării deciziilor şi ale informaţiilor devin problematice. Când experienţa este 
ambiguă, teoriile obişnuite ale învăţării şi adaptării devin problematice. Când 
succesul este ambiguu, teoriile obişnuite ale motivatiei şi plăcerii personale devin 
problematice (ibid. : 195). 


Aceste trăsături ambigue implică faptul că liderii nu pot controla instituţia în 
maniera sugerată de modelele formale. Mai curând, aceştia devin facilitatori ai 
unui proces complex de luare a deciziilor prin construirea unui cadru în care 
problemele pot fi discutate, membrii se pot implica, iar soluţiile pot fi expuse. 

Două strategii alternative de leadership sunt reprezentative pentru condiţiile 
ambiguitatii. Una dintre acestea presupune un rol participativ pentru ca liderii 
să-şi sporească influenţa asupra politicilor. Cohen şi March (1986) şi March 
(1982) sugerează următoarele abordări ale managementului incertitudinii : 


1. Liderii ar trebui să fie pregătiţi să dedice timp procesului de luare a 
deciziilor. Asumându-şi răspunderea de a se implica total, probabil că liderii 
vor fi prezenţi atunci când problemele se rezolvă în cele din urmă şi vor 
avea oportunitatea de a influenţa decizia. 

2. Liderii ar trebui să fie pregătiţi să insiste asupra acelor propuneri care iniţial 
nu sunt agreate de grupurile din cadrul instituţiei. Există probabilitatea ca 
problemele să iasă la suprafaţă pe parcursul unor întâlniri, iar receptarea 

negativa din cadrul unei intalniri se poate schimba cand participantii sunt 
diferiti. 

3. Liderii ar trebui s4 faciliteze participarea oponentilor fata de propunerile 
sale. Participanţii ocazionali ar putea avea aspiratii care nu au legătură cu 
realitatea. Implicarea directă in luarea deciziilor îi face pe membri să 
conştientizeze ramificatiile diverselor cursuri de acţiune. Includerea oponenților 
în anumite discuţii ar putea duce la modificarea sau la retragerea unor 
alternative şi ar putea permite planurilor înaintate de lideri să se dezvolte. 

4. Liderii ar trebui să supraîncarce sistemul cu idei pentru a asigura succesul 
pentru o parte dintre iniţiative. Când organizaţia trebuie să facă faţă unui 
aflux de probleme, probabil că unele propuneri vor fi acceptate, chiar dacă 
altele se pierd pe drum. 


Aceste tactici ar putea părea cinice şi sunt într-o anumită măsură similare 
modelelor politice discutate în capitolul 5. Strategia alternativă este ca liderii 
să abandoneze ideea implicării directe în procesul de luare a deciziilor şi să 
se concentreze asupra problemelor structurale şi de personal. Atenţia acordată 
structurii formale le permite liderilor să influenţeze cadrul luării deciziilor. 
Deciziile privind locul în care problemele trebuie discutate au efect asupra 
rezultatelor acestor discuţii. 

Cea de-a doua strategie le cere liderilor să fie de asemenea atenţi la 
selectarea şi implicarea personalului. Dacă directorii implică profesori care le 
împărtăşesc filozofia educaţională, atunci creşte probabilitatea ca soluţiile 
agreate de lideri să se transforme în politici ale unităţii de învăţământ. Aspectele 
structurale şi de personal ale managementului se pot suprapune. Directorii ar 
putea încuraja personalul afiliat ideologic să se alăture unor comisii şi grupuri 
de lucru pentru a creşte şansele de obţinere a unor rezultate favorabile. 

Ambele strategii sugerează că liderii expuşi unor situaţii de ambiguitate ar 
trebui să abordeze lucrurile cu discreţie, şi nu prin proclamarea făţişă a 
diferitelor politici. Această abordare ar putea fi potrivită în perioade de 
ambiguitate ridicată, dar tensiunile inerente din organizaţiile turbulente ar 
putea constitui o puternică sursă de stres pentru directorii care ar trebui să 
absoarbă aceste presiuni, atât pentru a facilita dezvoltarea instituţiei, cât şi 
pentru a-şi asigura menţinerea în funcţie şi dezvoltarea personală. 

Cea mai potrivită abordare pentru condiţiile de turbulenţă este modelul 
circumstantial. 

Leadershipul circumstantial 


Modelele de leadership analizate în capitolele anterioare sunt toate parţiale. 
Acestea oferă perspective valide şi de ajutor într-un anumit aspect al leadershipului. 
Unele au în vedere procesul prin care este exercitată influenţa, în timp ce altele 
subliniază unul sau mai multe dimensiuni ale domeniului. Majoritatea dintre 
acestea sunt normative şi se bucură de sprijinul neobosit al adepților lor. 
Niciunul dintre aceste modele nu oferă o imagine completă a leadershipului şcolar. 
Aşa cum observă Lambert (1995: 7), nu există „un singur cel mai bun tip”. 

Modelul circumstantial oferă o abordare alternativă, recunoscând natura 
diversă a contextelor şcolare şi avantajul adaptării stilurilor de leadership la 
anumite situaţii, prin contrast cu abordarea de tipul „aceeaşi măsură se potriveşte 
tuturor” : 


Această abordare porneşte de la premisa că cel mai important este modul în care 
liderii răspund la circumstanţele sau la problemele organizaționale unice (...) [că] 
există mari variaţii în contextele leadershipului şi că, pentru eficienţă, aceste 
contexte solicită răspunsuri de leadership diferite (...). Indivizii asociaţi leadershipului, 
de regulă cei aflaţi în poziţii formale de autoritate, sunt capabili să stăpânească un 
vast repertoriu de practici de leadership. Influenţa lor va depinde în mare măsură 
de măiestria cu care le folosesc (Leithwood er al., 1999: 15). 


Yukl (2002: 234) adaugă că „rolul managerului este prea complex şi 
imprevizibil pentru a se baza pe un set de răspunsuri standard la evenimente. 
Liderii eficienţi analizează constant situaţiile şi evaluează modul în care îşi 
pot adapta comportamentul la acestea”. Hoyle şi Wallace (2005: 189) duc mai 
departe această discuţie, afirmând că tipul de lider care probabil va avea succes 
va depinde de situaţiile particulare în care se va afla şcoala. „Unele şcoli sunt 
într-o situaţie atât de dificilă, încât doar o formă de leadership eroic «le mai 
poate salva» (...). Dar pentru multe şcoli (...) leadershipul eficient este (...) 
marcat de lungul drum spre îmbunătăţire.” După cum sugerează Vanderhaar, 
Munoz şi Rodosky (2007), leadershipul este modelat de context. 

„Pluralismul conceptual” al lui Bolman şi Deal (1991) este similar leader- 
shipului de circumstanta. O abordare eclectică este necesară acolo unde liderii 
îşi adaptează stilul la contextul în care îşi desfăşoară activitatea. Leadershipul 
impune diagnoza eficientă a problemelor, urmată de adoptarea celui mai 
potrivit răspuns la problemă sau situaţie (Morgan, 1997). Această abordare 
reflexivă este importantă mai ales în perioadele dificile, când liderii trebuie 
să evalueze cu atenţie situaţia şi să ofere răspunsul potrivit în loc să se bazeze 
pe un model standard de leadership. 


186 LEADERSHIP ŞI MANAGEMENT EDUCATIONAL 


Limitările modelelor de ambiguitate 


Modelele de ambiguitate adaugă dimensiuni importante teoriei managementului 
educaţional. Conceptele de scopuri problematice, tehnologie incertă şi participare 
fluidă reprezintă contribuţii semnificative la analiza organizaţională. Cele mai 
multe unităţi de învăţământ au aceste caracteristici într-o mai mare sau mai 
mică măsură, astfel încât modelele de ambiguitate ar trebui considerate în 
primul rând abordări analitice sau descriptive, şi nu teorii normative. Acestea 
susţin că reflectă realitatea fără a sugera că organizaţiile ar trebui să funcţioneze 
ca structuri haotice. 

Lipsa de orientare a politicilor educaţionale din Anglia şi din alte ţări în 
secolul XXI tinde să legitimeze teoriile ambiguitatii. Ritmul rapid al schimbărilor 
în curriculum, aşteptările tot mai mari ale autorităţilor din partea unităţilor de 
învăţământ şi natura imprevizibilă a finanţării educaţiei conduc la multiple 
incertitudini ce pot fi explicate adecvat doar prin prisma cadrului ambiguitatii. 
În mod similar, analiza lui Sapre (2002) cu privire la reforma educaţională din 
India se referă la eşecul constant al reformelor de sus în jos, în mare parte 
acesta fiind un rezultat al ambiguitatii: „Nereuşita repetată a iniţiativelor de 
reformă este neliniştitoare pentru practicieni şi elevi. Cei care propun aceste 
demersuri au nevoie de o cunoaştere profundă a dinamicii schimbării, a ceea 
ce poate să sprijine sau nu reforma” (ibid. : 106). 

Modelul ambiguitatii pare să fie tot mai plauzibil, însă are patru puncte 
slabe majore : 


1. Este dificilă plasarea perspectivelor ambiguitatii lângă structurile şi procesele 
obişnuite ale unităţilor de învăţământ. Participanţii pot decide să intre în 
sau să rămână în afara situaţiilor ce impun luarea deciziilor, însă cadrul 
politicilor nu este afectat şi are o influenţă constantă asupra rezultatelor 
discuţiilor. Anumite scopuri ar putea fi neclare, însă profesorii înţeleg şi 
acceptă de regulă obiectivele generale ale educaţiei. 

2. Modelele de ambiguitate exagerează gradul de incertitudine din instituţiile 
de educaţie. Unităţile de învăţământ au un număr de caracteristici imprevizibile 
care servesc la clarificarea responsabilitatilor membrilor acestora. Aşteptarea 
este ca studenţii, elevii şi personalul să se comporte conform regulilor şi 
procedurilor standard. Orarul reglementează localizarea şi mişcările tuturor 
participanţilor. Există de obicei documente care proiectează activitatea 
elevilor şi a profesorilor. Personalul este conştient de distribuirea responsa- 
bilitatilor, profesorii răspunzând in fata directorilor care, la rândul lor, 
răspund în faţa reprezentanţilor ministerului, cum este şi situaţia unităţilor 

cu management autonom, pe scara ierarhică superioară adăugându-se, 
pentru acestea, furnizorii de fonduri. 

Caracterul previzibil al unităţilor de învăţământ este confirmat de socializarea 
profesională ce are loc pe parcursul formării profesionale a cadrelor didactice. 
Profesorii asimilează modelele de comportament aşteptate şi le reproduc în 
viata profesională. Socializarea serveşte aşadar la reducerea nesigurantei şi 
a imprevizibilitatii în educaţie. Unităţile de învăţământ sunt totuşi mai 
stabile şi mai previzibile decât sugerează perspectiva ambiguitatii. 

3. Modelele de ambiguitate sunt mai puţin potrivite pentru organizaţiile stabile 
sau pentru orice instituţie aflată într-o stare de echilibru. Gradul de predicti- 
bilitate din şcoli depinde de natura relaţiei cu mediul extern. Acolo unde 
instituţiile reuşesc să îşi menţină limitele oarecum etanşe, acestea pot 
exercita un control puternic asupra propriilor procese. Şcolile extrem de 
solicitate, spre exemplu, s-ar putea baza pe propria popularitate pentru a-şi 
proteja activităţile de presiunile externe. 

4. Modelele de ambiguitate oferă puţine îndrumări practice liderilor instituţiilor 
de educaţie. În timp ce modelele formale accentuează rolul directorului în 
elaborarea politicilor, iar modelele colegiale subliniază importanţa lucrului 
în echipă, modelele de ambiguitate nu pot oferi nimic mai concret decât 
leadershipul circumstantial. 


Cohen şi March (1986: 91) admit că modelul coşului de gunoi are limitări, 
în acelaşi timp sustinandu-i importanţa pentru multe organizaţii : „Recunoaştem 
că niciun sistem real nu poate fi caracterizat astfel. Cu toate acestea, organizaţiile 
simulate manifestă un comportament pe care îl întâlnim uneori în aproape toate 
organizaţiile şi în mod frecvent în unele”. 


Concluzie: ambiguitate sau raționalitate? 


Modelele de ambiguitate aduc o contribuţie valoroasă la teoria managementului 
şi leadershipului educational. Importanţa acordată imprevizibilitatii organizaţiilor 
este o replică semnificativă la ideea că problemele pot fi rezolvate printr-un 
proces raţional. Ideea că liderii optează pentru cele mai bune soluţii dintr-o 
gamă de alternative depinde în mod critic de abilitatea acestora de a prevedea 
consecinţele unei anumite acţiuni. Edificiul modelelor formale este afectat 
prin acceptarea ideii că anumite condiţii din unităţile de învăţământ ar putea 
fi mult prea incerte pentru a permite alegerea în cunoştinţă de cauză a unei 
soluţii dintre alternative. 

În realitate însă, instituţiile de educaţie operează într-un amestec de procese 
raţionale şi ambigue. Cu cât sunt mai imprevizibile mediul intern şi extern, 
cu atât mai aplicabilă este metafora ambiguitatii. După cum afirmă Hoyle si 
Wallace (2005 : 60), există limitări ale rationalitatii procesului de implementare 
„ca urmare a unor ambiguităţi cognitive, logice, fenomenologice şi de control”. 

Planificarea dezvoltării, puternic susţinută în Anglia în anii 1990, oferă un 
element raţional managementului unităţilor de învăţământ, deşi studiile lui 
Bennett şi al colaboratorilor săi (2000) demonstrează limitările sale într-un 
climat de ambiguitate şi schimbare. Wallace (1991 : 182), spre exemplu, scoate 
în evidenţă faptul că şcolile au un plan ce trebuie pus în practică într-un climat 
de incertitudine. „Natura multor inovaţii externe poate fi supusă schimbării în 
mod imprevizibil. În acest context mai degrabă frenetic şi extrem de ambiguu 
trebuie să aibă loc planificarea.” 

Modelul de ambiguitate are multe de oferit, însă trebuie evaluat alături de 
perspectiva formală şi de alte teorii ale managementului educaţional. Singur, 
nu este suficient de cuprinzător pentru a explica modelele de comportament 
şi evenimentele din educaţie. Relevanta sa este exagerată de adepţi, însă oferă, 
într-adevăr, perspective valoroase asupra managementului şcolilor şi colegiilor. 

Capitolul 8 


Modelele culturale 


Ce înţelegem prin cultură? 


Modelele culturale evidenţiază aspectele informale ale organizaţiilor şi mai 
puţin elementele oficiale. Sunt axate pe valori, convingeri şi norme ale indivizilor 
din organizaţie, precum şi pe modul în care aceste percepții individuale se 
contopesc în sensuri organizaționale împărtăşite de toţi. Modelele culturale se 
manifestă prin simboluri şi ritualuri, nu prin structura formală a organizaţiei. 
Definiţia de mai jos surprinde principalele elemente ale acestor abordări. 


Conform modelelor culturale, convingerile, valorile şi ideologia reprezintă 
nucleul organizaţiilor. Indivizii susţin anumite idei şi valori care le influenţează 
atât propriul comportament, cât şi modul în care evaluează conduita celorlalţi 
membri. Aceste norme devin tradiţii împărtăşite care sunt comunicate în 
cadrul grupului şi întărite prin simboluri şi ritualuri. 


Modelele culturale au devenit tot mai importante pentru educaţie de la 
publicarea primei ediţii a acestui volum, în 1986. Walker (2010: 176), spre 
exemplu, afirmă că „interesul pentru construirea unor culturi [ale învăţării] a 
crescut semnificativ în ultimul deceniu”. Harris (1992) afirmă că, pentru 
teoreticienii educaţiei, cultura are un rol fundamental : 


Teoreticienii susţin că administraţia educaţională are doar o componentă de management 
tehnic, însă aceasta ţine, în principal, de cultura organizaţiei. Această cultură 
include ritualurile care au loc (sau ar trebui să aibă loc) în cadrul organizaţiei (...). 
Sunt consideraţi a fi manageri educationali (...) cei care sunt capabili să contureze 
ritualul instituţiilor de educaţie (ibid. : 4). 


Acest citat demonstrează că rolul culturii ar putea fi atât operaţional, cât 
şi normativ („au loc sau ar trebui să aibă loc”), precum şi că liderii au un rol 
esenţial în influențarea culturii. 

Interesul tot mai ridicat pentru cultură ca element al managementului 
unităţilor de învăţământ ar putea fi perceput ca un alt exemplu de critică a 
modelelor formale. Importanţa acordată de acestea aspectelor tehnice ale 
instituţiei pare să fie neadecvat pentru instituţiile de educaţie cu aspirații spre 
excelenţă. Rolul semnificativ acordat lumii intangibile a valorilor şi atitudinilor 
este o alternativă utilă pentru abordările birocratice şi ajută la conturarea unui 
profil mai echilibrat al şcolilor. 

Importanţa tot mai mare a modelelor culturale derivă parţial din dorinţa de 
a înţelege şi de a opera mai eficient în cadrul acestui domeniu informal de valori 
şi convingeri ale profesorilor şi ale celorlalţi membri ai organizaţiei. Atât Morgan 
(1997), cât şi O'Neill (1994) evidenţiază importanţa tot mai mare a factorilor 
culturali în management. Cel de-al doilea autor documentează apariţia „etichetelor” 
culturale şi explică de ce acestea au devenit mai pregnante în anii 1990: 


Folosirea tot mai frecventă a acestor descriptori culturali în literatura managementului 
educaţional este importantă pentru că reflectă nevoia organizaţiilor educaţionale 
de a articula în moduri tangibile valori adânc înrădăcinate şi împărtăşite, răspunzând 
astfel mai eficient imperativelor noi, incerte şi potential amenințătoare. Prin urmare, 
organizaţiile articulează valori pentru a da formă şi sens activităţii membrilor lor, 
în absenţa unor structuri şi relaţii organizaționale vizibile şi concrete. În acest sens, 
analiza şi influenţa culturii organizaționale devin instrumente esenţiale de management 
atâta vreme cât se au în vedere dezvoltarea şi eficienţa organizaţiei (O”Neill, 1994: 
116). 


Beare, Caldwell şi Millikan (1989) susţin că elementul cultural are rolul de 
a defini trăsăturile unice ale organizaţiilor individuale : 


Tot mai mulţi (...) autori (...) au adoptat termenul „cultură” pentru a defini acea 
unicitate socială şi fenomenologică a unei anumite comunităţi organizaționale (...) 
Am ajuns în punctul în care recunoaştem public că unicitatea este o virtute, că 
valorile sunt importante şi că ar trebui susţinute (ibid. : 173). 


Tendinţa internaţională spre descentralizare şi autonomie întăreşte ideea că 
unităţile de învăţământ sunt entităţi unice. Caldwell şi Spinks (1992: 74) 
afirmă că există „o cultură a autonomiei”. Componentele esenţiale ale acestei 
culturi sunt împuternicirea liderilor şi acceptarea responsabilitdtii. 

Cultura socială 


Cea mai mare parte a literaturii legate de componenta culturală a educaţiei are 
în vedere cultura organizaţională, adusă în prim-plan în acest capitol. Există 
de asemenea şi o literatură emergentă ce aşază în centrul preocupărilor sale 
tema mai largă a culturii sociale şi naţionale. Conform observaţiilor lui Walker 
(2010 : 178), „văzută global, cultura poate fi transpusă peste naţiuni, societăţi, 
religii şi grupuri etnice”. 

Bottery (2004: 36) atrage atenţia asupra „globalizării culturale”, în care 
standardizarea rezultă din adoptarea nemijlocită a normelor internaţionale, de 
obicei occidentale, fără ca nevoile specifice ale societăţii sau ale şcolii să fie 
evaluate atent. Având în vedere globalizarea educaţiei, diversele aspecte ale culturii 
sociale devin tot mai pronunţate. Walker şi Dimmock (2002 : 1) fac referire la 
contextul individual şi subliniază nevoia de a evita ,,paradigmele decontextualizate” 
în demersul de cercetare şi analiză a sistemelor şi instituţiilor de educaţie : 


Domeniul leadershipului şi managementului educaţional s-a dezvoltat de-a lungul unor 
linii etnocentrice, fiind dominat simţitor de paradigmele şi teoriile anglo-americane 
(...). Frecvent (...) se afirmă că ceea ce funcţionează într-o parte a lumii implicit 
se poate aplica oriunde. Este clar că un factor-cheie care lipseşte din dezbaterile 
pe marginea administraţiei şi leadershipului educaţional este contextul (...) contextul 
este reprezentat de cultura socială şi de influenţa sa mediatoare asupra teoriei, 
politicii şi practicii (Walker si Dimmock, 2002: 2). 


Walker şi Dimmock nu sunt singurii care atrag atenţia asupra aspectelor 
legate de context. Crossley şi Broadfoot (1992: 100) afirmă că „politicile şi 
practicile nu pot fi transferate întocmai de la o cultură la alta, deoarece 
medierea diferitelor contexte culturale poate remodela accentele acesteia din 
urmă”, în timp ce Bush, Qiang şi Fang (1998: 137) evidenţiază că „toate 
teoriile şi interpretările practicii trebuie să fie «ancorate» în contextul specific 
(...) înainte de a putea fi considerate utile”. Southworth (2005 : 77) susţine că 
leadershipul educaţional este contextualizat deoarece „locul în care te afli îşi 
spune cuvântul cu privire la ceea ce eşti ca lider”. 

Dimmock şi Walker (2002) acordă o atenţie deosebită acestor probleme şi 
trasează o distincţie utilă între cultura socială şi cea organizaţională : 


Culturile sociale diferă mai ales la nivelul valorilor fundamentale, în timp ce 
culturile organizaționale se diferenţiază mai ales pe palierul mai superficial al 
practicilor, reflectate în recunoaşterea anumitor simboluri, eroi şi ritualuri. Acest 
lucru permite culturilor organizaționale să fie gestionate şi schimbate in mod 


194 


LEADERSHIP ŞI MANAGEMENT EDUCATIONAL 


deliberat, în timp ce culturile sociale şi cele naţionale sunt mai durabile, schimbările 
pe care le suferă se produc treptat, pe parcursul unei perioade mai mari de timp. 
Liderii educationali influenţează şi, la rândul lor, sunt influenţaţi de cultura 
organizaţională. Cultura socială, pe de altă parte, este un dat, fiind poziționată în 
afara sferei de influenţă a liderului educational individual (ibid. : 71). 


Dimmock şi Walker (2002) identifică şapte „dimensiuni” ale culturii sociale, 


fiecare dintre acestea fiind exprimată ca un continuum : 


1 


lui 


. Putere distribuită/putere concentrată. Puterea este fie distribuită egal între 


diferitele niveluri ale unei culturi, fie are un caracter mai concentrat. 


. Orientată spre grup/orientată spre sine. Oamenii din culturile orientate 


spre sine se autopercep ca fiind mai independenţi. In culturile orientate 
spre grup, legăturile dintre oameni sunt puternice, relaţiile sunt bine struc- 
turate, iar nevoile individuale se subsumează nevoilor colectivitatii. 


. Constructivism/agresivitate. Culturile bazate pe agresivitate pun accentul 


pe succes, pe competiţie, iar conflictele sunt rezolvate prin exercitarea 
puterii şi prin asertivitate. Prin contrast, culturile constructive sunt preocupate 
de cultivarea relaţiilor, a solidarităţii, a rezolvării conflictelor prin compromis 
şi negociere. 


. Proactivism/fatalism. Această dimensiune reflectă atitudinea proactiva prin 


care „putem schimba lucrurile” în unele culturi, precum şi atitudinea din 
altele, de acceptare a lucrurilor aşa cum sunt - o atitudine fatalistă. 


. Generativă/replicativă. Unele culturi par mai predispuse spre inovare, spre 


generarea unor idei şi metode noi, în timp ce alte culturi par a fi înclinate 
spre replicarea sau adoptarea ideilor şi abordărilor altora. 


„ Relaţii limitate/relatii holistice. În culturile orientate spre relaţii limitate, 


interacţiunile şi relaţiile par a fi determinate de reguli explicite care se 
aplică tuturor. În culturile holistice se acordă atenţie preponderent obligaţiilor 
ce derivă dintr-o relaţie, care poate fi de rudenie, subordonare sau prietenie, 
spre exemplu, şi mai putin regulilor aplicate impartial. 


. Influența masculină/influenţa feminină. Unele societăţi perpetuează dominaţia 


masculină în luarea deciziilor politice, economice şi profesionale. În altele, 
femeile au ajuns să joace un rol important. (Adaptare din Dimmock şi 
Walker, 2002 : 74-76.) 


Acest model poate fi aplicat sistemelor de educaţie din diferite tari. Studiul 
Bush şi Qiang (2000) arată că cele mai multe dintre aceste dimensiuni sunt 


relevante pentru sistemul de educaţie din China: 

e Puterea este concentrată în mâinile unui număr limitat de lideri. „Într-un 
sistem eminamente birocratic, autoritatea directorului rezultă din însăşi 
natura funcţiei pe care o deţine (...). China ar putea fi considerată arhetipul 
societăţii în care puterea este concentrată” (ibid. : 60). 

e Cultura chineză este orientată spre grup. „Beneficiile colectivitatii sunt 
considerate mai importante decât nevoile individuale” (ibid. : 61). 

e Cultura chineză pune mai mult accent pe constructivism decât pe agresivitate. 
„Confucianismul promovează modestia şi încurajează cooperarea, aducând 
în prim-plan relaţiile dintre oameni. Scopul educaţiei este de a modela 
armonios fiecare individ, pregătindu-l astfel pentru integrarea cu succes în 
societate” (ibid. : 62). 

e Leadershipul patriarhal domină educaţia, afacerile, guvernul şi însuşi 
Partidul Comunist. Nu există nicio femeie la conducerea celor 89 de şcoli 
secundare din provincia Shaanxi. Coleman, Qiang şi Li (1998: 144) atribuie 
astfel de inegalităţi dominaţiei continue a patriarhatului. 


Rezultate similare are şi studiul realizat în Thailanda de Hallinger şi 
Kantamara (2000). Autorii demonstrează că Thailanda este o cultură cu o 
putere concentrată şi valori colectiviste, replicativă, şi nu generativă, orientată 
spre construirea relaţiilor în comunităţile locale. 

Cultura socială este un aspect important al contextului în care trebuie să 
lucreze liderii şcolilor. Totodată, aceştia trebuie să aibă în vedere cultura 
organizaţională, care le oferă un cadru de acţiune imediat pentru leadership. 
Directorii şi nu numai pot modela cultura, însă în egală măsură sunt influenţaţi 
de aceasta. Vom analiza în cele ce urmează trăsăturile principale ale culturii 
organizaționale. 


Caracteristicile principale ale culturii organizaționale 


La baza culturii organizaționale se află următoarele trăsături : 


1. Are în vedere valorile şi convingerile membrilor organizaţiilor. Aceste valori 
dau tonul comportamentului şi atitudinilor indivizilor din unităţile de învăţământ, 
dar acestea nu sunt întotdeauna explicite. Presupusa existenţă a unor valori 
„împărtăşite” se reflectă în cea mai mare parte a literaturii ce abordează 
domeniul cultural. Potrivit lui Mitchell şi Willower (1992 : 6), cultura este 
„modul de viaţă al unei colectivităţi (sau organizaţii) date, reflectată mai 
ales în valori, norme, simboluri şi tradiţii împărtăşite”. 

Împărtăşirea valorilor şi convingerilor este o cale prin care modelele 
culturale s-ar putea distinge de perspectiva modelelor subiective. Dacă 
Greenfield (1991) şi alti teoreticieni ai subiectivismului pun accent pe 
valorile individuale, modelul cultural propune ideea unei culturi unice sau 
dominante în cadrul organizaţiilor. Acest lucru nu înseamnă neapărat că 
valorile individuale sunt întotdeauna în armonie una cu alta. Morgan (1997 : 
137) sugerează că „ar putea exista sisteme de valori diferite şi concurente 
care creează mai degrabă un mozaic de realităţi organizaționale, şi nu o 
cultură corporatistă uniformă”. 

Există o probabilitate mai mare ca organizaţiile de mari dimensiuni, mai ales, 
să încorporeze mai multe culturi. „Din experienţa pe care o avem cu 
organizaţiile mari, putem afirma că, de la o anumită dimensiune a acestora, 
variațiile dintre subgrupuri sunt substanţiale (...) orice unitate socială va 
produce subunități care vor da naştere unor subculturi, ca proces normal 
al evoluţiei” (Schein, 1997: 14). 

La nivelul educaţiei, existenţa unei subculturi ar putea fi identificată în 
cadrul organizaţiilor mari, cum sunt universităţile şi colegiile, dar şi în 
învăţământul primar. Fullan şi Hargreaves (1992) susţin că unele şcoli 
dezvoltă o cultură „balcanică” alcătuită din grupuri separate, uneori 
concurente : 


Profesorii din culturile balcanizate se declară loiali faţă de şi îşi leagă identitatea 
de anumite grupuri din rândul colegilor lor. De obicei, aceştia sunt colegi alături 
de care lucrează mai mult, îşi petrec mai mult timp, cu care socializează mai mult. 
Existenţa unor astfel de grupuri în şcoli adesea reflectă şi întăreşte existenţa unor 
perspective foarte diferite asupra învăţării, asupra stilului de predare, a disciplinei 
şi curriculumului (ibid. : 71-72). 


. Cultura organizaţională aduce în prim-plan dezvoltarea unor norme şi sensuri 


împărtășite. Premisa este că interacţiunea dintre membrii organizaţiei sau 
dintre subgrupurile sale determină în cele din urmă naşterea unor norme 
de conduită care devin treptat trăsături culturale ale unităţii de învăţământ. 
„Natura unei culturi stă în normele sale sociale şi în tradiţii, iar dacă aderi 
la aceste reguli de comportament, vei putea construi o realitate socială 
adecvată” (Morgan, 1997: 139). Walker (2010: 178) adaugă că aceste 
„premise fundamentale” încorporează „mecanismul «invizibil» al şcolilor, 
alcătuit din convingeri intrinsece, luate ca atare”. 

Aceste norme de grup permit uneori dezvoltarea unei monoculturi în şcoală, 
cu sensuri acceptate de întregul personal - „modul în care facem lucrurile 

aici”. Dar am observat deja că pot exista mai multe subculturi bazate pe 
interesele profesionale şi personale ale diferitelor grupuri. În mod normal, 
acestea au o coerenţă internă, însă se confruntă cu dificultăţi în relaţiile 
cu alte grupuri ale căror norme de conduită sunt diferite. Wallace şi Hall 
(1994) identifică în echipele de management exemplul culturii de grup cu 
norme interne clare, dar ale cărei legături cu alte grupuri sau indivizi 
sunt slabe : 


Echipele de management din studiul nostru dezvoltaseră o cultură a „lucrului în 
echipă” (...). Conform uneia dintre normele acestora, deciziile trebuie să fie un 
consens funcţional rezultat din puncte de vedere contradictorii (...) exista o distincţie 
clară între interacţiunea dintre membrii din interiorul grupului şi interacţiunea 
dintre aceştia şi cei (...) [care] nu făceau parte din lumea lor (ibid. : 28, 127). 


Din acest punct de vedere, modelele culturale ar putea fi similare cu 
modelele de colegialitate, în care loialitatea se poate manifesta mai mult 
faţă de un departament sau de o altă subunitate şi mai puţin faţă de unitatea 
şcolară ca entitate. 
. Cultura este exprimată, în mod tipic, prin ritualuri şi ceremonii a căror 
funcţie este de a susţine şi de a celebra convingerile şi normele. Şcolile, 
mai ales, sunt bogate în astfel de simboluri ce iau forma serbărilor, 
premierilor şi, în multe şcoli confesionale, a ceremoniilor religioase. 
„Simbolurile sunt o componentă-cheie a culturii tuturor şcolilor (...) 
[acestea] sunt însoţite de gesturi şi de o expresivitate ce reprezintă singura 
cale de a transmite valori abstracte” (Hoyle, 1986: 150). Beare, Caldwell 
şi Millikan (1989: 176) consideră că există trei moduri de a simboliza 
cultura : 
a. conceptual sau verbal, spre exemplu, prin utilizarea limbajului si a 
exprimării scopurilor organizationale ; 
b. comportamental, prin ritualuri, ceremonii, reguli, mecanisme de sprijin 
şi modele de interacţiune socială ; 
c. vizual sau material, prin logistică, obiecte simbolice, mottouri, blazoane 
şi uniforme. 
Schein (1997: 248) susţine că „riturile şi ritualurile [sunt] esenţiale în 
descifrarea şi în comunicarea ideilor culturale”. Wallace şi Hall (1994: 29) 
fac referire la ritualurile din cadrul echipelor de manageri, inclusiv la 
aşezarea acestora în timpul întâlnirilor şi la ocaziile sociale organizate 
pentru ei. 

4. Cultura organizaţională presupune existenţa unor eroi/eroine care întruchipează 
valorile şi convingerile organizaţiei, comportamentele asociate culturii 
acesteia. Campbell-Evans (1993 : 106) subliniază că eroii sau eroinele sunt 
persoane cu realizări conforme culturii : „Alegerea şi recunoaşterea eroilor 
(...) are loc în cadrul delimitărilor culturale identificate prin filtrul valorilor 
(...). Realizările acelor indivizi, care ajung să fie consideraţi eroi, sunt 
compatibile cu vârfurile culturale”. Beare, Caldwell şi Millikan (1989) 
evidenţiază importanţa eroilor pentru organizaţiile din domeniul educaţiei : 


Eroii (şi antieroii) în jurul cărora se construieşte o saga personifică valorile, filosofia 
şi ideologia susţinute de comunitate (...). Eroul invită la emulatie şi are rol de 
liant al grupului. Fiecare şcoală are eroi sau potenţiali eroi; aceştia pot fi din 
rândul directorilor sau al personalului, atât din trecut, cât şi din prezent ; din rândul 
elevilor care s-au remarcat; şi chiar din rândul părinţilor şi al altor persoane 
asociate cu şcoala. Fiecare panou de onoare dintr-o şcoală conţine posibili eroi 
(ibid. : 191). 


În realitate, probabil că doar acei eroi ale căror realizări sunt conforme 
culturii vor fi celebrati. „Dacă religia sau spiritualitatea, rezultatele la 
învăţătură, rezultatele sportive sau disciplina reprezintă fațete ale culturii 
şcolare (...) [şcolile] vor evidenția realizările de pe aceste planuri” (Stoll, 
1999: 35). În Africa de Sud, spre exemplu, interesul uriaş pentru educaţia 
fizică face ca eroii din acest domeniu să fie identificaţi şi celebrati. Acest 
lucru a fost evident într-o şcoală din Durban vizitată de autor, care avea 
expuse numeroase fotografii ale unuia dintre foştii săi elevi, Shaun Pollock, 
jucător de cricket, şi care numise o sală în onoarea acestuia. 


Dezvoltarea unei culturi a învăţării 


Una dintre temele dominante ale acestui volum este cea conform căreia liderii ar 
trebui să aibă în vedere mai ales scopurile organizaţiilor lor. În secolul al XXI-lea 
se conturează tot mai mult necesitatea de a pune învăţarea în centrul scopurilor 
unităţilor de învăţământ (Southworth, 2005). Walker (2010: 180) observă că 
această nuantare se oglindeşte în limbajul „comunităţilor de practicieni” şi al 
„comunităţilor de învăţare profesională”. Autorul adaugă că reformele educaţionale 
nu reuşesc adesea să atingă rezultatele propuse. „Unul dintre principalele 


motive este lipsa, incongruenta sau neintelegerea cadrului cultural” (cbid.). 

Personalul şcolii fie nu reuşeşte să atingă un consens privind scopurile, fie 
există o neconcordanta între convingeri şi acţiuni (ibid.). În acest scenariu, 
oamenii nu acţionează conform valorilor lor. 

Africa de Sud oferă un studiu de caz ilustrativ pentru ideea de incongruenta 
între valori şi practică. Cultura predominantă din şcolile sud-africane reflectă 
structura socială generală a erei post-Apartheid. Decadele de rasism şi inechitate 
instituţionalizată au fost înlocuite de aderarea deschisă la valorile democraţiei 
în toate aspectele vieţii, inclusiv în educaţie. Mişcarea de la patru sisteme de 
educaţie separate şi inegale la un sistem unic a fost susţinută de retorica 
democraţiei. 

Badat (1995) urmăreşte tranziţia educaţională începând cu 1990, corelând-o 
cu valorile democratice. Autorul evidenţiază dificultățile întâmpinate în schimbarea 
de la o educaţie cu caracter segregationist la un sistem restructurat „de-a lungul 
liniilor progresiste şi democratice” (ibid. : 141). Educaţia a fost un punct 
sensibil în lupta pentru eliberare naţională, verbalizată în sloganuri precum 
„Educaţie egală” şi „Educaţie pentru democraţie”, fiind legată de obiectivul 
mai general al drepturilor politice : 


Forma şi conţinutul confruntărilor pe tema educaţiei au fost conturate de o structură 
socială caracterizată de dramatice inegalităţi de rasă, de clasă socială, de gen şi 
de origine geografică, de autoritarism politic şi represiune, de ideologie, dar şi de 
mişcările sociale care s-au angajat în lupta împotriva Apartheidului în educaţie 
(Badat, 1995: 145). 


Anii de luptă împotriva Apartheidului au afectat inevitabil şcolile, mai ales pe 
cele din districtele rezervate negrilor. Una dintre „armele” majorităţii de culoare 
era ca tinerii să „facă grevă” şi să demonstreze împotriva politicilor guvernului alb. 
În mod similar, sindicatele profesorilor erau o componentă importantă a mişcării 
de eliberare, cadrele didactice lipsind frecvent de la şcoală pentru a se alătura 
mişcărilor de protest. Crearea unei culturi a învăţării este dificilă într-un climat 
atât de ostil. Badat (1995: 143) susţine ideea conform căreia „criza în educaţia 
populaţiei de culoare, inclusiv ceea ce a ajuns să fie cunoscut drept «colapsul» din 
«cultura învăţării» (...) continuă neingradit”, in timp ce National Education Policy 
Investigation leagă această problemă de condiţiile improprii din şcoli : 


Profesorii sud-africani, mai ales cei angajaţi în educaţia populaţiei de culoare, au 
înfruntat dificultăţi severe în furnizarea serviciilor profesionale către clienţii lor, 
mai ales din cauza condiţiilor inumane din şcoli. Mulţi dintre profesori au fost 
martori la dezintegrarea liantului social al comunităţilor în care trăiesc, ceea ce a 

dus la dizolvarea culturii învăţării din şcoli. Cei mai multi au fost traumatizati din 
cauză că li s-au pus la îndoială bunele intenţii şi le-au fost respinse serviciile şi au 
suferit umilinţa de a nu se putea apăra în faţa acuzelor ce li s-au adus (National 
Education Policy Investigation, 1992: 32). 


Această problemă a ieşit la iveală în studiul realizat de autor cu privire la 
directorii şcolilor din provincia KwaZulu-Natal. Ca răspuns la o întrebare 
legată de scopurile şcolii, directorii au afirmat că şcoala face tot posibiliul : 


e să le inoculeze elevilor ideea că „educaţia este viitorul lor”; 

e să le demonstreze elevilor importanţa educaţiei înăuntrul şi în afara şcolii ; 
e să ofere un mediu educaţional favorabil ; 

e să dezvolte o cultură a învăţării. 


Lipsa unei culturi a învăţării în multe şcoli sud-africane ilustrează natura 
Cronică şi incertă a schimbării culturale. Anii lungi de rezistenţă într-o educaţie 
segregationista trebuie înlocuiţi cu un angajament asumat pentru predare şi 
învăţare, astfel încât Africa de Sud să prospere într-o economie mondială tot 
mai competitivă. Cu toate acestea, valorile educaţiei trebuie să concureze cu 
discursul încă pregnant al luptei şi se pare că dezvoltarea unei adevărate culturi 
a învăţării va fi un proces lent şi va depinde de calitatea leadershipului din 
fiecare şcolală (Bush şi Anderson, 2003). 


Cultura organizaţională: obiective, structură, mediu şi leadership 


Obiective 


Cultura unei unităţi de învăţământ poate fi exprimată prin obiectivele sale. 
Misiunea asumată şi pusă în practică are rolul de a întări valorile şi convingerile 
organizaţiei. Acolo unde scopurile şi valorile sunt formulate coerent, instituţia 
poate avea un traseu actional logic şi functional : 


Descrierea clară a scopurilor şcolii, colegiului sau ale oricărei secţiuni a acestora 
ajută la conturarea unei viziuni comune şi a unui set de valori. Scopurile clar 
exprimate vor trezi interesul întregului personal. Astfel de scopuri ajută la crearea 
unei culturi puternice (Clark, 1992: 74). 


Clark sugerează că procesul de stabilire a scopurilor ar trebui legat de valorile 
organizaţiei. Valorile de bază ajută la determinarea viziunii şcolii sau a colegiului. 

Viziunea este exprimată într-o declaraţie de misiune care, la rândul ei, duce la 
scopuri specifice. Acest proces eminamente rational este similar celui enunțat 
de modelele formale, dar într-un cadru mai specific al valorilor. În realitate 
însă, legătura dintre misiune şi scopuri este adesea fragilă : 


Consensul în ceea ce priveşte misiunea de bază nu garantează automat că membrii 
grupului se vor pune de acord şi asupra scopurilor. Misiunea este adesea înţeleasă, 
însă nu este bine articulată. Pentru a ajunge la un acord în privinţa scopurilor, 
grupul are nevoie de un limbaj comun şi de idei împărtăşite despre operaţiunile 
logice de bază prin care ceva atât de abstract şi de general ca sentimentul unei 
misiuni poate fi convertit în scopuri concrete (Schein, 1997: 56). 


Afirmația lui Schein presupune că scopurile oficiale sunt adesea vagi şi tind să 
fie neadecvate ca bază de orientare a deciziilor şi acţiunilor. Prin urmare, totul 
depinde de interpretarea scopurilor de către participanţi, demers influenţat de 
filtrul valorilor individuale ale fiecăruia. În cazul organizaţiilor monoculturale 
există mai multe şanse să apară politici coerente. Pe de altă parte, în cazul unor 
culturi concurente sau al „balcanizării” (Fullan şi Hargreaves, 1992), scopurile 
oficiale ar putea fi subminate de membrii diverselor grupuri printr-o interpretare 
din perspectiva unor valori şi scopuri specifice doar subunitatii pe care o reprezintă. 


Structura organizaţională 


Structura poate fi considerată o manifestare fizică a culturii organizaţiei. 
„Există o legătură strânsă între cultură şi structură : acestea sunt, într-adevăr, 
interdependente” (Stoll, 1999: 40). Valorile şi convingerile instituţiei sunt 
exprimate prin modelul rolurilor şi al relaţiei dintre rolurile stabilite la nivelul 
unităţii de învăţământ. Schein (1997) atrage atenţia asupra tentatiei de a analiza 
simplist relaţia dintre cultură şi structură: 


Problema încercării de a infera cultura dintr-o structură preexistentă este că nu se 
pot descifra premisele care au dus la conformatia structurii respective. Aceeaşi 
structură poate deriva, în fond, din premise diferite (...). Structura este un artefact 
clar, vizibil, dar sensul şi semnificaţia acesteia nu pot fi descifrate în lipsa unor 
informaţii suplimentare (ibid. : 180-181). 


Morgan (1997) susţine că perspectiva asupra organizaţiilor văzute ca fenomene 
culturale ar trebui să conducă la o conceptualizare diferită a structurii, bazată 
pe sensurile împărtăşite. Autorul adoptă o perspectivă similară modelelor 
subiective atunci când abordează problema legăturilor dintre cultură şi structură : 

Cultura (...) trebuie înţeleasă ca un fenomen activ şi viu, prin care oamenii creează 
şi recreează lumea în care trăiesc (...) la baza înţelegerii organizaţiilor stau 
procesele care produc sisteme de sensuri împărtășite (...) organizaţiile sunt, in 
esenţă, realităţi construite social care există atât în mintea membrilor, cât şi în 
structurile concrete, în reguli şi relaţii (ibid. : 141-142). 


Structura este de obicei exprimată în două trăsături distincte ale organizaţiei. 
Rolurile individuale sunt stabilite şi există un model prescriptiv sau recomandat 
al relaţiilor dintre deţinătorii acestor roluri. Există de asemenea o structură 
de comitete, grupuri de lucru şi alte organisme care au întâlniri regulate sau 
organizate ad-hoc. Aceste întrevederi oficiale reprezintă oportunităţi pentru 
enuntarea şi întărirea culturii organizaționale. Hoyle (1986) subliniază importanţa 
„interpretării” în cadrul întâlnirilor : 


Aparent, întâlnirile formale sunt organizate pentru a discuta problemele şcolii, fie 
cu participarea întregului personal, fie la nivelul comisiilor şi grupurilor de lucru. 
Dar întâlnirile sunt bogate în semnificaţii simbolice, de formă şi de fond deopotrivă 
(...). Profesorii au sarcina de a interpreta scopurile întâlnirii şi o pot înzestra cu 
funcţii care au sens pentru ei (ibid. : 163-164). 


Cu cât organizaţia este mai mare şi mai complexă, cu atât creşte posibilitatea 
ca sensurile divergente să ducă la dezvoltarea unor subculturi şi ca între acestea 
să apară conflicte : 


Relaţia dintre structura organizaţională şi cultură este de importanţă primordială. O 
structură organizaţională mare şi complexă creşte posibilitatea dezvoltării simultane a 
mai multor culturi în interiorul acesteia. O cultură organizaţională minimală, precum 
cea existentă în majoritatea şcolilor primare, creşte posibilitatea de a avea o cultură 
puternică ce trasează fagasul tuturor activităţilor specifice (O’Neill, 1994: 108). 


Dezvoltarea culturilor divergente în organizaţiile complexe nu este inevitabilă, 
însă implementarea unei culturi unitare, cu o susţinere majoritară şi activă la 
nivelul instituţiei necesită un leadership de calitate pentru a asigura transmiterea 
şi fixarea valorilor şi convingerilor dorite (vezi subcapitolul „Leadership”, 
mai jos). 


Mediul extern 


Mediul extern ar putea fi considerat sursa multor valori şi convingeri care se 
unesc pentru a forma cultura şcolii. Experienţa profesională şi specializarea 

cadrelor didactice alimentează valorile educaţionale ce constituie potenţialul 
pentru dezvoltarea unei culturi comune. Cu toate acestea, există posibilitatea 
dezvoltării unor interpretări diferite şi, implicit, a unor culturi multiple ce ies la 
iveală din mediul extern. De asemenea, acestea pot avea la origine motive personale 
sau profesionale ori pot aparţine fie profesorilor, fie altor categorii de personal. 

O'Neill (1994) identifică legăturile dintre mediul extern şi dezvoltarea 
culturii organizaționale. Mediul este sursa valorilor, normelor şi comportamentelor 
care, luate împreună, reprezintă cultura: 


Buna funcţionare a unităţilor de învăţământ depinde în mare măsură de capacitatea 
acestora de a relationa cu mediul extern. Prin urmare, sunt mai degrabă sisteme 
deschise decât închise. Aşadar, capacitatea organizaţiei de a oferi manifestări vizibile 
şi tangibile de „potrivire” culturală cu acest mediu este de o importanţă fundamentală 
(ibid. : 104). 


O'Neill (1994) susţine că existenţa unor valori complementare ar trebui 
popularizată în rândul grupurilor externe pentru a le menţine susţinerea şi 
sprijinul financiar. Acest demers este important mai ales pentru şcolile cu 
management autonom, al căror succes (sau chiar supravieţuire) depinde de 
reputaţia lor în rândul potenţialilor clienţi şi al comunităţii. Caldwell şi Spinks 
(1992) subliniază necesitatea ca şcolile cu management autonom să dezvolte 
un concept de marketing care permite o transmitere bidirectionala a valorilor 
între şcoală şi comunitate. 


Leadership 


Responsabilitatea principală a liderilor este să genereze şi să susţină cultura, 
comunicând valorile şi convingerile atât la nivelul organizaţiei, cât şi în cadrul 
comunităţii (Bush, 1998). Directorii au propriile valori şi convingeri, formate 
după mulţi ani de practică profesională de succes. Totodată, există aşteptarea 
ca aceştia să întruchipeze cultura şcolii sau colegiului. Hoyle (1986) pune în 
evidenţă dimensiunea simbolică a leadershipului şi rolul central al directorilor 
în definirea culturii şcolii : 


Puţini directori vor evita să construiască o imagine a şcolii. Ei se vor diferenţia 
prin măsura în care acest demers este deliberat şi carismatic. Unii directori (...) 
vor căuta conştient să construiască pentru şcoală o misiune exprimată pretentios. 
Alţii vor transmite ideile şcolii mai putin dramatic şi vor construi un sens pornind 
de la elemente de bază: cuvinte, acţiuni, artefacte şi locuri (ibid. : 155-156). 

Potrivit lui Schein (1997 : 211), cultura se naşte în primul rând din convingerile 
şi valorile fondatorilor organizaţiei. Nias, Southworth şi Yeomans (1989: 103) 
susţin că directorii sunt „fondatori” ai culturii şcolilor lor. Deal (1985 : 615-618) 
sugerează câteva strategii pentru liderii care doresc să genereze cultura şcolii : 


e Documentarea istoriei şcolii pentru a putea fi transmisă peste generaţii ; 

e Oficializarea şi celebrarea eroilor/eroinelor şcolii ; 

e Revizuirea ritualurilor şcolii pentru ca acestea să transmită valori şi convingeri ; 

e Exploatarea şi dezvoltarea ceremoniilor ; 

e Identificarea şi integrarea reprezentanţilor Bisericii şi a celor care barfesc in 
activităţile şcolii. Acest demers oferă acces la reţeaua de comunicare informală. 


Totuşi, trebuie menţionat că schimbarea culturală este dificilă şi problematică. 
Hargreaves (1999: 59) susţine că „pentru majoritatea oamenilor, convingerile, 
atitudinile şi valorile sunt mult mai rezistente la schimbare decât ar dori liderii 
să fie”. Autorul identifică trei situaţii în care cultura poate fi supusă unor 
schimbări rapide : 


e Şcoala se confruntă cu o criză evidentă, spre exemplu, cu un raport de 
inspecţie extrem de critic sau cu scăderea efectivului de elevi, aceste situaţii 
conducând la reducerea numărului de posturi pentru profesori sau chiar la 
închiderea şcolii. 

e Liderul este foarte carismatic şi câştigă imediat încrederea şi loialitatea. 
Acest lucru ar permite o schimbare culturală radicală rapidă. 

e Liderul urmează unui director ineficient. Personalul va căuta schimbarea 
pentru a dezvolta un nou sentiment al direcţiei. (Adaptat după Hargreaves, 
1999: 59-60.) 


Hargreaves (1999: 60) concluzionează că, „dacă nu se aplică niciuna dintre 
aceste condiţii speciale, putem presupune că schimbarea culturală va fi destul 
de lentă”. 

Liderii au de asemenea responsabilitatea să menţină cultura, un rol considerat 
adesea o trăsătură fundamentală a unui leadership eficient. Sergiovanni (1984a) 
susţine că aspectul cultural este cea mai importantă dimensiune a leadershipului. 
În cadrul „ierarhiei de forţe ale leadershipului” propuse de autor, elementul 
cultural este mult mai important decât aspectele tehnice, umane şi educaţionale : 


Câştigul net al forţei culturale a leadershipului este de a-i face pe elevi, profesori 
şi pe alţii să creadă în munca ce se desfăşoară în şcoală (...). Pe măsură ce alţii 

se alătură acestei culturi puternice şi unificatoare, li se oferă oportunităţi să se 
bucure de sentimentul importanţei personale (ibid. : 9). 


Walker (2010: 193) oferă un ghid în cinci etape pentru elaborarea şi 
ghidarea unei culturi a învăţării : 


e Dezvoltarea unei „scheme comune” sau a unui cadru pentru a orienta 
acţiunile şi relaţiile ; 

e Încadrarea valorilor şi convingerilor ca „reguli simple” pentru a orienta 
comportamentul ; 

e Încurajarea „uniformităţii schemei”, ceea ce presupune că schema este 
implementată la toate nivelurile organizaţiei ; 

° Încurajarea unui „feedback emergent” printr-o rețea de schimburi între 
indivizi şi grupuri ; 

e Dezvoltarea unui „control dispersat” care presupune un leadership distribuit, 
ceea ce le permite subsistemelor cu management autonom să lucreze colaborativ, 
tinând cont de activitatea celorlaltor grupuri. 


Walker (2010 : 194) concluzionează că „liderii joacă un rol-cheie în conturarea 
unei culturi a învățării”, însă atrage atenția totodată că „nu există o rețetă sau 
un ghid pentru construirea unei culturi a învățării; nu este chiar atât de 
simplu”. 


Leadershipul moral 


Modelul de leadership cel mai apropiat de cultura organizațională este cel al 
leadershipului moral. În acest model, leadershipul ar trebui să se concentreze 
în principal asupra valorilor, convingerilor şi eticii liderilor înşişi. Autoritatea 
şi influenţa derivă din concepţii justificate cu privire la ceea ce este corect sau 
bine (Leithwood er al., 1999: 10). Autorii adaugă că acest model include 
concepte normative, politice/democratice şi simbolice ale leadershipului. Totodată, 
s-au utilizat şi alţi termeni pentru a descrie leadershipul bazat pe valori. Printre 
aceştia, menţionăm leadershipul etic (Starratt, 2005; Stefkovich şi Begley, 
2007), leadershipul autentic (Begley, 2007), leadershipul spiritual (Woods, 
2007) şi leadershipul poetic (Deal, 2005). 

Sergiovanni (1984b: 10) afirmă că „şcolile excelente sunt construite pe 
valori şi convingeri al căror caracter este cultural sau sacru”. Ulterior adaugă 

că „administrarea” este o „artă morală” (Sergiovanni, 1991 : 322). Dimensiunea 
morală a leadershipului este centrată pe o „raționalitate normativă, la baza căreia 
se află ceea ce considerăm a fi bun” (ibid. : 326): 


Şcoala trebuie să treacă graniţa preocupărilor pentru obiective şi roluri spre sarcina 
de a construi direcţii în structura sa şi de a le încorpora în tot ceea ce se întâmplă 
în şcoală, transformându-i astfel pe membrii săi din participanţi neutri în adepţi 
dedicați. Construirea direcțiilor şi cultivarea apartenenţei la acestea sunt sarcini 
morale (ibid. : 323). 


West-Burnham (1997: 239) discută două abordări ale leadershipului care 
ar putea fi categorisite ca „morale”. Pe prima dintre acestea o descrie drept 
„Spirituală”, legată de „conştientizarea că mulţi lideri au ceea ce s-ar putea 
numi «perspective de rang înalt». Acestea ar putea fi (...) la fel de bine 
reprezentate de o afiliere religioasă anume”. Astfel de lideri au un set de 
principii care le oferă nucleul conştiinţei de sine. Din studiul lui Woods (2007) 
cu privire la directorii din Anglia reiese că 52% „au fost inspirați sau sprijiniți 
în leadership de o formă de putere spirituală”. Vorbind despre leadershipul 
poetic, Deal (2005: 119) susţine că „liderii simbolici îşi găsesc mai întâi 
propriul nucleu spiritual şi apoi le împărtăşesc celorlalţi virtuțile”. 

Cea de-a doua categorie propusă de West-Burnham (1997: 241) este 
„încrederea morală”, capacitatea de a acţiona consecvent, în conformitate cu 
sistemul etic. Liderul încrezător din punct de vedere moral este cel care are 
capacitatea : 


e să lege principiile de practică; 

e să aplice principiile în situaţii noi; 

e să genereze sensuri înţelese de toţi şi să producă un limbaj comun; 
e să explice şi să justifice deciziile în termeni morali ; 

e să susţină principiile în timp; 

e să reinterpreteze şi să reafirme principiile, după necesitate. 


Cercetările întreprinse de Gold şi colaboratorii săi (2003 : 127) în şcolile 
primare, secundare şi speciale oferă câteva dovezi ale naturii valorilor susţinute 
şi articulate de directori consideraţi „remarcabili” de inspectorii OFSTED. 
Autorii observă neconcordanta dintre „viziunea tehnicistă şi managerială a 
leadershipului şcolar, operaţionalizată de regimul de inspecții al guvernului” 
Şi axarea directorilor pe „valori, comunităţi de învăţare şi leadership distribuit”. 
Gold şi colaboratorii săi (2003 : 136) concluzionează că directorii din studiul 

de caz „mediază multiplele directive generate din exterior pentru a se asigura, 
pe cât posibil, că abordarea lor corespunde scopurilor şcolii”. 

Grace (2000 : 241) adoptă o perspectivă temporală în racordarea leadershipului 
moral la cel managerial in Anglia şi în Tara Galilor. Autorul afirmă că, timp 
de mai bine de 100 de ani, „poziţia directorului a fost asociată cu articularea 
unor concepţii morale şi spirituale”. Ulterior, imperativele Legii Reformei 
Educaţiei au dus la „creşterea dominantei” (ibid. : 234) managementului, 
exemplificat de Calificarea Profesională Naţională pentru Directori. Grace 
(2000: 244) recomandă ca „discursul şi înţelegerea managementului să fie 
dublate de un discurs şi o înţelegere a eticii, moralității şi spiritualităţii”. 

Sergiovanni (1991) abordează dezbaterea pe tema leadership/management 
dintr-o nouă perspectivă, susținând atât leadershipul moral, cât şi pe cel 
managerial. Viziunea sa indică rolul vital al managementului, dar arată că 
leadershipul moral este de asemenea necesar pentru a dezvolta o comunitate 
a învăţării: 


Ca director, principala provocare a leadershipului este să împaci două imperative 
concurente, pe cel managerial şi pe cel moral. Cele două imperative sunt inevitabile, 
iar neglijarea oricăruia dintre ele poate crea probleme. Dacă se doreşte supraviețuirea 
şcolilor, acestea trebuie gestionate eficient (...). Dar pentru ca şcoala să se 
transforme în instituţie trebuie să ia naştere mai întâi o comunitate de învăţare (...). 
[Acesta] este imperativul moral cu care se confruntă directorii (ibid. : 329). 


Greenfield (1991 : 208) subliniază de asemenea că leadershipul managerial 
trebuie să aibă o bază morală: „Valorile se află dincolo de rațiune. Pentru ca 
rationalul să fie rational, trebuie să fie construit pe un fundament valoric. 
Valorile sunt afirmate, alese, impuse sau crezute. Acestea se află dincolo de 
cuantificabil, dincolo de orice unitate de măsură” (subliniere în original). 

Leadershipul moral şi cultura organizaţională sunt concordante pentru că 
sunt construite pe valorile, convingerile şi atitudinile directorilor şi ale altor 
lideri educationali. Acest tip de leadership este axat pe scopul moral al educaţiei 
şi pe comportamentele aşteptate de la liderii care nu ies din sfera moralității. 
Premisa lui de bază este că aceste valori şi convingeri se unesc în norme şi 
sensuri împărtăşite care fie modelează, fie întăresc cultura. Ritualurile şi 
simbolurile asociate leadershipului moral sprijină aceste valori şi susţin cultura 
şcolii. 

Limitări ale culturii organizaționale 


Modelele culturale adaugă câteva elemente utile analizei leadershipului şi 
managementului şcolar. Centrarea pe dimensiunea informală este o alternativă 
valoroasă la componentele rigide şi oficiale ale modelelor formale. Acordând 
importanţă valorilor şi convingerilor participanţilor, modelele culturale reafirmă 
latura umană a managementului, în detrimentul elementelor structurale. Aducerea 
în prim-plan a simbolurilor organizaţiei este de asemenea o contribuţie valoroasă 
la teoria managementului, în timp ce conceptul de leadership moral oferă o 
modalitate utilă de a înţelege natura unei abordări fundamentate pe valori a 
leadershipului. Cu toate acestea, modelele culturale au trei puncte slabe 
importante : 


1. Ar putea exista dileme de ordin etic în adoptarea modelului cultural deoarece 
acest demers ar putea fi perceput ca o impunere a culturii de către lideri 
altor membri ai organizaţiei. Căutarea unei monoculturi ar putea însemna 
subordonarea valorilor şi convingerilor unora dintre participanţi celor care 
aparţin liderilor sau grupului dominant. Culturile „împărtăşite” ar putea fi 
de fapt valorile liderilor impuse participanţilor fără drept de decizie. Morgan 
(1997) face referire la „un proces de control ideologic”: 


Manipularea şi controlul ideologic sunt susţinute drept strategii manageriale esenţiale 
(...) o astfel de manipulare ar putea fi la fel de bine însoţită de rezistenţă, 
resentimente şi lipsă de încredere (...) acolo unde cultura controlează, şi nu exprimă 
caracterul uman, influenţa metaforei s-ar putea dovedi astfel manipulatoare şi 
totalitaristă (ibid. : 150-151). 


Prosser (1999: 4) menţionează „lumea întunecată” a culturii şcolare, legând-o 
de ideile din domeniul micropoliticii abordate în capitolul 5: „Din perspectiva 
micropoliticii, puterea formală, regulile, regulamentele, tradiţiile şi ritualurile 
pot fi subminate de indivizi sau de grupurile din şcoli”. Hargreaves (1999 : 
60) foloseşte sintagma „grup de rezistenţă” pentru a se referi la subunitățile 
ce urmăresc să submineze liderii şi schimbarea culturală dorită de aceştia. 
2. Modelul cultural ar putea fi excesiv de mecanicist, presupunând că liderii pot 
configura cultura organizaţiei (Morgan, 1997). În timp ce influenţează evoluţia 
culturii adoptând valorile dorite, nu pot asigura naşterea unei monoculturi. 
Aşa cum am văzut, în şcolile secundare şi în colegii pot să funcţioneze câteva 
subculturi în departamente şi în alte subunități. Acesta nu este neapărat 
semnul unei disfuncţionalităţi, având în vedere că o activitate de succes a 

departamentului care generează această subcultură ar putea fi vitală pentru 
funcţionarea în bune condiţii a instituţiei. 

Într-o eră a şcolilor cu management autonom în multe tari, influenţa comunităţii 
asupra politicilor devine tot mai importantă. Organismele de conducere poartă 
adesea responsabilitatea formală pentru deciziile majore şi contribuie la 
crearea culturii instituţionale. Dar acest lucru nu presupune simpla acceptare 
a valorilor propuse de directorul şcolii, ci negociere, care poate duce la 
conflict şi la adoptarea unor politici incongruente cu valorile liderului. 

3. Axarea modelului cultural pe simboluri reprezentate de ritualuri şi ceremonii 
ar putea face ca alte elemente ale organizaţiei să fie subestimate. Simbolurile 
ar putea să ofere o imagine greşită a şcolii. Hoyle (1986) ilustrează această 
idee făcând referire la „inovaţia fără schimbare”. Autorul sugerează că unele 
şcoli ar putea trece doar aparent prin schimbări, în timp ce realitatea rămâne 
de fapt neschimbată : 


Un simbol poate reprezenta ceva ce este „real” în sensul că (...) acţionează ca un 
surogat al realităţii (...) cei implicaţi vor recunoaşte că substanţa nu a fost evocată, dar 
se vor mulţumi să accepte neadevărul că a fost evocată atâta vreme cât există şi un 
oarecare simbol al substanţei (...) in fond, sistemul nu s-a modificat deloc (ibid. : 166). 


Schein (1997) avertizează de asemenea cu privire la pericolul de a favoriza 
excesiv ritualul : 


Când singurele date clare pe care le avem sunt riturile şi ritualurile ce au supravieţuit 
de-a lungul unei perioade, trebuie, desigur, să le folosim cât putem de bine (...) 
totuşi (...) este dificil să descifrăm ipotezele de la care au pornit liderii atunci când 
au creat anumite rituri şi ritualuri (ibid. : 249). 


Concluzie: valori şi acţiune 


Modelul cultural este un adaos valoros în demersul de cunoaştere a organizaţiilor. 
Axarea incipientă pe cultura socială oferă cadrul în care liderii şcolilor trebuie 
să îşi desfăşoare activitatea. De asemenea, serveşte la reevidentierea importanţei 
contextului într-o vreme în care globalizarea ameninţă să îl submineze (Bottery, 
2004). Valorile şi convingerile nu sunt universale. Un model „universal valabil” 
nu funcţionează nici în cazul naţiunilor şi nici al şcolilor. 

Recunoaşterea că dezvoltarea şcolilor trebuie să fie precedată de o schimbare 
de atitudine este de asemenea salutară şi în concordanţă cu ideea evocată adesea 

potrivit căreia profesorii trebuie să simtă că „deţin” schimbarea pentru ca 
aceasta să fie implementată eficient. Inovaţiile impuse din exterior eşuează 
adesea deoarece sunt în dezacord cu valorile profesorilor care trebuie să le 
implementeze. „Din moment ce organizaţia există ca realitate în mintea celor 
implicaţi, schimbările organizaționale eficiente presupun de asemenea schimbări 
culturale” (Morgan, 1997: 150). 

Importanţa acordată valorilor şi simbolurilor poate contribui la echilibrarea 
axării pe structură şi proces a multora dintre celelalte modele. Lumea informală 
a normelor şi a comportamentului ritualic ar putea fi la fel de importantă 
precum elementele formale din şcoli. Morgan (1997) subliniază aspectele 
simbolice ale unor fenomene aparent rationale, precum şedinţele : 


Chiar şi cele mai concrete şi mai rationale aspecte ale organizaţiei - fie că sunt 
structuri, ierarhii, reguli sau rutine - întruchipează constructe sociale şi sensuri 
cruciale pentru înţelegerea modului în care organizaţia funcţionează zi de zi. Spre 
exemplu, şedinţele sunt mai mult decât şedinţe. Acestea conţin aspecte importante 
ale culturii organizaționale (ibid. : 146). 


Modelele culturale oferă totodată o direcţie pentru acţiunile organizaţiei, o 
dimensiune care lipseşte în mare parte din perspectiva subiectivă. Liderii adoptă 
adesea o abordare morală şi ar putea influenţa valorile în aşa fel încât acestea 
să fie cât mai asemănătoare, dacă nu identice, cu propriile convingeri. Astfel, 
aceştia speră să câştige un sprijin general sau „proprietatea” noilor politici. 
Mergând pe această cale informală şi fără a impune schimbarea prin autoritatea 
poziţiei sau prin procese politice, directorii au mai multe şanse să fie sprijiniți 
pentru inovare. Analiza relevantei culturii sociale şi a celei organizaționale, 
precum şi a valorilor, convingerilor şi ritualurilor care le susţin reprezintă un 
element important al managementului şi al leadershipului educaţional. 

Capitolul 9 


Concluzii 


Analiză comparativă a modelelor de management 


Cele şase modele de management abordate în această carte reprezintă diferite 
perspective asupra instituţiilor educaţionale. Este ca şi cum am privi prin nişte 
ferestre ce ne oferă o imagine a vieţii din şcoli şi colegii. Fiecare fereastră 
oferă observaţii pertinente cu privire la natura managementului în educaţie, 
dar niciuna nu redă tabloul complet. Cele şase abordări sunt analize valide, 
dar relevanta lor variază în funcţie de context. Fiecare eveniment, situaţie sau 
problemă poate fi înţeleasă folosind unul sau mai multe dintre aceste modele, dar 
niciun mod de organizare nu poate fi explicat de o singură abordare. Anumite 
circumstanţe impun aplicarea unui anumit model, în timp ce un context diferit 
poate fi corelat cu utilizarea unei teorii total diferite. Nu există o singură perspectivă 
capabilă să prezinte un cadru total pentru înţelegerea instituţiilor educaţionale. 


Căutarea unui model atotcuprinzător este simplistă, pentru că niciun model nu poate 
descrie caracterul complicat al procesului de luare a deciziei în organizaţii complexe 
de tipul universităţilor şi colegiilor (...) este convenabil să ai un model unic ce rezumă 
o lume complicată pentru noi. Ne putem permite să adoptăm un astfel de model dacă 
nu ne lăsăm orbiti în ceea ce priveşte trăsăturile importante ale organizaţiei (Baldridge 
et al., 1978: 28). 


Modelele formale au dominat etapele timpurii ale dezvoltării teoriei asupra 
managementului educaţional. Structura formală, înţelepciunea în luarea deciziilor 
şi conducerea „de sus în jos” au fost considerate concepte centrale ale 
managementului eficient şi s-a acordat o atenţie sporită rafinării acestor procese 
pentru creşterea eficienţei. Totuşi, începând cu anii 1970, s-a constientizat treptat 
faptul că modelele formale sunt, „în cel mai bun caz, parţiale şi, în cel mai rău 
caz, au extrem de multe neajunsuri” (Chapman, 1993: 215). 

Celelalte cinci modele prezentate în acest volum au fost elaborate ca răspuns 
la punctele slabe percepute în raport cu aşa-numita „teorie convenţională”. Ele 

au demonstrat limitările modelelor formale şi au generat conceptualizări alternative 
care furnizează descrieri diferite ale managementului şcolii sau colegiului. 
Toate aceste modele mai recente sunt valide, însă la fel de parţiale ca şi 
perspectiva dominantă care se încearcă a fi înlocuită. Teoria este mai generală 
şi, explorând diferitele dimensiuni ale managementului, puterea sa explicativă 
este mai mare decât cea oferită de un singur model: 


Punctele de vedere tradiţionale (...) domină încă înţelegerea teoriei, cercetarea şi 
practica administrativă, dar acum există alternative sistematice ale acestei abordări. 
Prin urmare, administraţia educaţională este acum mult mai bogată, mai diversă 
şi mai complexă sub aspect teoretic decât oricând în scurta sa istorie (Evers şi 
Lakomski, 1991: 99). 


Cele şase modele prezentate în această carte sunt categorii largi, cuprinzând 
o varietate de perspective diferite cu privire la managementul în educaţie. 
Fiecare dintre ele are elemente care generează un „şoc al recunoaşterii” şi par 
a fi componente esenţiale ale teoriei. 

Modelele colegiale sunt atractive pentru că susţin participarea profesorilor în 
procesul de luare a deciziilor. Experienţa autorului în învăţământul postuniversitar 
Şi în calitate de consultant sugerează că cele mai multe persoane cu funcţii de 
conducere aspiră la colegialitate, o afirmaţie care trece rareori testul unei 
examinări riguroase. Cadrul colegial oferă prea frecvent contextul pentru 
activitatea politică sau pentru procesul de decizie „de sus în jos”. 

Modelul cultural insistă asupra valorilor şi credințelor, iar teoreticienii 
subiectivi evidenţiază importanţa intelesurilor individuale, care apar ca fiind 
plauzibile şi etice în egală măsură. Totuşi, în practică, acest lucru poate 
conduce la manipulare, întrucât liderii încearcă să-şi impună valorile. 

Complexitatea tot mai mare a contextului educaţional pare să confirme 
modelul de ambiguitate, care pune accent pe turbulenţă şi anarhie. Totuşi, 
această abordare oferă puţine instrucţiuni pentru activitatea managerială şi 
duce la perspectiva că „trebuie să existe o soluţie mai bună”. 

Cele şase modele diferă prin dimensiuni cruciale, dar, considerate împreună, 
pot oferi un tablou comprehensiv al naturii managementului în instituţiile 
educaţionale. Pe parcursul cărţii, au fost descrise patru aspecte centrale ale 
managementului : 


e obiective; 

e structură organizaţională ; 
e mediul extern; 
leadership. 

Recapitularea acestor teme constituie elementul central al unei analize 
comparative a celor şase modele. 


Obiective 


Există diferente semnificative între asumptiile referitoare la obiectivele organi- 
zatiilor educaţionale. În modelele formale, obiectivele sunt stabilite la nivel 
instituţional. Scopurile sunt determinate de personalul senior, participarea 
celorlalţi profesori fiind considerată implicită. Activităţile şcolilor şi colegiilor 
sunt evaluate în lumina acestor scopuri oficiale. 

Susţinătorii modelelor colegiale consideră că toţi membrii unei organizaţii 
sunt de acord în privinţa obiectivelor sale. Aceste abordări pleacă de la premisa 
armoniei, conform căreia este întotdeauna posibil ca personalul să ajungă la 
un acord pe baza valorilor comune. Contrar perspectivelor formale, scopurile 
nu sunt impuse de sus, ci decurg dintr-un proces participativ. 

Modelele politice diferă atât de perspectivele formale, cât şi de cele colegiale 
prin faptul că evidenţiază obiectivele subunitatilor sau departamentelor în 
defavoarea scopurilor instituţiei. Conflictul poate să apară acolo unde grupurile 
încearcă să-şi promoveze propriile ţinte. Scopurile sunt instabile pe măsură ce 
subunitățile se angajează în negociere, iar alianțele se fac şi se desfac. 

Modelele subiective pun accentul pe scopurile individuale în detrimentul 
celor instituţionale sau de grup. Conceptul de obiective organizaționale este 
înlocuit de ideea conform căreia indivizii au obiective personale. Şcolile şi 
colegiile sunt considerate creaţii subiective ale oamenilor care fac parte din 
ele şi singura realitate constă în percepțiile lor individuale asupra organizaţiei. 
Scopurile atribuite organizaţiilor sunt considerate a fi obiectivele celor mai 
puternici indivizi din cadrul lor. 

Teoreticienii modelelor de ambiguitate afirmă că scopurile sunt problematice. 
În timp ce, din alte perspective, obiectivele sunt clare la nivel institutional, de 
grup sau individual, în abordarea specifică ambiguitatii scopurile sunt opace. 
Se consideră de asemenea că obiectivele nu sunt un ghid de conduită fiabil. 
În acest sens, este o greşeală să privim politicile sau evenimentele drept un 
corolar al scopurilor instituţiilor. 

În cadrul modelelor culturale, scopurile sunt o expresie a culturii organizaţiei. 
Descrierea scopurilor şi punerea lor în practică ajută la consolidarea credințelor 
instituţiei. Valorile centrale contribuie la determinarea viziunii şcolii sau 
colegiului. Această viziune este exprimată în declaraţia de misiune care la 
rândul său generează obiective specifice. 


218 LEADERSHIP ŞI MANAGEMENT EDUCATIONAL 


Structura organizaţională 


Noţiunea de structură organizaţională are înţelesuri diferite în funcţie de 
perspectiva ce stă la baza analizei sale. Modelele formale şi colegiale percep 
structurile ca realităţi obiective. Indivizii deţin poziţii bine definite în cadrul 
organizaţiei şi se consideră că relaţiile de muncă sunt puternic influențate de 
aceste poziţii oficiale. Modelele formale tratează structurile ca fiind ierarhice, 
caracterizate de un proces „de sus în jos” în luarea a deciziilor. În modelele 
colegiale se pleacă de la premisa că structurile sunt laterale şi că le oferă 
tuturor membrilor dreptul de a participa la procesul de luare a deciziilor. 

Modelele politice prezintă structura ca pe un element instabil şi conflictual 
al instituţiei. Se consideră că designul structurii reflectă interesele grupurilor 
şi persoanelor dominante din cadrul şcolii sau colegiului. Comisiile sau echipele 
de lucru pot fi cadrul în care apar conflictele între grupurile de interese 
preocupate să promoveze obiectivele propriilor politici. 

Modelele subiective privesc structura organizaţională ca pe un concept fluid 
ce reiese din relaţiile dintre indivizi, mai degrabă decât ca pe un cadru stabilit 
care constrânge comportamentul membrilor săi. Accentul cade pe participanţi, 
şi nu pe rolurile acestora. Interacțiunea dintre membrii organizaţiei este 
reflectată la nivelul structurii, care este validă doar atât timp cât reprezintă 
aceste relaţii în mod corect. 

Modelele de ambiguitate consideră că structura organizaţională este problematică 
din cauza naturii incerte a relaţiilor dintre subunitățile slab interconectate. 
Există posibilitatea să nu fie clar care grup are puterea să determine rezultatele. 
Comisiile şi echipele de lucru sunt caracterizate de participarea inconsecventă 
a membrilor lor. Prezenţa este variabilă şi deciziile pot fi compromise de 
absenţa anumitor indivizi, care pot contesta rezultatele în alte ocazii. 

În modelele culturale structura este considerată manifestarea fizică a culturii 
organizaționale. Valorile şi credinţele instituţiei sunt exprimate în tiparul 
rolurilor şi relaţiilor stabilite de şcoală sau colegiu. Comisiile şi şedinţele pe 
departamente şi ale întregului personal oferă oportunităţi pentru enuntarea şi 
consolidarea culturii organizaționale. 


Mediul extern 


Legăturile cu grupurile externe dobândesc o importanţă tot mai mare în 
contextul instituţiilor educaţionale în vederea supravieţuirii şi prosperității 
acestora. Legăturile cu mediul extern sunt descrise în maniere foarte diverse 

în modele diferite. Unele dintre abordările formale tind să considere că şcolile 
şi colegiile sunt „sisteme închise”, relativ impenetrabile pentru influenţele 
interne. Alte teorii formale descriu organizaţiile educaţionale ca fiind „sisteme 
deschise” ce răspund nevoilor comunităţilor şi construiesc o imagine pozitivă 
pentru a atrage noi clienţi. 

Modelele colegiale tind să fie inadecvate pentru explicarea relaţiilor cu 
mediul extern. Se consideră că politica se stabileşte într-un cadru participativ 
care poate face dificilă localizarea responsabilitatii cu privire la luarea deciziilor. 
Şefii pot fi consideraţi responsabili pentru rezultatele care nu se bucură de 
sprijinul lor personal, o poziţie greu de susţinut atât pentru lider, cât şi pentru 
grupul extern. Abordările colegiale minimalizează această dificultate presupunând 
nerealist că directorii sunt întotdeauna de acord cu deciziile. În practică, 
directorii trebuie să împace aşteptările colegilor lor de breaslă şi cerinţele 
susținătorilor externi ai şcolii. 

Modelele politice tind să descrie relaţiile cu mediul extern ca fiind instabile. 
Entităţile externe sunt considerate grupuri de interese, care pot participa in 
procesul complex de negociere ce caracterizează procesul de luare a deciziilor. 
Grupurile interne şi cele externe pot forma alianţe care să exercite presiuni 
pentru adoptarea anumitor politici. Interacțiunea cu mediul este văzută ca un 
aspect central al unui proces de luare a deciziilor, în esenţă politic. 

Modelele subiective tratează mediul extern ca o sursă primară a intelesurilor 
atribuite evenimentelor de persoanele din cadrul organizaţiei. Se consideră că 
indivizii interpretează situaţiile în maniere diferite şi aceste variaţii ale semnificatiilor 
sunt atribuite parţial diferitelor influenţe externe asupra participanţilor. 

Modelele de ambiguitate consideră mediul extern o sursă de incertitudine 
care contribuie la impredictabilitatea organizaţiilor. Semnalele din partea grupurilor 
externe sunt adesea neclare şi contradictorii, creând confuzie în şcoli şi colegii. 
Interpretarea mesajelor din cadrul unui mediu turbulent poate fi dificilă, 
aducând un plus de ambiguitate procesului de luare a deciziilor. 

Modelele culturale privesc mediul extern ca o sursă a multor valori şi 
credinţe care converg pentru a forma cultura şcolii sau a colegiului. Pregătirea 
profesională şi experienţa cadrelor didactice generează valorile educaţionale 
care pot duce la dezvoltarea unei culturi comune. Totuşi, există de asemenea 
posibilitatea ca interesele externe divergente, profesionale sau personale, ale 
cadrelor didactice sau ale altor categorii de personal să creeze mai multe 
culturi. 

Leadership 


Stilurile percepute de leadership reflectă inevitabil trăsăturile particulare ale 
diferitelor modele de management. În cadrul perspectivelor formale, se consideră 
că liderul oficial are rolul principal în stabilirea scopurilor, luarea deciziilor 
şi formularea politicilor. Directorii sunt situaţi în vârful ierarhiei şi recunoscuţi 
ca lideri atât în interiorul, cât şi în afara instituţiei. Liderul pozitional este 
considerat a fi cea mai puternică persoană din organizaţie. 

Modelele colegiale afirmă că politicile decurg dintr-un proces complex de 
dezbatere la nivelul comisiilor şi în alte contexte formale şi informale. Influenţa 
este distribuită în cadrul instituţiei şi liderul este un participant ca oricare alt 
coleg în procesul de luare a deciziei. Se presupune că directorii au responsabilitatea 
primară în promovarea consensului între colegii de breaslă. O abordare ierarhică 
este privită ca nepotrivită pentru organizaţiile participative şi liderul este 
descris ca fiind primus inter pares. 

În contextul modelelor politice, liderii sunt participanţi activi în procesul de 
negociere ce caracterizează procesul de luare a deciziei în cadrul organizaţiilor. 
Directorii deţin resurse semnificative de putere pe care sunt capabili să le utilizeze 
în susţinerea propriilor interese şi obiective. Totodată, liderii pot deveni mediatori 
ai grupurilor pentru a dezvolta rezultate acceptabile la nivel de politici. 

Modelele subiective reduc importanţa conceptului de leadership, preferând 
să insiste asupra atributelor personale ale indivizilor, şi nu pe poziţiile lor 
oficiale în cadrul organizaţiei. Toți participanţii, inclusiv liderii, au propriile 
valori şi obiective care influenţează propria interpretare a evenimentelor. 
Directorii pot fi capabili să exercite control asupra colegilor enuntand politicile 
instituţionale alături de interesele personale şi solicitând acordul membrilor 
personalului în raport cu aceste interpretări. 

Modelele de ambiguitate insistă asupra incertitudinii legate de lideri şi de 
dificultăţile asociate cu managementul impredictabilitatii. Există două abordări 
cu privire la cea mai potrivită strategie de leadership pentru condiţiile ambiguitatii. 
Prima implică participarea activă, cu liderul angajat în diferite maşinaţii tactice, 
o abordare similară celei asumate în modelele politice. Alternativa presupune 
adoptarea unui stil neimplicat, cu accent pe problemele personale şi structurale. 
Aici liderul stabileşte cadrul pentru luarea deciziilor, dar evită implicarea în 
procesul de elaborare a politicilor. 

În cazul modelelor culturale, liderul organizaţiei are principala responsabilitate 
pentru dezvoltarea şi susţinerea culturii sale. Directorii au propriile valori şi 
credinţe dobândite pe parcursul mai multor ani de practică profesională de 

succes şi acestea pot deveni axa culturii instituţionale. Există aşteptarea ca 
liderii să comunice valorile şi credinţele centrale ale organizaţiei atât susținătorilor 
interni, cât şi celor externi. Promovarea şi menţinerea culturii sunt privite ca 
trăsături centrale ale leadershipului eficient. 

Cele şase perspective diferă în mod semnificativ sub raportul manierei în 
care tratează diferitele componente ale managementului instituţional, incluzând 
obiectivele, structura, mediul extern şi leadershipul. Trăsăturile majore ale celor 
şase modele sunt comparate şi legate de modelele de leadership în tabelul 9.1. 


Analiză comparativă a modelelor de leadership 


Leadershipul poate fi înţeles ca un proces de influenţă bazat pe valori şi credinţe 
clare şi conducând spre o „viziune” a şcolii. Viziunea este articulată de liderii 
care caută să câştige implicarea angajaţilor şi susținătorilor în vederea unui 
viitor mai bun al şcolii, pentru elevi şi pentru toţi cei interesaţi. 

Fiecare dintre modelele de leadership discutate în această carte este parţial. 
În acest sens, sunt foarte similare modelelor de management. Ele oferă perspective 
distincte, dar unidimensionale cu privire la leadershipul în şcoli. Sergiovanni 
(1984: 6) adaugă că de multe ori „teoria şi practica referitoare la leadership 
oferă o viziune limitată, ce insistă excesiv asupra unor aspecte ale leadershipului 
şi le exclude pe altele”. 

Cele 10 modele, adaptate după Leithwood, Jantzi şi Steinbach (1999) şi Bush 
şi Glover (2002), sugerează că noţiunile referitoare la leadershipul şcolar sunt 
complexe şi diverse. Ele oferă cadre normative clare prin care leadershipul poate 
fi înţeles, dar aceste constructe au fundamente empirice insuficiente. Sunt totodată 
distincţii artificiale sau „tipuri ideale”, fiindcă cei mai mulţi lideri de succes tind 
să abordeze toate sau o mare parte dintre aceste modele în munca lor. Faţă de 
ediţia anterioară a acestei cărţi, „leadershipul distribuit” a fost adăugat spre analiză 
(vezi capitolul 4). Acest model a câştigat teren partial ca reacţie la inadvertentele 
percepute referitor la leadershipul singular sau „eroic”. De asemenea, modelul 
serveşte pentru a ilustra fluiditatea conceptelor legate de leadership pe care 
teoreticienii le folosesc pentru a găsi noi maniere de a explica fenomenul sau 
pentru a elabora judecăţi normative despre felul cum şcoala ar trebui să fie condusă. 

Hallinger (1992) oferă o perspectivă utilă, deşi învechită, cu privire la trei 
dintre cele mai importante modele : managerial, al instruirii şi transformational. 
El susţine că s-a produs o schimbare în aşteptările directorilor americani care 
poate fi explicată pe baza concepţiilor noi cu privire la leadershipul şcolar. 

Cele trei faze sunt: 
1. Managerială. In anii 1960 şi 1970, directorii au început să fie priviţi ca 
agenţi ai schimbării pentru iniţiativele guvernamentale : 


Aceste programe categoriale şi reformele curriculare au reprezentat inovaţii concepute 
şi introduse de creatorii de politici din afara şcolii (...) rolul directorului, deşi aparent 
crucial, a fost limitat la coordonarea implementării unei soluţii divizate extern pentru a 
rezolva o problemă socială sau educaţională (Hallinger, 1992: 36). 


2. Instructionald. La mijlocul anilor 1980, accentul a fost mutat pe „noua 
ortodoxie” a leadershipului instruirii. „Liderul procesului de instruire a 
fost văzut ca sursa primară de cunoaştere pentru dezvoltarea programului 
educational al şcolii” (ibid. : 37). 

Aşa cum am spus şi mai devreme, acest model se referă în primul rând la 

direcţie, şi nu la procesul de influenţă. Această perspectivă este reflectată 

în două critici contemporane ale leadershipului instruirii : 

a. o inabilitate „de a documenta procesele prin care liderii şi-au ajutat 
şcolile pentru a deveni eficiente din punctul de vedere al instruirii” 
(ibid. : 37-38); 

b. directorii nu au avut „capacităţi de leadership al instruirii necesare pentru 
îmbunătăţirea semnificativă a şcolii” (ibid. : 38). 

3. Transformationald. În anii 1990 a apărut o nouă concepţie cu privire la 
leadership bazată pe presupunerea că şcolile au devenit „unitatea responsabilă 
de iniţierea schimbării, nu doar de implementarea schimbării concepute de 
alţii” (ibid. : 40). Acest lucru a condus la noţiunea de leadership transfor- 
mational, în contextul în care directorii au căutat sprijinul profesorilor si 
al altor părţi interesate, invitându-i să participe la procesul de identificare 
şi adresare a prioritatilor şcolii. 


Hallinger (1992) afirmă că leadershipul instruirii nu trebuie să devină rolul 
predominant al directorilor : „Liderii legitimi ai procesului de instruire (...) 
trebuie să fie profesorii. Iar directorii trebuie să fie lideri ai liderilor : persoane 
care dezvoltă leadershipul instruirii în profesorii lor” (ibid. : 41). În acest 
scop, leadershipul transformational este vehiculul necesar pentru promovarea 
şi dezvoltarea capacităţilor de leadership al instruirii la profesori şi la acei 
lideri responsabili direcţi de promovarea învăţării. 

Distincția lui Hallinger (1992) oferă un punct de plecare pentru evaluarea 
leadershipului şcolar al secolului al XXI-lea, începând cu o prezentare generală 
a celor 10 modele de leadership. 

Leadershipul managerial 


Leadershipul managerial este analog modelelor formale ale managementului. 
Acesta a fost discreditat şi respins din cauză că a fost considerat limitat şi 
tehnicist, dar este o componentă esenţială a leadershipului de succes, asigurând 
implementarea viziunii şi strategiei şcolii. După ce misiunea şi viziunea au 
fost definite, după ce obiectivele au fost stabilite, acestea trebuie convertite în 
management strategic şi operaţional. Faza de implementare a procesului de 
luare a deciziilor este la fel de crucială ca şi dezvoltarea viziunii şcolii. 
Managementul fără viziune este, pe bună dreptate, criticat ca fiind ,, managerialist” , 
dar viziunea fără o bună implementare generează frustrare. Leadershipul 
managerial este o parte vitală a arsenalului oricărui director de succes. 


Leadershipul instruirii 


Leadershipul instruirii este diferit de celelalte modele, fiind centrat pe direcţie, 
şi nu pe procesul de leadership. Aşa cum se sugerează în capitolul 1, există o 
emfază clară cu privire la scopul educaţiei şi modelul leadershipului instruirii 
accentuează nevoia de centrare pe predare şi învăţare ca scopuri primordiale 
ale instituţiilor educaţionale. Acest model a fost susţinut de English National 
College, care l-a inclus între cele 10 propuneri de leadership (NCSL, 2001), 
dar are două puncte slabe majore : 


e Subestimează celelalte scopuri importante ale educaţiei, inclusiv bunăstarea 
elevilor, socializarea şi procesul de dezvoltare a tinerilor şi de transformare 
a acestora în adulţi responsabili. De asemenea, diminuează importanţa 
aspectelor mai puţin academice ale educaţiei, inclusiv sportul, teatrul şi 
muzica. 

e Spune puţine lucruri despre procesul prin care trebuie dezvoltat leadershipul 
instruirii. Se axează mai mult pe „ce” şi mai puţin pe „cum” vizavi de 
leadershipul educaţional. În acest sens, modelul este limitat şi parţial. 


Leadershipul transformational 


Leadershipul transformational este în vogă şi se află în acord perfect cu accentul 
pus în prezent pe viziune ca dimensiune centrală a leadershipului. Asteptarile in 
ceea ce îi priveşte pe liderii de succes implică angajarea personalului şi a altor 
persoane interesate pentru a produce niveluri mai înalte de implicare în atingerea 
obiectivelor organizaţiei care sunt legate de viziune. Aşa cum sugerează Miller 

şi Miller (2001: 182), „prin procesul de transformare, motivele liderului şi ale 
adepților se contopesc”. 

Există dovezi care sugerează că leadershipul transformational este eficient 
în îmbunătăţirea rezultatelor elevilor (Leithwood, 1994), dar acest model are 
două limite majore : 


e Poate fi folosit ca vehicul pentru manipularea sau controlul profesorilor, 
care sunt solicitati să susţină „viziunea” şi scopurile liderului. 

e În Anglia, guvernul foloseşte limbajul transformării, dar se referă la imple- 
mentarea politicilor stabilite la nivel central, nu la identificarea şi aderarea 
la viziunea şi scopurile definite la nivel de şcoală. 


Leadershipul participativ 


Leadershipul participativ este un model atractiv, pentru că pare să le ofere 
profesorilor şi altor persoane interesate posibilitatea de a se implica în procesul 
de luare a deciziilor. A fost abordarea preferată sub raport normativ la sfârşitul 
secolului al XX-lea şi începutul secolului al XXI-lea şi poate fi descrisă ca 
fiind împărtăşită, colaborativă, colegială şi participativă în acelaşi timp. Modelul 
poate fi manifestat în procesul colectiv de luare a deciziilor şi/sau în delegarea 
responsabilitatii pentru luarea deciziilor către anumiţi indivizi sau grupuri. 

Acest model are şanse să fie eficient în creşterea nivelului de implicare a 
participanţilor şi în dezvoltarea muncii în echipă, dar preţul acestuia poate fi 
creşterea timpului alocat fiecărui acord şi pot apărea dificultăţi pentru liderul 
formal, care rămâne responsabil pentru deciziile stabilite pe baza unui proces 
colectiv. 


Leadershipul distribuit 


Leadershipul distribuit a devenit modelul de leadership preferat în secolul 
al XXI-lea, înlocuind colegialitatea ca abordare preferată. Unul dintre susţinătorii 
săi de marcă (Harris, 2010) afirmă că aceasta este una dintre cele mai influente 
idei care apare în contextul leadershipului educational. Poate fi diferențiat de multe 
alte modele prin centrarea pe leadershipul colectiv, în defavoarea celui singular. 
Gronn (2010) se referă la o schimbare normativă „de la eroic la distribuit”, 
dar în acelaşi timp avertizează că leadershipul distribuit nu echivalează neapărat 
cu o diminuare a rolului directorului. Un studiu important semnat de Leithwood 
şi colaboratorii săi (2006) cu privire la impactul leadershipului şcolar a condus 
la o afirmaţie bazată pe dovezi conform căreia leadershipul are o influenţă mai 

mare asupra şcolilor şi elevilor atunci când este larg distribuit. Modelul 
„hibrid” de leadership al lui Gronn poate oferi posibilitatea de a îmbina cele 
mai bune aspecte ale abordărilor individuale şi distribuite. 


Leadershipul tranzactional 


În cadrul leadershipului tranzactional, relaţiile cu profesorii şi cu alte parti 
interesate sunt bazate pe un proces de schimb. Liderii oferă mai degrabă 
recompense sau stimulente adepților decât să caute să le consolideze gradul 
de implicare sau motivaţie, ca în cazul modelelor transformationale. La nivel 
elementar, modelul este demonstrat în contractele de muncă în care termenii 
şi condiţiile de muncă sunt articulate şi structura recompenselor şi proceselor 
este clarificată. În contextul managementului de zi cu zi, directorii pot oferi 
stimulente, cum ar fi promovări sau creşteri salariale discretionare, pentru a 
convinge personalul să le susţină planurile sau să preia anumite sarcini. 

Principala limită a modelului tranzactional se referă la faptul că schimbul 
este adesea pe termen scurt şi limitat de o chestiune specifică de moment. Nu 
are un impact mai mare asupra comportamentului profesorului sau a rezultatelor 
şcolare. Leadershipul tranzactional nu generează ataşament pe termen lung 
fata de valorile şi viziunea promovate de liderii şcolii. 


Leadershipul postmodern 


Leadershipul postmodern este foarte similar modelului subiectiv al manage- 
mentului în ceea ce priveşte centrarea mai degrabă pe percepțiile individuale 
multiple, şi nu pe realitatea „obiectivă”. Pot exista atâtea semnificaţii câte 
persoane în organizaţie, puterea fiind distribuită în şcoală şi nu rezervată 
exclusiv liderului formal. Fiecare participant are o perspectivă unică asupra 
instituţiei. Nu există un adevăr absolut, doar un set de percepții individuale. 
Există viziuni multiple şi diverse semnificaţii culturale în locul unei viziuni 
singulare enunțate de lideri. 

Principala limitare a acestui model, la fel ca în cazul perspectivei subiective 
paralele, este că oferă puţine direcţii pentru acţiunea de leadership. Contribuţia 
sa principală la teoria referitoare la leadership este centrarea pe percepțiile 
individuale şi accentul pe nevoia de a-i trata pe oameni individual, şi nu ca 
parte a unui grup nediferentiat. 

Leadershipul emoţional 


Leadershipul emoţional se aseamănă cu modelul subiectiv prin faptul că se 
referă la motivaţia şi interpretarea individuală a evenimentelor. Crawford (2009) 
arată că emoția este construită social şi insistă asupra importanţei interpretărilor 
individuale a evenimentelor şi situaţiilor : „Percepția este realitate”. Autoarea 
mai notează că „leadershipul educational nu poate funcţiona fără emoție” 
(ibid. : 164). Trăsătura distinctivă a leadershipului emotional este preocuparea 
faţă de sentimente mai mult decât faţă de fapte, recunoscând că abordările 
raţionale, inerente modelelor formale, nu explică pe deplin modul în care 
directorii, de exemplu, pun în practică rolul de lider. 


Leadershipul circumstantial 


Leadershipul circumstantial confirmă natura diversă a contextelor şcolare şi 
avantajele adaptării stilurilor de leadership la situaţia particulară în loc să 
adopte o atitudine de tipul „aceeaşi abordare pentru orice context”. Aşa cum 
sugerează Leithwood, Jantzi şi Steinbach (1999: 15), „important este modul 
în care liderii răspund la circumstanţele sau problemele organizaționale unice”. 
Contextul educaţional este prea complex şi imprevizibil pentru o abordare 
unică de leadership ce poate fi adoptată pentru orice eveniment sau problemă. 
Dat fiind mediul turbulent, liderii trebuie să fie capabili să evalueze situaţia 
şi să adopte răspunsul cel mai potrivit. 

Astfel, leadershipul circumstantial nu este un singur model, ci reprezintă 
o manieră de răspuns ce necesită o diagnoză eficientă urmată de selecţia atentă 
a celui mai potrivit stil de leadership. Procesul este analog selecţiei crosei 
potrivite pentru fiecare lovitură la golf sau ţinuta corespunzătoare pentru fiecare 
ocazie. Este mai degrabă pragmatic decât principial şi poate fi criticat pentru 
că nu are un sentiment clar al „imaginii de ansamblu”. 


Leadershipul moral 


Leadershipul moral este bazat pe valorile, credinţele şi etica liderilor înşişi. 
Există aşteptarea ca liderii să opereze pe baza a ceea ce este „bine” sau 
„corect”. Are caracteristici similare leadershipului transformational în ceea ce 
priveşte accentul pe creşterea ataşamentului adepților, dar elementul său 
distinctiv este centrarea pe valorile şi scopurile morale. Liderii trebuie să se 
comporte cu integritate, să dezvolte şi să susţină scopuri bazate pe valori 
explicite. Un astfel de leadership poate fi identificat în şcolile religioase, în 

cadrul cărora valorile sunt esențialmente spirituale, sau pot fi produsul formării 
şi experienţei liderului. Principala dificultate apare atunci când personalul şi 
celelalte părţi interesate nu susţin valorile liderilor. Există posibilitatea să 
provoace disconfort persoanelor implicate şi pot genera dezacorduri în cadrul 
şcolii. 


Aplicarea modelelor în cadrul şcolilor şi colegiilor 


Cele şase modele de management reprezintă abordări distincte din punct de 
vedere conceptual cu privire la managementul instituţiilor educaţionale. În 
mod similar, cele 10 modele ilustrează abordări diferite ale leadershipului 
educaţional. Totuşi, aşa cum am văzut, rar se întâmplă ca o singură teorie să 
surprindă realitatea leadershipului sau managementului specific fiecărei şcoli 
sau fiecărui colegiu. Aspecte ale mai multor perspective sunt prezente în 
diferite proporţii în cadrul fiecărei instituţii. Aplicabilitatea fiecărei abordări 
poate varia în funcţie de eveniment, de situaţie şi de participanţi. Validitatea 
diverselor modele depinde de asemenea de cinci consideraţii ce se întrepătrund : 


1. dimensiunea instituţiei ; 

2. structura organizaţională ; 

3. timpul disponibil pentru management ; 
4. disponibilitatea resurselor ; 

5. mediul extern. 


In primul rând, vom analiza impactul dimensiunii instituţionale : 


1. Dimensiunea instituţiei are o influenţă importantă asupra naturii structurii 
şi procesului de management. O şcoală primară mică, cu doi profesori, 
operează cu siguranţă în mod diferit comparativ cu un colegiu mare cu 
specializări multiple. Cei doi profesori ai şcolii primare vor determina 
politicile prin acord informal, în timp ce directorul este recunoscut ca fiind 
liderul oficial de către persoanele şi grupurile externe. Putem privi managementul 
unor astfel de şcoli ca fiind bazat pe elemente ce aparţin în egală măsură 
modelelor colegial şi formal. 

În instituţiile mari şi complexe, cum ar fi colegiile şi cele mai multe dintre 
şcolile secundare, există numeroase puncte de decizie ce conduc la dezvoltarea 
unor centre alternative de putere. Cadrele didactice pot fi loiale în primul 
rând disciplinei pe care o predau şi departamentului din care fac parte. 

Aceste subunități concurează pentru resursele necesare afirmării propriilor 
obiective într-un proces încapsulat de modelul politic. În anumite circumstanţe, 
situaţia poate fi atât de fluidă, încât perspectiva ambiguitatii pare a fi cea 
potrivită. 

Dimensiunea poate fi de asemenea un factor ce influenţează stilurile de 
leadership. Este mai uşor să adopti o abordare participativă şi să distribui 
leadershipul în organizaţii mai mici în timp ce leadershipul managerial este 
un element esenţial în şcolile mai mari şi în colegii. Este corect să fii 
sensibil la semnificaţiile individuale în şcolile mai mici, abordând modelul 
postmodern şi dimensiunea emoţională, mai proeminentă în astfel de contexte. 
Abordările tranzactionale au şanse să fie utile în instituţiile mari, in care 
liderii pot fi puşi în situaţia de a negocia cu personalul fie individual, fie 
în grup. Modelele de leadership transformational şi moral sunt aplicabile 
atât în organizaţiile mari, cât şi în cele mici, deşi asigurarea adeziunii 
adepților poate fi mai facilă în unităţile mai mici. 

. Natura structurii organizaționale poate avea un impact semnificativ asupra 
managementului şcolii sau colegiului. Directorii care stabilesc mecanisme 
participative pot fi motivaţi de dorinţa de a-i implica pe colegii de breaslă 
în procesul de luare a deciziei. Atunci, intenţia este de a crea un cadru 
colegial pentru elaborarea politicilor şi pentru conducerea de tip participativ. 
Totuşi, introducerea comisiilor şi echipelor de lucru generează mai multe 
puncte focale pentru conduită politică şi leadership tranzactional. Grupurile 
de interese caută reprezentări ale acestor formaţiuni, se angajează în negocieri 
Şi încearcă să construiască aşa-numite coaliţii pentru a facilita obţinerea de 
rezultate favorabile. 

Stilurile de leadership pot fi influențate de asemenea de structura organi- 
zationala, desi liderii au puterea de a modifica structura pentru a-şi atinge 
propriile obiective în materie de politici. De exemplu, comisiile şi echipele 
de lucru pot fi restructurate pentru a asigura o centrare mai mare pe predare 
şi învăţare, o strategie care concordă cu modelul de leadership al instruirii. 
Leadershipul distribuit poate fi privit independent de structura formală, 
întrucât are legătură mai degrabă cu expertiza participanţilor decât cu poziţia 
lor oficială. 

. Natura procesului de leadership şi de management depinde de timpul 
disponibil pentru management. Participanţii diferă sub raportul timpului pe 
care pot şi doresc să-l aloce aspectelor organizaționale şi manageriale ale 
muncii lor. Timpul limitat este o problemă majoră pentru profesorii din 
şcolile primare şi secundare din Anglia, în ciuda alocării a 10% din timp 

4. 


5, 


pentru PPE (planificare, pregătire şi evaluare). Problema îi afectează şi pe 
şefii de comisii din şcolile secundare din Anglia (Wise şi Bush, 1999). 
Timpul limitat disponibil pentru management poate servi la consolidarea 
leadershipului „de sus în jos”, asociat modelului formal şi leadershipului 
managerial. Acesta exacerbează de asemenea participarea fluctuantă în 
procesul de luare a deciziilor, care este una dintre caracteristicile centrale 
ale modelului ambiguitatii. 

Disponibilitatea resurselor poate juca un rol în determinarea relevantei 
diferitelor modele. În perioade de expansiune, poate fi posibilă adoptarea 
unei abordări raţionale cu privire la distribuirea resurselor sau la încrederea 
în sprijinul colegial. Când fondurile sunt limitate, departamentele se pot 
confrunta cu reducerea resurselor umane sau materiale, precum cărţile sau 
echipamentele. În aceste circumstanţe, unităţile se vor vedea nevoite să-şi 
apere interesele. Comisiile şi echipele de lucru pot începe să semene cu 
arenele politice, în timp ce subunitățile caută să-şi însuşească resursele 
existente. Simkins (1998) arată cum modelele politice şi leadershipul tranzac- 
tional au şanse să se dezvolte atunci când se decide alocarea resurselor : 


Managementul resurselor este (...) un proces micropolitic, oferind o arenă în cadrul 
căreia participanţii concurează pentru resursele care le sunt necesare pentru dezvoltarea 
unor programe de activitate ce pun în practică valorile lor, le promovează interesele 
şi îi ajută să aducă legitimitate activităţilor în care sunt angajaţi (ibid. : 71). 


Mediul extern influenţează în mod inevitabil procesul de management din 
cadrul şcolilor şi colegiilor. În multe tri, trecerea la managementul autonom 
înseamnă că şcolile şi colegiile trebuie să răspundă semnalelor primite din 
partea mediului extern, dacă doresc să se dezvolte. Hoy şi Miskel (1987: 103) 
insistă asupra legăturilor dintre mediu şi managementul şcolar: „Apariţia 
teoriei din ultimele decenii cu privire la sistemele deschise a subliniat 
importanţa mediului extern asupra structurilor interne şi proceselor specifice 
şcolii”. 

În perioadele de relativă stabilitate, organizaţiile pot fi capabile să adopte 
abordări formale sau colegiale. Acest lucru poate fi adevărat în cazul 
instituţiilor cu reputaţie buna; acestea pot avea clientela asigurată şi pot fi 
izolate de turbulentele mediului. Totuşi, nivelurile fluctuante de recrutare 
din multe şcoli şi colegii presupun nevoi imprevizibile de fonduri, cu 
implicaţii evidente pentru angajarea de personal şi alte resurse reale. Modelul 
ambiguitatii este mai proeminent într-un asemenea climat instabil şi liderii 
pot fi nevoiţi să adopte o abordare circumstantiala. 

În timp ce aceste probleme exercită o influenţă importantă asupra structurii şi 
procesului de management, este rareori potrivit să etichetăm o şcoală sau un 
colegiu ca fiind caracterizat de un model singular. Mai curând, putem afirma 
că elemente din numeroase sau din toate modelele pot fi găsite în aproape toate 
organizaţiile. În oricare instituţie, anumite modele pot fi reprezentate mai bine 
decât altele, dar este vorba despre o semnificaţie relativă, şi nu absolută. 
Această precauţie este importantă, dar este posibil să concluzionăm că 
şcolile mici pot deţine cele mai multe dintre caracteristicile organizaţiilor 
formale sau colegiale, în special în perioadele de stabilitate, şi sunt capabile 
să opereze cu un amestec de leadership transformational, participativ, 
distribuit şi managerial. Colegiile mari, multifuncţionale, care trec prin 
schimbări rapide, pot manifesta multe dintre trăsăturile teoriilor politice şi 
ale ambiguitatii şi liderii pot adopta modele tranzactionale şi circumstantiale. 
Multe şcoli secundare prezintă elemente din toate aceste modele, a căror 
semnificaţie variază de la o perioadă la alta în acord cu specificul activităţii, 
cu natura şi cu nivelul de participare. Adepții modelelor subiective şi 
culturale şi abordările leadershipului postmodern şi moral ar adăuga că o 
influenţă majoră o au valorile, percepțiile şi interpretările indivizilor şi 
grupurilor din cadrul organizaţiei. 


Încercare de sinteză 


Fiecare dintre modelele discutate în acest volum oferă perspective valide cu 
privire la natura leadershipului şi managementului din şcoli şi colegii. Totuşi, 
toate perspectivele sunt limitate de faptul că nu oferă un tablou complet al 
instituţiilor educaţionale. Mai curând, deplasează accentul pe aspecte particulare 
ale organizaţiei şi, în consecinţă, lasă alte trăsături în umbră. Aşa cum am 
văzut, majoritatea instituţiilor educaţionale adoptă caracteristici din cele mai 
multe sau din toate modelele : 


Organizațiile reprezintă multe lucruri în acelaşi timp! Ele sunt complexe si au 
multe fațete. Sunt paradoxale. De aceea provocările ce vizează managementul sunt 
atât de dificile. În orice situaţie dată, pot exista multe tendinţe şi dimensiuni diferite, 
toate având impact asupra managementului eficient (Morgan, 1997: 347). 


Caracterul insuficient al fiecărei teorii, luată individual, a condus la căutarea 
unui model comprehensiv care integrează concepte ce pot oferi un cadru 
analitic coerent. Încercarea de a dezvolta coerenţa nu este doar o chestiune de 

interes ezoteric a teoreticienilor educaţiei. Chapman (1993 : 212) insistă asupra 
nevoii liderilor de a dezvolta această perspectivă mai amplă cu scopul de a 
spori eficienţa organizaţională : „Leadershipul vizionar şi creativ şi managementul 
eficient în educaţie necesită o încercare deliberată şi conştientă de integrare, 
complexitate şi coerenţă”. 

Enderud (1980) a dezvoltat un model integrativ, încorporând perspectiva 
ambiguitatii, politică, colegială şi formală. Sinteza sa se bazează pe presupozitia 
că formarea politicii are loc în patru etape distincte, fiecare având nevoie de 
timp pentru ca decizia să aibă succes. Încercările liderilor de a sări peste etape 
sau de a trece prea rapid peste ele pot genera eşec la nivelul procesului de 
luare a deciziilor sau pot crea nevoia unui „salt înapoi”, reluând etapele 
anterioare. 

Enderud descrie o perioadă iniţială caracterizată de o puternică ambiguitate, 
în care problemele, soluţiile şi participanţii interacționează în vederea alegerii 
potrivite a oportunităţilor. Această fază anarhică serveşte la identificarea 
problemelor şi acţionează ca un mecanism al selecţiei preliminare. Dacă este 
coordonată în mod adecvat, poate conduce la o asociere iniţială a problemelor 
cu potenţiale soluţii. 

Rezultatele perioadei de ambiguitate sunt privite ca puncte de plecare pentru 
faza politică. Această etapă este caracterizată de negociere şi implică de obicei 
relativ puţini participanţi incluşi în comisii mici, închise. Rezultatul poate fi 
acordul general cu privire la soluţiile posibile. 

În etapa a treia, colegială, participanţii devotați soluţiei propuse încearcă 
să-i convingă pe membrii mai puţin activi să accepte compromisul la care s-a 
ajuns în timpul etapei politice. Soluţiile sunt testate pe baza criteriilor de 
acceptabilitate şi fezabilitate şi pot genera schimbări minore. Acest proces 
poate conduce eventual la rezultate stabilite de comun acord la nivel de politici 
şi la un anumit nivel de ataşament în raport cu decizia luată. 

Faza finală este cea formală sau birocratică în contextul căreia politica 
adoptată poate fi supusă modificării in lumina consideratiilor administrative. 
Rezultatul acestei perioade este o politică legitimă şi satisfăcătoare din punct 
de vedere operaţional. 

Enderud (1980: 241) accentuează că semnificaţia fiecărei etape variază în 
funcţie de diferitele percepții ale participanţilor şi de natura problemei : „Diferiţi 
participanţi pot interpreta adesea aceeaşi decizie ca fiind în mare anarhică, 
politică, birocratică sau colegială, în funcţie de etapa care este mai vizibilă 
pentru ei, din cauza propriei participări sau din alte motive”. Deşi Enderud 
recunoaşte că interpretările individuale ale participanţilor pot influenţa vizibilitatea 

modelelor, perspectiva subiectivă nu este redată explicit în sinteza sa. Totuşi, 
Theodossin (1983: 88) corelează abordarea subiectivă cu modelul formal sau 
al sistemelor folosind un continuum analitic. El afirmă că perspectiva sistemelor 
este cea mai potrivită cale pentru a explica dezvoltările naţionale, în timp ce 
activităţile individuale şi ale subunitatilor pot fi înţelese cel mai bine utilizând 
semnificaţiile individuale, proprii fiecărui participant. 

Analiza lui Theodossin este interesantă şi plauzibilă. Ea ajută la delimitarea 
contribuţiei modelelor formale şi subiective la dezvoltarea teoriei managementului 
educaţional. Centrarea pe aceste două perspective conduce totuşi la excluderea 
altor abordări, inclusiv a modelului cultural, care nu a fost inclus în niciuna 
dintre sintezele aplicate educaţiei. 

Modelul lui Enderud (1980) este valoros pentru sugerarea unei legături 
secvențiale, plauzibilă între patru dintre teoriile majore. Totuşi, este cu siguranţă 
posibilă postularea unor seturi diverse de relaţii între modele. De exemplu, o 
abordare colegială poate deveni politică atunci când participanţii intră în 
conflict în loc să caute consensul. Este probabil semnificativ că au existat 
puţine încercări de a integra modelele de management din anii 1980. Există 
probabil prea multe combinaţii posibile pentru integrarea celor 10 modele de 
leadership astfel încât acţiunea nu este profitabilă. 

Gronn (2010) susţine o sinteză mai limitată, aducând împreună leadershipul 
singular şi pe cel distribuit în ceea ce el descrie ca fiind un model „hibrid”. 
El susţine că „discipolii au fost tot mai mult convinşi de lipsurile leadershipului 
conceput ca fiind centrat pe acţiune în mod individual şi au început să substituie 
o abordare distribuită sau împărtăşită”, dar adaugă că „o mulţime de noi studii 
indică direcţia configuratiilor de leadership care sunt amestecate sau au o 
textură hibridă”. El concluzionează că acest model poate conduce la „o 
înţelegere bine fundamentată a dinamismului configuraţiilor leadershipului”, 
oferind „o alternativă viabilă, informată cu privire la învăţare şi noneroică în 
raport cu perceperea şi practicarea leadershipului educaţional”. 


Utilizarea teoriei pentru îmbunătăţirea practicii 


Cele 16 modele (şase de management şi 10 de leadership) prezintă diferite 
abordări ale managementului educaţional şi sintezele indică puţine relaţii 
posibile între ele. Totuşi, testul suprem al teoriei este aplicarea sa în vederea 
îmbunătăţirii practicii. Teoria aridă şi fără legătură cu practica nu va conduce 
la îmbunătăţirea leadershipului şi managementului şi nici nu va susţine 

dezvoltarea procesului instructiv-educativ care ar trebui să fie inima acţiunii 
educaţionale. 

Nu există îndoială cu privire la potențialul teoriei de a influenţa practica. 
Managerul de şcoală sau de colegiu se angajează în general în procesul 
teoretizării implicite în vederea deciziei în ceea ce priveşte maniera de formulare 
a politicii sau a răspunsului la evenimente specifice. Teoria oferă baza analitică 
pentru determinarea răspunsului la evenimente şi susţine interpretarea informaţiei 
cu privire la management. Faptele nu pot fi pur şi simplu lăsate să vorbească 
de la sine. Ele necesită un cadru teoretic explicativ pentru redarea semnificației 
lor reale. 

Multitudinea modelelor aflate în competiţie sugerează că nicio teorie nu 
este suficientă, de una singură, pentru a ghida practica. Mai mult, managerii 
trebuie să dezvolte un „pluralism conceptual” (Bolman şi Deal, 1984) pentru 
a putea selecta cea mai potrivită abordare a problemelor specifice şi a evita o 
perspectivă unidimensională : 


Înțelegerea organizaţiilor este aproape imposibilă atunci când managerul este 
condus în mod inconştient de o perspectivă unică, îngustă (...). Managerii din toate 
organizaţiile (...) îşi pot dezvolta propria eficienţă şi libertate prin folosirea 
viziunilor de ansamblu multiple. A fi închis într-o singură cale poate fi o sursă de 
eroare şi autorecluziune (Bolman şi Deal, 1984: 4). 


Pluralismul conceptual este similar noţiunii de leadership circumstantial. 
Ambele recunosc natura variată a contextelor educaţionale şi avantajele adaptării 
stilurilor de leadership la situaţiile particulare, mai degrabă decât adoptarea 
unei viziuni „care se potriveşte în orice context”. Liderii ar trebui să aleagă 
teoria cea mai potrivită pentru organizaţie şi pentru situaţia specifică luată în 
considerare. Aprecierea diferitelor modele este punctul de plecare în acţiunea 
efectivă. Ea oferă un „set de instrumente de lucru conceptuale” pe care 
managerul le poate folosi în abordarea problemelor şi dezvoltarea strategiei. 

Abordarea eclectică poate fi ilustrată prin raportare la sarcina de a coordona 
o şedinţă. Coordonatorul poate începe prin adoptarea modelului colegial 
preferat şi a stilului de leadership participativ. Dacă nu se ajunge la consens, 
acesta poate fi nevoit să adopte o strategie politică a medierii pentru a ajunge 
la compromis. Dacă rezultatul obţinut pare să contrazică politica echipei 
administrative, poate fi necesară accentuarea responsabilitatii ca noţiune centrală 
atât în modelul formal, cât şi în leadershipul managerial. În timpul întâlnirii, 
pot apărea diferite interpretări ale aceloraşi fenomene şi poate fi necesară 
sensibilitatea în raport cu această poziţie esenţial subiectivă sau postmodernă. 

Pot apărea de asemenea elemente ale modelului de ambiguitate, în special dacă 
participarea la discuţie este inconsistentă. De-a lungul procesului, coordonatorul 
poate încerca să se asigure că tonul dezbaterii şi toate propunerile de politici 
corespund valorilor şi normelor culturale ale organizaţiei. 

Morgan (1997: 359) susţine că analiza organizaţională bazată pe aceste 
perspective multiple include două elemente : 


e o lectură diagnostică a situaţiei investigate, folosind diferite metafore pentru 
a identifica sau a evidenția aspectele-cheie ale situaţiei ; 

e o evaluare critică a semnificației diferitelor interpretări ce rezultă în urma 
diagnozei. 


Aceste abilităţi corespund conceptului de „practician reflexiv”, a cărui 
abordare managerială încorporează atât experienţa pozitivă, cât şi o decantare 
a modelelor teoretice, bazate pe lectura amplă şi dezbaterile cu academicieni şi 
colegi practicieni. Această combinaţie a teoriei şi practicii îl face pe lider capabil 
să dobândească o viziune de ansamblu necesară managementului strategic. 
Middlewood (1998 : 8) susţine că această calitate de „elicopter” este elementul 
central al gândirii strategice. 

În timp ce este recunoscut faptul că aprecierea teoriei este premisa dezvoltării 
practicii, rămân relativ puţine date publicate cu privire la modul în care 
diferitele modele pot fi testate în cadrul unor cercetări derulate în şcoli sau 
colegii. Sunt necesare mai multe studii empirice care să fundamenteze validitatea 
modelelor. În timp ce observaţia este importantă, aceasta poate fi insuficientă 
pentru a judeca validitatea modelelor : „Acurateţea empirică nu este un criteriu 
suficient pentru a decide meritele teoriilor: aceeaşi bază empirică poate 
confirma în mod adecvat un număr mare de teorii diferite” (Evers şi Lakomski, 
1991 : 101). Adepții modelului subiectiv şi ai leadershipului postmodern vor afirma 
că observaţia este inadecvată pentru că nu tine cont de percepțiile participanţilor, 
ale căror interpretări pe baza evenimentelor constituie elementele centrale ale 
oricărei înţelegeri reale a instituţiilor educaţionale. Este necesară cercetarea 
care să combine observaţia şi percepțiile participanţilor pentru a oferi o analiză 
comprehensivă a managementului şcolilor şi colegiilor. Obiectivele unor astfel 
de programe de cercetare ar viza testarea validității modelelor prezentate in 
acest volum şi dezvoltarea unui cadru conceptual cuprinzător. Este o sarcină 
grea, dar conştientizarea faptului că teoria poate conduce la îmbunătăţirea 
practicii, aşa cum ne-am dorit să demonstrăm, susţine ideea conform căreia 
un plus de teorie riguroasă ar trebui să conducă la creşterea eficienţei practicienilor, 
la şcoli şi colegii mai bune. 

